
Bevezetés 


A fiatalok rossz egészségi állapota miatt napjainkban a testedzés minden eddiginél nagyobb 
jelentőséggel bír a gyermekek életében. A nevelésben szerepet vállaló személynek feladata a 
gyermekek egészségi állapotromlásának a megállítása. Az egészség szempontjából akkor 
tudunk eredményes munkát végezni, ha a gyermekinket a lehető legkorábban kezdjük el 
szocializálni az egészséges életvitelre. A szocializációs folyamat a kisgyermekek (1-7 éves 
korosztály) esetében két meghatározó területen valósulhat meg, a családban illetve az 
intézményesített nevelésben, a bölcsődében és az óvodában. Az egészséges életmód 
kialakításának egyik meghatározó eszköze a testi nevelés, azon belül a testnevelés. 

A XX. században a bölcsődének, mint az egészségügyi, szociális célok megvalósítás 
helyszínének a funkciója elsősorban a megőrzés illetve a gondozás volt. Az utóbbi 10 évben ez 
a felfogás gyökeresen megváltozott, s a bölcsőde az óvodához hasonlóan az intézményesített 
nevelés színtere lett. A társadalmi elvárások is a gyermekközpontú, szakmailag megalapozott 
bölcsődei nevelés megvalósítását szorgalmazzák. A nevelési területek közül a testi nevelés 
valamilyen megjelenési formában már eddig is jelen volt a bölcsődében, ellenben a testnevelés 
megvalósítása az utóbbi időben vált gyakorlattá. A bölcsődei testnevelés megjelenésével a 
kisgyermekkori intézményesített testnevelés az óvodás kornál korábbi időpontban kezdődik, 
valamint módszertana újabb sajátosságokkal bővül. 

Az óvodai testnevelést támogató megfelelő számú szakirodalmával (a teljesség igénye nélkül: 
Becsy - Kunos (1993), Kunos Ané. (1992), Gaál Sné. —Kunos Ané. (2000), Gaál Sné. —Bencze 
Sné. (2004), Bucsyné (2007), Bucsyné (2017)) szemben a bölcsődei testnevelés szakirodalma 
csekély, amelyből kiemelhetjük Bucsyné (2010) , Testnevelés a bölcsődében" című könyvét. 
Könyvünk célja az 1-7 éves korosztály testnevelésének komplex bemutatása, amelyben a 
korosztályi sajátosságok mellett a különböző korosztályok testgyakorlatainak egymásra 
épülését is tárgyaljuk. Segítséget szeretnénk nyújtani az 1-7 éves korosztály nevelésével 
foglalkozó pedagógusoknak a bölcsődei, óvodai testnevelés tervezéséhez, vezetéshez, az 


életkori sajátosságokhoz igazodó módszerek alkalmazásához. 


I. Testnevelés elméleti alapjai 


I.1. A testnevelés alapfogalmai 


A testnevelés hatékony oktatása nem nélkülözheti az ezen a területen használt fogalmak 
megfelelő értelmezését, amely hozzájárul a testneveléssel foglakozó pedagógusok, 
szakemberek egységes szemléletéhez, közös gondolkodásához. A tudatos tervezéshez, a 
minőségi testnevelés eléréséhez szükséges ismerni a sporttudományban használatos 
fogalmakat, azok értelmezését, egymással való kapcsolatukat, összefüggéseiket, a 
sporttudomány rendszerében elfoglalt helyüket. A következőkben ehhez nyújtunk segítséget a 
kisgyermekek nevelésével foglalkozó pedagógusoknak. 


I.1.1. Kultúra - Testkultúra 


A testkultúra a sporttudomány egyik legfontosabb alapfogalma, amely szerves része az 
egyetemes kultúrának, így a fogalom meghatározásakor szükségszerű a kultúra értelmezésével 
kezdeni a téma tárgyalását. A kultúra a latin colore igéből származik, jelentése művelni. A 
, cultura agri" kifejezés az embert környező természet gondozását, ápolását jelenti. A Magyar 
Nagylexikon szerint , 4 kultúra azon képességek, (anyagi, viselkedésbeli, szellemi) 
teljesítmények, társadalmi intézmények összessége, amelyek megkülönböztetik az embert az 
állatvilágtól, és amelynek révén a történelem folyamatában természeti állapotából 
kiemelkedett. Tárgyiasult formában társadalmilag továbbadott képességek és tapasztalatok 
együttese. " (Magyar Nagylexikon, 2000, 11. kötet. 619—620. o.) Rókusfalvi (2001, 139. o.) 
értelmezésében ,, a kultúra az embernek az az értékalkotó tevékenysége, amellyel — a természet 
törvényeinek engedelmeskedve — anyagi és élő környezetét, s benne önmagát mind nagyobb 
értékre emelve alakítja". Takács (2005) a kultúrát történelmi kategóriaként említi, amely 
rendkívül összetett tartalmakat foglal szintézisbe és igen érzékeny a gazdasági, politikai 
felfogásokra, trendekre. Nagyon leegyszerűsítve kimondhatjuk, hogy a kultúra nem más, mint 
az ember és az általa teremtett objektivációk közötti viszony (Takács, 1999). Objektiváción a 
természeti és művi környezetet (lakás, lakókörnyezet, stb.),a tárgyak halmazát, a termelési és 
fogyasztási szokásokat, társadalmi struktúrákat (család, sportcsoport, stb.), az életmódot értjük. 
Ide sorolhatjuk még a tudományokat, erkölcsi és vallási normákat, szimbólumokat, 
művészeteket. Makszin (2014) a kultúra fogalmának tárgyalása során kiemeli az értéket és a 
közösséget, mint a kultúra meghatározó elemeit. A közösségek értékeket hoznak létre, 


határoznak meg, melyek mentén szervezik életüket. Az érték, értékrend irányt mutat az egyén 


számára is, amikor döntési helyzetbe kerül. Takács (2005) Hunter nyomán két kultúramodellt 
vázolt fel (1. tradicionális, vallásos, 2. modern, anyagelvű), amelyeket meghatározott értékek 
jellemeznek, de sajnos egyikben sem jelenik meg a test művelése, , karbantartása", mint érték. 
Az 1960-as évektől megjelenő társadalmi mozgalmak (békemozgalmak, , zöldek", stb.) - 
amelyeket azon személyek hoztak létre, akik kiábrándultak a hagyományos 
kultúramodellekből, s választ kerestek a civilizációs problémákra, a globalizáció kihívásaira — 
megjelenése, tevékenysége következményeként kialakult egy új, harmadik kultúramodell, a 
kreatív (átfogó) kultúramodell. Az új kultúrafelfogásban meghatározó elemmé vált a test, a 
szellem és a lélek egészséges összhangjának megteremtése, mert az emberi élet legfontosabb 
értéke e hármas egység harmonikus működése. Ezen harmonikus működést segíti elő a 
testkultúra, amely az egyetemes kultúra részeként, speciális értékeivel irányt mutat az adott 
közösség számára. 

Röthig (1976) a testkultúrát az egyetemes kultúra organikus részeként határozza meg, amely 
az ember egészségügyi kultúrájának egy részét és mozgáskultúráját foglalja magában. A 
testkultúra tartalmilag mindazon szellemi és anyagi értékek összességét jelenti, amelyet az 
emberi társadalom fejlődése során létrehozott és értékként megőrzött, a társadalmon belül 
lezajló aktivitása, fizikai tevékenysége segítségével. Takács (1999) szerint a testkultúra az 
emberi test részben veleszületett (genetikus) állapotát, valamint annak , karbantartását", 
fejlesztését, esetleg korrigálását jelenti az erre a célra alkalmas objektivációk segítségével. Az 
objektivációkon a testgyakorlatok, a természet erőinek (víz, levegő, napfény stb.) kihasználását, 
a sportágakat, a testkulturális eszközöket (beleértve a legegyszerűbb rongylabdától az 
ultramodern  erősítőögépekig mindent), a  sportlétesítményeket (tornatermek, pályák, 
fitneszcentrumok stb.) és végül, de nem utolsósorban azokat az ismereteket (sporttudomány) 
értjük, amelyek szükségesek a test optimális , kulturálásához". 

Bíróné (2004) a testkultúrát érték- és normarendszerként határozza meg, amely a célra irányított 
tevékenységek folyamatában (testnevelés, sport, rekreáció, mozgásművészetek, testi, nevelési 
tevékenységek stb.) hozzájárul az emberi személyiség egészséges testi és szellemi fejlődéséhez. 
A testkultúra értékrendszerében itt már hangsúlyos szerepet kap a test és a szellem együttes 
fejlődése, hiszen az ember bio-pszicho-szociális egység, következésképpen a test kulturálása — 
vagy annak elmaradása — hatással van személyisége egészére, az értelmi képességeire, 
szociális, társadalmi, erkölcsi, érzelmi-akarati tulajdonságaira, képességeire (Rétsági, 2011). 
A közösség testkultúrájának minősége, értékrendje hatással van az egyén személyiségének 


fejlődésére. Napjainkban a test, mint érték jelenik meg, s egyre többen ismerik fel, hogy a test 


és a szellem együttes fejlesztése segít hozzá a fejlődéshez. Ennek a felismerésnek az 
eredményeként a nyugati társadalmakban, s talán kimondhatjuk, Magyarországon is 
felértékelődött a testkultúra és az emberek egyre nagyobb százaléka törekszik ennek a 
, paradigmaváltás"-nak megfelelni. Az egészséges ember, mint érték jelenik meg a 
társadalmakban, aki nélkül nem lehet sikeresen kiépíteni a jóléti rendszert. A fogalom 
meghatározások alapján kijelenthetjük, hogy a testkultúra meghatározó célértéke az egészséges 
ember, amelynek eléréséhez eszközként jelenik meg a testnevelés és a sport, de véleményünk 
szerint meghatározó elem az egészségfejlesztés is. E három terület egyben a testkultúra 
művelésének leghatékonyabb formái is. 

A fentiek alapján fontos hangsúlyozni, hogy a kisgyermekek nevelésével foglalkozó 
pedagógusokkal szemben kiemelt elvárás, hogy megfelelő testkulturális műveltséggel 
rendelkezzenek, s ezen értékrendek mentén neveljék a rájuk bízott gyermekeket. Az 1-7 éves 
korosztály befogadó attitűdje lehetőséget ad a pedagógus számára, hogy mintaadásával, 
tevékenységével megfelelő testkulturális környezetet teremtsen a gyermekek számára, s ezáltal 


hozzájáruljon az egészséges pszichoszomatikus fejlődéshez. 


I.1.2. Egészség 


A testkultúra egyik meghatározó célja az egészséges életvitel megteremtése, fenntartása, amely 
cél eléréséhez szükséges az egészség, mint fogalom meghatározása. 

A tudományterületek oldaláról megközelítve, a fogalom más és más arcát ismerhetjük meg. 
Az  egészségtudományok az emberi egészség — megőrzésének és fejlesztésének 
törvényszerűségeit vizsgálják (Kopp, 2002). Ezen belül az orvostudomány az egészség 
fogalmát a betegség és gyógyítás irányából közelíti meg, hiszen a betegség megelőzésével, 
megléte esetén megszüntetésével, a betegségmentes állapot visszaállításával, de legalábbis a 
fájdalom és szenvedés minimumra szorításával foglalkozik. Az egészségfogalom testi jellege 
dominál. 

A pszichológia tudománya szempontjából a lelki egészség dimenzió a vizsgálódás tárgya. Ez 
különösen érdekes, mivel az egészséges lélek kialakulásának legfontosabb, ha úgy tetszik 
szenzitív időszaka a gyermekkor. A pszichológia szerint a szerető, pozitív, meleg, harmonikus 
környezetben felnövekvő gyermek mentálisan kiegyensúlyozott, egészséges felnőtté válik, ami 
nélkül az egészségmegőrzés, a gyógyítás és gyógyulás folyamata mindenképpen sérül. Így a 
legfontosabb szerepe a lelki egészség kialakulásában a családnak van, de kiemelt szerep jut a 
pedagógiának is, hiszen a tervezett fejlesztés szempontjából igen lényeges ennek a 


személyiségfejlődésnek, fejlesztésnek a lelki egészség kialakításában való részvétele. A lelki 

egészség esetén alapfogalmak az örömkészség, az alkalmazkodni tudás, a lelki hajlékonyság, a 
belső harmónia és a béke. Így érthető Rókusfalvy definíciója, mely szerint: 

,, Az egészség: az ember egészsége, az ember teljessége, szüntelen fejlődési folyamat, azaz teljes 
értékű testi és lelki (ebben foglaltan erkölcsi) működőképesség, edzettség, ellenálló képesség, 
fejlődőképes életvezetés: maga a kiteljesedő élet. " (Rókusfalvy, 2001, 64. o.) 

A szociológia és a politikatudományok az egészség fogalmát a társadalom irányából szemléli. 
Az egészségügy megszervezése, az egészségügy gazdasági vonatkozásai, az egészséget 
társadalmi szinten meghatározó (környezeti, társadalmi, kulturális) tényezők kutatása (Andréka 
és mtsai, 2000), a különböző társadalmi csoportok szociális jólétének biztosítása, az egészséges 
emberi kapcsolatok vizsgálata (Glatz, 1998), az egészség fogalom közösségi oldalát gazdagítja. 
A neveléstudomány szempontjából is lényeges kérdés az egészség, hiszen a pedagógia központi 
feladata a személyiség komplex fejlesztése, az egész személyiségé, az egészséges 
személyiségé. Nevelési cél olyan személyiség kialakítása, aki aktívan irányítja életét, nem csak 
alkalmazkodik a környezetéhez, de védi egészségét és olyan életvitelt, életmódot alakít ki, mely 
ezt szolgálja. A testi nevelés kategóriája foglalja magába azokat a feladatokat, melyek az 
egészségre nevelést szolgálják (Gombocz, 1989). 

Ha a sporttudományok irányából közelítünk, az egészség fogalomhoz, akkor további elemekkel 
gazdagodik a meghatározás. A Sportlexikon (Nádori, 1985, 220.o.) szerint az egészség ,, az 
életműködések és a lelki működés zavartalansága, a szervezet betegség nélküli állapota". 
Ehhez a leegyszerűsített definícióhoz képest komoly előre lépés Bíróné (2004) meghatározása, 
amely szerint az egészség fizikai, pszichikai és szociális egyensúlyi állapot, melyben fontos 
kihangsúlyozni az egészség dinamikus jellegét, az aktív egészségvédelmet és az egyén — 
egészsége érdekében kifejtett — tevékenységét. A testünk, a lelkünk és a közösségi létünk is 
állandó változásokban realizálódik, melyre az egyensúly megtartásával, visszaállításával 
reagálunk, ami mozgás, cselekvés, mozgásos cselekvések bonyolult rendszerében valósul meg. 
Az egyensúlyi állapot visszaállítása érdekében akár szenvedéseket, fájdalmakat is vállalunk, 
ami a betegség-egészség elkülönítés bizonytalanságát és egyben bonyolultságát is jelzi. A 
teljességhez hozzátartozik Frenkl (1999) korszerű egészségfogalma, aki szerint az egészség 
alkalmazkodó képesség, hiszen a holnap ideálja, a testileg-lelkileg egészséges, edzett, fejlett 
alkalmazkodóképességű, teherbíró autonóm ember. 

Az egészségfogalmat a különböző tudományterületek (sporttudomány, egészségtudomány, 
neveléstudomány, pszichológia, szociológia) oldaláról való megközelítés után, témánk 


szempontjából az alábbiakban fogalmazhatjuk meg: , Az egészség alapvető értékkategória, 

amely a szervek, szervrendszerek teljesítőképessége, betegségtől való mentessége, teljes testi, 
szellemi, szociális jólét, egyensúlyi állapot, alkalmazkodó képesség? (Simon, 2015, 28.o.). Az 
egészség nem más, ,, mint annak mértéke, hogy az egyén vagy csoport mennyire képes egyrészt 
törekvéseinek realizálására és szükségletei kielégítésére; másrészt pedig a környezet 
megváltoztatására vagy az azzal való megbirkózásra. Az egészséget tehát a mindennapi élet 


erőforrásának tekintjük, nem pedig céljának; " (WHO, 1984) 


I.1.3. Sporttudomány 


A testkultúra két meghatározó eszköze a testnevelés és sport. Ezek fogalmának tárgyalását csak 
A sporttudomány fiatal tudományág, amelynek értelmezésével több publikáció is foglalkozott 
(Bíróné, 2004; Bognár, 2009; Bucsyné 2010), ezért úgy gondoljuk, hogy mi csak a fogalom 
meghatározására koncentrálunk. Bíróné (2004) szerint a sporttudomány az emberi társadalom 
egyetemes kultúrájának  részterületeként, a  testkultúrának  leképezésére szolgáló 
eszmerendszer — tudományosan igazolt, rendszerezett, általánosított elvek, tételek, törvények 
és törvényszerűségek, elméletek és módszerek együttese. A sporttudomány természet- és 
társadalomtudományi ismereteket integráló multidiszciplináris tudományág, amelynek kutatási 
területe, tárgya a testkultúra jelenségei valamint a sportoló ember. (Bognár, 2009) A 
sporttudomány komplex volta miatt nehezen helyezhető el a hagyományos tudományos 
kategóriákba. (Bucsyné, 2010) Számos szállal kötődik a természettudományok közül a kémiai, 
biológiai és fizikai tudományokhoz, az orvostudományokhoz, a társadalomtudományok közül 
a szociológiai tudományokhoz, a neveléstudományokhoz, a bölcsésztudományok közül a 


pszichológiai tudományokhoz, ezzel is bizonyítva multidiszciplináris voltát. 


I.1.4. Testi nevelés — Testnevelés 


Testi nevelés (szomatikus nevelés) 

Napjainkban az intézményesített kisgyermeknevelés területén nagyobb jelentőséget kap a 
nevelés, amely Gombocz (2008) sportpedagógiai szemléletét követve testi, erkölcsi, értelmi, 
esztétikai és közösségi nevelésben valósul meg. A testi nevelés a 1-7 éves korban kiemelt 
szerepet kap, hiszen a gyermek élete első lépéseit teszi meg, s ezek a lépések meghatározók 
lehetnek a későbbi évek során. A megfelelő egészségi állapot kialakítása, fenntartása csak egy 
helyesen kialakított egészségmagatartással érhető el, amelynek egyik meghatározó eleme a testi 
nevelés. A Makszin (2014) szerint a testi nevelés olyan nevelési terület, amely felöleli 


mindazon tevékenységek és intézkedések széles körét, amelyek életminőségünk kialakításáért, 

annak fenntartásáért felelősek és az egészség megszilárdítására, megtartására, fejlesztésére és a 
fizikai aktivitás megszilárdítására irányulnak. Hamar (2016) a testi nevelést a szélesebb értelmű 
személyiségfejlesztés részeként határozza meg a nevelés hatásrendszerén belül. Összefoglalva 
elmondhatjuk, hogy a testi nevelés olyan nevelő célzatú hatásrendszer, amely a testkultúra, a 
mozgásműveltség, az egészségkultúra fejlesztése révén járul hozzá a személyiség sokoldalú 
fejlesztéséhez. A testi nevelés feladatai közé tartozik a test harmonikus fejlődésének 
elősegítése, az egészséges testi fejlődés körülményeinek megteremtése, a különböző fizikai 
tevékenységek lehetőségének megteremtése által a motoros képességek fejlesztése. Látható, 
hogy a testi nevelés több mint a test mozgatása, s azt nem lehet leszűkíteni a mozgásos 
cselekvések témakörére. A testi nevelés meghatározó eleme a fizikai aktivitás mellett a helyes 
napirend, az időjárásnak megfelelő öltözködés, a megfelelő higiéniás szokások kialakítása, a 
helyes táplálkozás kialakítása, a termek megfelelő oxigén ellátása, stb.. A fentiekből 
következik, hogy a testi nevelés a testkultúra céljainak megvalósítását, értékrendjének 
elsajátítását szolgáló egyik eszköz, s ezért a nevelés minden szereplőjének (szülők, nagyszülők, 
kisgyermeknevelők, óvodapedagógusok, tanítók, tanárok és egyéb, a nevelési folyamatban 
résztvevő személyek) feladata ennek az összetett nevelési területnek a fejlesztése. A 
legnagyobb szerepet természetesen a családnak kell vállalnia, de a bölcsődének, az óvodának, 
mint a kisgyermeknevelés intézményesített formájának is hatékonyan kell részt vállalnia abban, 
hogy a gyermekek első szocializációs lépései helyes irányba mutassanak. Ennek a feladatnak 
csak a helyes testkulturális magatartással rendelkező tekintélyi személyek (szülők, 


pedagógusok, edzők!) tudnak csak megfelelni. 


Testnevelés 

A testnevelés a testi nevelés hatásrendszerének szerves része, annak legtervszerűbb, 
intézményesített változata (Hamar, 2016a.), a fizikai tevékenységek intézményesített formája. 
A testnevelés értelmezését többen többféleképpen tették meg. Kunosné (1992) szerint a 
testnevelés tervszerű, rendszeres ráhatás a szervezetre, amely a testgyakorlatok tudatos 
alkalmazásával a személyiség sokoldalú fejlesztését, a motoros képességek és a 
mozgáskészségek kibontakoztatását, a mozgásműveltség fejlesztését szolgálja. Bánhidi (2001) 


az intézményes oktatási rendszer tantárgyának nevezi, amelyben az emberi test fizikai és 


! Az óvodai életben egyre gyakrabban jelennek meg a különböző sportági foglalkozások, amelyeket sok esetben 
nem pedagógus, hanem edző vezet. Ezért fontos, hogy ezeket a tekintélyi személyeket is bevonjuk a testi nevelés 
folyamatába. 

szellemi aktivitásának a nevelése történik az egészséges életmód érdekében. Makszin (2014) a 
testnevelésen szervezett, intézményes keretek között zajló, konkrét célokkal, tartalmakkal és 
követelményekkel rendelkező nevelési tevékenységet ért. Bíró (2015) az előzőekben leírtak 
mellett a testnevelés személyiségfejlesztő hatását emeli ki. A testnevelés meghatározásokat 
figyelembe véve, azok értékeit megtartva kimondhatjuk, hogy a testnevelés olyan 
intézményesített keretek között megvalósuló tervszerű, nevelési célzatú komplex 
hatásrendszer, amely a testgyakorlatok tudatos alkalmazásával elősegíti a motoros 
képességek, a mozgásműveltség fejlesztését, a mozgáskészség minél magasabb szintű 
kialakítását, ezzel hozzájárulva a személyiség sokoldalú fejlesztéséhez. 

Hangsúlyozni szeretnénk, hogy a testnevelés egyik meghatározó eszköze (a sport mellett) a 
helyes testkultúra kialakításának, a testi nevelés megvalósításának az egészséges, jól megélt 


élet megalapozásának, elérésének. 


I.1.5. Mozgásműveltség 


A mozgásműveltség a kulturált, képzett ember műveltségének része, tanulás, gyakorlás által 
megszerzett sokrétű mozgáskészség, az ezekhez kapcsolódó ismeretek, normák, attitűdök és 
értékek rendszere. Potenciális cselekvőképességként is értelmezhető, amelynek alapja és 
feltétele a motoros (kondicionális és koordinációs) képességek optimális szintje, ezek 
variabilitása, a jó helyzetfelismerő képesség, a gyors döntési készség, a leleményesség, a 
célszerűség, akezdeményezőkészség és a gyakorlatiasság. Mozgásműveltségen — röviden — egy 
széles értelemben vett cselekvéskulturáltságot értünk. (Makszin, 2014; Hamar, 20083) 

Ekler (2011) szerint (Báthori, 1994, nyomán) a mozgásműveltség a testkulturális javak azon 
része, amely magába foglalja a praktikus köznapi cselekvésmegoldásokat, a játékokban, 
sportokban megtanulható konkrét cselekvésformákat, mozgáskészségeket és az ezek 
eredményes működtetéséhez szükséges képességeket és szellemi javakat. A mozgásműveltség 
birtoklása aktív tevékenység nélkül nem lehetséges, így az egyéni mozgásműveltség tükrözi az 
adott egyén mozgásról alkotott értékítéletét illetve az azzal kapcsolatos attitüdjét. A 
mozgásműveltség szoros kölcsönhatásban van a fizikai cselekvőképességgel, amelynek szintje 
meghatározza az egyén életvitelének minőségét, egészségét. E téma tárgyalásánál meg kell 
említenünk a mozgásműveltség kialakulását pozitív irányban befolyásoló játék- és 
sportműveltséget, amelyek szintén meghatározó tényezői a fizikai cselekvőképesség szintjének, 
ugyanakkor nem csak az egyén cselekvéseire vannak hatással. A játék- és sportműveltség 
mintegy részhalmazként tartalmazza a mozgásműveltséget, de a cselekvéskulturáltság mellett 


hatással vannak a személyiség (elsősorban játékműveltség) illetve az értelmi képességek 

(elsősorban a sportműveltség) fejlődésére. A három terület szoros kölcsönhatásban van 
egymással, egyik fejlődése hatással van a másik kettőre. A mozgásműveltség fejlődése 
megkönnyíti a sportági technikák elsajátítását, a különböző játékok hatékonyabb, élvezetesebb 
végrehajtását. Ugyanakkor a sport- illetve a játékműveltség fejlődése révén az alapvető 
mozgásformákat magasabb készségszinten sajátítják el, amely pozitívan hat a 
mozgásműveltségre. 

A cselekvéskulturáltság eléréséhez számos motoros cselekvés minőségi elsajátítása szükséges, 
mint: 

- a testgyakorlatok, 

- mozgásos játékok, 

- sportágak, 

- intellektuális ismeretek 

- a járulékos tényezők. (Makszin, 2014) 

A fent említett motoros cselekvések, mint a testnevelés eszközei segítik elérni a 
mozgásműveltség kialakítását, így ezek részletesebb tárgyalását a későbbi fejezetekben tesszük 


meg. 


I.2. A testnevelés célja, feladata 


A bölcsődei, óvodai testnevelés az intézményesített testnevelés első helyszínei (attól függően, 
ki mikor kezdi az intézményesített nevelést), ezért céljainak és feladatainak meghatározásánál 
a testnevelés céljait és feladatait szükséges ismerni, hogy e célok elérésének alapjait az 1-7 éves 
korban megfelelő szinten sikerüljön lerakni. 

Makszin (2014) legáltalánosabb célok szintjéről, általánosabb célok szintjéről és legkonkrétabb 
célok szintjéről beszél, Rétsági (2011) is hasonló hármas célrendszert fogalmaz meg, amelyben 
az általános célt, a konkrét célt és a legkonkrétabb célt határoz meg. E két felfogással alapvetően 
egyetértünk, s az általunk felvázolni kívánt cél- és feladatrendszert hasonló tagoltsággal 
alakítjuk ki. Úgy gondoljuk, hogy a távlati (általános) cél meghatározását követi, azoknak a 
részcéloknak (konkrétcéloknak) a definiálása, amelyek teljesülése révén juthatunk el a távlati 
célok megvalósulásához. A részcélok megvalósulását segítik a feladatok, amelyek szintén 
általános- és részfeladatokra bonthatók fel. 

A távlati célok meghatározásakor nem kerülhető meg a Nemzeti alaptanterv (NAT), mint az a 
dokumentum, ami meghatározza az iskolarendszer teljes képzési idejére szóló, a nevelő- 
oktatató munka kötelező közös céljait (Hamar, 2016b.), köztük a testi nevelés céljait. A NAT 


2012 (2012) a testnevelés fő céljaként határozta meg, hogy a tanulókban alakítsa ki, érje el a 

rendszeres fizikai aktivitás meghatározó szerepét a mindennapi életükben, valamint a 
szocializációs folyamat eredményeként érje el az egészségtudatos, aktív életvezetés iránti igény 
kialakulását. További kiemelt cél a motoros cselekvéseken keresztül a tanulóközpontú 
személyiségfejlesztés. A fenti célmeghatározás a rendszeres fizikai aktivitás jelentőségét 
hangsúlyozása mellett kevésbé tér ki a személyiségfejlesztés, a testkultúra, mint célterület 
meghatározására. 

Makszin (2014) célmeghatározása egy másik aspektusból közelít, szerinte a testnevelés célja 
az iskola egységes nevelő-oktató munkájának szerves részeként a testkultúra eszközeinek 
(testgyakorlatok, mozgásos játékok, sportági tevékenységek és az ezekhez kapcsolódó 
intellektuális ismeretek), valamint a természet egészségfejlesztő tényezőinek integrált 
hatásaként járuljon hozzá a tanulók pozitív személyiségének kialakításához, továbbá alapozza 
meg a tanulók alapvető mozgásmintáinak és mozgáskészségeinek kialakulását illetve a 
szabályozott mozgásvégrehajtás alapjainak az elsajátítását. 

Rétsági (2015) a korszerű pedagógiai szemléletet követve a , Minőségi Testnevelés (MT)" 
céljának a mozgásműveltség, az egészség, a közösségi élet értékei, az életminőség és a 
testkulturális tudás összefüggéseinek centrális értékké válását határozza meg, amely eléréséhez 
az oktatás-nevelés teljes vertikumát szükséges alkalmazni. A centrális értéken énközeliséget, 
én-involváltságot (személyes érintettséget) ért, ami az érték belsővé válásához vezet. 

Az előzőekben bemutatott célok alapján kimondhatjuk, hogy a testnevelés (távlati) célja a 
testnevelés eszközeinek (testgyakorlatok, mozgásos játékok, sportági tevékenységek és az 
ezekhez kapcsolódó intellektuális ismeretek) és a nevelés-oktatás módszereinek tudatos 
alkalmazásával a sokoldalú személyiségfejlesztés, a testkulturális értékek (mozgásműveltség, 
egészség, jól-megélt élet, stb.) centrális értékké válásának elősegítése, — továbbá az 
egészségtudatos, rendszeres fizikai aktívitást magába foglaló életvitel iránti igény kialakítása. 
A testnevelés céljának megvalósítása több szempontú célrendszeren keresztül történik, 
amelyben a különböző részcélok egymásra épülnek, egymást kiegészítik és ezek teljesülése 
révén érjük el a távlati célok megvalósulását. 

A részcélokat csoportosíthatjuk egyrészt a fejlesztési területek, másrészt az életkori szakaszok 
alapján. A két csoport kölcsönhatásban van egymással, hiszen az életkori szakaszokban a 
fejlesztési célok részelemei megjelennek a korosztálynak megfelelően, ugyanakkor az életkori 
szakaszok céljainak teljesülésével érhetők el a fejlesztési területek célértékei. E részcélok 
meghatározásakor figyelembe vesszük a hazai szakirodalomban megtalálható hagyományos és 


korszetű értékeket. (Rétsági, 2015; Makszin, 2014; Rétsági, 2011) 

a., fejlesztési területek szerinti felosztás 





- mozgáskészség, mozgásműveltség fejlesztése, 

- a cselekvőképesség, cselekvőbiztonság kialakítása, fejlesztése, 

- az egészségestudatos magatartás kialakítása, alkalmazása, 

- az egészséges testi fejlődés biztosítása, 

- testi — lelki károsodás megelőzését szolgáló prevenció, prevenciós szemlélet kialakítása, 

- rendszeres fizikai aktivitás, a sportolás illetve játék iránti igény kialakítása, belsővé válása, 

- konstruktív, problémamegoldó és együttműködésre kész attitüdökkel rendelkező, pozitív 
értékrendet elsajátító személyiség kialakítása. 


b., életkori szakaszok szerinti felosztás 





- bölcsődei testnevelés célja, 

- óvodai testnevelés célja, 

- 1-4. osztály testnevelésének célja, 

- 5-8. osztály testnevelésének célja, 

- 9-12. osztály testnevelésének célja. 

A cél- és a hozzákapcsolódó feladatrendszer részletes tárgyalását az életkori szakaszok 
figyelembe vételével tesszük meg és a könyv céljait követve a bölcsődei illetve az óvodai 


testnevelés cél- és feladatrendszerét határozzuk meg. 


I.2.1. A bölcsődei testnevelés célja 


A bölcsődei nevelő - gondozó munkát , A bölcsődei nevelés-gondozás szakmai szabályai", 
módszertani füzetek (2012) és , A bölcsődei nevelés-gondozás országos alapprogramja" 
(BNGOP)(2017) közösen, az alapprogram dominanciáját megtartva szabályozzák. Mi a 
munkánk során a BNGOP-t vesszük alapdokumentumnak. 

A bölcsődei testnevelés, mint alapvető tevékenység, nem található meg a fent említett 
dokumentumokban, de a mozgás, mint legfőbb nevelési helyzet kiemelt szerepet kap. 
Pozitívumként értékeljük, hogy az alapprogram deklarálja: ,, 4 csecsemő- és kisgyermekkor az 
alapvető  mozgásformák kialakulásának és fejlődésének időszaka. A kisgyermekek 
mozgásíigénye rendkívül nagy, számukra örömforrás a mozgás. " (BNGOP, 2017) Ugyanakkor 
nem ad útmutatást, hogy a korosztály sajátosságait, a kisgyermekek nevelésekor alkalmazott 
pedagógiai alapelveket figyelembe vevő pedagógusi munka során mely mozgásos cselekvések 
illetve motoros képességek fejlesztése javasolt. Az alapprogram szellemisége alapján a mozgás, 
mint fő nevelési helyzet célja a mozgásigény kielégítése, valamint azon tárgyi és egyéb 


feltételek megteremtése, amelyek felkeltik a kisgyermekek érdeklődését a különböző mozgások 

iránt, fenntartják a mozgásaktivitásukat és elősegítik a kis — és nagy mozgások fejlődését. 
Támogatjuk azt a szemléletbeli törekvést, amely főleg a skandináv országok nevelésére 
jellemző, hogy a kisgyermekek különböző képességeinek fejlődését tapasztalás útján valósítsák 
meg. Felhívjuk a figyelmet arra, hogy ez a szemlélet sem nélkülözi a pedagógus irányítását, 
tudatos , fejlesztési szituáció" megteremtését. A spontán mozgások önmagukban nem tudják 
betölteni a különböző motoros képességek fejlődését elősegítő katalizátori szerepet. Szükséges 
tudatosan megteremteni olyan , fejlesztési szituációkat", amelyek elősegítik a kisgyermekek 
motoros tanulását, előtérbe helyezve azokat a motoros képességeket, amelyek ebben a korban 
hatékonyan fejleszthetők. Ezen elvárások megvalósításának megfelelő szervezeti keretet tud 
biztosítani a bölcsődei testnevelés. 

A 0-3 éves korosztály szomatikus és szellemi fejlődése gyors, rövid időn belül látványos 
változásokon megy keresztül. Ennek megfelelően a bölcsődei csoportok összetétele a 
testnevelés szempontjából rendkívül heterogén, amelyet a célok meghatározásánál nem lehet 
figyelmen kívül hagyni. Ugyancsak befolyásoló tényezőként kell számolni a korosztály 
mozgásfejlődési, életkori sajátosságaival, fizikai képességeivel, mozgásműveltségi szintjével 
illetve azzal a ténnyel, hogy a bölcsődei testnevelés az első intézmény, ahol a testkultúra 
céljainak megvalósulásának alapjait lerakhatjuk. 

Mindezeket figyelembe véve a bölcsődei testnevelés célja - a testnevelés céljait szem előtt 
tartva - a mozgásigény kielégítése, a testnevelés eszközeinek (testgyakorlatok, mozgásos 
játékok) megismertetése révén a mozgás megszerettetése, a cselekvőképesség kialakítása, a 
nevelés-oktatás módszereinek tudatos alkalmazásával a sokoldalú személyiségfejlesztés, a 
korosztály életkori sajátosságaihoz igazítva a testkulturális értékek (mozgásműveltség, 
egészség, jól-megélt élet, stb.) alapjainak lerakása, prevenció. 

Részcélként határozhatjuk meg: 

a gyermekek minél több mozgásformával való megismertetését, 

a cselekvésbiztonság kialakítása, a cselekvőképesség fejlesztését, 

az egészséges testi fejlődés biztosítását, 

a pozitív értékek sportáltali közvetítésével a személyiség fejlesztését 

a motoros tanulás elősegítését, 


testi, lelki egészség fenntartását szolgáló prevenciót. 


I.2.2. Az óvodai testnevelés célja 


Az óvodai testnevelés céljait, hasonlóan a bölcsődei testneveléshez elsősorban az Ovodai 


Nevelés Alapprogramja (ONAP) határozza meg. Sajnos ebben a dokumentumban is a 
18 


testnevelést felváltotta a mozgás, ami nem ugyanazzal a jelentéstartalommal bír. A mozgás a 
különböző motoros cselekvések révén létrejövő hely- és  helyzetváltoztatás, amely 
megvalósulhat spontán és irányítottan is. A testnevelés (leegyszerűsített megfogalmazásban) 
egy nevelési folyamat, amely során tudatos fejlesztés valósul meg, s ennek eredményeként az 
egyén (gyermek) személyisége pozitív irányban fejlődik. Az óvodai testnevelés céljának, 
részcéljainak meghatározásakor számos szempontot kell figyelembe venni., elsősorban a 
gyermekek pszichomotoros fejlődésének elősegítését, a korosztály emocionális sajátosságait, a 
társadalmi elvárásokat (ONAP, oktatásirányítás, szülők, stb.), az iskola által támasztott 
követelményeket, a testkultúra céljait, a korszerű pedagógiai elvek érvényesítését, az 
egészséges életvitel alapjainak lerakását, stb.. 

Az ONAP a testneveléssel kapcsolatos céljait két fejezetben is megemlíti (Az óvodai nevelés 
feladatai — egészséges életmód alakítása illetve Az óvodai élet tevékenységi formái, az 
óvodapedagógus feladatai — mozgás), de nem konkrét célként, hanem egyes tevékenységek 
rendszeres végzésnek hatásaként, eredményeként. Ilyen eredményként határozza meg: 

a mozgás és az értelmi fejlődés pozitív egymásra hatását, 

az egészséges testi fejlődés elősegítését, 

a pozitív személyiségjegyek kialakulásának elősegítését, 

az egészségfejlesztést. 

Rétsági (2011) az óvodai testnevelés céljaként a természetes mozgáskészségek fejlesztését, a 
mozgásbiztonság megalapozását, a mozgásműveltség fejlesztését határozza meg, amelyeket a 
sokoldalú mozgástapasztalat révén érhet el a gyermek. 

Fazekasné (2015) az óvodai testnevelés közvetlen céljának (Rétságihoz (2011) hasonlóan) a 
természetes mozgáskészségek fejlesztését jelölte meg, amelyet az alapvető mozgásformák és a 
mozgásos játékok rendszeres gyakorlásával érhetünk el. Az óvodai testnevelés részcéljai között 
megvalósíthatjuk: 

- a mozgásigény kielégítését, 

- a mozgásszervek fejlődésének elősegítését, 

- a helyes testtartás kialakítását, a testtartási hibák megelőzését, a lábboltozat erősítését, 

- a gyermekek edzettségének fokozását, 

- fejlessze a testi képességeket fejlesztését, 

- az életkornak megfelelő mozgástapasztalatok megszerzésének biztosítását, 


- a rendszeres mozgás iránti szeretet kialakítását a gyermekekben. 

A fentieket összefoglalva illetve a bölcsődei testnevelésre való ráépülést is figyelembe véve az 
alábbiakban határozhatjuk meg az óvodai testnevelés célját. 
Az óvodai testnevelés célja - a testnevelés céljait szem előtt tartva - a természetes 
mozgáskészségek fejlesztése, a testnevelés eszközeinek (testgyakorlatok, mozgásos játékok) 
megismertetése révén a mozgás megszerettetése, a cselekvőképesség fejlesztése, a nevelés- 
oktatás módszereinek tudatos alkalmazásával a sokoldalú személyiségfejlesztés, a 
testkulturális értékek (mozgásműveltség, egészség, jól-megélt élet, stb.) átadása, fejlesztése, a 
prevenció. 
Részcélként határozhatjuk meg: 

a mozgásigény kielégítését, 

a gyermekek minél több mozgásformával való megismertetését, 

a cselekvésbiztonság kialakítását, a cselekvőképesség fejlesztését, 

az egészséges testi fejlődés biztosítását, (a mozgásszervek fejlődésének elősegítését, a 
gyermekek edzettségének fokozását) 

a pozitív értékek sportáltali közvetítésével a személyiség fejlesztését 

a motoros tanulás elősegítését, 

a mozgástapasztalatokra építve a mozgásműveltség fejlesztését, 

testi, lelki egészség fenntartását szolgáló prevenciót, 


az iskolai testnevelésre való felkészítést. 


I.2.3. A bölcsődei és óvodai testnevelés feladata 


A meghatározott célok megvalósítása érdekében számos feladatot határozhatunk meg a 
bölcsődei illetve az óvodai testnevelés számára, amelyeket ebben a fejezetben közösen 
tárgyalunk, ugyanis az átfedések és az egymásra épülések miatt ebben a formában jobban 
átlátható és értelmezhető ez a terület. 

A bölcsődei és óvodai testnevelés feladatait általános és speciális területekre bonthatjuk. Az 
általános feladatok megegyeznek a nevelés feladataival, amelyek - Gombocz (2008) felosztását 
követve - a testi, az erkölcsi, az értelmi, az esztétikai és a közösségi nevelés területeit ölelik fel. 
Az utolsó, a közösségi nevelés nem tartozik a pedagógia hagyományos felosztásába, de a 


sportban, a testnevelésben a közösség szerepe meghatározóbb, mint az élet más színterein. 

Testi nevelés 


A kisgyermek belső testképe és a külső valóság sok esetben nem egyezik. A testnevelés 
lehetőséget biztosít a reális testi önismeret eléréséhez, majd ezt követően a helyes testséma 
kialakításához. A bölcsődei és óvodai testnevelés egyik nagy kihívása, hogy a korosztályra 
adaptált testgyakorlatokkal elősegítse a helyes testkép megteremtését. A kisgyermekekkel 
foglalkozó pedagógusnak kiemelten kell kezelni a helyes életmód kialakítását célzó 
tevékenységek kiválasztása során a gyerekcsoport életkori és egyéni sajátosságait. A testi 
nevelés nem merülhet ki csupán a testnevelés foglalkozások megtartásában, a szomatikus 
tevékenységekben. A megfelelő napirend kialakítása, az időjárásnak megfelelő öltözködés 
elsajátítása, az egészséges táplálkozással kapcsolatos ismeretek átadása az életkori 
sajátosságokhoz adaptálva, a tisztálkodási szokások kialakítása a különböző tevékenységekkel 
összefüggésben (udvari játék, testmozgás után, étkezések, stb.) ugyanolyan része a testi 
nevelésnek, mint a különböző testgyakorlatok végzése, a test edzése. Mindezen feladatok 
eredményes megvalósulása nagymértékben függ a szülőkkel történő kooperatív, konstruktív 
együttműködés hatékonyságától. 

A testi nevelésnek a mindennapi bölcsődei, óvodai életben is meghatározó szerepet kell 
betöltenie. A pedagógus számára kihívás, hogy a különböző korú és személyiségű gyermekek 
esetében milyen mértékben valósíthatja meg az előzőekben felsorolt feladatokat. Az 
eredményes testi nevelés nem képzelhető el a szülők, nagyszülők bevonásával szervezett, a 
kooperativitást sem nélkülöző kreatív projektek nélkül. Ez a tevékenység az egészségtudatos 
életvitel iránt nagyfokú elköteleződést igényel a pedagógusoktól, nem beszélve a személyes 


példamutatásról. 


Erkölcsi nevelés 


Az erkölcsi nevelés középpontjában a jellem áll. A jellem a személyiség belső tartományaiban 
szervezi és irányítja az erkölcsi helyzetekben való döntéseinket. Az erkölcsi nevelés során arra 
kell törekedni, hogy kialakuljon az erkölcsi helyzetek iránti fogékonyság és a döntéseinkért 
viselt felelősségvállalás. Az erkölcsi nevelésnek két tartalmi köre van, az erkölcsi értékek 
(humanizmus, munka tisztelete, az igazság tisztelete, a tulajdon tisztelet stb.) illetve a 
pedagógiai tartalmi kör (az erkölcsi ismeret, az erkölcsi szokás, az erkölcsi meggyőződés). 
(Gombocz, 2008) A kisgyermekekkel foglalkozó pedagógus személyes példamutatásával tudja 
legjobban megvalósítani e nevelési terület feladatait. A humánus viselkedésre nincs is 
megfelelőbb hely, mint a testnevelés foglalkozás. A testkultúrát, a gyermeket és a humanista 

műveltséget középpontba helyező értékrendet követő pedagógus következetes, ám szeretetet 
sugárzó tevékenységével igyekszik megteremteni a gyermekek körében az erkölcsi értékeket. 
Ez a tevékenysége nem kis erőfeszítést igényel, amikor napjainkban a fiatal szülők (mint amatőr 
nevelők) értékrendje, gyermekeikkel szembeni elvárásai legtöbbször ellentétesek a 


professzionális nevelők (pedagógusok) értékrendjével, elvárásaival. 


Értelmi nevelés 


Az értelmi nevelés két területen, a műveltség elmélyítésében és az értelmi képességek 
fejlesztésében valósul meg a testnevelés és a sport világában. (Gombocz, 2008) A 
kisgyermekek műveltségének elmélyítése a testnevelés foglalkozáson elsősorban a 
sportműveltség területére szorítkozik, amely a testnevelési és népi játékok megismerésével 
valósul meg. A nagyobb korosztály (6-7 évesek) esetében ez kiegészül a különböző sportágak 
alapjainak elsajátításával (úszás, torna, kosárlabda, labdarúgás, stb.). Az értelmi képességek 
fejlesztését a különböző feladathelyzetek leküzdésével érhetjük el. A játékok szabályainak 
elsajátítása valamint az egyszerűbb, majd - az életkor előre haladtával — az összetettebb 
feladatok, testgyakorlatok megértése elősegíti a gyermekek értelmi fejlődését. A természetben 
végzett testmozgások, kirándulások során szerzett tapasztalatok, ismeretek elősegítik a korszerű 


pedagógiai szemlélet megvalósulását az értelmi nevelés területén. 


Esztétikai nevelés 


Az esztétikai nevelés feladatai a minél pontosabb és szebb tartással végrehajtott feladatokban 
valósulhatnak meg. A pedagógusnak már az 1-3 éves korosztály körében is törekednie kell az 
esztétikus testtartás, a pontos feladat-végrehajtás kialakítására, a későbbi életkorokban (4-7 év) 
annak megkövetelésére. A különböző szerek és eszközök megfelelő formai elhelyezésével, a 
harmonikus rend kialakításával elérhetjük a gyermekekben a szép, esztétikus megjelenés, 
megjelenítés iránti igényt. 


Közösségi nevelés 


A közösség pozitív és negatív hatásairól számos publikáció jelent meg. Jelen sorokban nem áll 
szándékunkban ezt részletesebben kifejteni, indokolni. Egy csoport többek között akkor válik 
közösséggé, amikor tagjai azonos értékrendhez azonos módon viszonyulnak, s azt a maguk 
részéről elfogadják, valamint egy közös cél érdekében tevékenykednek. A bölcsődében, 
óvodában talán ez az egyik legfontosabb feladat. A bölcsődei, óvodai csoportban számos olyan 


gyermekkel találkozhatunk, akik központi szerepet játszanak a családjukban, privilegizált 

helyzetet foglalnak el. Ezt az előnyös helyzetet a gyermek a nevelési intézményben nem tudja 
minden esetben érvényre juttatni. A gyermek a testnevelés foglalkozásokon gyakrabban 
találkozik konfliktus helyzetekkel, mivel a sportban a türelem, a másik iránti tisztelet, az 
engedékenység, a tolerancia, a társ segítése elvárt viselkedés. Ezen elvárások elfogadása, 
belsővé válása egy nevelési folyamat eredménye, amelyben a gyermek sorozatos 
érdekütközésekből fakadó konfliktusok megoldásán keresztül jut el a közösségi szemlélet 
elsajátításához. A kisgyermeknevelőnek kiemelt feladata az előzőekben leírt közösségi 
viselkedési normák érvényesítése, még akkor is, ha ez alkalmanként konfliktusokkal jár a 
gyermekekkel szemben. A közösségépítés során a pedagógusnak figyelembe kell venni az adott 
korosztály sajátosságait, a csoportok heterogén összetételét (kor, nem, szociokulturális háttér, 
stb). Mindezen feladatokhoz nyújt segítséget a testnevelés és a sport, ha a pedagógus észreveszi 
a testnevelés közben kialakuló különböző pedagógiai szituációkat és azokat megfelelő módon 


oldja meg. 


A bölcsődei, óvodai testnevelés speciális feladatai 


A bölcsődei, óvodai testnevelés speciális feladatainak meghatározásakor a testnevelés 
feladatait (Báthori, 1994), mint kiindulási alapot vesszük figyelembe és azokat adaptáljuk a 


korosztályok életkori sajátosságaihoz. 


1. A szervezet általános, sokoldalú, arányos képzésével az egészségi állapot, a testi 


fejlődés elősegítése 


a. A prevenció életkori sajátosságoknak megfelelő megvalósítása 

Az 1 - 7 éves korra esik a gerincproblémák, a lábstatikai hibák kialakulásának egyik 
veszélyeztetett időszaka, de az utóbbi években folyamatos növekedés tapasztalható a légúti 
betegségek és az anyagcserezavarok esetében is. A testnevelésnek kiemelt feladata olyan 
testgyakorlatok alkalmazása, amelyek elősegítik a különböző elváltozások, betegségek 
kialakulásának megakadályozását. A testnevelés foglalkozások tervezésekor fontos szempont 
a prevenciót elősegítő mozgásformák beépítése a különböző feladatokba. Ebben az életkorban 
a kúszások, mászások, a természetes gyakorlatok közül az utánzó mozgások kedvelt 
mozgásformák, de szívesen végeznek a gyerekek légzőgyakorlatokat is. A játékos, változatos 
feladatokat a kisgyermekek várják és élvezettel hajtják végre. 

b. A törzsizomzat erősítése 

Az előző pontban már említettük, hogy a kisgyermekkor az egyik veszélyeztetett időszaka a 


gerincproblémáknak. A felállás, a fogváltás időszakában a gerinc sérülékenyebb, ezért fontos, 

hogy olyan erősségű törzsizomzattal rendelkezzen a gyermek ebben a korban, amely 
tehermentesítheti a gerincet. A rendszeres gimnasztika, a már említett kúszó, mászó 
gyakorlatok, az utánzó mozgások, az akadálypályák rendszeres alkalmazása elősegíti a 
törzsizmok erősítését. 

c. A keringési rendszer fejlesztése 

A rendszeres testedzés pozitív hatásai a keringési rendszerre ismertek. A terhelés hatására a 
szívben hipertrófia alakul ki, nagyobb lesz a bal kamra üreg, vastagabb a szívfal valamint 
gazdagabb lesz a koszorúér hálózat, amely a felnőtt kori szívinfarktus prevenciója 
szempontjából meghatározó. További pozitív hatás a jobb összehúzódó képesség 
(kontraktilitás), a jobb relaxációs képesség (tágulékonyság) és a gazdaságosabb anyagcsere, 
amelynek következtében alacsonyabb lesz a nyugalmi és terheléses pulzusszám. (Pavlik, 2015) 
Ezeket a pozitív hatásokat az állóképesség fejlesztését szolgáló testgyakorlatokkal érhetjük el, 
melyek kiválasztásánál figyelembe kell venni a korosztály életkori sajátosságaiból fakadó 
monotónia tűrést. Fontos megjegyezni, hogy az 1-7 évesek esetében ne a klasszikus 
állóképességfejlesztő gyakorlatokban gondolkozzunk, hanem a szakaszos, játékos feladatok 


alkalmazása ajánlott. 


2. A motoros képességek fejlesztése 


Az életkori sajátosságokat és a bölcsődei körülményeket figyelembe véve a bölcsődés 
korosztály esetében a kondicionális képességek korlátozott mértékben fejleszthetők, inkább az 
állóképesség (hosszabb séták, túrák, kirándulások, fogójátékok), az erő (húzódzkodások, 
tolódzkodások), a reakció- és mozgásgyorsaság fejlesztését tervezhetjük a korosztály 
sajátosságait figyelembe véve. Az óvodás kor, a gyermekek fizikai fejlettségéből fakadóan több 
lehetőséget biztosít a kondicionális képességek fejlesztése területén, mint az előző életévek. 
Ebben az életkori szakaszban minden kondicionális képességet fejleszthetünk és szükséges is, 
mivel több képesség fejlesztésének egyik szenzibilis szakasza erre az időszakra tehető. 

A koordinációs képességek fejlesztése kiemelt feladata a bölcsődei testnevelésnek, hiszen a 
gyerekek életkori sajátosságai és a bölcsőde tárgyi feltételeiből adódóan ez a feladat valósítható 
meg a legkönnyebben. A koordinációs képességek magasabb szintje hozzájárul a 
cselekvőképesség — minél gyorsabb kialakulásához, fejlesztéséhez, — valamint a 
cselekvésbiztonság eléréséhez, amelyek elérése kiemelt cél ebben az életkorban. Hasonlóan 
gondolkodhatunk az óvodai testnevelés esetében is. Az értelmi fejlődés következtében a 
koordinációs képességek — megfelelő fejlesztés eredményeként — gyors fejlődésen mehetnek 


keresztül, amely pozitívan hat a gyermekek mozgástanulására, mozgásfejlesztésére. 

A mozgékonyság, hajlékonyság ebben az életkori szakaszban jól fejleszthető, elsősorban a 
gimnasztikai gyakorlatok végzésével. Fontos megemlíteni, hogy ezen gyakorlatok pontos 
végrehajtását fokozatosan, az életkor előrehaladtával várjuk el a gyermekektől. Törekedjünk az 


életkornak megfelelő gyakorlatösszeállításra. 


3. A mozgásműveltség fejlesztése 


— A mozgásjártasságok és készségek kialakítása a különböző testgyakorlatok változatos 
alkalmazásával érhető el. Fontos, hogy a korosztályhoz igazítva határozzuk meg a 
mozgásjártasságok és készségek szintjét. Ez a feladat a pedagógustól nagyfokú jártasságot 
igényel az 1-7 éves korú gyermekek mozgásfejlődési sajátosságainak ismeretében. 

— A mozgásos cselekvések végrehajtási módjára és alkalmazására vonatkozó ismeretek 
elsajátítása. E folyamat során számos lehetőséget kell biztosítani a tapasztalásra, ami nem 
jelenti a segítségadás, hibajavítás háttérbe szorítását. A gyermek számos tevékenységet 
tapasztalás útján sajátít el, ez alól nem lehetnek kivételek a mozgásos cselekvések sem. Az 
angolszász és a skandináv országokban számos pozitív példával találkozhatunk, amelyek 
segítik ezen szemlélet hazai megvalósítását is. Fontos kiemelni, hogy a külföldi példák 
átgondolatlan átvétele ugyanolyan hiba, mint ezen felfogások teljes mértékű elutasítása. 

— A különböző mozgásos cselekvések eredményes, pontos, esztétikus és gazdaságos 
kivitelezése. Ezen elvárások megvalósítása körültekintő, a gyerekek életkori sajátosságát 
maximálisan figyelembe vevő pedagógusi tevékenységet követel. A bölcsődés korosztály 
esetében segíteni kell az eredményes, pontos, esztétikus és gazdaságos végrehajtást, de elvárni 
nem lehet a gyermekektől. Hasonlóan gondolkodhatunk az óvodai életet megkezdő gyermekek 
esetében is, de a 5-7 éves korosztálynál már az évek előrehaladtával egyre jobban elvárható 
tőlük a pontos, esztétikus, gazdaságos feladatvégrehajtás. E feladat megvalósítása nagy 


türelmet, szakértelmet és módszertani felkészültséget követel a pedagógustól. 


4. A játék-, a sportolási igény felkeltése, a rendszeres testedzés megszerettetése, az 


életmódba való beépítés elősegítése 


Az 1-7 éves korosztály alaptevékenysége a játék. Így a pedagógus számára ez a feladat 

könnyű  ,ujjgyakorlat"-nak számíthat, de nem az. Az életkornak, az előzetes 
mozgástapasztalatnak nem megfelelő játék kiválasztása ellenkező hatást, a játék elutasítását 
eredményezheti. A mozgás megismertetése, majd a rendszeres testedzés iránti igény felkeltése 
ebben a korosztályban elsősorban a játékon keresztül valósulhat meg. A gyermekek azokat a 


játékokat szeretik, kérik rendszeres játszását, amelynek szabályait jól ismerik és számukra 

sikert hoz, élvezetet okoz. Az óvodai élet végére kell elérni, hogy a gyermekek számára 
természetessé váljon a testedzés rendszeres művelése, mert ez az első lépés az életmódba való 


beépülés folyamatába. 


I. 3. A testnevelés eszközei 


A testnevelés céljait, feladatait a testnevelés eszközeivel tudjuk megvalósítani, amelyek a: 
- testgyakorlatok, 

- mozgásos játékok, 

- sportágak, 

- intellektuális ismeretek, 


- járulékos tényezők (Makszin, 2014). 


I.3.1. Testgyakorlatok 


Arday (1985) meghatározása szerint a testgyakorlatok az egészség, az emberi teljesítőképesség 
fejlesztése érdekében a testkultúra területén kialakult és alkalmazott mozgásos cselekvések, 
amelyek az ember testmozgási lehetőségein alapuló helyzet- és helyváltoztatásokkal állnak 
összefüggésben. 

Bucsyné (2010) megkülönböztet ciklikus és aciklikus testgyakorlatokat. A ciklikus 
testgyakorlatok, egyszerű szerkezetűek és részmozdulataik folyamatosan, szabályszerűen 
ismétlődnek, ezzel létrehozva a helyváltoztató mozgást. Ide sorolhatók a járás, a futás, a 
biciklizés, az evezés, az úszás stb.. Az aciklikus testgyakorlatok olyan egyszerű illetve 
bonyolult szerkezetű, nem ismétlődő részmozdulatok egymásutánisága, amelyek eredménye a 
hely- és helyzetváltoztatások. Ilyenek az ugrások, dobások, ütések, emelések, a különböző 
sportági mozgások. A bölcsődei testnevelésben nagyobb mértékben alkalmazhatók a ciklikus 
mozgások, elsősorban a kúszások, mászások, járások, futások. A gyerekek öntevékeny 
mozgásainál megjelenik a , motorozás", illetve kedvelt mozgásforma még a biciklizés. 
(Bucsyné, 2010) Az aciklikus mozgások közül a leugrások, az elugrások, a dobások, a 
gurítások, a gurulások alkalmazása gyakori. Az óvodás korban az előzőekben említett 
testgyakorlatok végrehajtási minősége javul. A ciklikus testgyakorlatok kiegészülnek a síelés, 
úszás, korcsolyázás, görkorcsolyázás, rollerezés alapszintű elsajátításával. Az aciklikus 
testgyakorlatok esetében megjelennek az erőteljesebb el-és felugrások, elkapások, a különböző 
dobások, ütések, valamint a sportági alaptechnikák. A testgyakorlatok esetében 
megkülönböztethetünk még szimmetrikus (páros karkörzések, nyusziugrás, stb.) és 


aszimmetrikus (malomkörzések, egykezes dobások, stb.) szerkezetű gyakorlatokat is. 

A testgyakorlatok egy többfunkciós hatásrendszer révén érik el a fiziológiás változásokat, a 
mozgástanulást illetve a személyiség fejlesztését. Makszin (2014) ezeket a testgyakorlatok 
közvetlen illetve közvetett funkciójának nevezi. 

A testgyakorlatok közvetlen funkciója révén érhetjük el a különböző élettani hatások 
(keringési-, légző-, izomrendszer stb. fejlesztése) kiváltását, az egyes mozgások elsajátítását, 
készség szintre emelését. A közvetett funkció révén válthatók ki azok a nevelési hatások, 
amelyek hozzájárulnak a gyermekek személyiségének fejlesztéséhez. Mint már említettük, a 
közvetlen és közvetett funkciók egymással kölcsönhatásban egy hatásrendszerben valósulnak 
meg, amely hatékonysága függ a helyes célmeghatározásoktól. A gyerekek számára mindig 
egyértelműen meg kell határozni a közvetlen és a távolabbi célokat. 

A testgyakorlatok tudatos cselekvésfeladatok, amelyek minden alkalommal szomatikus 
tevékenységeket tartalmaznak és fiziológiás illetve pszichés változásokat váltanak ki. Az 
elérendő cél alapján a testgyakorlatokat nevelési, képzési, teljesítményre irányuló, valamint 
rehabilitációs céllal végeztetjük, amelyeket a testnevelésben három alapvető formában 
valósítunk meg, az alapvető mozgástevékenységekben, az előkészítő, fejlesztő-képző hatású 


gyakorlatformákban és a rehabilitációs, korrekciós mozgástevékenységekben (Makszin, 2014). 
Alapvető mozgástevékenységek 


A gyermek természetes fejlődését, a cselekvőképesség kialakítását segítő testgyakorlatok az 
alapvető mozgásformák, amelybe a kúszások, a mászások, az ugrások, a futások, a járások, a 
dobások, az egyensúlyozások, az emelések, a  hordások tartoznak. Az alapvető 
mozgástevékenységek hatnak a mindennapi élet cselekvésbiztonságának kialakítására, 
fejlesztésére, a mozgástanulásra és elengedhetetlenek a motoros képességek fejlesztése 
területén. A bölcsődés gyermek alapvető mozgásformája a kúszás, mászás, amelyet változatos 
körülmények között és különböző feladatokban nagy örömmel végez. E tevékenységek révén 
erősödik izomzatuk, fejlődik koordinációs és kondicionális képességük. Ebben a korban 
ismerkedik a járásokkal, a futásokkal, az ugrásokkal, a dobásokkal, amelyek a megfelelő 
mértékű gyakorlás révén stabilizálódnak, s az életkori sajátosságnak megfelelő készség szintre 
jutnak. Az óvodás korba lépve az alapvető mozgástevékenységek területén a járások, kúszások, 
mászások dominanciáját felváltja a futások, ugrások, dobások, hordások, emelések fejlesztése. 
Az alaptevékenységek sokoldalú fejlesztése pozitívan hat a különböző motoros képességek 
fejlődésére és a sportági mozgásformák alapjainak elsajátítására. A pedagógusok számára 
fontos feladat, hogy ezeket a fejlesztéseket a természetes gyakorlatok, az utánzó mozgások, az 
akadálypályák alkalmazásával játékos formákban valósítsák meg. 

Előkészítő, fejlesztő-képző hatású gyakorlatok 


Az előkészítő gyakorlatok célja, funkciója kettős. Egy részt felkészíteni a szervezetet egy 
magasabb szintű élettani igénybevételre, s ezáltal segíteni a nagyobb terhelést, teljesítményt és 
a sérülésmentes végrehajtást. Másrészt egy speciális felkészítése az izmoknak, ízületeknek, 
szervrendszereknek, a mozgató idegpályáknak arra, hogy egy mozgás végrehajtására 
alkalmassá váljanak. Ennek a célnak az elérésében nyújtanak segítséget a gimnasztikai és 
szabadgyakorlati alapformájú gyakorlatok, mint a szabadgyakorlatok, a társas-, a kéziszer-, a 
pad- és bordásfalgyakorlatok, valamint a természetes gyakorlatok közül az utánzó mozgások. 
Azokat a gyakorlatokat, amelyek a szervezetet alkalmassá teszik egy adott mozgás 
végrehajtására célgyakorlatoknak nevezzük. 

Az új mozgáskészségek elsajátításának elősegítése érdekében különböző gyakorlatokat 
alkalmazunk. Ezek a gyakorlatok az elsajátítandó mozgással pozitív transzfer kapcsolatban 
vannak (hasonló szerkezetűek, egyszerűbb formában jelennek meg, stb.), illetve annak egyes 
részmozdulatait, elemeit tartalmazzák. Ezeknek a gyakorlatoknak a végrehajtása segíti a 
mozgások megértését (lényeges mozdulatok megértését), tanulását, mintegy rávezetve a 
gyermekeket a mozgás elsajátítására. Az ilyen jellegű gyakorlatokat rávezető gyakorlatoknak 
nevezzük. 

Az előkészítő, cél- és rávezető gyakorlatokat a testnevelésben nagyobb részt a gimnasztikai 
gyakorlatok alkotják, s kisebb mértékben a természetes gyakorlatok (járások — utánzó járások, 
futások) A kisgyermekeknél az életkori sajátosságokból fakadóan inkább a természetes 
mozgások játszanak nagyobb szerepet ezen a területen. Az utánzó mozgások (pók-, rákjárás, 
fókamászás, stb.) jobban illeszkednek a gyermeki gondolkodáshoz, a gyermekek szívesebben 
hajtják végre azokat. A gimnasztikai és a természetes gyakorlatok alkalmazásának arányát több 


szempont figyelembevétele után a pedagógus határozza meg. 
Rehabilitációs, korrekciós mozgástevékenységek 


A testnevelés kiemelt feladata a prevenció. Azok a gyakorlatok, amelyek elősegítik a különböző 
mozgásszervi elváltozások kialakulásának megakadályozását, alkalmasak ezen elváltozások 
korrekciójára is. A testgyakorlatok közül azok a gyakorlatok tartoznak ebbe a csoportba, 
amelyek elősegítik a helyes testtartás kialakítását, a törzsizomzat erősítését, az izmok, ízületek 
rugalmasságának fenntartását. A rehabilitációs, korrekciós mozgástevékenységek nagyobb 
részét a szabadgyakorlati alapformájú gyakorlatok alkotják, de meghatározóak a természetes 
mozgások is, főleg a húzódzkodások, tolódzkodások és számos utánzó mozgás (fókamászás, 


pók- és rákjárás, stb.) A bölcsődei és az óvodai testnevelésben a gimnasztika alkalmazásának 

is elsősorban prevenciós, korrekciós szerepe van, ahogy az életkori sajátosságokhoz jobban 


illeszkedő utánzó mozgásoknak is. 


I.3.2. A mozgásos játékok 


A játék a gyermekek alapvető tevékenysége. Az egyes életkorokban különböző mértékben van 
jelen, de meghatározó a mozgástanulásukban, a rendszeres testedzéssel kapcsolatos pozitív 
attitüd kialakulásában. A játékot összetettsége, változatossága alkalmassá teszi a testnevelés 
céljainak, feladatainak megvalósítására, s ezek a tulajdonságai meghatározó szerepet töltenek 
be az 1-7 éves korosztály személyiségfejlesztésében, közösségfejlesztésében (Bíró, 2015; 
Hajdú-Barát, 2015; Makszin, 2014) és az eredményes mozgásfejlesztésében. A játékok a célok 
alapján számos funkcióval bírnak, a játékigény kielégítésétől a mozgásműveltség kialakításán 
keresztül a motoros képességek fejlesztéséig. Ugyanakkor nem hagyhatjuk figyelmen kívül 
motivációs hatását a motoros cselekvéstanulás folyamatára sem. Könyvünkben később külön 
fejezetet szánunk a bölcsődei, óvodai mozgásos játékok tárgyalásának, így jelen fejezetben a 


játékok felosztásáról, jellemzéséről nem írunk. 


I.3.3. Sportágak 


A sportágak a testkultúra fejlődése során létrejött szerek, eszközök felhasználásával vagy azok 
nélkül végzett sajátos mozgásos tevékenységek, amelyek mindegyike kidolgozott, 
továbbfejlődő mozgásrendszerrel és szabályokkal rendelkezik (Pedagógiai Lexikon, 1997). 

A sportágakat alkotó tevékenységek és cselekvésrendszerek motoros, mentális, emocionális és 
kognitív területeken hatnak, amelyek révén jól alkalmazhatók a gyermekek személyiségének 
és értelmi képességeinek formálásában. A sportágakat számos szempont alapján lehet 
csoportosítani, egyéni és csapatsportok, indoor és outdoor sportok, verseny — és rekreációs 
sportok, stb.. A bölcsődei és az óvodai testnevelés területén alkalmazható sportágak 
kiválasztásánál elsősorban az életkori sajátosságokat, a motoros fejlődés, a mozgásműveltség 
szintjét kell figyelembe venni. Az 1-4 éves korosztály esetében nem beszélhetünk komplex 
sportági mozgásról, hanem a sportágak alapjainak elsajátítását elősegítő cselekvésekről. Az 5 
éves kortól megjelenhetnek az egyéni sportágak, amelyeket alapozó sportágaknak is szoktak 
nevezni, mint úszás, torna, atlétika. Ezen sportágak elősegítik a törzsizomzat, a keringési 
rendszer megerősödését, a kondicionális képességek fejlődését, amelyek fiziológiás alapjai a 
később elsajátítandó sportágaknak. Természetesen számos sportág alapmozgásainak az 
elsajátítása is megkezdődhet ebben a korosztályban, például labdajátékok, síelés, stb.. 


Ugyanakkor károsnak tartjuk azt, a napjanikban egyre növekvő mértékben megjelenő 

tendenciát, hogy a különböző sportágak megjelennek az óvodában. (ovifoci, ovikézi, ovikosár, 
stb.) A korai sportágválasztás számos problémát vet fel a gyermekek fejlődésében, többek 
között a sokoldalú mozgásfejlesztés háttérbe szorulását a sportágspecifikus fejlesztéssel 
szemben. Ezekre a problémákra több publikáció is felhívta a figyelmet (Bíróné, 2011.; 
Harsányi, 2000.), ugyanakkor azon véleményünket is megerősítik, hogy az iskoláskor előtti 
időszakban a sokoldalú motoros fejlesztésnek kiemelt szerepet kell szánni a gyermekek 
testnevelésében. Erre az egyik legmegfelelőbb színtér az , óvodás torna", ahol az atlétika, torna, 
labdás testgyakorlatokon keresztül valósul meg a sokoldalú fejlesztés játékos formában és 
amelyet az utóbbi időben a már említett (ovi)sportágak háttérbe szorítanak az óvodai testedzési 


formák közül. 


I.3.4. Elméleti ismeretek 


A különböző cselekvéssorok, tevékenységek eredményes elsajátítása nem képzelhető el 
elméleti ismeretek nélkül. A testgyakorlatok szerkezeti, mechanikai összetevőit, a játékok 
szabályait meg kell érteni, illetve a megszerzett tudást birtokolni, alkalmazni kell. A motoros 
tevékenységek végrehajtása során fellépő fiziológiás illetve mentális hatásokat, a testedzés által 
kiváltott változásokat ismernie kell a mozgásban résztvevőknek. Több szerző, köztük Makszin 
(2014), a táplálkozással, a ruházkodással, tisztálkodással kapcsolatos ismereteket is ide sorolja. 
A bölcsődei, óvodai testnevelés során az elméleti ismeretek elsősorban a játékok szabályaira, 
az öltözködésre és a tisztálkodásra szorítkoznak az életkori sajátosságokból fakadóan. A 
különböző játékok szabályainak elsajátítása, magabiztos alkalmazása elősegíti azok örömteli 
, játszását", illetve már ebben a korban meg kell tanítani a gyermekeknek a sportolásnak 


megfelelő öltözködést, a testedzés utáni tisztálkodás szükségességét. 
Járulékos tényezők 


A testgyakorlatok, a sportágak és a játékok végrehajtásának minőségét nagyban befolyásolják 
az adott körülmények, a társadalmi környezet, a természeti erők, a higiéniai feltételek. Ezeket 
Makszin (2014) járulékos tényezőknek hívja. 

A testnevelés valamilyen természeti közegben valósul meg, amelyek hatással vannak a 
testgyakorlatok végrehajtására. A különböző időjárási viszonyok, mint a szél, a hideg, a meleg, 

a napsütés pozitív illetve negatív irányban is befolyásolják a testgyakorlatok végrehajtásának 
minőségét. A skandináv országokban hagyománya van a természeti erők felhasználásának a 
testnevelésben. Az outdoor tevékenységek szerves részét képezik a skandináv óvodai 
nevelésnek, az egész napos szabadban végzett tevékenységek, a túrázások, síelések, jeges 

csúszkálások, stb. mindennapos elemei az óvodai életnek. Az északi gyermekek tapasztalás 
útján megtanulnak alkalmazkodni ahhoz, hogy a különböző időjárási viszonyokban milyen 
módon kell végrehajtani az egyes mozgásformákat. Ezek a tapasztalatok segítenek az 
időjárásnak megfelelő öltözködés elsajátításában, a pozitív személyiségjegyek kialakulásában. 
A hazai bölcsődékben, óvodákban nem találkozhatunk a természeti erőknek, az északi 
országokban tapasztalt mértékű alkalmazásával, de ez nem is lehet elvárás. A bölcsődékben a 
kisgyermeknevelők törekednek a minél több idő eltöltésére a szabadban, elsősorban a szabad 
játéktevékenység megvalósításában. Az óvodákban az óvó - féltő szülői magatartás miatt sajnos 
nem tapasztalható hasonló törekvés, amelyet néhány publikáció is megerősít (Bognár — Simon, 
2018; Simon és mtsai, 2018). A magyarországi óvodákban az outdoor tevékenységek ritkán 
valósulnak meg, mivel számos feltételnek kell megfelelni annak létrejöttéhez. Ezen a területen 
komoly szemléletváltást kell elérni az óvodapedagógusok és a kisgyermekek szüleinek 
körében. 

További befolyásoló tényező a társadalmi környezet. Herpainé (2018) kutatásában kiemeli a 
szocioökonómiai státusz és a család befolyásoló szerepét a testgyakorlatok területén. A 
gyermekek számára fontos a társakkal, a pedagógussal való pozitív viszony, amely elősegíti a 
testmozgással kapcsolatos pozitív attitűd kialakulását. A testnevelés hatékonyságát 
befolyásolja a család testedzéssel kapcsolatos viszonya, a szülői, nagyszülői mintaadás. A 
rendszeresen testedzést végző szülők, nagyszülők erőteljesebb értékközvetítő hatásának 
köszönhetően gyermekeik nagyobb valószínűséggel sportolnak szívesen, mint a nem sportoló 
szülők gyermekei (Herpai és mtsai, 20160). 

A pedagógus megnyerő személyisége, a sporttal kapcsolatos pozitív attitűdje, a gyermekeket 
középpontba állító nevelői tevékenysége nagyban hozzájárul ahhoz, hogy a gyermekek 
szívesen vegyenek részt a testnevelés foglalkozásokon (órákon), ezzel elősegítve a rendszeres 
sportolási igény kialakulását. Ahogy meghatározók a tekintélyi személyek sporttal kapcsolatos 
viszonya, úgy nagy befolyással bír az intézmények ezzel kapcsolatos szemlélete. Az iskola, 
óvoda, bölcsőde értékrendjében meghatározó szerepet kell kapni a rendszeres testedzés, a 
mozgásos tevékenységek támogatásának, amelyet a vezetőség illetve a pedagógusok 
mintaadással, különböző programok szervezésével tud megvalósítani. 

Sajnos a társadalmi egyenlőtlenségek (szociális, pénzügyi státusz, stb.) is befolyásolják a 
sportolási, testmozgási lehetőségeket, ezáltal az egészséges életvitel kialakulását. Ebben a 


tekintetben is meghatározó szerepe van az intézményeknek, amelyek ha nem is teljes 

mértékben, de kompenzálhatják a hátrányokat a különböző egészségkulturális tevékenységeket 
tartalmazó programok szervezésével. 

Összegezve elmondhatjuk, hogy ha kisgyermekkortól kezdve megvalósulnak az előzőekben 
leírtak, akkor nagy valószínűséggel épül be a fiatalok életmódjába a rendszeres testedzés, a 
sport. 

Utoljára említjük, de nem utolsó helyen kezeljük a járulékos tényezők között a tevékenységek 
higiéniai feltételeit. A tornatermek, iskolai-, óvodai-, bölcsődei öltözők, egyéb kiszolgáló 
helyiségek tisztasága, minőségi állapota meghatározó az ott tevékenykedő gyermekek 
hangulatára, a mozgásos tevékenységek felszabadult végzésére. Kiemelt szempont az épületek 
állaga, milyen hatással van az egészségi állapotra, azt károsítja vagy elősegíti annak fejlesztését. 
Nem hagyhatjuk ki a testmozgás utáni tisztálkodás fontosságát, s a tisztálkodás feltételeinek a 
meglétét. 

Az előzőekben felsorolt testnevelési eszközrendszer alkalmazásán keresztül tudjuk 
megvalósítani a testnevelés céljait, feladatait, a motoros képességek fejlesztését, a minél 
magasabb szintű mozgásműveltség elérését, az egészségtudatos magatartás kialakulását, 


összességében az egészséges gyermekek nevelését. 

II. A 1-7 éves korosztály mozgásfejlődési sajátosságai 


Michael Cole és Sheila Cole (2004) szerint a fejlődés testi és pszichológiai változások sorozata, 
amelyen az emberek életkoruk előrehaladtával keresztülmennek — fogantatásuktól életük 
végéig. Az emberi fejlődés egyik meghatározó részeleme a mozgásfejlődés, amely befolyásoló 
tényezőként hat a testi, kognitív és mentális fejlődésre. Ezen kölcsönhatások létezését több 
publikáció bizonyítja (Rácz, 2015; Rácz és mtsai, 2012; Gallai és Vetie, 2011). 
Farmosi (2011) szerint a mozgásfejlődés átfogja az ember sokrétű mozgásformáinak és 
mozgáskészségeinek egyéni fejlődését, valamint a kondicionális és a koordinációs képességek 
kialakulását. Istvánfi (2006) holisztikusabb gondolatmenetet követve azt mondja, hogy a 
mozgásfejlődés — az érés által determinált — szomatikus és pszichikus tulajdonságok olyan nem- 
és életkorfüggő változása, amely az ember alapvető mozgásformáiban, valamint a koordinációs 
és kondicionális képességek magasabb szintű működésében mérhető fel. A gyermek a 
mozgásfejlődés során mozgásmintákat és készségeket sajátít el, amely több tényező (a 
neuromuszkuláris érés, a fizikai és viselkedési sajátosság, a fizikai-, biológiai és viselkedési 
érés gyorsasága, a megmaradt primitív reflexek és az új mozgástapasztalatok) interakcióján 
keresztül valósul meg (Malina, 2004). 
A szervezet és a környezet kölcsönhatásának eredményeként létrejövő mozgásminták és 
készségek elsajátítását, azaz a mozgásfejlődést több összetevő határoz meg. Farmosi (2011) a 
következő összetevőket határozza meg a mozgásfejlődéssel kapcsolatban: 

Genetikai potenciál 

Strukturális sajátosságok 

A fejlődés örökletes elemei 


Reflexek és elemi mozgásminták 


1 

2 

3 

4 

5. Mozgástapasztalatok 
6 Mozgás (edzés) —ingerek 

7 Természeti környezet 

8 Társadalmi és szociális viszonyok. 

Az első négy összetevő a születéskor bennünk lévő adottságok, amelyek bizonyos mértékig 
meghatározzák a mozgásfejlődés lehetőségeit és irányait. Ezek a tényezők a sikeres 
mozgástanulás, az eredményes sportolás lehetőségét hordozzák, de a megvalósulás mértéke a 


második négy összetevőtől függ, amelyek a gyermek és az őt körülvevő környezet 


kölcsönhatása révén fejtik ki pozitív vagy negatív hatásukat a mozgásfejlődésre. 

II.1. A motoros fejlődés fiziológiai alapjai 


A sikeres motoros fejlesztés alapfeltétele a gyermeki test fiziológiás fejlődésének ismerete. 
Ezen sorokban a legfontosabb területek fejlődését tárgyaljuk. Farmosi (2011) a 
mozgatórendszer és az idegrendszer fejlődését emeli ki, amelyet Kunz (1999) az antropometriai 


adatokkal valamint a keringési és légzőrendszerrel egészít ki. 
Antropometriai adatok 


Az újszülöttek átlagosan 51 cm-rel jönnek a világra. Az első évben átlagosan 24-25 cm-t nőnek 
a gyerekek. Az első félév gyorsabb ütemű, akkor a növekedés összesen 16 cm-t is elérheti, a 
második félévben átlagosan 8-9 cm a gyarapodás mértéke. Ez az ütem a második életév után 
fokozatosan csökken, a 3-6 éves kor között évente átlagban 4-6 cm növekedés várható. 

A testsúly születéskor átlagban 2 700 és 4 000 g közé tehető, ami az első hónap végére 400 g- 
mal növekszik. A 3-6. hónap között 600-900 g, a 6-9. hónap között 300-500 g, a 9-12. hónapban 
pedig 200-250 g a gyarapodás mértéke. A 4-6 éves kor között a testsúly 30-3390-os 
növekedésen megy keresztül. A testzsír arány fokozatosan csökken. Az egy éves kori 2290-ról 
5 éves korra 15 96-ra csökkenhet. A fiúk és a lányok fejlődése között különbséget találhatunk a 
testmagasság és a testsúly esetében is, ugyanakkor a fejlődés mind a két nem esetében 
egyenletes növekedést mutat. (Kunz, 1999) A gyermekek testfelépítésére jellemző a korai 
életévekben az aránytalanul nagy fejméret, viszonylag nagy törzs és viszonylag rövid végtagok, 
a kissé kitolt has. A fej kb. 2599-a, a lábak hossza kb. 33 96-a a testmagasságnak, ez az arány a 
felnőtteknél 12 96 illetve 50 90. (Dickhuth, 2005) A hatodik életévhez közeledve kialakul az 
, skolásgyermek-forma", a hosszú törzs, viszonylag kis fej, relatív hosszú karok, lábak, 
kevésbé kitolt has. A testzsírtartalom csökkenése miatt soványabbnak tünnek. Sajnos 
napjainkban a családok helytelen életmódmintája miatt a túlsúlyos és az elhízott gyermekek 


száma nő, a klasszikus testalkatok megjelenési aránya csökkenő tendenciát mutat. 
Passzív és aktív mozgatórendszer fejlődése 


A gyermekek fejlődése során csontszövetté alakul a porcszövet, megszilárdul a csontváz. A 
csontok hosszúsága és szélessége nő, de a méretek változása nem egyenletes, gyorsuló és 
lassuló időszakok váltakoznak. Ebben a korban a csontváznak nagy része porc, relatíve puha, 
így könnyen deformálódhat. Ez is lehet a magyarázata, hogy a scoliosis egyik veszélyeztetett 
időszaka erre a korra tehető. A fizikai aktivitás, a rendszeres testedzés serkenti a csontépítést, 


pozitívan hat a csontok fejlődésére, de a túlzott terhelés negatív hatást is kifejthet. 

Az izmok az újszülött korban a testtömeg 23 90-a, 8 éves korban 27 90-a (Farmosi, 2011). 5 
éves korban a súlynövekedés kb. 75 90-át az izom növekedése teszi ki. Az izmok közül a 
terhelés alatt állók gyorsabban növekednek, ilyenek a lábizmok. A feszítő izmok gyorsabb 
tempóban fejlődnek, mint a hajlító izmok. A gyermekek izmainak a víztartalma nagyobb, a 
fehérjetartalma kisebb a felnőttekével összehasonlítva. Ez gyengébb összehúzódó képességet, 
elaszticitást és ezzel együtt gyorsabb fáradtságot eredményez. Az óvodások körében gyenge a 
törzs-, a has- és a karizom (Kunz, 1999), ami figyelemre méltó a mozgásszervi elváltozások 
prevenciója szempontjából. Az izomtömeg gyarapodása az izmok hossznövekedésével és 
vastagodásával megy végbe, valamint a fejlődésre jellemző az izomrostok számának és azok 
átmérőjének a növekedése is. A rostátmérő a második életévig lassan, majd öt éves korig 
gyorsabban növekszik. A fejlődés során előbb a nagy izmok fejlődnek ki megteremtve a durva 
motorika kialakulásának feltételét. A kisebb, finomabb izmok a nagy izmok bizonyos fejlődési 
szintjén kapcsolódnak be a folyamatba, ezzel elősegítik a finom motorika kialakulását. A 
kiscsoportos óvodások esetében elsősorban a durvamotoros mozgásfolyamatok jelennek meg, 
mint a futás, járás, ugrás, s a finomabb mozgások az évek előrehaladtával jelennek meg a 
gyermekek mozgástevékenységeiben. Ilyenek a dobások, elkapások, cél felé nyúlások stb.. 
Farmosi (2011) a motorikus funkciókkal kapcsolatban kiemeli a testösszetétel jelentőségét, 
vagyis testtömegen belül a különböző szövettípusok arányát. A testtömegen belül az 
izomtömeg a legnagyobb arányú, emellett számottevő a zsír-és a csont tömege. Az izom és a 
csont együttes aránya a testtömeghez képest 6-7 éves korban 58 "o a lányoknál, 59 96 a fiúknál, 
ami mutatja, hogy nincs lényeges különbség a nemek között. Ez az arány a 18-19 éves korra 
megváltozik a fiúk javára. 

A testnevelés foglalkozások tervezésénél a passzív és aktív mozgatórendszer sajátosságait 
figyelembe kell venni, de ahogy láthattuk a nemek között ezen a téren nem szükséges a 
differenciálás. Itt jegyezhetjük meg Farmosi (2011) azon megállapítását, hogy a több zsír 
elsősorban a kondicionális képességeket igénylő teljesítményekre hat negatívan, a koordinációs 


képességek esetében nem releváns a hatása. 
Idegrendszer 


A mozgások, mozdulatok esetén az idegrendszer fontos tényező. A különböző mozgások 
színvonala az izomrostok koordinálását végző  idegcsatornák  összekapcsolódásának 
minőségétől függ. 

A születéskor a mozgatómezőből kiinduló piramispályák rostjai még nem rendelkeznek 


velőshüvellyel, nincs kapcsolatuk a gerincvelői mozgató idegsejtekkel. Ezen a területen a 

szinapszisok kialakulása és a myelinizáció - amely révén többszörösen felgyorsul az 
ingerátvitel - generálta fejlődés a 2. életév végére fejeződik be. A fejlődésre jellemző az agy 
tömegének fokozatos gyarapodása, a funkciók tökéletesedése. A  myelinizáció az 
érzékszervektől az agykéreg felé vezető idegpályáknál alakul ki, majd ezt követik az 
akaratlagos mozgásokat közvetítő idegpályák (Farmosi, 2011). 

Hároméves korra az idegrendszer anatómiai szempontból 9090-ban kialakul, az agy tömege a 
felnőtt agy 80 90-a. Az idegrendszer kettős funkcióval bír, ahol az egyik az információ szállítása 
az érzékszervektől az agyig, a másik az információk agyban történő feldolgozása után parancsot 
juttat az agyból a testrészek felé, amelynek következtében az izmok mozgásba lendülnek. 
Születéskor egy idegsejtnek átlagban 2500 kapcsolata (szinapszisa) van más idegsejtekkel, ezek 
száma a különböző tapasztalatoknak köszönhetően a 3. életév végére kb. 15 ezerre nő, amely 
alátámasztja azokat a tudományos kutatásokon alapuló állításokat, amelyek alapján a 
szimpatikus hálózat kiépülése nagymértékben tapasztalatfüggő. Egy környezeti inger hatására 
az egymáshoz hasonló funkciójú sejtek jelzéseket adnak, és azok felé kezdenek nyúlványokat 
növeszteni, amelyek saját jeleiket velük egyidejűleg sugározzák (, Fire Together — Wire 
Together" elmélet) (Gallai és Vetie, 2011). Az idegsejtek így kiépülő hálózata tehát nem 
véletlenszerű, de nem is teljesen előre beprogramozott, hanem a tapasztalatoktól formálódik. A 
hálózati körök a használat során fokozatosan épülnek, érnek és végül stabilizálódnak. Amikor 
egy hálózati kör stabilizálódott, azt követően lényegesen nehezebben és csak korlátozott módon 
lehet befolyásolni működését. Ebből következik, hogy a koragyermekkorban megvalósuló 
környezeti stimuláció és a megszerzett tapasztalatok számos lehetőséget rejtenek a későbbi 
fejlődés szempontjából (Gopnik és mtsai, 2010). 

Kunz (1999) kiemeli, hogy óvodáskorban alakul ki az agyban az agysejtek növekvő 
differenciálódása, az összes idegsejt elágazódása és összekapcsolódása. Ez az összekapcsolódás 
az óvodáskor elején még gyengén fejlett, aminek következtében az izmok egymástól szinte 
teljesen függetlenül mozognak. Az előzőek miatt a komplex mozgások kialakítása nehezebb 
ebben az életkorban. Az idegeket körülvevő hüvely - amely elősegíti az impulzusok gyorsabb 
vezetését - kialakulásának folyamata még nem fejeződött be a 3-6 éves korosztály esetében, 
ennek következménye a gyermekek viszonylag gyenge reakciókészsége. Az óvodai utolsó 
évekre válik a mozgás agykérgi és piramispályák által szabályozottá, ami lehetővé teszi a finom 


koordinációt és a finommotoros képességek megjelenését. 

Keringési és légzőrendszer 


A mozgások végrehajtásában meghatározó szerepet játszik a szív, a keringési és a légzőrendszer 
fejlettsége. Pavlik (2015) felhívja a figyelmet a fiatalkori rendszeres testedzés jelentőségére a 
szívinfarktus megelőzésében vagy a gyengébb lefolyás elérésben. A rendszeres testedzés révén 
kialakul az edzett szív, amely gazdagabb érhálózattal rendelkezik, a koszorúartériáinak 
átmérője nagyobb lesz. Ez elősegíti a szív jobb vérellátását, aminek köszönhetően csökken a 
szívinfarktus bekövetkezési. A nagyméretű, sokat tudó szívet az edzett szervezet gazdaságos 
szabályozása olyan mértékben lefékezi, hogy az edzett szív sokkal racionálisabban, 
ökonomikusabban működik (Pavlik, 2015). 

A kisgyermekek szíve magasabb pulzusszámmal működik, mint a felnőtteké, ennek ellenére a 
vérnyomásuk alacsonyabb. A szív és a tüdő jó kapcsolata révén a terhelés során a szervezet 
gyorsan alkalmazkodik. Ennek ellenére a kisgyermekek nem rendelkeznek kimagasló 
állóképességi szinttel, bár a rendszeres testedzéssel az jól fejleszthető. A gyermekek a terhelés 
során rövid szüneteket (20 -30 sec.) iktatnak be, ami alatt a szervezet gyorsan regenerálódik, 
ennek köszönhető az a látszat, hogy jól bírják a terhelést. Ha tartós, hosszú időtartamú terhelésre 
késztetjük őket, akkor az nagymértékben kimeríti a szervezetüket (Kunz, 1999). 

A keringési és légzőrendszer megfelelő gyakorlatokkal ebben a korban jól fejleszthető, s 
szükséges is megtenni azt. 

Összegzésképpen elmondhatjuk, hogy az előzőekben leírt fejlődési folyamatok révén a 
amelynek meghatározó katalizátora lehet a megfelelő mennyiségű mozgásinger megléte a 
gyermekek mindennapi tevékenységében. A mozgásinger hiánya több motoros képesség 


visszamaradásához vezethet. 


II.2. A motoros fejlődés egyén és környezet kölcsönhatás generálta tényezők 


A motoros fejlődés fiziológiai alapjai mellett meghatározóak az egyén és környezete 
kölcsönhatásában létrejövő tényezők. Gallahue és mtsai. (2012), Clark és Metcalfe (2002) 
munkái nyomán Csányi és Révész (2015) a mozgást, a mozgásfejlődést az idegrendszer és a 
környezet interakciójaként határozza meg. 

Az időjárás, a hőmérséklet, az éghajlati viszonyok, a lakóhely mind befolyással bírnak a mozgás 
fejlődésére. A szociokulturális környezet, a társadalmi státusz, a családi- és társadalmi normák, 
értékrendek, gazdasági körülmények hatást gyakorolnak a  mozgástapasztalatok, a 


mozgásingerek mennyiségére, minőségére. Herpai és mtsai (2016, 2018) tanulmányaikban a 

család meghatározó szerepét emelik ki a mozgástapasztalatok és a mozgásingerek minél 
nagyobb gyakoriságának elérésében. A magasabb iskolai végzettség, a jobb gazdasági státusz 
pozitívan befolyásolja a rendszeres mozgás feltételeinek megteremtését, ezzel a gyermekek 


mozgásfejlődésének támogatását. 


II.3. A mozgásfejlődés szakaszai 


A bölcsődei, óvodai testnevelés tervezése során a pedagógusnak ismernie kell az adott 
korosztály  mozgásfejlődési sajátosságait. Ezért szükségesnek tartjuk a különböző 
mozgásfejlődési szakaszok tárgyalását. A hazai szakirodalomban a mozgásfejlődési szakaszok 
meghatározásakor két megközelítéssel találkozhatunk. Az egyik az emberi fejlődésben 
tapasztalható periódusok figyelembe vételével (életkori szakaszokat határoz meg) (Bucsyné, 
2017; Farmosi, 2011; Király és Szakály, 2011) határozza meg a szakaszokat, a másik 
megközelítés a fejlődési szintet veszi alapul (Csányi és Révész, 2015), amelyhez hozzárendeli 
az életkorokat. Úgy gondoljuk, hogy a két megközelítés nem egymással szemben ható felfogás, 
ezért e fejezetben a kettőt párhuzamosan tárgyaljuk. 

Bucsyné (2017) Farmosi (2011) nyomán a fejlődést-érést figyelembe véve a következő 
szakaszokat különbözteti meg: 

1 Csecsemőkor (1 nap - 1 év), ezen belül az újszülött kor (1-10 nap) 

2 Korai gyermekkor (1-3 év) 

3 Első gyermekkor (4-7 év) 

4 Második gyermekkor (8 — 11/12 év) 

5. Serdülőkor (12/13 év — 15/16 év) 

6 Ifjúkor (16/17 — 20/21 év) 

7 Felnőttkor (I. szakasz 21/22 — 35 év; II. szakasz 36 — 55/60 év) 

8 Időskor (időskor 56/61 — 74 év; aggkor 75 — 90 év; hosszú élet kora 90 - ) 

Szakály és Király (2011) az első életévet 3 szakaszra bontja (1-10 hetes, 10-30 hetes és 30- 52 
hetes kor), a korai gyermekkor megegyezik Bucsyné (2017) időintervallumával, de az első 
gyermekkort két periódusra (3-5 év és 5-7 év) osztja ismét. Mi e területen Bucsyné felosztását 
követjük. 

Csányi és Révész (2015) külföldi szakirodalmakra támaszkodva a mozgások készségszintjét 
összekapcsolja az életkorokkal és a motoros fejlődést a változó belső és külső környezeti 
feltételekhez alkalmazkodó tanulásként határozza meg. Gallahue és mtsai (2012) és Gabbard 
(2012) 4 és 7 fázist határoz meg, ahol az első négy szakasz alapvetően megegyezik mindkét 


szerzőnél. 

1 Reflexív mozgásfázis (0- 6 hó vagy 0-1 év) 

2 Kezdetleges mozgásfázis (0- 2 év) 

3. Fundamentális mozgásfázis (2-7 év vagy 2-6 év) 

4 Speciálizált mozgásfázis illetve sportkészség fázis (7 év felett vagy 6-12 év) 

Clark és Metcalfe (2002) piramis modellje az előzőekben ismertetett felosztáshoz hasonló elvek 
alapján határozza meg a fejlődési szakaszokat, ellenben az életkori periódusokat tágabban 
értelmezi. 

1. Reflexív időszak (0 — 2 hét) 

2 Preadaptációs időszak (2 hét— 1 év) 

3 Fundamentális Motoros Készségek (FMS) (1 — 7 év) 

4. Kontextus- Specifikus Motoros Készségek (CFMS) (7 - 11 év) 

5 Sportspecifikus Motoros Készségek 


Csecsemőkor (1 nap — ! év) 


A csecsemőkorban végbemenő mozgásfejlődés alapvetően nem érinti a könyvünk által tárgyalt 
testneveléssel kapcsolatos életkori periódust (1-7 év), de úgy gondoljuk, hogy a lényeges 
elemek kiemelése szükséges. A különböző szerzők által meghatározott fejlődési szakaszokat 
összehasonlítva elmondhatjuk, hogy a csecsemőkort több, akár egymást átfedő periódusra 
bonthatjuk. Erre a ciklusra tehető a mozgásfunkció felosztását követve a reflexív és a 
kezdetleges (Gallahue és mtsai, 2012; Gabbard, 2012), illetve a reflexív és a preadaptációs 
(Clark és Metcalfe, 2002) időszak. Az időalapú felosztás alapján 0- 2,5 hónap és 2,5 — 12 hónap 
(Cole és Cole 2004), illetve 0-10 hét, 10-30 hét és 30-52 hét (Király és Szakály, 2011) 
életszakasz. 

A korra jellemzőek a már születéskor meglévő és az azután kialakult reflexek generálta 
mozgások (reflexív mozgások). Erre a teljeség igénye nélkül néhány példát szeretnénk 
felsorolni: a markolási reflex, Moro-reflex, felhúzási reflex, helyzetállítási labirintus reflex, 
talpi , fogó" reflex, búvár reflex stb.. Számos reflex féléves korig megszűnik, a továbbiak az 
első életév végére szűnnek meg vagy alakulnak át akaratlagos mozgássá. Erre a fejlődési 
szakaszra jellemzők az elemi mozgásminták megjelenése. Az elemi mozgásminták a reflexektől 
eltérően nem egyetlen mozdulatból állnak, hanem mozgássorokból, amelyek folyamatosan 
ismétlődnek. Megjelenésük egy speciális ingerre adott válasz, mint például a talp 
megtámasztására válasz az elemi kúszás. Hasonlón beszélhetünk az elemi járásról illetve 
úszóreflexről. Az elemi mozgásminták és a későbbi mozgások (kúszás, járás, úszás) közti 
összefüggésre (egymásra hatásra) még nem találtak bizonyítékot az ezzel a területtel foglalkozó 

kutatók. A csecsemőkor első időszakára tehetők azok a mozgásformák, amelyek megalapozzák 
az (az egyedfejlődésből hozott genetikai kódok révén) életben maradáshoz szükséges 
mozgásokat (preadaptációs időszak), illetve akésőbbi mozgások alapjait szolgáló mozdulatokat 
(kezdetleges mozgásfázis). 

Bucsyné (2017) hangsúlyozza, hogy a csecsemők akaratlagos mozgásainak fokozódására a fej- 
láb, vagyis a kefalokaudikus irány jellemző. A koordinált mozgások először a szem, a száj és a 
fej mozgásaira jellemzőek, majd ezt követik a kar, a törzs és a láb mozgások koordinált 
megjelenése. 

A csecsemőkori mozgásszabályozás esetében Farmosi (2011) három jellemzőt határoz meg: 

1. kefalokaudikus fejlődési irányt, 

2. ellenoldali szimmetrikus együttmozgást, 

3. nagy izomtónust valamennyi mozgásnál. 

A kefalokaudikus fejlődési irányt már említettük az előzőekben, erre jellemző, hogy a 
koordinált mozgások fejlődése a fejtől indul a lábak irányába. Például a kar rendezett mozgása 
megelőzi a láb koordinált mozgását. Farmosi (2011) említést tesz proximo-disztális irányról is, 
vagyis a test középvonalához kapcsolódó mozgások koordinációja előbb jelenik meg, mint a 
távolabbi testrészeké. 

Megfigyelhető, hogy ha a csecsemő az egyik végtagját mozgatja, akkor a másik is vele mozdul. 
Ez a jellegzetes ellenoldali szimmetrikus együttmozgás a későbbiekben fokozatosan megszűnik, 
de a nehezebb mozgások esetében megfigyelhető. 

A csecsemők szögletes, nem gördülékeny, görcsös mozgása az izmok fokozott izomtónusának 
köszönhető, amely az első életév vége felé fokozatosan csökken. 

A negyedik hónaptól megjelenik az értenyúlás, az 5. hónapban a tárgyérintés, majd kb. 7, 
hónapban az igazi, tényleges megfogás. A szándékos elengedés a kézzel való manipuláció egy 
meghatározó foka, s egyben a kezdetleges dobások kialakulásának a feltétele is, amely szintén 
erre az időszakra tehető. A dobások megjelenése révén lehetőség nyílik a hasonló mozgások 
végzésére is, mint a lökés, a hajítás. A tárgyakkal való folyamatos gyakorlás révén gyorsabban, 
pontosabban manipulálnak, ezzel elősegítve a finom mozgások készségeinek állandó fejlődését 
(Bucsyné, 2017). 

A két hónapos csecsemő emeli a fejét, a négy-öt hónapos már hátról hasra és vissza fordul, 
majd négykézlábra emelkedik. Körülbelül 4-6 hónapos korában kezd el felülni, kezdetben 
segítséggel, majd anélkül. Erre az időszakra tehető, kicsit később a térdelőtámaszban való 


helyváltoztatás is. Nyolc hónapos kor körül kúszik, majd 9-12 hónaposan mászik. A kúszások, 

mászások fontos elemei a mozgás továbbfejlődésének, hiszen ezekkel a mozgásokkal erősödik 
a törzsizomzat, illetve itt jelennek meg a keresztezett koordináció elemei, amik a járásnak is 
feltételei. A járás egyik feltétele az állás, ami a kapaszkodással már az 5-7. hónapban 
megjelenik, de önállóan állni csak a 10-12. hónapban tud a csecsemő. A járás új lehetőséget 
teremt a gyermek és környezete számára. Az első időszakban az egyensúlyi helyzet még 
bizonytalan, a lépések rövidek, szélesek, a karokat egyensúlyozásra használja a gyermek. A 
járás stabil elsajátításának folyamata széles intervallumban mozog (9-17 hónap). A környezet 
lehet gátló (pl.: kicsi mozgástér) illetve serkentő (pl.: ingergazdag környezet) a stabil járás 
elsajátításánál, de a különböző mozgásformák (mászás, állás, stb.) elsajátítási szintjei is 
befolyással bírnak. 

Az előzőekben leírtak miatt, nagyon fontos szerepet tölt be a csecsemők mozgásfejlődésében a 
bio-szocio-pszichológiai háttér, amelyben a családnak és bizonyos esetekben a bölcsődének is 
meghatározó szerepet kell vállalnia. Az ingergazdag, a mozgást, a motorikus fejlődést 
támogató, azt elősegítő környezet nagymértékben hozzájárul a csecsemők optimális 
mozgásfejlődéséhez. Ennek hiánya már az első életévekben is meghatározó individuális 


különbségekhez vezethetnek. 
Korai gyermekkor (1- 3 év) 


A korai gyermekkor esetében a szakirodalom egységesebb, nem bontják kisebb részekre. Ez az 
életkori periódus a mozgásfunkció alapú felosztásoknál része a fundamentális szakasznak (2-7 
év.) (Gallahue és mtsai, 2012; Gabbard, 2012; Clark és Metcalfe, 2002). 

Farmosi (2011) a tapasztalatszerzés, a sokrétű mozgásformák elsajátításának időszakaként 
határozza meg a korai gyermekkort. 

A legfontosabb mozgásformák, amelyek ebben az időszakban alakulnak ki, kezdik meg 
stabilizálódásukat: a járás, a fel- és lemászás, az egyensúlyozás, a leugrás, a futás, a 
felszökkenés, az ugrás, a gurulás, a függeszkedés, a húzás-tolás, a hordás, a lendítés, a dobások 
különböző formái, a megfogás, az elkapás kezdetleges formái. Csányi és Révész (2015) a 
külföldi szakirodalmakra támaszkodva ezeket az alapvető mozgásokat fundamentális 
mozgáskészségeknek nevezi, s három fő csoportba sorolja őket, a lokomotoros (helyváltoztató) 
mozgáskészségek, a stabilitási (helyzetváltoztató) mozgáskészségek és a manipulatív 


(finommotoros) mozgáskészségek csoportjába. 

1. táblázat: A fundamentális (funkcionális, természetes, alapvető) mozgáskészségek (Csányi és 


Révész, 2015) 
































járás irányváltások, kitámasztások gurítások 

futás lendítések, körzések dobások 

oldalazások hajlítások és nyújtások elkapások 

szökkenések, szökdelések tolások és húzások rúgások, labdaátvételek lábbal 

ugrások és érkezések fordítások, fordulatok ütések 

kúszások, csúszások emelések ütések eszközzel 

mászások testsúlymozgatások és támaszok !] labdavezetések kézzel, lábbal 

menekülés és üldözés gurulások és átfordulások eszközök megállítása, átvétele 
dőlések és esések egyéb eszközhasználati formák 
egyensúlyozás 
függések és lengések 

















A fundamentális mozgásfejlődési fázisban a mozgáskészségek elsajátítását három szakaszra 
bonthatjuk, a bevezető szakaszra, az elemi szakaszra és az érett szakaszra. (Csányi és Révész, 
2015) A korai gyermekkor esetében a fundamentális mozgáskészségek bevezető szakasza megy 
végbe, a második, elemi szakasz az első gyermekkor időszakára tehető. Az első, bevezető 
szakaszra jellemző az  alapmozgások  koordinálatlansága, bizonytalan végrehajtása, 
próbálgatása. 

A kúszás és a mászás egy éves korig inkább vízszintes, majd a felállás után az összetettebb 
mozgások megjelenésével a fel- és lemászás egyre gyakoribb tevékenységgé válik. Először 
kisebb magasságokra (kb. 30 cm), majd akár csípőmagasságot elérő tárgyakra is képessé válik 
fel-és lemászni. A magasabb helyekről szívesen csúszik le, ezzel kiváltva a lefelé mászást, 
illetve a lépcsőn való lefelé járást. 

A járás fejlődésére jellemző, hogy nagymértékben függ az állás, a testtartás stabilitásától, az 
egyensúlyi helyzetérzékelés szintjétől. A járás lépéshossza növekszik, a lépésfrekvencia 
csökken, a stabilitást nem a széles terpesz biztosítja. Megjelenik a fel-, a le-és az átlépés. A 
fellépés az oldalazó lépéssel kezdődik, majd az utánlépéssel történő felfelé haladás, amit 


megszakít a pihenő fázis az egyensúlyi helyzet visszanyerése miatt. A harmadik életév végéhez 

közeledve már megjelenik a váltott lábú lépcsőn járás, és a váltott lábú átlépés. Természetesen 
ezek az időszakok nagymértékben függnek a gyermek környezetétől, , kényszerítő" 
helyzetektől. (emeletes házban lakik, családi házban lakik, stb.) 

A futásra jellemző a kezdeti időszakban az egyensúly gyakori megbomlása és a kar stabilizáló 
mozgása. (Farmosi, 2011) A dinamikus egyensúlyozó képesség erőteljesebb fejlődése és a 
láberő növekedése révén kb. 2 éves kortól kezdenek el futni a gyermekek, de a repülőfázis itt 
még rövid, a lépésfrekvencia sűrű. A futás fejlődése során ezen tényezők aránya megváltozik 
és a lépéshossz növekszik, a lépésfrekvencia pedig csökken. A nagyobb lépéshossz elősegíti a 
futás sebességének a növekedését. 

Az ugrás a gyors lelépésekből alakul ki a hosszabb repülési szakaszok megjelenésével. 
Elsősorban a helyből távolugrás tökéletesedik, de még nem jellemző rá a lendületszerzés. A 
hároméves gyermek képes már földön fekvő tárgyakat, kisebb akadályokat átugrani. A 
nekifutásból történő elugrást a következő életszakaszban tudja csak végrehajtani a gyermek, itt 
még megáll a nekifutásból és utána ugrik el. 

Kétéves életkorra a csecsemőnél tapasztalt eldobások esetlegességét felváltja az egy adott 
irányba való dobás. A dobásokat megelőzik a lökések, a gurítások. A dobásra jellemző a 
frontális felállás és a könyök, a csukló merev részvétele a dobómozdulatban. Először a guruló, 
majd a közelről , fogáshelyesen" dobott labdát tudja elkapni. Az elkapásra jellemző a mellhez 
ölelés. Fontos megjegyezni, hogy az ugrások, a dobások és az elkapások elsősorban 
gyakorlással fejlődnek. 

A hasról hátra fordulások, majd a hanyatt fekvésből hasra fordulások magasabb fejlődési 
szintjét jelentik a gurulások, amelyeket a bölcsődés gyermekek szívesen végeznek. A bölcsődei 
testnevelésben számos lehetőség van a hossztengely körüli forgások (gurulások) végzésére 
vízszintes talajon vagy lejtők kialakítása során (Bucsyné, 2010). 

A természetes mozgások közül az emelések-hordások, a húzások-tolások a bölcsődei élet 
természetes velejárói. A gyermekek a különböző tárgyakat, játékszereket, sportszereket 
hordják, tolják-húzzák, emelik. 

A korai gyermekkorban a gyermekek fő tevékenységi formája a játék. Az 1 - 3 éves gyermekek 
épülnek, s ezek végzése, gyakorlása játékos körülmények között örömet okoznak a 
gyermekeknek. A mozgásfejlődés a korai gyermekkorban előbb koordinatív, majd pedig 
differenciálódási folyamatként megy végbe, ami azt jelenti, hogy az alapvető mozgásformák 


bázisán finomabb szabályozott mozgások jönnek létre. 

Az utánzás a korai életévekben meghatározó a motoros tanulás folyamata során, amelyhez a 
szülők, a pedagógusok nyújtanak segítséget, mozgásmintát (Bucsyné, 2010). Mint látható a 
bölcsődében dolgozó pedagógusoknak magas szintű szakmai és pedagógiai képzettséget kell 
birtokolniuk, hogy a kisgyermekek mozgásfejlődési sajátosságait figyelembe véve a 


leghatékonyabban tudják elősegíteni és irányítani a korosztály motoros fejlődését. 
Az első gyermekkor (4-7 év) 


Az első gyermekkorban a mozgások tökéletesednek és megjelennek az első 
mozgáskombinációk. A fundamentális mozgáskészségek a második, elemi szakaszba lépnek, 
az alapkészségek koordinációja stabilizálódik. Az első gyermekkor - hasonlóan a korai 
gyermekkorhoz - része a funkció alapú felosztás fundamentális szakaszának. 
Ebben a korban javul a teljesítmény, a mozgásvégrehajtás minősége és megjelennek az ismert 
mozgások által alkotott kombinációk. Az óvodás gyermek különböző feladathelyzetekben 
alkalmazza ezeket a mozgáskombinációkat. Ilyen kombinációk lehetnek: járás-futás-ugrás, 
mászás-tolás, mászás-futás-ugrás, járás-futás-dobás, stb.. Az első gyermekkor végére képesek 
lesznek a gyermekek 3-5 elemből álló kombinációk végrehajtására. A mozgáskombinációk 
megjelenésével tág teret kap a mozgások különböző módon történő összekapcsolása. A 
különböző szerek, eszközök, testnevelési játékok alkalmazásával megvalósul a mozgások 
újszerű helyzetekben történő végrehajtása (Bucsyné, 2010). Az első gyermekkor nem egységes 
időszak, az első néhány életévben a gyermekek mozgása még magán hordozza a kisgyermek 
mozgásának sajátos jegyeit, a második periódusban azonban nagyobb változás megy végbe a 
mozgásvégrehajtásban (Farmosi, 2011). 
A mászás a legkedveltebb mozgásforma, amelyet a gyermek gyakran alkalmaz. 5 éves kor után 
a fejlődés felgyorsul, a különböző akadálypályákon, bordásfalon, mászásra alkalmas tárgyakon 
jól, folyamatosan, gyorsan mászik. 
A járás végrehajtásában megszűnik a tipegő járás, jellemzővé válik a mozgásra a sarokkal való 
talajfogás. Az időszak kezdetén a gyermekek váltott lépéssel mennek fel a lépcsőn, lefelé 
azonban utánlépéssel közlekednek. A fejlődési időszak végére már lefelé is váltott lépéssel 
haladnak a lépcsőn. Kezdetben még csak a 30 cm-s akadályokon, később már az 50 cm-es 
akadályokon is képesek átlépni, fellépni rájuk. A magasság mellett az akadályok egymáshoz 
viszonyított távolságát is lehet növelni és a gyermekek ezeket is sikeresen küzdik le. 
A futás lépéshossza növekszik, a frekvenciája csökken, az évek előrehaladtával a gyermekek 
egyre nagyobb százalékának jól koordinált a futómozgása. A 4 évesek esetében 30 99, az 5 
éveseknél 70-75 9o, a 6-7 évesek körében ez az arány már eléri a 9090-t. 

Az ugrás ebben az életkorban csak akkor fejlődik, ha megfelelő mennyiségű gyakorlást 
végeznek a gyerekek, elsősorban felnőttek vezetésével. Az ugrások sok esetben háttérbe 
szorulnak a gyermekek öntevékeny tevékenységeiben, s a végrehajtott ugrások is nélkülözik a 
változatosságot. Fontos, hogy a pedagógus változatos ugrófeladatok felajánlásával segítse elő 
a gyermekek ugrásfejlődését. 

A 4 éves óvodások dobása még nem teljesen fejlett, ez a fejlődés felgyorsul 5 éves korban, 
elsősorban a fiúknál. Több kutató vizsgálta a dobások fejlődését, amely folyamat során 
elsősorban a kar előkészítő mozgását figyelték meg. Az első gyermekkor végére a fiúk esetében 
a dobások technikája megfelel az elvárásoknak, a lányok esetében elmaradás tapasztalható. 
Fontos a gyakorlás, a változatos feladathelyzetek megteremtése. 

Az elkapás fejlődésmenete hasonlít a dobásokhoz, mivel e két tevékenység szorosan 
kapcsolódik egymáshoz. A kezdeti , öleléses"? elkapást felváltja a , kosár" forma alkalmazása, 
ami során a karok kinyúlnak a labda felé, a tenyerek és az ujjak , kosarat" formálva várják a 
labdát, majd bekísérik azt a mellkasukhoz. A rendszeres gyakorlás révén az elkapás is 5 éves 
kor után mutat gyorsabb fejlődést, de az egymás közötti dobás-elkapás nem gyakori. Ennek oka 
a , fogáshelyes" dobás hiánya a gyerekeknél, amely kihat az elkapásokra is. 

A húzás, tolás, függeszkedés, forgás, gurulás, hordás, és egyensúlyozás továbbfejlődik, 
elsősorban a differenciálás területén. 

Összefoglalva elmondható, hogy az első gyermekkorban számos mozgás fejlődése felgyorsul. 
de több esetben ez csak a célirányos gyakorlás révén valósulhat meg. A gyerekek között, főleg 
a fiúk esetében jellemző a teljesítményre való törekvés, amely elsősorban a játékokban 
nyilvánul meg. Előtérbe kerülnek a szerepjátékok, a szabályjátékok és a mozgásos játékok. A 
fogójátékok, a sorversenyek mellett 6 éves kortól megjelennek a váltóversenyek. 

Fontos hangsúlyozni, hogy ebben az életkori szakaszban törekedni kell a változatos 
mozgásformák alkalmazására, minél ingergazdagabb környezet megteremtésére. A 
pedagógusok meghatározó szerepet játszanak ebben a fejlődési szakaszban, szakértelmükkel, 
pozitív nevelési attitüdjükkel, változatos feladatok tervezésével, ingergazdag környezet 


megteremtésével. 

III. A motoros képességek és fejlesztésük 


A gyermekek egészséges személyiségfejlesztését számos alapképesség fejlesztésén keresztül 
valósíthatjuk meg. Képességen értjük a személyiség minden — öröklött, illetve veleszületett 
adottságait és a fejlődése által együttesen meghatározott, bizonyos tevékenység végrehajtását 
lehetővé tevő — viszonylag állandó biológiai és pszichológiai funkcióját, illetve ezek együttesét 
(Rókusfalvi, 2001). A személyiség szempontjából fontos alapképességek rendszert alkotva 
egymással kölcsönhatásban fejtik ki hatásukat. Király és Szakály (2011) szerint három 
alapcsoport alkotja a rendszert, a kognitív, a pszicho-motorikus és a kommunikatív csoport. (2. 
táblázat) A három csoport meghatározó eleme a pszicho-motorikus képességek, amelyek a 
kognitív és a kommunikatív képesség fejlődésének elősegítése mellet legnagyobb mértékben a 


gyermekek mozgásfejlődésének és motorikus tanulásának, teljesítményének alapfeltételei. 


2. táblázat: A személyiséget alkotó alapképességek rendszere (Király és Szakály, 2011) 





Kognitív Pszicho-motorikus Kommunikatív 
Kondicionális Koordinációs 


e Érzékelés e Kinesztézis e beszéd 
e Észlelés e Egyensúly e olvasás 
e Figyelem e Ritmus e írás 

e Emlékezés e Gyorsaság e Gyorsasági 

e Képzelet koordináció 

e Gondolkodás ; e Térbeli 

s Érzelem e Állóképesség tájékozódás 


Izületi mozgékonyság 





A motoros (motorikus) képességek valamely meghatározott mozgásos cselekvés feltételeiként 
foghatók fel, amelyek visszavezethetők velünk született illetve tanult összetevőkre (Nádori és 
mtsai, 1986). A motoros képességek alapfeltételei a mozgásos cselekvéstanulásnak, a 


sportmozgások végrehajtásának. Ezen képességek fejlettségi szintje nagymértékben 

befolyásolja a különböző mozgásos tevékenységek eredményes végrehajtását, s ezért kiemelten 
fontos a fejlesztésük. A motoros képességek esetében az öröklött faktor bizonyos mértékben 
meghatározza a fejlődés irányát, a lehetőségeit, de mint személyiségösszetevő nagymértékben 
függ a szocio-ökonómiai és az oktató-nevelői környezettől. Több szerző is megerősíti (Nádori 
és mtsai, 1986; Király és Szakály, 2011) azt a véleményünket, hogy a motoros képességek a 
tevékenységek közben (testnevelési játékok, mozgásos feladatok, testnevelés óra, edzés, 
sportfoglalkozások, — stb.) az adottságokra épülve fejlődnek. — A gyermekek 
mozgásfejlesztésének, mozgástanulásának illetve a későbbi mozgáskivitelezésének támogatása 
szempontjából kiemelt feladatunk a motoros képességek fejlesztése akár a bölcsődei, akár az 
óvodai testnevelésben. Amennyiben elmarad az ebbe a körbe tartozó képességek fejlesztése, 
úgy azok megragadhatnak az adott képességszinten vagy akár vissza is fejlődhetnek. Ellenben 
a sokoldalú fejlesztés nagymértékben elősegíti a motoros képességek fejlődését, amelynek 
eredményeként pozitív hatást gyakorolnak a mozgástanulásra, a mozgásfejlődésre, a mozgásos 
cselekvések sikeres és gazdaságos végrehajtására. Az előzőekben leírtak bizonyítják, hogy a 
kisgyermekek nevelésével foglalkozó pedagógusoknak (óvodapedagógusok, 
kisgyermeknevelők) birtokolni kell azokat az ismereteket, amelyek segítségével megfelelő 
módon tudják fejleszteni a motoros képességeket (korosztályhoz adaptáltan) illetve adekvátan 
képesek lesznek alkalmazni azokat a testnevelésben. A következőkben ehhez szándékozunk 
segítséget nyújtani. 

A hazai szakirodalom a motoros képességeket kétféle megközelítés alapján csoportosítja. Az 
egyik három csoportba sorolja őket, a kondicionális képességek, a koordinációs képességek és 
az ízületi mozgékonyság, hajlékonyság csoportokba (Nádori és mtsai, 1986; Király és Szakály, 
2011). A másik felfogás két csoportba sorolja őket, a kondicionális és a koordinációs 
képességek csoportjába, ahol az ízületi mozgékonyság, hajlékonyság a kondicionális 
képességek csoportjában szerepel (Polgár és Szatmári, 2011). Mi az első felosztást támogatjuk 


és a továbbiakban annak megfelelően jellemezzük a motoros képességek fajtáit. 


III.1. Kondicionális képességek 


A kondicionális képességek a motoros képességek azon csoportját alkotják, amelyeket 
elsősorban energetikai tényezők határoznak meg, mint az izmok kontraktilitása, az izmok 
anyagcseréje és az izomideg kapcsolatok (az idegimpulzus jellege). 

Az előzőekben felsorolt tényezők együttesen szerepelnek az izomtevékenységekben, de nem 
egyforma hangsúllyal. Ennek megfelelően a kondicionális képességek közül az izmok 


kontraktilitása, vagyis az izmok összehúzódását elősegítő és befolyásoló folyamatok az ERŐ-t 

határozzák meg. Az izmok anyagcseréje az elfáradással szembeni ellenállóképességet, vagyis 
az ÁLLÓKÉPESSÉG-et határozza meg. Az idegimpulzusok jellegétől, az összehúzódás 
gyorsasága, a feszülés-ellazulás váltakozásának gyorsasága vagyis a GYORSASÁG függ. 

A kondicionális képességek közötti kapcsolatok kölcsönhatásban realizálódnak, amely 
kölcsönhatások révén ezek a képességek komplex módon jelennek meg (1.ábra). A komplexitás 
révén az egyes képességek fejlesztése pozitív hatással van a többi képességre. Ugyanakkor 
figyelembe kell venni, hogy a motoros képességek fejlesztésének jellemzője, hogy egy 


fejlettségi szint elérése után a további fejlesztés gátolhatja a másik képességek fejlődését. 


GYORSASÁGI 






GYORSASÁG 


ERŐ- 
ÁLLÓKÉPESSÉG 


GYORSASÁGI ERŐ- 
ÁLLÓKÉPESSÉG 


1. ábra: Kondicionális képességek komplexitása (Király és Szakály, 2011) 


III.1.1. Erő 


Az erő a külső és a mozgás közben fellépő erők, ellenállások legyőzésének képessége, amelyet 
az izmok rövidülése, feszülése és megnyúlása idéz elő. Az idő, a nagyság és a sebesség alapján 
megkülönböztethetünk: 

- maximális erőt, 

- gyorserőt, 


- erő-állóképességet. 

III.1.1.1. Maximális erő 


Az az izomerő, amely maximális működési egység egyidejű aktivizálódása révén jön létre és 
viszonylag nagy ellenállásokat győz le hosszabb vagy rövidebb idő alatt. Nádori (1991) 
megkülönböztet maximális statikus és dinamikus erőt. A maximális erő teljesítményét 6 
tényező befolyásolja: 

- Az izom keresztmetszete. 

- Az izomfeszülésben résztvevő rostok száma. 

- Az izom anaerob alaktacid szintje. 

- Az izomrostok együttes működésének a mértéke (szinkronizáció). 

- A technikai tudásszint. 


- A motiváció mértéke (Polgár és Szatmári, 2011). 


III.1.1.2. Gyorserő (gyorsasági erő) 


Az ideg-izomrendszer azon képességét, amely viszonylag nagy ellenállásokat igen nagy 
gyorsaságú összehúzódással győz le, gyorserőnek nevezzük. Gyorserőre van szükség például 
az elugrások végrehajtásakor, a labdajátékok, az atlétika és a torna technikai elemeinek 
elsajátítása során. Hasonlóan a maximális erőhöz a gyorserőt is több tényező együttes hatása 
befolyásolja: 

- A sportolást, mozgást végző maximális ereje. 

- Az izomkontrakció sebessége. Az izom-összehúzódás sebessége lehet gyors, lehet 
közepes, de lassú sebességű is. 

- Az izom anaerob alaktacid és laktacid szintje (ATP, CP és szénhidrát). 

- Az izomrostok együttes működésének a mértéke. 

- A technikai tudás szintje. 


s A motiváció mértéke. 


III.1.1.3. Erőállóképesség 


A hosszantartó, viszonylag nagy erőkifejtések esetében a szervezet elfáradással szembeni 
ellenállóképességét erőállóképességnek nevezzük. Az erőállóképességet befolyásoló tényezők: 
- A sportolást, mozgást végző személy abszolút ereje. 

- Az aerob-anaerob energiaellátás színvonala. 

- Az izomrostok aránya. 


- A kapillárisok száma. 

- A technikai tudás. 
g A motiváció (Polgár és Szatmári, 2011). 
A bölcsődei és óvodai testnevelés esetében az erő a fundamentális mozgások sikeres 


végrehajtásához szükséges mértékben jelenik meg a természetes mozgások végrehajtása során. 


III.1.2. Gyorsaság 


A gyorsaság az a képességünk, amely a mozgások lehető legnagyobb sebességű végrehajtását 
teszi lehetővé az adott feltételek mellett. Harsányi (2000) szerint a gyorsaság az a kondicionális 
képesség, amely az adott feltételek mellett az érzékelési, megismerési folyamatok és az ideg- 
izomrendszer segítségével a lehető legnagyobb reagálási és mozdulatsebesség elérését teszi 
lehetővé. A gyorsaság az inger megjelenése és az arra adott válaszreakció eredménye. 
Megkülönböztetünk . aciklikus (mozdulat) gyorsaságot, ciklikus (mozgás) gyorsaságot és 


reakciógyorsaságot. 


III.1.2.1. Aciklikus (mozdulat) gyorsaság 


A mozdulatgyorsaság a mozgás megkezdésétől a befejezésig tartó gyors helyzet- vagy 


helyváltoztatás. Ilyen mozgások a dobások, az el- és felugrások, ütések, stb.. 


III.1.2.2. Ciklikus (mozgás) gyorsaság 


A mozgás vagy lokomotorikus (helyváltoztató) gyorsaság a mozgás megindításának és 
befejezésének ismétlődése (ciklikus mozgás) révén egyre nagyobb sebességgel halad előre. A 
ciklikus mozgások (biciklizés, a futás, evezés, stb.) gyorsuló végrehajtásához és a maximális 


sebesség eléréséhez ezt a képességünket használjuk fel. 


III.1.2.3. Reakciógyorsaság 


Reakciógyorsaságon az inger megjelenése és az arra adott mozgásos válasz között eltelt idő 
mennyiségét értjük. A reakcióidő hosszát számos tényező befolyásolja, köztük az ingerre adott 
válasz igényel-e döntést vagy sem, a gyermek figyelmének koncentrációja, stb.. 

A gyorsasági képességeket számos formában alkalmazzuk a bölcsődei és óvodai testnevelés 
során. A fundamentális mozgásformák fejlődése az aciklikus-, a ciklikus- és a 
reakciógyorsaság valamint az alapmozgások között létrejövő kölcsönhatás eredményeként 
valósul meg, de a testnevelési és népijátékok sem nélkülözik ezeknek a képességeknek az 


alkalmazását. 

III.1.3. Állóképesség 


A szervezet fáradással szembeni ellenállóképességét hosszan tartó mozgások, erőkifejtések 
esetében állóképességnek nevezzük (Nádori, 1991). Az állóképességre jellemző, hogy 
viszonylag hosszantartó, nem túl nagy intenzitású terheléseket teljesítménycsökkenés nélkül 
fenn tudja tartani. A teljesítmény hosszantartó fenntartásának sikere nagyban függ az élettani 
folyamatoktól, elsősorban a regenerálódás minőségétől (keringési rendszer, légzőszervek, 
anyagcsere), de befolyással bír a testsúly, az életkor, az éghajlat valamint az öröklött 
tulajdonságok, a pszichikai tulajdonságok. Az állóképesség jól fejleszthető. 

Az állóképességet több szempont alapján lehetne csoportosítani. Bucsyné (2010) az 
energianyerés szempontjából megkülönböztet anaerob állóképességet illetve aerob 
állóképességet. Az igénybevétel időtartama illetve a távolság nagysága szerint rövid távú, 
közepes távú és hosszú távú állóképességet valamint gyorsasági állóképességet határoz meg. 
A szakirodalmakat áttekintve (Polgár és Szatmári, 2011; Bucsyné, 2010; Nádori, 1991) úgy 
gondoltuk, hogy az energianyerés és az igénybevétel időtartama, a távolság nagysága 


összefüggnek egymással, ezért azokat együtt tárgyaljuk. 


III.1.3.1. Rövid távú (anaerob) állóképesség 


A rövid távú állóképesség a nagy intenzitású terhelésekkel, erőkifejtéssel szembeni ellenálló 
képesség, amelynek időtartama pár másodperc és 2 perc közé tehető. A sporttevékenység során 
a szervezet nem jut megfelelő mennyiségű oxigénhez, így oxigén hiányos állapotban mozgósít 
energiát a szervezet. Ezt a folyamatot nevezzük anaerob folyamatnak. Az anaerob terhelés 
következtében fellépő oxigénadósságot a terhelés megszűnte után pótolja a szervezet, ezzel 
elősegítve a terhelés közben felhasznált energiák teljes pótlását. 

A fentiek nem jelentik az aerob energianyerési folyamatok hiányát, sőt az aerob energianyerés 
az anaerob kapacitás alapja. A rövid távú (anaerob) állóképesség szükséges a például a 100, 


200, 500 m-es síkfutás vagy 100 m-es úszás teljesítéséhez. 

III.1.3.2. Közepes távú (anaerob-aerob) állóképesség 

A 2-9 percig tartó erőkifejtés, terhelés, amely során mérsékelt oxigénadósság lép fel közepes 
távú állóképességnek nevezzük. A terhelés során az intenzitás függvényében változik az aerob 


és az anaerob arány. Nagyobb intenzitás az anaerob folyamatot erősíti, a kisebb az aerobot. A 


középtávú állóképesség szintjének emelését az aerob kapacitás növelésével tudjuk a legjobban 

biztosítani. A középtávú állóképesség szükséges a 800-1500 m-es futás, 200 — 400 m-es úszás 


végrehajtásához. 


III.1.3.3. Hosszú távú (aerob) állóképesség 


A hosszú távú állóképesség 10 perc feletti erőkifejtés végrehajtásához szükséges. A hosszú 
idejű teljesítmény alapfeltétele a keringés és légzés magas szintű működése, továbbá az 
energianyerés magas szintjének biztosításához a megfelelő oxigénfelvétel elérése. Az 
előzőekben felsorolt körülmények miatt a teljesítmény, a terhelés aerob feltételek mellett 
valósul meg. Az izommunkához szükséges belélegzett oxigén mennyisége több, vagy legalább 


egyensúlyban van a felhasznált oxigén mennyiségével (steady state). 


III.1.3.4. Gyorsasági állóképesség 


Gyorsasági állóképességen komplex kondicionális képességet értünk a fáradással fellépő 
sebességcsökkenéssel szemben. (Nádori, 1991) Gyorsasági állóképesség a ciklikus 
sportágakban valósul meg önállóan. Az aciklikus sportágakban (sportjátékok, vívás, ökölvívás, 
stb.) inkább a gyorsasági erőállóképességet alkalmazzuk. A gyorsasági állóképesség 
teljesítményének fenntartásában meghatározó az idegrendszer állapota. A gyorsasági 


állóképesség teljesítnénycsökkenése egyenes arányban van az idegrendszer fáradásával. 


III.2. Koordinációs képességek 


A koordinációs képességek a motoros képességek azon csoportját alkotják, amelyek a 
teljesítmény  feltételrendszereként elsősorban idegrendszeri szabályozási folyamatok 
segítségével valósítják meg a mozgástevékenységet. 
Nádori (1991) szerint a koordináció nem más, mint célra irányított mozgásoknak, dinamikus 
impulzusoknak, különböző erősségű — egymást követő — izom-összehúzódásoknak vagy 
mozgáselemeknek egymáshoz rendezése, összekapcsolása. 
A mozgáskoordináció alapja az eredményes sporttevékenység és a mindennapi cselekvés 
sikeres végrehajtásának. 
A koordinációs képességek fajtái a következők: 
- egyensúlyozó képesség, (statikus, dinamikus) 
- téri tájékozódóképesség, 
- mozgásérzékelés (kinesztetikus differenciáló) képesség, 
- reakcióképesség, 
- ritmusképesség, 

- gyorsasági koordinációs képesség, 


- állóképességi koordináció. 
III.2.1. Egyensúlyozó képesség 


Az egyensúlyozó képesség (vesztibuláris képesség) elősegíti, hogy testünket meg tudjuk tartani 
a kívánt helyzetben illetve mozgás közben a testhelyzet megtartásával fenn tudjuk tartani az 
előrehaladást, a cselekvést. Az egyensúlyozó képesség jelentős összetevője a koordinációs 
képességeknek. Nem megfelelő színvonala hátrányosan érinti a cselekvésbiztonságot, a 
sportmozgások elsajátításának minőségét. A különböző mozgások, mozdulatok, testhelyzetek 
végrehajtása közben a szervezet folyamatos visszajelzést ad a test aktuális egyensúlyi 
helyzetéről az ismert mozgásszerkezeti összetevők alapján: tér, idő, dinamika. A feed back a 
mozgásos és a tartásos tevékenységek eredményes végrehajtása szempontjából döntő 
jelentőséggel bírnak, többek között az akrobatikában, a labdajátékokban, a kerékpározásban 
(bölcsődében a motorozás közben), a jégkorcsolyázásban, a falmászásban, stb.. 

Polgár és Szakály (2011) külföldi szakirodalmakra támaszkodva az egyensúlyozásnak több 
megjelenési formáját határozza meg: 

- statikus egyensúlyozás, (statikus egyensúlyozásra van szükség, amikor testünk 
mozdulatlanságát akarjuk megőrizni nehezített vagy szokatlan helyzet közben, például az 
alátámasztási felület méretének, a magasság nagyságának, a súlypont elosztásának változása 
illetve ezek kombinációinak az egyidejű megjelenése) 

- dinamikus egyensúlyozás, (dinamikus egyensúlyra van szükség, amikor folyamatosan 
változó feltételek közben - motorozás a bölcsődében, kerékpározás, stb. - akarjuk megőrizni 
célszerű, eredményes cselekvő képességünket) 

- egyéb egyensúlyi helyzetek: forgási, repülési, (szélességi-, hossztengely-, mélységi 


tengely körüli forgások, illetve támasz nélküli repülési fázisok). 


III.2.2. Téri tájékozódó képesség 


A mindennapi életben és a sportban fontos, hogy egyértelműen meg tudjuk határozni 
helyzetünket a térben, fel tudjunk mérni különböző álló és mozgó objektumok (személyek, 
tárgyak) egymáshoz és hozzánk viszonyított távolságának, sebességének mértékét, haladási 
irányát és a várható változásokat. A téri tájékozódó képesség minősége meghatározó a 
mozgásfejlődésre már az első életévtől kezdődően, így befolyásolja a felállást, a vízszintes, 


függőleges irányú mászást, az ugrásokat, az eszközök használatát, tárgyak kikerülését stb. A 

testnevelésben, sportban szerzett térbeli tájékozódó képesség transzferálható a mindennapi 
életbe, ezzel is segítve a cselekvőképesség kialakítását, a biztonságosabb közlekedést. 

A téri tájékozódás alapja a biztosan kialakult testtudat, ugyanis az egyén számára a saját test a 
kiindulópont a tájékozódáshoz. A gyermek számára saját térbeli helyzetének tudatosítása teszi 


lehetővé a különböző irányok (bal, jobb, le, fel stb.) megkülönböztetését. 


III.2.3. Kinesztétikus differenciáló képesség (Mozgásérzékelés) 


Az izomfeszülés és ellazulás mértékéről kapott információk elősegítik a mozgás pontos és 
gazdaságos végrehajtását, amely a kinesztétikus differenciáló képességben jut érvényre. A 
mozgásérzékelést elősegítő proprioceptor az izomban, ínban, ízületben található olyan belső 
érzékelő szerv (interoceptor), amely a saját test mozgásaival összefüggő mechanikai 
jelenségekre (nyomásra, feszítésre, elmozdulásra) érzékeny, és az ingerületéről értesíteni képes 
a központi idegrendszert. A proprioceptorok idegi információi egyrészt sajátreflexeket váltanak 
ki (az izom összehúzódással vagy elernyedéssel, amellyel kapcsolatban van a saját receptora), 
másrészt a központi idegrendszer a kapott információkat felhasználja az izmok 
tevékenységeinek összehangolására, az egyensúly fenntartására és a testséma kialakítására, 


továbbá a mozgás észlelésére (kinesztéziára). 


III.2.4. Reakcióképesség 


A reakcióképesség olyan pszichofizikai kategória (Bucsyné, 2010), amely a többi koordinációs 
képességhez képest szorosabb kapcsolatban van a kondicionális képességekkel, továbbá 
segítségével gyorsabban és célszerűbben lehetséges a mozgásválasz a különböző jelekre. A 


hétköznapokban és a sportolás közben is egyre nagyobb jelentőséggel bír ez a képességünk. 


III.2.5. Ritmusképesség 


A mozgásritmus egy adott mozgásban résztvevő izmok, izomcsoportok összehangolt működése 
eredményeként létrejövő belső harmónia, amely a mozgástanulás során a tapasztalatok révén 
szerezett minták alapján valósul meg. A ritmusnak minden mozgásos tevékenységben - legyen 
az bölcsődei-, óvodai- vagy iskolai testnevelés, nyugdíjas torna, rekreációs sport vagy élsport - 
döntő jelentősége van. A ritmus alapegysége, időbeli jellemzője az ütem, amely 
megjelenésének gyakoriságával határozza meg a ritmust. 

A ritmus az egyik legfontosabb mozgástulajdonság, amely szoros összefüggésben van a 


gyorsasági koordinációval és szerepe kiemelkedő valamennyi mozgáskészség kialakulásában 

(a mozgástanulás minőségében, gyorsaságában) továbbá meghatározza a teljesítményjavulás 


lehetőségeit. 


III.2.6. Gyorsasági koordináció 


Az összetett mozgások végrehajtásakor a központi idegrendszer milyen mértékben képes az 
egyes izomcsoportok működésének összerendezését megszervezni, azt a gyorsasági 
koordináció minőségének szintje határozza meg. A gyorsasági koordináció nincs kapcsolatban 
a kondicionális gyorsasággal, ugyanis amíg a gyorsasági koordináció hátterében a 
mozgásszabályozás időfaktora áll, addig a gyorsaságot a  vázizomzatban található 
izomrosttípusok arányával lehet jellemezni. E képességre elsősorban a labdajátékokban, a 
küzdősportokban van szükség, vagyis olyan helyzetekben, ahol a környezeti ingerek 
változására a lehető leggyorsabb válaszreakciót kell létrehozni. 

A gyorsasági koordináció legfontosabb jellemzői: 

- időkényszer alatti mozgásvégrehajtás, 

- az adott mozgáselem funkciójaként is értelmezhető, 

- nagy sebesség mellett pontos végrehajtás, 

- optimális energia befektetés, 


- könnyedség és biztonság. 


III.2.7. Állóképességi koordináció 


Az állóképességi koordinációt nem minden szakirodalmi feldolgozás említi meg, mint 
koordinációs képességet. Az állóképességi koordinációnak elsősorban a hosszú távú 
terheléssel vagy nagy fáradással járó sportágakban van jelentősége, amikor fáradt állapotban 
kell összerendezetten, pontosan végrehajtani a mozgásokat. Az állóképességi koordináció 


minőségi szintjét nagymértékben befolyásolja a gyermekek állóképességének mértéke. 


III.3. Hajlékonyság, ízületi mozgékonyság 


A hajlékonyság, ízületi mozgékonyság helyének meghatározását a motoros képességeken belül 
számos formában tárgyalja a szakirodalom. Több szerző (Farmosi, 2011; Harsányi, 2000) a 
hajlékonyságot a kondicionális képességekhez sorolja, néhányan a koordinációs képességekhez 
(Polgár és Szatmári, 2011), de többen a két képesség után, önállóan tárgyalja. (Nádori és 
mtsai,1986; Bucsyné, 2010) A hajlékonyság közvetlen izombeidegzés eredménye és 
fejlődésére jellemző a kondicionális képességek fejlődési menete, ellenben a fejlesztésének 


eredményessége az idegi szabályozástól függ. A leírtakból úgy gondoljuk, hogy könyvünkben 

a hajlékonyság, ízületi mozgékonyság a kondicionális-koordinációs képességek együtteseként 
értelmezhető és ezért külön csoportba tárgyaljuk. 

A hajlékonyság az a motoros képességünk, amely lehetővé teszi, hogy mozgásainkat egy adott 
ízületnél nagy mozgásterjedelemmel végezhessük és az izmok és a velük szoros kapcsolatban 
álló kötőszövetek optimálisan flexibilisek legyenek. (Harsányi, 2000) 

A hajlékonyság, ízületi mozgékonyság függ a passzív  mozgásszervek anatómiai 
mozgékonyságától (szalagok, ínak esetében kismértékben, az ízfelszínek alakjától nagyobb 
mértékben) illetve az aktív mozgásszervek (izmok) nyújthatóságától, erejétől. Az ízületeket 
áthidaló inak és szalagok rendkívül erősek, de nem elasztikusak, ezért csak igen nagy 
terheléseknél jöhet létre (nem kívánatos) visszafordíthatatlan megnyúlás. 

Az ízületek merevségéért az ízülethüvely (tömlőszerű képződmény, amely lezárja csontok 
végét) és az ínszalagok a legnagyobb mértékben felelősek, ezek számlájára írható a merevség 
majdnem 50 90-a. Az izom 41 9o-ban, az inak 10 90-ban és a bőr 2 96-ban befolyásolja a 
merevséget. Az előzőekben leírtak ellenére a nyújtásnál a legtöbb gyakorlat arra irányul, hogy 
közvetlenül az izomkötegeket nyújtsuk. Ennek okát két tényezőben kell keresni. Az egyik, hogy 
az izmok jóval rugalmasabbak, így könnyebb megváltoztatni az ellenállásukat a nyújtással 
szemben. Másodszor az ínszalagok és inak kevésbé flexibilisek, mint az izmok és kevésbé lehet 
ellazítani ezeket a képződményeket. Ha túlnyújtjuk ezt a rendszert, akkor megsérülhetnek az 
ízületek is. A túlzott hajlékonyság destabilizálja az ízületeket és megnöveli a sérülés kockázatát 
(Polgár és Szatmári, 2011). 

Attól függően, hogy mely erők hatnak a testre, megkülönböztetünk aktív és passzív 
hajlékonyságot, amelyek lehetnek dinamikusak és statikusak is. 

Passzív hajlékonyság esetén az ízületben az elmozdulás külső erők (súlyerő, társ segítése, edző, 
tanár stb.) vagy kényszerítő körülmény hatására megy végbe. 

- Passzív dinamikus hajlékonyságról akkor beszélünk, amikor az ízületi mozgáshatárig 
végzett lendítéseket, utánmozgásokat külső erő hozza létre. 

- Passzív statikus hajlékonyság akkor jön létre, ha a testrész mozgáshatárig történő 
emelését és ott 2 sec-on át való megtartását külső erő valósítja meg. 

Aktív hajlékonyságnál az egyén saját izommunkájának eredményeként jön létre az ízületben az 
elmozdulás. 

- Aktív dinamikus hajlékonyságról akkor beszélünk, amikor az ízületi mozgáshatárt 


lendítésekkel, utánmozgásokkal érjük el. 

- Aktív statikus hajlékonyság esetén a testrész mozgáshatárig történő kimozdítása és 


annak legalább 2 sec-on keresztüli megtartása saját izommunka eredménye (Harsányi, 2000). 


III.4. Motoros képességek fejlesztése 


A motoros képességek fejlesztése az intézményesített testnevelés kiemelt feladata, hiszen ezek 
a képességek alapjai a mindennapi életben alkalmazott tevékenységeknek, cselekvéseknek, az 
egészséges és biztonságos életvitel megvalósításának. A motoros tanulás folyamatában 
központi szerepet kap, mint alaptényező a motoros képességek fejlesztése, ugyanis azok 
birtokában lehet sikeres a különböző mozgásformák elsajátítása. 

A motoros képességek jól fejleszthetők a bölcsődei- és az óvodai testnevelés foglalkozásokon, 
természetesen az életkori sajátosságok figyelembe vételével, azokhoz adaptálva. A 
kisgyermekek biológiai fejlettsége, öröklött és szerzett tulajdonságai, képességeinek különböző 
fejlettségi szintje szükségessé teszi a differenciálást a fejlesztés során. A tapasztalatszerzés, a 
mozgásos játékok és feladatok elősegítik a képzési folyamatot, ugyanakkor a gyermekek 
(elsősorban a kisebbek) motivációját fel kell kelteni a mozgásos tevékenységek iránt. Az 
érdeklődés felkeltésének legjobb eszköze a játékos feladatok, a játékok alkalmazása az életkori 
sajátosságokhoz igazítva. A különböző játékok a testi fejlődés, a motorikus képességek, a 
mozgáskészségek kialakításának és fejlesztésének rendkívül hatékony eszközei. 

A 2-3 éves korosztály esetében a képességfejlesztés során a hangsúlyt a koordinációs 
képességek fejlesztésére kell helyezni, de ez természetesen nem jelenti a kondicionális 
képességek fejlesztésének háttérbe szorulását. 4 éves kortól a koordinációs képességek aránya 
csökken, a kondicionális képességekké nő a fejlesztés folyamatában, 7 éves korra a két motoros 
képesség aránya közel azonos mértékű lesz. A hajlékonyság fejlesztésének minden életkori 
szakaszban meghatározó szerepet kell kapnia. 

A testnevelés foglalkozások tervezésénél figyelembe kell venni a képességfejlesztés hatásaként 
fellépő fiziológiai változásokat, amelyek következtében megváltozik a szervezet működési- 
energetikai szintje. Ezek alapján a terhelés-pihenés, vagyis az energiafelhasználás és 
helyreállítás fázisai a következők: 

- elfáradás (a tevékenység során felhasznált energia következménye), 

- helyreállítás (a szervezet a pihenés hatására pótolja az elhasznált energiát), 

- fokozott helyreállítás (a szervezet , túlbiztosítja"? az energiát a helyreállítás során, 
felhalmozza azt, elraktározza), 

- kiinduló szintre való visszatérés (az energiabázis visszaállása a terhelést megelőző 


szintre, ha hosszú ideig nem következik újabb terhelés). 

Makszin (2014) hangsúlyozza, hogy ha a szervezetet nem éri fizikai, élettani hatásokat kiváltó 
terhelés a rendszeres testedzés révén, akkor nem történik többletenergia-felhalmozás. Ez a 
többletenergia teszi a gyermekeket teherbíróvá, betegségekkel szemben ellenállóvá. Az 
előzőekben leírtak felhívják a figyelmünket arra, hogy a motoros képességek fejlesztése nem 
csak a versenysportban szükséges, hanem a mindennapi élet terheinek a leküzdéséhez is 
elengedhetetlen. 

Mint láttuk a terhelés a motoros képességek fejlesztésének következménye, amely lehet külső 
és belső terhelés. A különböző cselekvések, a mozgásos játékok, a sportok a külső terhelés 
megvalósításának eszközei, amelyek megvalósításakor a következő összetevőkre kell 
figyelemmel lenni: 

- a terhelés terjedelme (a megtett táv, a tevékenység időtartama, stb.), 

- a terhelés intenzitása (a mozgás sebessége, a pihenés mértéke, stb.), 

- a terhelés sűrűsége (terhelés-pihenés viszonya), 

- a gyakorlatok végrehajtásának bonyolultsága, 

- a testnevelés foglalkozások, a sportmozgások gyakorisága. 

A külső terhelés összetevőiből származó fiziológiás, pszichikai reakciókat nevezhetjük belső 
terhelésnek. A különböző pszichofizikai állapotokban végrehajtott feladatok az azonos külső 
terhelés során más-más belső terhelést váltanak ki, ezért a tervezéskor figyelembe kell venni a 
gyermekek fizikai és pszichikai állapotát, szükség szerint a foglalkozás közben is lehet 
változtatni a terhelés összetevőin. 

A motoros képességek fejlesztésekor a kondicionális képességek esetében különböző 
módszerek alkalmazásával érjük el a kívánt eredményt. Módszeren, tervszerű, tudatos 
tevékenységet értünk, egy cél elérése érdekében. A koordinációs képességek esetében inkább 
alapelvek betartásával végezzük a fejlesztést, mint ahogy a hajlékonyság, ízületi mozgékonyság 
esetében. Az utóbbi két képességfajtánál az adott képesség gyakorlása közben az alapelvek 
érvényesítésével érjük el a kívánt eredményt. A módszerek és alapelvek részletesebb 
tárgyalását az adott motoros képesség fejlesztésénél tesszük meg az 1-7 éves korosztályra 


vonatkozó sajátosságok kiemelésével. 


III.4.1. Kondicionális képességek fejlesztése 


A kondicionális képességek a  mozgástevékenységek energetikai feltételeinek a 
megteremtéséért, a test tartásáért felelnek, s nagymértékben függnek az izmok fejlettségi 
szintjétől, pillanatnyi állapotától. A kondicionális képességek komplex formában, egymással 


funkcionális kölcsönhatásban jelennek meg, s támogatják a mozgásvégrehajtást. A 

kisgyermekek mozgásfejlődési sajátosságait figyelembe véve, elsősorban a kondicionális 
képességekre koncentrálva elmondhatjuk, hogy az 1-3 éves korosztály esetében ezen 
képességek csak olyan mértékben fejlődnek, amennyire szükséges az alapvető mozgások 
támogatásához. A fent nevezett képességek a fundamentális mozgások rendszeres 
végrehajtásának eredményeként fejlődnek. 4-7 éves korban megkezdődik az erő gyarapodása, 
s erre az időszakra esik a gyorsaság teljesítményének illetve az aerob állóképességnek az egyik 
intenzív fejlődési szakasza is. 

A kondicionális képességek fejlesztését különböző módszerek alkalmazásával valósíthatjuk 
meg, amelyek az ismétléses módszer, az intervallumos módszer, a tartós módszer és a verseny, 
ellenőrző módszer. A felsorolt módszereket különböző változatokban, eljárási módokban 
valósíthatjuk meg, figyelembe véve, hogy mely kondicionális képességet szeretnénk fejleszteni 


és mi az adott képesség fejlesztési célja (3. táblázat). 


3. táblázat: Kondicionális képességek fejlesztésének módszerei (Nádori és mtsai, 1986) 


Ismétléses módszer állandó terhelés változó terhelés 


(megismételt terhelés) 





Intervallumos módszer Teljes pihenést adó Nem teljes pihenést adó 


(szakaszos terhelés) 





Tartós módszer Folyamatos intenzitású terhelés  ] változó intenzitású terhelés 


(tartós terhelés) 








Verseny, ellenőrző módszer ! versenyek tesztek 


(versenyterhelés) 














Kisgyermekkorban az életkori sajátosságokból fakadóan a képességek fejlesztését - az adott 
módszer alapelveit érvényesítve - a játékokba, a játékos mozgásokba és a természetes 
mozgásfeladatokba építve valósítjuk meg. 

Az erő fejlesztése az 1-3 éves korosztály esetében nem kiemelt terület, elsősorban a helyes 
testtartásban résztvevő izmok (törzsizmok) erejének a fejlesztése kívánatos, amelyet a 
természetes, fundamentális mozgások (kúszások, mászások, tolások, húzások, ugrások, stb.) 
rendszeres végzésével érhetünk el. Ilyenek feladatok lehetnek pl.: alagúton átmászások, padon 


húzódzkodások, utánzó mozgások stb. Az első gyermekkorba lépve az idegrendszeri fejlődés 

és a mozgástapasztalatok révén a fejlesztés folyamatába hatékonyan alkalmazhatók a 
különböző játékos feladatok, játékok, a gimnasztikai gyakorlatok (kéziszerek használatával is), 
a különböző akadálypályák leküzdése, bordásfalakon, padokon való kúszások, mászások, 
utánzó mozgások. A terhelés mértékének, az ismétlés számok (feladatok, akadálypálya esetén) 
és a feladatok tempójának változtatásával érhetjük el a kívánt eredményt a 
képességfejlesztésben. 

Születéskor a csecsemő vázizomzatában túlsúlyban vannak a , lassú" izomrostok, amelyek a 
különböző mozgások hatására differenciálódni kezdenek és megjelennek a , gyors" rostok is. 
Ez a folyamat kb. a második és a harmadik életévben következik be (Nádori, 1991). A 
különböző mozgásprogramok eredményeként a gyors rostok száma megnövekedik és túlsúlyba 
kerül, ami a mozgástevékenység eredményességét pozitívan befolyásolja. A gyorsaság 
fejlesztés alapkritériumai - a mozgás helyes technikával való végrehajtása, a pihent állapot - 
meghatározzák annak fejlesztési lehetőségeit a kisgyermekkorban. A bölcsődei testnevelés 
során a gyorsaságfejlesztés lehetősége egyenesarányosan növekszik a mozgásvégrehajtások 
minőségi szintjének növekedésével. Elsősorban a rekciógyorsaságot és az aciklikus 
gyorsaságot fejleszthetjük a különböző jelekre történő mozgásmegindításokkal, legtöbb 
esetben játékos formákban, pl. állásból tapsra előre ugrás kijelölt célba (Ugorj bele a 
medencébe!), tapsra guggolásból felugrás (Ugorjon ki a nyuszi a bokorból!). Az óvodai 
testnevelés során a gyorsaságfejlesztés nagyobb szerepet kap, elsősorban annak köszönhetően, 
hogy a gyermekek számos testgyakorlatot már készségszinten elsajátítottak. Ebben a korban 
már megjelenik a ciklikus gyorsaság hangsúlyosabb fejlesztése is, a különböző mozgásos 
játékok (fogók, váltó- és sorversenyek, futójátékok, stb.), változatos eszközhasználattal 
végrehajtott feladatsorok végrehajtásával. Fontos hangsúlyozni, hogy csak azokat a 
mozgásformákat alkalmazzuk a fejlesztés során, amelyeket a gyermekek már megfelelő 
technikával tudnak végrehajtani, valamint figyelni kell a fáradtsági szintjüket is. 

Az állóképesség fejlesztése kiemelt feladata a testnevelésnek, hiszen általa lehet a szív- és 
keringési rendszert, a légző apparátust edzeni, amely elengedhetetlen az egészséges élet 
megéléséhez, függetlenül az életkortól. Mint már írtuk a kisgyermekek aerob állóképessége jól 
fejleszthető a tartós, az intervallumos és az ellenőrző, verseny módszer adaptív alkalmazásával 
játékos formában megvalósítva. A hosszú séták, óvodás korban az erdei túrák, a hosszabb ideig 
tartó kúszások, mászások, a futó-, fogójátékok, a hosszabb akadálypályák egyaránt 
szolgálhatják a fejlesztési célt. Figyelembe kell venni, hogy a korosztályra jellemző - 


elsősorban az 1-3 évesekre - a tartós figyelem, a kitartó feladatvégrehajtás hiánya. Emiatt fontos 


60 


a hosszantartó terhelések esetében a változatosság megteremtése révén a figyelem és a 
motiváció fenntartása. 

Összefoglalva elmondhatjuk, hogy az 1-7 éves korosztály esetében a kondicionális képességek 
fejlesztése elsősorban nem célzottan egy képességre koncentrálva jelenik meg, hanem a 
különböző játékokba, játékos feladatokba, a képességek alkalmazását igénylő gyakorlatokba 
építve, ezzel megvalósítva azt a — számunkra is fontos — szemléletet, hogy ebben az életkorban 


az általános képességfejlesztést előtérbe kell helyezni a speciális fejlesztéssel szemben. 


III.4.2. Koordinációs képességek fejlesztése 


A korai gyermekkorban és az első gyermekkorban a koordinációs képességek, mint a 
mozgásfejlődést támogató képességek vannak jelen, ugyanis azok fejlettsége meghatározó a 
kisgyermekek mozgásvégrehajtásának minőségi szintjére. A különböző koordinációs 
képességek eltérő mértékben és minőségben fejlődnek a kisgyermekkorban, de figyelembe kell 
venni, hogy a képességek fejlődése 13 éves kor körül megszilárdul. Emiatt - egyetértve Bucsyné 
(2010) megállapításával - kiemelt feladata a kisgyermekek nevelésével foglalkozó 
pedagógusoknak, hogy a bölcsődében és az óvodában is előtérbe helyezzék a koordinációs 
képességek fejlesztését. 

A koordinációs képességek fejlesztésekor az alábbi alapelvek betartása szükséges a megfelelő 
eredmények eléréséhez: 

- mindig az alapképességek gyakorlásával, azok alkalmazásával fejlesszünk, 

- a feladatok legyenek változatosak, adjanak újdonságot a végrehajtás során, 

- különböző, váratlan helyzeteket, körülményeket teremtsünk a gyakorlás során, 

- legyenek összetettek a feladatok, 

- alkalmazkodjanak az életkori sajátosságokhoz. 

Az egyensúlyozás az egyik legmeghatározóbb és legösszetettebb képességünk. Minden 
mozgásunk során alkalmazzuk az egyensúlyérzéket. Fontos szempont, hogy a fejlesztés 
igazodjon az életkori sajátosságokhoz, a mozgásvégrehajtás készségszintjéhez és az előzetes 
mozgástapasztalatokhoz. Első lépésként mindig a statikus egyensúlyt fejlesszük, majd ezt 
kövesse a dinamikus egyensúly fejlesztése. A fokozatosság elvét betartva - főleg a bölcsődei 
korosztály esetében - először a talajon végeztessünk különböző feladatokat, s csak azután 
emeljük meg az alátámasztási felületet, pl.: a vonalon járás, azon fordulatok végzése előzze 
meg a padon járást és a rajta végzett fordulatokat. Az óvodások esetében a padon járás előzze 
meg a felfordított padon járást. Számos olyan mozgásszituációt tudunk felsorolni, amelyekben 


a gyermekeknek szükségük van az egyensúlyozó képességükre (pl.: kis téglákon állás, járás, 

, mMocsárjárás", mászókán felmászás, stb.). A gimnasztikai gyakorlatok is hatékonyan tudjuk 
segíteni az egyensúlyozó képességet a különböző kiinduló helyzetek alkalmazásával, a 
helyzetváltoztatásokkal. A felsorolásból nem hagyhatjuk ki a játékokat sem, ahol vagy direkt 
vagy alkalmazás szintjén jelenik meg a fejlesztés. 

A téri tájékozódó képességre már az első életévekben szüksége van a gyermekeknek, de — a 
szakirodalom szerint - ugrásszerű fejlődésére csak az óvodás korban számíthatunk. Ez nem 
jelenti a fejlesztés háttérbe szorulását a korai életévekben, sőt a mindennapi tevékenységek 
biztonságos végzéséhez elengedhetetlen ennek a képességnek a fejlesztése. Gondoljunk csak a 
tárgyak átlépésére, kikerülésére, azok elérésére stb.. A változatos gimnasztikai gyakorlatok, a 
különböző méretű akadályok leküzdése, tárgyakra való fel- és lemászások mind elősegítik a téri 
tájékozódó képesség fejlődését. Az első gyermekkorban a különböző mozgások fejlődése 
révén, elsősorban a dobások, ugrások fejlődésének köszönhetően bővülnek a fejlesztés 
lehetőségei. A labdák különböző távolságba, magasságba való váltakozó dobása, a közelebb 
távolabb elhelyezkedő társnak dobás jól fejleszti a téri tájékozódást, ahogy a szlalom 
labdavezetés is. Hasonlóan az előzőekben felsoroltakhoz az ugrások, mint fejlesztő eszközök 
jól alkalmazhatók, pl.: a célba ugrások, tárgyak átugrása, mélybe ugrások, stb.. 

A  mozgásérzékelés (kinesztétikus differenciáló képesség) fejlettsége meghatározó a 
mozgástanulás folyamatában, így annak fejlesztése kiemelt feladata a testnevelésnek. A 
különböző súlyú, méretű labdák váltakozó gurítása, dobása, egy adott mozgás különböző 
kiinduló helyzetben vagy testhelyzetben való végrehajtása, a folyamatos alkalmazkodás révén 
jól fejleszti a  kinesztétikus differenciáló képességünket. A különböző, hirtelen 
irányváltoztatásokkal, testhelyzetváltásokkal járó játékok, feladatok szintén elősegítik ennek a 
képességnek a fejlesztését, természetesen a gimnasztikai gyakorlatokkal együtt. 

A mindennapi életünkben körülvesz bennünket a ritmus. A ritmusképesség fejlesztése a korai 
gyermekkorban még nehezen valósítható meg, bár törekedni kell rá. Ebben sok segítséget 
kaphatunk a mondókák, az egyszerű énekek alkalmazásával a bölcsődei testnevelésben. Az 1- 
7 éves korosztályban nehezen valósítható meg a labdavezetéssel, a zenére végzett 
gimnasztikával történő ritmusképesség fejlesztés. A gimnasztikában alkalmazott szökdelések 
segítséget jelenthetnek a fejlesztés folyamatában, főleg az életkor előrehaladtával és a 
mozgástapasztalatok bővülésével. Az óvodáskorban már számos lehetőség nyílik a 
ritmusképesség fejlesztésére, —— pl.: — a labdavezetések, — szökdelések, —— ütemezett 


mozgásvégrehajtások segítségével. Ebben a korban megjelennek a táncos alapformák is, s a 

pedagógus attitűüdjétől függően a zenés gimnasztika egyszerűbb formái illetve a sport és a 
fitness aerobik, ahol a mozgás és a Zenei ritmus összehangolása valósul meg (Bucsyné, 2010). 
A különböző játékok és a játékos versengések megfelelő terepet biztosítanak a reakcióképesség 
fejlesztésére. A különböző jelekre (hang, fény) való mozgásmegindítások, -megállítások 
nemcsak a reakcióképességet, hanem a figyelmet is jól fejlesztik. 

A gyorsasági koordináció és az állóképességi koordináció a különböző játékokban, 
mozgásvégrehajtásokban fejlődik és fejleszthető annak megfelelően, hogy a gyorsaság vagy a 


hosszantartó végrehajtás dominál-e. 


III.4.3. Hajlékonyság, ízületi mozgékonyság 


Az izmok magas tónusa számos mozgáshiba illetve helytelen tartás oka lehet. A hajlékonyság 
illetve az ízületek mozgékonyságának fejlesztése révén elérhető az izomtónusok csökkentése. 
A különböző hajlításokkal, lendítésekkel, izomlazító és nyújtó hatású gyakorlatokkal 
valósítható meg az izmok flexibilitásának növelése, amely preventív hatása mellett elősegíti a 
különböző mozgások helyes és pontos kivitelezését. 

A hajlékonyság fejlesztésére a leghatékonyabb módszer a gimnasztikai gyakorlatok végzése. A 
bölcsődés korosztály esetében az életkori sajátosságokból fakadóan igazi, eredményes 
nyújtások nem valósíthatók meg, mivel a gyakorlatokat nem tudják pontosan végrehajtani. Az 
óvodás korba lépve a hatékonyság növekszik, mivel a mozgástapasztalatok illetve az 
idegrendszeri fejlődés révén a mozgások kivitelezése pontosabbá válik. Az eredményes nyújtás 
nagymértékben függ az életkor és az előzetes mozgástapasztalatokon kívül a hőmérséklettől, a 
napszaktól és a pszichikai állapottól. 

Az izmok nyújtását az aktív nyújtó hatású gimnasztikai gyakorlatokkal valósíthatjuk meg. Az 
1-7 éves korban elsősorban dinamikus gyakorlatokat alkalmazunk az életkori sajátosságokhoz 
igazodva. Fontos kiemelni, hogy a dinamikus gyakorlatok végrehajtása során az utánmozgásos 
gimnasztika alkalmazását minimálisra kell csökkenteni és kerülni kell a mozgásismétléseket. A 
statikus gyakorlatokat az életkori sajátosságok miatt kevésbé használjuk, azokat inkább a több 
ütemen keresztül végrehatott nyújtások alkalmazásával végeztessük. Ebben az esetben a 
testrész súlyát, mint hatásfokozó eszközt használjuk. A statikus nyújtás legelterjedtebb formája 


a streching, de ezt a kisgyermekek körében nem alkalmazzuk. 


II.4.4. Szenzitív (érzékeny) fázisok a motoros képességek fejlesztésében 


Az egyedfejlődés során néhány életkori periódusban felgyorsul a fejlődés, néhányban normál 


szinten fejlődik tovább, s lehetnek stagnáló időszakok is. Ez jellemző a motoros képességek 

fejlődésére is. Farmosi (2014) szerint vannak olyan életkori szakaszok, amelyek során a 
fejlődés lökésszerű, ezt érzékeny, szenzitív fázisnak nevezte. 

Szenzibilis fázisnak nevezzük azt az életkori periódust, amelyben a szervezet-környezet 
kölcsönhatásában létrejövő magatartásminták igen gyorsan elsajátítódnak, és amelyben a 
szervezet igen érzékeny meghatározott ingerekre (Baur, 1987). 

Az érzékeny fázisokon belül vannak olyan korlátozott időtartamú szakaszok, amikor a külső 
hatásoknak feltétlenül érvényesülniük kell a kívánt fejlődés eléréséhez. Ezt kritikus fázisnak 
nevezzük (Bucsyné, 2010). 

A kisgyermekek nevelésével foglalkozó pedagógusoknak a motoros képességek fejlesztésének 
tervezésekor figyelembe kell venni az érzékeny életkori szakaszokat, ennek megfelelően a 
hangsúlyt az adott képesség fejlesztésére kell helyezni. 

A korai és első gyermekkorban a koordinációs képességek jól fejleszthetők a központi 
idegrendszer funkcionális fejlődése révén, de elsősorban a 4-6 éves kor közötti időszak a 
legoptimálisabb a fejlesztésre. Emiatt fontos, hogy a bölcsődei és óvodai testnevelés során nagy 
hangsúlyt kapjon a koordinációs képességek fejlesztése, s az ezeket a képességeket alkalmazó 
gyakorlatok. A koordinációs képességek második érzékeny fázisa 8-14 éves korra tehető. 

A gyorsasági erő és a gyorsaság esetében a szenzibilis fázis a 3-7 éves életkor közé esik, amit 
elsősorban a koordináció fejlődése generál. A következő érzékeny fázis a serdülőkor, amelyet 
az erő, az izomzat növekedése okozza. Ez a második időszak egyben kritikus periódus is. 
Bucsyné (2010) a gyorsaság esetében a reakció- és a frekvencia gyorsaság fejlesztésének 
jelentőségét emeli ki. 

Az aerob állóképesség fejlesztésének szenzitív időszakában a kettős időszak csak látszólagos, 
valójában az óvodáskortól a serülőkorig tart. A kritikus fázis itt a 10-12 életév között található 
(Farmosi, 2014). A hajlékonyság fejlesztésének kedvező időszaka a kisgyermekkortól a 13-14 
éves korig tart (Bucsyné, 2010). 

Fontos megjegyezni, hogy a kedvező időszakok nemcsak a képességfejlesztés területén 
hatékonyak, hanem azok érzékenyek a hibás módszerek, végrehajtások iránt is. Ebben az 
időszakban elkövetett helytelen végrehajtások, hibák nehezebben javíthatók, mint más 
időszakokban elkövetett hibás mozgásvégrehajtások. 

A szenzibilis fázisok idejében végrehajtott fejlesztések esetében több szempontot is szem előtt 


kell tartani: 

- a szenzitív fázisok időszakában releváns a monotónia és az egyoldalúság kerülése. 
Minden motoros képességet fejleszteni kell, de az adott időszakban azt a képességet, 
amelyiknek a szenzitív fázisa ebbe a terminusba esik. 

- A szenzitív fázisok határai rugalmasak, az egyéni fejlődések miatt számos variációban 
valósulhat meg. 

- A nemi különbségek figyelembe vétele fontos a szenzitív periódusok határainak 
meghatározásakor. 

- A kisgyermekek nevelésével foglalkozó pedagógusoknak ismernie kell a motoros 
képességek érzékeny fázisait, s azokban az időszakokban ki is kell használni a lehetőségeket, 
ellenkező esetben a gyermek számára pedagógiai — testkulturális — deficit alakul ki (Nádori 
1985). 

IV. Az oktatás folyamatának értelmezése, elemzése a bölcsődei és az óvodai testnevelésben 


Oktatáson a tanítást és a tanulást magában foglaló, azok egymás kölcsönhatásában lezajló aktív 
tevékenységét értjük (Nagy, 1997), amely kölcsönhatásra jellemző a pedagógus célirányosan 
tervezett tevékenysége, amivel szervezi, motiválja a tanuló tudatos, aktív munkáját. Kotschy 
(2003) az oktatást tudatos, tervszerű tevékenységnek nevezi, amely során a pedagógus és a 
tanuló egyaránt célokat tűz ki maga elé, előrevetíti a tanítási-tanulási folyamat kívánt 
eredményeit, s ezek elérése, magvalósítása érdekében tervezi, szervezi meg a tevékenységét. 
Az oktatási folyamat egy komplex interaktív folyamat, amely magában foglalja nemcsak a 
tanítás és a tanulás folyamatát, de a kognitív önszabályozás, illetve a motivációs önszabályozás 
kialakításának folyamatát is. Az oktatási folyamatban a tanár és a tanuló együttes tevékenysége 
során nemcsak a tananyag aktív feldolgozását, hatékony elsajátítását kell megvalósítani, hanem 
a tanuló autonóm tanulásra való képességét, kognitív önszabályozását, továbbá tanulási 
motivációinak magas szinten szerveződő önszabályozását is (Réthyné, 2003). 

Nagy (1988) az oktatási folyamatot két szinten értelmezi. Tágabb értelemben az oktatási 
folyamat kiterjed az adott tárgy félévi, egész évi tananyagának feldolgozására, tematikus 
tervezésére, s magában foglalja az otthoni munkákat is, amely által megszakíthatatlan 
folyamatot teremt. Szükebb értelemben egy tantárgy, egy téma/ feldolgozását jelenti. Az 
oktatás makrostruktúráját képezik: 

£ az ismeretszerzés, 

- az alkalmazás, 

a a rendszerezés, 

- a rögzítés, 

- az ellenőrzés 

- az értékelés. 

A mikrostruktúra elemei: 

- a figyelem felkeltése, 

- a tanuló informálása a tanítási célról, 

- az érdeklődés felkeltése, 

- a tények, jelenségek analízise, szintézise, 

- a tanultak alkalmazása, visszacsatolása, 

- a teljesítmény mérése és értékelése. 

Az oktatási folyamat szerkezetét a makro- és mikroszerkezet együttese képezi. Az oktatás 


folyamatában céljaink elérése érdekében fel kell kelteni a tanulók figyelmét, ki kell tűznünk 

eléjük az elérni kívánt célokat, elő kell hívni előzetes ismereteiket, meg kell ismertetni őket az 
új információkkal, meg kell szervezni az oktatási anyag feldolgozását, biztosítani kell annak 
lehető legideálisabb elsajátítását, majd mérnünk és értékelnünk kell a tanulók teljesítményét. 
Ezek, az oktatási folyamat alapvető feladatai, amelyek a tanár - tanuló együttes 
tevékenységében realizálódnak (Bíró, 2007). Az oktatási folyamat Nagy Sándor általi két szintű 
értelmezése mellett napjainkban egyre nagyobb teret kapnak a tevékenységorientációjú és a 
tanulási motivációjú felfogások, amelyekben hangsúlyosan jelenik meg a differenciálás, az 
adaptivitás, a motiválás, a reflektivitás, a tanulói előzetes tudás figyelembe vétele. Az oktatási 
folyamat előzőekben leírt értelemzése az utóbbi időkben megjelent mozgástanítással foglalkozó 


szakirodalmakban is egyre gyakrabban megtalálható. 


A mozgástanulás, mozgáskészségek kialakulásának folyamata 


A testnevelésben oktatási folyamaton - a didaktikai megállapításokat figyelembe véve - a 
korszerű testkulturális műveltség értékeinek elsajátítását és általa a személyiség fejlesztését 
értjük, amely a tanár, az óvodapedagógus, a kisgyermeknevelő és a gyermekek együttes, 
kooperatív tevékenysége által valósul meg (Rétsági és Hamar, 2004). 

Az oktatási folyamatot nem a pedagógus felől érkező közlési és a gyermek általi befogadó 
folyamatként kell tekinteni, hanem egy kölcsönös oda-vissza áramló információcserének. 
Ebből az információelméleti megközelítésből kiindulva tehát, az oktatási folyamatban azzal is 
számolni kell, ami a gyermekben megy végbe. (Bíróné, 1994; Bíróné, 2004) A tanítási-tanulási 
folyamat tág értelemben a testkulturális javak és értékek több év folyamán történő 
feldolgozását, elsajátítását jelenti. Szűk értelemben vett oktatási folyamatról a testnevelés során 
is egy mozgásos cselekvés elsajátítását illetve egy mozgáskészség kialakítását értjük (Rétsági 
és Hamar, 2004). Makszin (2014) szerint a mozgáskészség egy tanult viselkedésforma, amely 
rendszeres tanulás, gyakorlás eredményeként alakul ki. A mozgáskészségeket számos felosztás 
szerint csoportosíthatjuk. A mozgástanulás szempontjából Makszin (2014) nyomán Pulton 
csoportosítását fogadjuk el, aki zárt és nyílt mozgáskészségeket különböztet meg. 

Zárt mozgáskészségről akkor beszélünk, amikor a fejlődés belső jelzéseken, információkon 
alapul, a környezet hatása bejósolható. A cselekvés előre kiszámítható folyamat mentén valósul 
meg. Az atlétikai, a torna jellegű mozgások sorolhatók ide. Nyílt mozgáskészség esetében a 
fejlődés elsősorban külső környezeti jelzéseken alapul, így a környezeti hatás nem bejósolható. 
A cselekvés végrehajtása során a gyermeknek több lehetőség közül kell választania, hogy 
optimálisan, eredményesen tudja végrehajtani a feladatot, a cselekvést. Ebbe a csoportba 


sorolhatók a sportjátékok, a küzdősportok. 

Az oktatás célja a bölcsődében, az óvodában a köznevelés céljával megegyezően a 
személyiségfejlesztés, amely a tantárgy sajátosságainak megfelelően a cselekvőképes tudás 
kialakításán keresztül valósul meg. A testnevelésben a teljes értékű élethez szükséges 
cselekvésbiztonság, a sportban az egyén számára elérhető maximális teljesítmény elérése a cél 
(Rétsági és Hamar, 2004). A testnevelésben és a sportban az oktatás elsősorban a motoros 
tanulásban nyilvánul meg, de a tanulás más típusai is megtalálhatók. A motoros tanulás olyan 
belső folyamat, amely kapcsolatban áll a gyakorlással vagy a tapasztalással, emellett a 
készségszintű viselkedésben viszonylag tartós változásokat eredményez. (Schmidt, 1996; 
Schmidt és Lee, 2011) E tanulási folyamatban a cselekvéses faktor játssza az elsődleges 
szerepet, de a verbális eszközök révén a kognitív összetevőktől is függ. Összefoglalva 
elmondhatjuk, hogy a sportban és a testnevelésben az oktatási folyamat szűk értelemben egy 
mozgásos cselekvés elsajátítását jelenti. A mozgásos cselekvés komplex kognitív — motoros, 
értelmet is foglalkoztató tudatos, célra irányuló tevékenység. Fontos kulturális érték, amely a 
személyiség legfőbb szféráit — kognitív, affektív és a motoros szféra — egyaránt igénybe veszi, 
vagyis a személyiséget minden tulajdonságával igényli (Báthori, 1991). 

A motoros tanítás - tanulás folyamat szerkezetének vizsgálatát a sokféleség jellemzi, fázisainak 
meghatározását a kutatók különböző számban határozták meg, dolgozták ki. A 
szerkezetmodellek közt találhatunk kétfázisút (Schlieper, 1929; Lawther, 1968; Rüssel 1976), 
háromfázisút (Fitts és Posner, 1967:Meinel és Schnabel, 1998) és ötfázisút (Knapp, 1968) cit. 
(Bíró, 2007). Legtöbben a kibernetikai, a pszichológiai és a fiziológiai kutatások alapján három 
részre bontva — a durva koordináció fázisa; a finom koordináció kialakulása; a finom 
koordináció megszilárdítása és változó feltételekhez való alkalmazhatósága - tárgyalják. 

A motoros tanítás - tanulás folyamatát a hazai szakirodalom is több szerkezeti egységre tagolva 
tárgyalja. A neurofiziológiai modellt követve Nádori (1991), Bátori (1991), Biróné (1994) 
három fázisra osztja, a didaktikai alapokat követve Rétsági és Hamar (2004) illetve Rétsági 
(2004). két fázisra bontja a folyamatot. Bár a felbontások eltérő számúak, de lényegüket 
tekintve azonban nem különböznek egymástól. 

Rétsági (2004) a didaktikai szemléletet megvalósítva két fő szerkezeti egységre osztotta az 
oktatási folyamatot, az ismeretszerzésre és az alkalmazásra. A motoros oktatás sajátosságai 
miatt, ahol releváns szerepet kap a pedagógus - gyermek együttes tevékenysége, a szakemberek 
hangsúlyosabbnak érezték az első szakasznál az ismeretátadás és feldolgozás elnevezést 


alkalmazni (Rétsági, 2004). 

A motoros oktatás két fázisa közül az első, az ismeret átadás és feldolgozás szakasza a durva 
koordináció kialakulásáig, a második, az alkalmazás fázisa a finomkoordináció kialakulásától 
és megszilárdításától a változó feltételekhez való alkalmazhatóság kifejlesztéséig tart. 

Csányi és Révész (2015) külföldi szakirodalmakra alapozva, szintén a didaktikai célokat 
figyelembe véve a mozgástanulást szintekre, majd azokat szakaszokra bontják Gallahue és 


Donelly (2003) után. A szinteket és szakaszokat a 4. táblázatban mutatjuk be. 


4. táblázat: Mozgástanulás szintjei és szakaszai (Gallahue és Donelly, 2003) 





Mozgástanulási szintek Mozgástanulási szakaszok 





A felosztás abban tér el az eddig ismert modellektől, hogy a szinteken belül a tanulási 
folyamatot két szakaszra bontotta, ami jól jelzi a mozgástanulás szakaszos fejlődési menetét, 
továbbá azt is, hogy a finomkoordináció magasabb szintű megvalósulása nem képzelhető el a 
minél jobb sportági teljesítmény elérésére való törekvés, mint motivációs tényező megjelenése 
nélkül. 

A kibernetikai modell szemléletét követve három szakaszt különböztetünk meg Makszin 
(Makszin, 2014) valamint Meinel és Schnabel (1978) felosztását követve: 

- a durva koordináció kialakulásának szakasza, 

- a finom koordináció kialakulásának szakasza, 

- a mozgás finom koordinációjának megszilárdításának és változó feltételek melletti 
alkalmazásának szakasza. 

Bucsyné (2010) Kresztovnyikov után generalizációs, koncentrációs és stabilizációs szakaszt 
határoz meg, amely csak elnevezésében különbözik az előbbi felsorolástól, tartalmában nem. 
A három modell összehasonlításakor megállapítható, hogy a kétfázisú didaktikai és a három 
szakaszú kibernetikai - pszichológiai modell alapvetően ugyanazzal a tartalommal rendelkezik 


a mozgástanulással kapcsolatban. A harmadik, Gallahue és Donelly (2003) féle modell első 

szintje megfelel a durva koordináció kialakulás szakaszának. A második, az átmeneti, gyakorló 
szint a finom koordináció kialakulása mellett már feltételezi a megszilárdítás és változó 
feltételek melletti alkalmazás bizonyos fokát is. Ugyanakkor a harmadik, a fejlett, 
finomhangolási szint a finom koordináció megszilárdításának és alkalmazásának egy magasabb 
szintjét is tartalmazza, amely — a szerzők szerint - a versenysport révén érhető csak el. 
Könyvünkben a mozgástanulási folyamatot a kibernetikai-pszichológiai felosztás alapján 
tárgyaljuk, de néhány esetben utalunk a Gallahue és Donelly (2003) féle modell szakaszaira is. 
Úgy gondoljuk, hogy e kettősség megtartása segítséget nyújt a folyamat pontosabb 
értelmezéséhez. 

A tanulási folyamat durva koordinációs szakaszában a gyermekek az információk felvételével 
— főként vizuális, verbális formában, kisebb mértékben kinesztétikus és vesztibuláris 
információkkal - megismerkednek az új mozgásokkal, s eljutnak odáig, hogy az új mozgást — 
számukra kedvező feltételek mellett — végre tudják hajtani. Az információ felvétele 
differenciátlanul történik, amely révén számos felesleges információ zavarja az elsajátítás 
folyamatát. A mozgástanulás a cselekvésről kialakított kép megalkotásával kezdődik, amelyet 
elősegít a cselekvés bemutatásának, bemutattatásának megfigyelése valamint a közvetített 
információ szóbeli kiegészítése. A mozgáskép, mozgásminta kialakulása után megjelennek az 
első végrehajtási kísérletek. A kísérletek során a gyermek a teljes mozgásra koncentrál, ezért a 
szakasz jellemzője a felesleges és hibás erőközlés, az elégtelen és hibás mozgáskapcsolat, a 
folyamatosság és az állandóság hiánya, eltérések a mozgásterjedelemben, a ritmuszavar. 
Gallahue és Donelly (2003) ezt a kezdő szint keresés szakaszának nevezte. A felfedezés 
fázisában gyakorlás során egyre pontosabb kép, belső érzet alakul ki a helyes végrehajtásról, 
amelyet segít a pedagógus folyamatos magyarázata, hibajavítása, segítségadása. A mozgásra 
jellemző lesz a szabályozottság, koordináltság, kialakul a mozgás durva koordinációja. 
Bucsyné (2010) kiemeli, hogy a végrehajtási kísérletek sikerét, a koordináció kialakulását 
nagymértékben befolyásolja a gyermek mozgástapasztalata, mozgásélménye, mozgáskultúrája, 
motoros képességeinek színvonala. 

A mozgásra jellemző a végrehajtás szempontjából felesleges izmok (elsősorban a környéki 
izmok) jelenléte a cselekvésben, amelynek hatására a mozgás görcsössé, összerendezetlenné, 
felesleges mozdulatokat tartalmazóvá válik. A feleslegesen sok izom bekapcsolódása 
gazdaságtalan végrehajtást, túlzott erőkifejtést és így viszonylag gyors fáradást eredményez. 


A motoros tanítás - tanulás folyamatának második szakasza, a finomkoordináció kialakulása. 

A sikeres végrehajtások után az ismétlő gyakorlások során a kinesztétikus információk 
megnövekedett súlya révén a mozgásvégrehajtások pontosabbá válnak. A szakaszra jellemző 
az erők harmonikus összjátéka, a részmozdulatok és mozgásfázisok magasabb szintű kapcsolata 
az adott mozgásfeladat teljesítésében. A végrehajtásban már felismerhető a folyamatosság, a 
könnyedség, a precizitás, a sajátos ritmus, a gazdaságosság. A mozgás koordináltsága 
magasabb szintre, a finomkoordináció szintjére lép. A gyermekek képesek komplexebb 
formákban gyakorolni a mozgást, a mozgáskombinációk koordináltak és jól szabályozottak. 
Ezt Gallahue és Donelly (2003) az átmeneti vagy gyakorló szint kombinációs szakaszának 
hívta. Az azonos feltételek közti gyakorlás segítségével, a gyermek eléri az izomérzékelés 
vezető szerepét a látással szemben. Azonos körülmények között a mozgásvégrehajtás sikeres, 
gazdaságos, ellenben váratlan szituációk esetén a végrehajtás még nem tökéletes. Ha a gyermek 
a mozgást külső, zavaró körülmények kizárása mellett helyesen, pontosan, s viszonylag 
gazdaságosan végre tudja hajtani, akkor a hagyományos didaktika alapján a mozgástanulás a 
jártasság szintjét éri el. A pedagógusoknak figyelembe kell venni, hogy ezen a mozgástanulási 
szinten a megszokottól való eltérés (pl. gyorsabb tempójú mozgásvégrehajtás, változó külső 
körülmény, stb.) a mozgás széteséséhez, koordinálatlansághoz vezethet, ami az előforduló 
sikertelen végrehajtások miatt a motivációs bázis csökkenését eredményezheti. A 
mozgásfolyamat során alkalmazott, az elsajátítást segítő módszerek (segítségadás, hibajavítás, 
a pozitív értékelés) elősegítik a motiváció fenntartását illetve a dinamikus sztereotípiák 
megszilárdítását. 

megszilárdítása és változó feltételek melletti alkalmazása. A szakasz első részében a változó 
feltételek közötti gyakorlással elérhető a mozgáskészség megszilárdítása, a mozgásérzékelés 
belsővé válása, a mozgás gazdaságos végrehajtása bármilyen körülmények között. A szakasz 
második felében, az alkalmazás fázisában (amely megegyezhet Gallahue és Donelly (2003) 
átmeneti vagy gyakorló szint alkalmazási szakaszával) a kiemelt szerepet játszó gyakorlás 
(alkalmazó gyakorlás) során a pedagógus folyamatosan segíti a helyes végrehajtás rögzítését, 
pontosítja a mozgássorokat, s különböző gyakorlatokkal, kényszerítő segédeszközökkel éri el 
a mozgás belső szabályozásának vezető szerepét, vagyis a készség szintjét. 4 mozgás készség 
szintű elsajátítása során a gyermek a mozgást külső, zavaró körülmények ellenére is jól, 
gazdaságosan, pontosan tudja végrehajtani, a mozgások automatizálódnak. A készségszintű 
mozgásvégrehajtás során a kinesztétikus információáramlás differenciált, amely elősegíti a már 


említett gazdaságos izomtevékenységet, pontos mozgásvégrehajtást, továbbá jól szűri meg a 

felesleges, a folyamatot negatívan befolyásoló információkat is. Ezen jellemzők eredményeként 
a gyermekek a különböző feladathelyzetekben (játékokban, sportokban, stb.) magas szinten 
tudja végrehajtani a tanult mozgást. Például a kidobóban az egykezes felső dobást a gyors 
reagálás, számos zavaró körülmény ellenére is pontosan, eredményesen hajtja végre. De 
megemlíthetjük a bölcsődében a kismotorral ide-oda cikázó gyerekeket, akik milliméter 
pontossággal kerülik ki társaikat, az akadályokat és állnak meg pontosan a fal előtt. 

Az általunk preferált mozgástanulási folyamatot összehasonlítva a Gallahue és Donelly féle 
modellel (G-D), látható, hogy a tanulási szintek alapvetően, minimális elcsúszással (lásd. 2. 
ábra) hasonló szintekben, szakaszokban határozzák meg a tanulási folyamatot, de a G-D modell 
harmadik szintjén a finom koordináció megszilárdítása és változó körülmények közti 
alkalmazása mellett megjelenik a sportági eredményességgel összefüggő teljesítményre 


törekvés, illetve a mentális és fiziológiás határok elérése a teljesítmény növelése érdekében. 


Kibernetikai-Pszichológiai Gallahue és Donelly modell 


Finom koordináció 
megszilárdítása és Fejlett vagy 
KETUGYA feltételek Teljesítmény finomhangolási 
melletti szakasz szint 


Finom Átmeneti vagy gyakorló 
koordináció Kombinációs 
kialakulása szakasz 


Kombinációs 


Kombinációs 
szakasz 





2. ábra: Mozgástanulási modellek összehasonlítása (szerző által készített, 2020) 


Úgy gondoljuk, hogy a G-D modell figyelembe vétele elsősorban a sportági utánpótlás esetében 
nyújt hathatós segítséget, az 1-7 éves korosztály esetében az általunk előnyben részesített 


kibernetikai — pszichológiai modell eredményesebb mozgáselsajátítást eredményez. 

Az 1-7 éves gyermek mozgásfejlődése még nem érte el azt a szintet, amely révén a különböző 
mozgásformákat könnyedén elsajátítja, ezért a motoros tanítás-tanulás folyamat minden 
fázisában a testnevelésben elvárhatónál többször kell megjelennie a visszacsatolásnak, mintegy 
generálva a helyes végrehajtást. A bölcsődei, óvodai testnevelésben a motoros tanulás nem tér 
el az eddig tanultaktól, ellenben a folyamat sikerét több, az életkori sajátosságokból adódó 
tényező befolyásolja. A bölcsődében, az óvodában az ismeretközlésnél a feladat elmagyarázása 
nem elég, szükséges azt összekötni a bemutatással, amelynek pontosnak és szemléletesnek kell 
lennie. Nem egyszer utalni kell egy, a gyermekek számára ismert és kedvelt mesealak vagy 
mesehős, állat, növény stb. mozgására. Az első sikeres végrehajtás elősegítésére fokozottabban 
szükséges a pedagógus segítsége, a segédeszközök használata. 

Fontos, hogy a gyermekek ebben a szakaszban folyamatos visszajelzést kapjanak, a pedagógus 
aktívan segítse a mozgástanulásukat az ismételt bemutatásokkal, a mozgásvégrehajtást javító 
szóbeli közlésekkel, akár összekötve azt segítségadással is. 

A mozgástanulás során a pedagógusnak figyelembe kell venni-e, hogy egyes, már elsajátított 
mozgások különböző módon befolyásolhatják az új mozgások elsajátítását. Azt a 
hatásmechanizmust, amikor egy mozgás hatással van egy új mozgástevékenységre, 
transzferhatásnak (átvitelnek) nevezzük. A transzfer a mozgástanulást elősegítheti, akkor 
pozitív transzferről beszélünk, ha gátolja, akkor a negatív transzfer érvényesül. 

Pozitív transzfer esetében egy mozgást vagy annak egy alkotóelemét transzferáljuk (átvisszük) 
az elsajátítandó mozgástevékenységre. Például, a nyusziugrás pozitív transzfeként hat a 
szekrényugrás elsajátítására. 

Negatív transzferhatás lép fel, amikor szerkezetileg hasonló, de egy lényeges ponton különböző 
mozgásokat egymás után oktatjuk. Például a kislabdahajítás és az egy kezes felső átadás, illetve 
a helyből távolugrás és a nekifutással történő távolugrás egymásutáni vagy egyszerre történő 
oktatása. A negatív hatás, akkor érvényesül a legjobban ezekben az esetekben, amikor még 
egyik mozgástevékenység sem érte el legalább a mozgástanulás finomkoordinációs szintjét. 
Beszélhetünk még egy harmadik transzferről is, a bilaterális transzferről, amely során az egyik 
oldali végtaggal végzett mozgás pozitívan hat a másik oldali végtag mozgáselsajátítására. 
Fontos kiemelni, hogy ez a hatás egy bizonyos fejlődési pontig érvényesül, azután szintén 
negatívan hathat. 

A bölcsődei, óvodai testnevelés során ezeket a hatásokat is figyelembe kell vennie a 
pedagógusnak a mozgások oktatása során, hogy hatékonyan tudja megvalósítani az oktatási 


folyamatot. 

V. Az oktatási folyamatot meghatározó tényezők 


Az előző fejezetben felvázolt oktatási (mozgástanulási) folyamat sikerességét számos belső és 
külső tényező befolyásolja, amelyeket az oktatás során figyelembe kell venni. A belső 
tényezőkhöz tartozik a gyermekek képessége, adottsága, motivációja, előzetes 
mozgástapasztalata, mozgásélménye, mozgásműveltségének szintje. A külső tényezők közül 
meghatározó a pedagógus személye, szakmai-, pedagógiai felkészültsége, szemlélete, 
gyerekekkel kialakított kapcsolata. További meghatározó külső tényezők a környezet 
(feltételrendszer, családi háttér), a tervezés minősége, az alkalmazott stratégiák, módszerek, 


illetve a didaktikai alapelvek, feladatok teljesülésének mértéke. 


V.1. A pedagógus személye, pedagógiai és szakmai felkészültsége 


Juhász (2015) — igaz iskolai környezetben gondolkodva — kiemeli, hogy nem az a fontos, hogy 
mit tanít a tanár, hanem, hogy azt hogyan teszi, hogyan gondolkodik a tanításról, önmaga 
szerepéről a tanulási, oktatási folyamatban. Juhász úgy gondolja — amivel teljes mértékben 
együtt tudunk érteni -, hogy a tanulási folyamat sikerességét nagymértékben meghatározza a 
tanárok munkájuk iránti szenvedélye (melyet közvetíteni és átadni is tudnak a gyerekeknek), a 


tanulókkal való kapcsolatuk minősége. 


V.1.1. A pedagógus koncepciója, szemlélete 


A pedagógus, mint a folyamat irányítója, meghatározó szerepet tölt be az oktatási folyamatban, 
személyiségével, szemléletével, az oktatással kapcsolatos koncepciójával hatással van a 
gyermekek testneveléssel szembeni attitűdjének kialakulására. 

Gombocz (2004) Caselmann nyomán megkülönböztet logotrop és paidotrop típusú 
testnevelőket. A logotrop típusú csoportba tartozó pedagógus az objektív értékek iránti 
lelkesedéséről, tudásvágyáról ismerhető fel. Nála a tananyag a pedagógiai munka 
középpontjában áll. Ezek a tanárok könnyen eltávolodhatnak a tanítványaiktól. Ez a veszély 
nem áll fenn a paidotrop típusú nevelőknél, akik elsősorban a diákok felé fordulnak, számukra 
az oktatási anyag csak egy lehetőség a diákokkal való kommunikációra (Simon, 2015). 
Gombocz szerint (2008) a sporttal, testedzéssel foglalkozó szakemberek is besorolhatók ebbe 
a két csoportba, s arányaik is hasonlóan alakulnak, fele ilyen, fele olyan. A logotrop testnevelő 
elsősorban azért választotta ezt a szakmát, mert döntően sportérdeklődésű. A paidotrop 
testnevelő választását pedig elsősorban a gyerekek iránti szeretet vezette. Ez nagyban 


befolyásolja munkájukat is. A logotrop nevelő a szakmaiság oltárán feláldozza a nevelőmunka 

feladatait, nem törődik tanítványai személyes problémáival, nem biztat, csak korhol, 
elhanyagolja a közösségformálást, ez a típus legtöbb esetben a tanítás mellett a versenysportban 
is dolgozik. A paidotrop testnevelő engedményeket tesz tanítványainak, még a sportszakmai 
elvárások, követelmények kárára is, elsősorban nevel, motivál, ők inkább az utánpótlás 
területén tevékenykednek. Fontos, hogy a tanárok tudatos önismereti munkával képessé 
váljanak a , másik oldal" erényeinek elsajátítására. (Gombocz, 2008). A bölcsődei, óvodai 
testnevelésben munkálkodó pedagógusokra elsősorban a paidotrop pedagógus tulajdonságai a 
jellemzőek, hiszen számukra a gyermek, s annak nevelése központi szerepet tölt be, a 
testnevelést, a test mozgatását eszközként használják a személyiség fejlesztésére. Ezzel a 
felfogással rendelkező pedagógus célja elsősorban a mozgás, a rendszeres testedzés 
megszerettetése, sikerélmény nyújtása a mozgástanulás során, s csak másodlagos célként (nem 
háttérbe szorítva) jelenik meg a motoros képességek és a mozgásműveltség fejlesztése. E célok 
megvalósítása során az utóbbi évek testneveléssel kapcsolatos szakirodalma kívánatosnak tartja 
az egyéni sajátosságokat maximálisan figyelembe vevő, a differenciált foglalkoztatást előtérbe 
helyező testnevelői felfogást. Sajnos sok esetben találkozhatunk olyan nevelői felfogással, 
amely a testnevelés céljait, feladatait háttérbe szorítva megelégszik a gyermekek , mozgatásá"- 
val, s nem törekszik a tudatos fejlesztésre. Az ilyen típusú pedagógus sporttal, testmozgással 
kapcsolatos attitűdje nem éri el a kívánt mértéket, s nem mozog otthonosan ezen a területen, 
számára a többi nevelési terület , kedvesebb", nagyobb jelentőséggel bír. Természetesen 
találkozunk, s az utóbbi évek tapasztalata alapján egyre nagyobb mértékben megjelenő, olyan 
pedagógusi felfogással, amely a nevelés mellett nagy hangsúlyt fektet a testkulturális értékek 
átadására. Ezen pedagógusok között nagyobb arányt képviselnek az egészséget, a testedzést, a 
testkulturális értékeket szem előtt tartó életévitelt folytatók. 

A testedzés, a sportolás iránti igény kialakítását minél korábbi időpontban kell megkezdeni. A 
bölcsőde, az óvoda Jó lehetőséget teremt a korai- és az első gyermekkorban a testmozgás iránti 
igény felkeltésére. Ebben az életkorban a gyermekek — a befogadó, elfogadó magatartásuk miatt 
- életében kiemelt, meghatározó szerepet tölt be a pedagógus, aki személyiségével, 
példamutatásával, nevelői magatartásával, tevékenységével nagymértékben tudja pozitív 
irányba fejleszteni a gyermekek személyiségét. Ezt a pedagógiai pluszt kell kihasználnia a 
kisgyermekek nevelésével foglalkozó pedagógusoknak, hogy megnyerjék a gyermekeket a 
mozgásnak, a rendszeres testedzésnek, a sportnak. Ezt a folyamatot csak a testedzés, a sport 
irányában elkötelezett, a testkulturális értékek jelentőségét elismerő személy tudja sikeresen 


végrehajtani, akinek a tevékenységére a tudatosság, a tervszerűség és az igényesség jellemző. 


75 


A mozgástanulás során csak az a pedagógus lehet sikeres, akinek nevelői felfogásában, 
koncepciójában az előző sorokban leírtak meghatározó szerepet kapnak. Mint látható, a témánk 
szempontjából pozitív felfogású pedagógusok nem csak eredményesen , irányítják a 
mozgástanulást, hanem sikeresen alakítják ki a gyermekek testmozgás iránti pozitív attitűdjét 


1s. 
V.1.2. A pedagógus kommunikációja 


A mozgásvégrehajtás illetve a mozgástanulás sikerességét nagymértékben meghatározza a 
pedagógus kommunikációja, kommunikációs felkészültsége. A testnevelést oktató 
pedagógusok munkájában a kommunikáció elengedhetetlen, hiszen annak segítségével tud 
megfelelő hatást gyakorolni a gyermekekre, motiválni, megnyerni a különböző feladatoknak. 
A kommunikációt Béres és Horányi (2001) három felfogás keretében tárgyalja. A tranzaktív 
felfogás szerint a kommunikációban információ áramlik egyik helyről egy másikra. Másként, 
van egy feladó, aki információt ad át egy kommunikációs összeköttetésen (csatornán) keresztül 
egy vevőnek. Az adó az információt kódolja a vevő a dekódolás után értelmezi. Ezen 
felfogásban az adó aktív, de a vevő passzív. 

Az interaktív felfogásban alapvetően nem információáramlás folyik, nem különböztetünk meg 
személyeket, hanem közös (együttes) cselekvésnek valamilyen információban kifejeződő 
eredménye jön létre. A résztvevők egy közös cél elérésén dolgoznak aktivitásukkal, akcióikkal. 
A közlés során mindkét fél aktív is és passzív is. E kölcsönösség jellemzi a folyamatot 
mindvégig. A kommunikációnak a pedagógiai aspektusában e két felfogás váltakozó 
megjelenésével találkozhatunk. A minőségi testnevelésben ez a felfogás a követendő, hiszen az 
órák hatékonysága nagyban függ a nevelő — nevelt kölcsönös információcseréjének 
minőségétől. 

A kultivációs felfogásban a kommunikáció az, ami meghatározza azt, hogy mit tekintsünk 
létezőnek, fontosnak, mit helyesnek illetve helytelennek és mit mivel tekintsünk 
összefüggésben levőnek. A kommunikációnak három fontosabb színterét - ahol a 
kommunikáció folyik, vagy másként a kommunikáció fennáll - határozhatjuk meg: 

- közvetlen emberi kommunikáció, 

- szervezetek kommunikációja, 

- kultúraközi kommunikáció (Béres és Horányi, 2001). 

A kommunikáció jelenkori irodalmát áttekintve (Béres és Horányi, 2001; Griffin, 2003; 
Zrinszky, 2002; Buda, 1986) hosszú oldalakon tárgyalhatnánk e témát, de könyvünkben nem 


feladatunk a kommunikáció folyamatának mélyebb értelmezése. A kommunikáció 

testnevelésben betöltött szerepének, jelentőségének megértéséhez néhány főbb jellemző 
tárgyalása szükséges. 

Gombocz (Kis és Gombocz, 2003) meghatároz közvetlen emberi kommunikációt, ahol a 
kommunikáció a felek egyidejű jelenlétében történik eszköz nélkül, valamint közvetett emberi 
kommunikációt, ahol a felek nincsenek egyidejüleg jelen, illetve valamilyen technikai eszközt 
használnak. 

A kommunikációs tartalom, a hír a közlési célhoz és funkcióhoz viszonyítva lehet hiányos, 
pontos vagy adekvát, illetve redundás (érdemleges közlést, új információt már nem tartalmazó) 
Az üzenet a maga nyers voltában alkalmatlan a közlésre, ezért oly módon kell átalakítani, hogy 
el lehessen juttatni a címzetthez. Ehhez ad segítséget a kódolás. A kód megállapodás szerinti 
jelek és szimbólumok rendszere, amellyel valamely információ továbbítható és 
visszaalakítható. Az adó az üzenetet bizonyos szabályok betartásával közleménnyé formálja, 
úgymond kódolja jelek segítségével. A közlemény egy csatornán keresztül jut el a címzetthez. 
Ebben a csatornában különböző zavaró tényezők hatására a közlemény eltorzulhat, ilyenkor 
csatornazajról beszélünk. A testnevelés, a sport jellegzetességéből fakadóan a különböző 
mozgások során számos lehetőség adódik a csatornazajok megjelenésére. (Pl. tornateremben 
lévő eszközök figyelemelterelő szerepe, a testmozgással együtt járó alapzaj, a kötetlenebb 
viselkedés, stb.) Ezzel a testnevelést oktatóknak tisztában kell lenni és fel is kell készülniük 
ezek kivédésére, megszüntetésére. A kommunikáció csak akkor eredményes, ha a közlő által 
használt kódrendszert a befogadó ismeri. A befogadó tehát csak úgy értheti meg a 
kommunikáció tartalmát, a hírt, ha számára a kód megfejthető. Amennyiben a vevő 
visszacsatolást (feedback) végez, akkor teljes kommunikációról, interkommunikációról 
beszélünk (Zrinszky, 2002). 

A közvetlen emberi kommunikációban beszélhetünk verbális és nonverbális jelekről. A 
szándékos, tudatos kommunikációt akaratlan információközlő folyamatok kísérik, amelyek 
kifejezik a kommunikátor érzelmi viszonyát a közölt híranyaghoz, a közlési helyzethez illetve 
a befogadóhoz. Ezt az el nem hallgatható, nem szándékolt híradást metakommunikációnak 
nevezzük. Kommunikáció nincsen metakommunikáció nélkül. 

A kommunikáció jelen van különböző szituációkban, amelyek közül kiemelkedik a pedagógiai 
szituáció. Ebben a helyzetben ugyanis egyenlőtlen viszonyforma érvényesül, ahol a 
kommunikátornak (tanárnak) célja: 

- a tanuló személyiségének megváltoztatása, 


- bizonyos cselekvések végrehajtásának elérése (TANULJON, MOZOGJON), 

- egyre bonyolultabb normák szerint viselkedés megvalósítása. 

A kommunikátor a személyközi kommunikációban egy sajátos szerep, amelynek az értelmezési 
tartományában szerepek találhatók (apa, anya, szülő, diák, tanár stb.). Ezek közül is jellegzetes 
kommunikátori szerep a pedagógusé. 

A pedagógusnak hatalmi szabályozó eszközei vannak (jutalom, büntetés), de csak akkor lehet 
hatékony, ha pedagógiai céljait pusztán kommunikációs eszközökkel éri el és nem kell hatalmi 
lehetőségeihez nyúlni. A testnevelés során a teljes kommunikációra, az interkommunikációra 
kell törekedni. Az egész foglalkozást át kell szőnie a verbális és a nem verbális 
kommunikációnak. A kisgyermekekkel történő kommunikáció során sok esetben szükséges a 
verbális és a nonverbális jelek együttes használata (pl. feladatkiadások, segítségadás, 
hibajavítás, motiváció, stb.). Az együttes alkalmazás során a pedagógusnak figyelni kell, hogy 
a különböző jelek összhangban legyenek, ellenkező esetben a gyermekek kizárólag a 
nonverbális jelek szerint hajtják végre a feladatokat, s azok alapján cselekednek. 

A hatékonyság tekintetében kudarcra vannak ítélve azok a mozgásos tevékenységek, ahol a 
pedagógus kommunikációs jeleit nem veszi a gyermek és annak visszajelzését a pedagógus 
figyelmen kívül hagyja. Nagyon fontos - főleg a kisgyermekek esetében -, hogy a pedagógus a 
gyermekek által ismert kódrendszerrel kommunikáljon, illetve törekedjen velük egy közös 
kódrendszer kialakítására. E közös verbális és nonverbális jeleket tartalmazó rendszerrel tud a 
pedagógus ösztönözni, hibát javítani, dicsérni, korholni. A gyermek a visszacsatolás során a 
feladatok nehézségéről, az azokkal kapcsolatos attitűdjéről, pillanatnyi érzelmi hangulatáról 
közöl információkat, amelyeket a pedagógus dekódolja és annak megfelelően módosítja a 
módszereit, elvárásait. 

A pedagógiai kommunikáció egyik színtere a bölcsőde, az óvoda. Ha belépünk egy bölcsődébe, 
óvodába, egy komplex kommunikációs térbe jutunk. Az intézmény elhelyezkedése, 
berendezései, azok elhelyezkedése mind üzenetet hordoz. Knapp (1977) szerint a gyengén 
megvilágított, rossz akusztikával rendelkező, nem megfelelő hőmérsékletű, unalmas, 
nyomasztó színekkel kifestett teremben nem mehet végbe igazán hatékony tanítási-tanulási 
kommunikáció. A testnevelésre adaptálva elmondhatjuk, hogy a tanteremtől eltérően a 
tornaterem, mint kommunikációs szintér más üzenetet hordoz. Ebben a kommunikációs térben 
a testnevelést tanítónak - miközben változatos kommunikációs jelekkel információt közöl - 
folyamatosan figyelnie kell a visszacsatolásként megjelenő gyermeki metakommunikációs 
jeleket, amelyek módosíthatják tevékenységét. E pedagógus és gyermek közötti kommunikáció 


vezethet el egy pozitív interakciós folyamat megvalósulásához. 

V.1.3. A pedagógus- gyermek interakciói 


A hatékony kommunikáció az egyik meghatározó alapja a pedagógus — gyermek interakciónak, 
minőségi kommunikáció nélkül nincs eredményes interakció. 

Az interakció a társas kölcsönhatásnak az a formája, amelyben a cselekvésnek uralkodó szerepe 
van. Többféle formája lehet a különféle tevékenységekben, a játékban, a sportban, a munkában. 
Minden interakcióban a teljes személyiség vesz részt cselekvéses dominanciával (Rókusfalvy, 
2001). Bábosik (2004) megkülönböztet pedagógiai illetve nevelési interakciót, amelynek főbb 
jegyei: 

cselekvések, helyesebben tevékenység keretében születik meg és fejti ki befolyását (Joppien, 
1981), 

kommunikáció formájában, mint az érintkezést közvetítő szimbolikus formában jelenik meg, 
amely leggyakrabban verbális jellegű (Klafki, 1977), 

az intencionalitás a domináns elem benne (Joppien, 1981), ami azt jelenti, hogy a pedagógiai 
interakció mindig célirányos, s az olyan interakció tekinthető pedagógiai természetűnek, amely 
a partner, a másik fél fejlesztő jellegű megváltoztatására irányul (Bábosik, 2004). 

Csepeli (2001) az interakció legfontosabb alapelemeinek nevezi az , ént", a , másikat" és a 
, helyzetet", amelyben az interakció résztvevői érintkeznek egymással. Az oktatás folyamata is 
egy ilyen , helyzetben", a foglalkozásokon, a tornateremben, a pedagógus — gyermek között 


lejátszódó interakciók sorozatában Zajlik. A testnevelés során kétféle interakciót 


különböztethetünk meg: 
1. Az oktatási célzatú, amely a hatékonyabb munkát segíti elő. 
2. A nevelési célzatú, amely a gyermek személyiségének fejlesztését, a problémák 


megoldását, a tudatos életvitel kialakítását segíti elő. 

A kisgyermekek számára a testnevelést, a különböző mozgásos cselekvést tanító pedagógus 
egy sajátos pedagógiai helyzetben dolgozik. A gyermekek egy része már alig várja a mozgást, 
az előzetes ismereteik alapján valószínűsíthetően pozitív attitűddel. Egy másik csoportja a 
gyermekeknek nem így gondolkodik, számukra a testmozgás nem okoz örömöt, nem 
élményként élik meg azt. Ennek a negatív hozzáállásnak oka lehet az előzetes pozitív élmények 
hiánya, a nem megfelelő szülői magatartás és minta, a testi adottságok, stb.. Ebben a helyzetben 
kell a pedagógusnak a sport, a testmozgás iránt elkötelezett gyermek mozgás- és tanulási 
igényét kielégíteni valamint a másik típusú gyermek esetében a rendszeres mozgás iránti 
érdeklődést felkelteni, sikerélményhez juttatni. E pedagógiai szituációhoz jól illeszkedik 


Báthory megállapítása, hogy a tanulási motivációk kialakításában a tanárnak (pedagógusnak) 

meghatározó szerepe van, valamint az iskolát (bölcsődét, óvodát) és a tanítást kell a tanulóhoz 
(gyermekhez) adaptálni, s nem a tanulót (gyermeket) a nevelési célokhoz idomítani (Báthory, 
1992). A pedagógus - gyermek kapcsolatban meghatározó a kisgyermeknevelő, az 
óvodapedagógus törődése a tanítvánnyal, a folyamatos motiváció fenntartása, a kis sikerek 
elismerése, a fejlődés nyomon követése, az őszinte dicséret. Napjainkban a pedagógusok 
megváltozott pedagógiai környezetben dolgoznak. A gyermekek gondolkodásmódjához, 
életviteléhez, a tekintélyi személyekkel kapcsolatos viszonyához jobban illeszkednek a 
gyermekközpontú módszerek. A mai gyermekeket meg kell nyerni a feladatoknak. Az a 
gyermek, akit a pedagógus nem tud megnyerni a különböző mozgásos tevékenységek 
végrehajtásának, nem olyan hatékonysággal fog részt venni a foglalkozásokon, mint akit sikerül 
megnyernie. A leírtakból következik, hogy a kisgyermeknevelő, az óvodapedagógus a 
tevékenységében váltakozva hoz létre a gyermekekkel oktatási illetve nevelési célzatú 
interakciókat. 

A testnevelés során folyó oktatási célú pedagógus - gyermek interakciók, akkor fejtenek ki 
eredményes hatást, ha a pedagógus változatosan és adekvátan alkalmazza a különböző oktatási 
módszereket és minél jobban törekszik beépíteni a munkájába a korszerű, innovatív eljárásokat. 
A korszerű pedagógiai szemlélet — amelynek megvalósítására a kisgyermekek nevelésével 
foglalkozó pedagógusok többsége mindig is nyitott volt — szükségessé teszi a gyermekek 
tapasztalatszerzését elősegítő gyermek dominanciájú módszerek alkalmazását, a gyermekek 
öntevékenységet támogató pedagógusi magatartást. 

Az előzőekben leírtak nem jelentik azt, hogy a pedagógus, mint az interakciók meghatározó 
eleme háttérbe szorul, hiszen tevékenységének tartalma, intenzitása hatással van a gyermekek 
munkájára. A hagyományos pedagógusi szerep mellett egyre nagyobb teret kell adni a 
facilitátor szerepnek, aki a háttérből irányítja, segíti a gyermekek tevékenységét. A testnevelés 
foglalkozásokon meghatározó szerepe van a magyarázatnak, a bemutatásnak, a hibajavításnak, 
a segítségadásnak és a motiválásnak (dicséret, buzdítás). 

Az oktatás során a folyamatos pedagógusi visszajelzések, akár negatív, akár pozitív, formálják, 
segítik a gyermekek helyes önértékelését, személyiségük megfelelő irányú fejlődését. Az 
értékelésnek így nem csak a mozgáskép kialakításában, a mozgáshibák kijavításában és a 
mozgás tökéletesítésében van jelentős szerepe, hanem az egész személyiség fejlesztésében is. 
A pedagógus a tevékenységek végén ne csak a mozgástevékenység minőségét értékelje, hanem 


a gyermekek viselkedését, munkához való hozzáállását, dicsérjen, szükség esetén korholjon. 

A kisgyermekek folyamatosan kommunikálnak a felnőtt tekintélyi személyekkel. Ezt a 
kommunikációt részükről nem befolyásolja a testmozgás végzése sem, ezért úgy gondoljuk, 
hogy a pedagógus se korlátozza ezt. 

A testnevelés során a gyermek - pedagógus kapcsolatban megjelenő folyamatos 
kommunikációban a gyermekek kérdéseket tesznek fel a feladatokról, a végrehajtás 
minőségéről, módjáról, kívánságokat fogalmaznak meg, de sok esetben a testneveléstől eltérő 
témákról kezdeményeznek beszélgetéseket. A pedagógusnak - természetesen egészséges 
keretek között tartva a kommunikációt — szükséges ezekre a jelzésekre válaszolni, illetve 
felhasználni azokat a tevékenység szervezése, tervezése során, ezzel hatékonnyá téve a 
fejlesztést. 

Összefoglalva elmondhatjuk, hogy az a pedagógus, aki a gyermekekkel létrejövő interakciók 
alkalmával nem törekszik egy egészséges partneri viszony, egy elfogadó, támogató, ösztönző 


légkör kialakítására, nem tud sikeres munkát végezni. 


V.2. Didaktikai alapelvek és feladatok megvalósítása 


A hatékony mozgástanítás során említettük a pedagógusi felfogást, a kommunikációt, a 
pedagógus — gyermek interakciót, de ezek mellett meg kell határozni olyan pedagógiai 
alapelveket, feladatokat, amelyek, mint egy , mankó" útmutatást adnak a pedagógus 
munkájához. 

Az óvodás korosztály számára íródott testnevelés módszertan szakirodalom, az általános 
didaktikát is figyelembe véve 5 alapelvet határozott meg: 

1 a tudatosság és aktivitás elve, 

2 a szemléletesség elve. 

3. a tanulás motivációjának elve 

4 az oktatás rendszerességének elve, 

5. az ismeretek tartós elsajátításának elve (Becsy és Kunos, 1986). 

A hazai és nemzetközi szakirodalmat áttekintve Csányi és Révész (2015) hat alapelvet javasol 
a minőségi testnevelés oktatásának elérésére. Szerintük az oktatási folyamatban a pedagógus 

- igazodjon a tanulók fejlettségi szintjéhez, 

- hangsúlyozza a tanuló individuális jellemzőit figyelembe véve az önmagához mért 
fejlődést, 

- törekedjen esélyegyenlőségre, 

- teremtsen pozitív tanulási környezetet, 


- legyen egészség- és személyiségfejlesztésű, 

- reflektív oktatási környezetet teremtsen. 

Úgy gondoljuk, hogy a testnevelés oktatása során létrejövő oktatási — nevelési folyamatban a 
múlt értékeit megtartva, de a pedagógiában, a sportpedagógiában napjainkban érvényes 
szemléletet illetve a kisgyermekek életkori sajátosságait is figyelembe véve az alábbi 
alapelvek érvényesítése fontos szerepet tölt be a pedagógusok nevelési — oktatási 


tevékenysége során. 


1. A szemléletesség elve. 
2: Az oktatás rendszerességének és az ismeretek tartós elsajátításának elve. 
3. Differenciálás, az egyéni sajátosságok, tudás- és fejlettségi szint figyelembevételének 


és az esélyegyenlőség megteremtésének elve. 


4. A sokoldalú személyiség és az egészségkulturális értékek kiemelt fejlesztésének elve. 
5. A reflektív oktatási környezet megteremtésének elve. 
6. A játék- és gyermekközpontú, a pozitív motivációt elősegítő oktatási környezet 


megteremtésének elve. 
A szemléletesség elve 


A kisgyermekek a mozgástanulás során elsősorban a vizuális ingerek hatására sajátítják el a 
különböző mozgáselemeket. A tanulási folyamat eredményessége érdekében törekedni kell 
arra, hogy a gyermekek minél több érzékszervet használjanak az elsajátítás ideje alatt. A 
mozgások képi megjelenítése a kisgyermekek mozgástanulását nagyban elősegíti, amely 
megmutatkozhat a pedagógus mozgásának utánzásában, a mozgássorok lerajzolásában, azok 
bemutatásában, stb.. Az utánzás, a bemutatás során fontos, hogy a bemutatást végző pedagógus 
vagy gyermek helyesen, pontosan hajtsa végre a mozgásokat, ezzel elősegítve azok megfelelő 
minőségű rögzülését a gyermekeknél. A pedagógus a bemutatás során a lényeges elemeket 
emelje ki, a mozgások ritmusának megéreztetésére alkalmazhat hangjelzéseket. A gyakorlások 
alkalmával a feladatokkal olyan helyzeteket kell létrehozni, amely során a gyermekek számára 
lehetővé válik minél több érzékszerv bekapcsolása a tanulási folyamatba, valamint a 
magyarázatok alkalmazásakor a szemléletesség érdekében célszerű felhasználni a gyermekek 


játék, mese iránti érzékenységét illetve képzelőerejét. 
Az oktatás rendszerességének és az ismeretek tartós elsajátításának elve 


A testgyakorlatok, a testkulturális értékek minél magasabb szintű elsajátításának sikeressége 
nagymértékben függ az ezirányú ingerek rendszeres megjelenésétől a bölcsődei, az óvodai 


életben. A kisgyermekek nevelésével foglalkozó intézményekben a testkulturális értékek 


82 


átadásának és a testmozgásnak napi szinten jelen kell lennie. A különböző mozgásformák 
elsajátítása mindig egy, már ismert mozgásnak a jártasság vagy készség szintű birtoklására 
épül. 

A testnevelés éves tervezése során figyelemmel kell lenni, hogy megfelelő gyakorisággal 
szerepeljenek a testgyakorlatok a csoportok éves programjában, így biztosítva az ingergazdag 
környezetet illetve elősegítve a rendszeres testedzés iránti igény kialakulását. 

A rendszeresség szorosan összefügg az ismeretek tartós elsajátítására való törekvéssel. A 
testnevelés céljait akkor tudjuk megvalósítani, ha a kisgyermek az elsajátított mozgást, 
ismereteket a későbbi életévekben is fel tudja használni és építhet arra. A hatékony 
mozgástanulás, a sikeres bevésés, a tudás birtoklása csak a gyakorlatok megfelelő idejű és 
gyakoriságú ismétlésével érhető el. A kisgyermekek nevelésével foglalkozó pedagógusnak 
elegendő időt kell biztosítania a mozgások elsajátítására és azok jártasság illetve készség szintű 
bevésésére. A korábban elsajátított mozgásokat rendszeresen, meghatározott időközönként 
újból át kell ismételni, s törekedni kell a magasabb tudásszint elérésére, a különböző szintű 
alkalmazásra. Ennek az elvárásnak a pedagógus akkor tud eleget tenni, ha ezeket az ismétlő 
gyakorlásokat változó körülmények között, változatos eszközhasználattal és különböző 
feladatokkal valósítja meg. 

Az új ismeretek esetében legalább 2-3 egymást követő alkalom megteremtésével kell 
lehetőséget biztosítani a mozgások megfelelő idejű elsajátítására, a feltételes reflexláncolatok, 
a mozgásautomatizmusok kialakulására. A feladatok ismétlése során nagy hangsúlyt kell 
fektetni a segítségadásra és a hibajavításra is. 

A megszerzett tudás tartós elsajátítását elősegíti a megfelelő motiváció és a pozitív érzelmi 
viszony kialakítása az egyes mozgásformákkal kapcsolatban. A kisgyermekek a számukra 
kedves mozgásokat a szabadidejükben is rendszeresen űzik, ezzel is elősegítve annak belsővé 
válását. A pedagógus feladata, hogy a tanulási folyamat során olyan pozitív ösztönző 
környezetet (dicséret, sikerélmény nyújtás, segítségadás, stb.) teremtsen, amelyben a 
gyermekek megfelelő érzelmi kötödést tudnak kialakítani az elsajátítandó mozgásokkal 


kapcsolatban. 
A differenciálás, az egyéni sajátosságok, tudás- és fejlettségi szint figyelembevételének és az 
esélyegyenlőség megteremtésének elve 


A bölcsődébe, az óvodába bekerülő kisgyermekek különböző előzetes tudással, testkulturális 


értékekkel, képességekkel, testmozgás iránti motivációval rendelkeznek. A család, a környezet 


mezt ág 

kap az autonóm személyiség teljes mértékű figyelembe vétele, a másság, az eltérő 
fejlődésmenet elfogadása. A korszerű, eredményes testnevelés szemléletében a gyermek 
fejlődését mindig önmagához kell mérni. Figyelembe kell venni, hogy a gyermekek különböző 
módon és sebességgel sajátítják el a mozgásokat, más motivációs bázissal viszonyulnak 
azokhoz illetve nem egyformán ítélik meg képességeiket (túl vagy alul értékelik magukat), 
képesek-e végrehajtani sikeresen az adott mozgást. 

Az előzőekben leírtak szükségessé teszik a differenciálás megvalósítását a testgyakorlatok, a 
különböző mozgásformák elsajátításakor. A különböző feladatokat adaptálni kell a gyermekek 
képességeihez, személyéhez. Ez megvalósulhat a feladatok kiadásában, az elvárások, a 
követelmények meghatározásában, a motivációkban. A bölcsődében, óvodában dolgozó 
pedagógusok felelőssége, hogy olyan szakmai, pedagógiai tudással rendelkezzenek, amely 
képessé teszi őket a különböző feladatok adaptálására, az egyénre szabott differenciálás 
megvalósítására. A differenciálást a pedagógusnak oly módon kell megvalósítania, hogy az a 
gyermek számára ösztönzőleg hasson, sikerélményhez juttassa, s ne valósítson meg 
szegregációt. Ne más feladatot adjunk a számukra, amellyel a gyermekben kialakíthatunk egy 
negatív attitűdöt az adott feladat végrehajthatóságával kapcsolatban. A pedagógus a 
differenciálást elsősorban a magyarázat alapos és többszöri ismétlésében, ösztönző gyakorlási 
szituációk megteremtésével, a feladatok végrehajtásával kapcsolatos elvárásokban, a 
segítségadások különböző mértékű megvalósításával végezze, ezzel is segítve a feladatokhoz 


való pozitív hozzáállást, a minél nagyobb sikerélmény elérését. 
A sokoldalú személyiség és az egészségkulturális értékek kiemelt fejlesztésének elve 


A rendszeres testedzés meghatározó szerepéről a személyiségfejlesztésben számos publikáció 
ír (Rétsági, 2015; Gombocz, 2008). A sport, a testedzés, mint értékközvetítő eszköz jelenik meg 
a személyiségfejlesztés folyamatában, erről részletesebben írtunk már az előző fejezetekben. A 
kisgyermekek nevelésével foglalkozó pedagógusoknak példamutatással, különböző, a 
sportban, testedzésben rejlő pedagógiai szituációk tudatos létrehozásának segítségével kell 
elősegíteni a nevelési és egészségkulturális értékek átadását. A testnevelésben, a sportban 
számos alkalom nyílik a pozitív személyiségvonások (tolerancia, az elfogadás, a társ segítésére, 
az önbizalom, a fegyelem, kitartás, önfegyelem, stb.) és az egészségtudatos magatartás 
kialakítására. A különböző játékok, a csapatversenyek, az akadálypályák, az erdei túrák, az 
úszásoktatás mind lehetőséget biztosít az előzőekben leírt értékek elsajátítására, bevésésére. A 
pedagógus példamutató, támogató, motiváló magatartásával tudja elérni, hogy a gyermekekben 


kialakuljon a már többször említett pozitív értékrend, s ennek megfelelően tevékenykedjenek. 

Az előzőekben leírt elveket másként kell megvalósítani a bölcsődében és másként az óvodában. 
A pedagógusi munka szépségét leljük meg abban, hogy ezeket az értékeket a különböző korú, 
személyiségű gyermekekhez adaptálva adjuk át, figyelembe véve a családi illetve bölcsődei/ 


óvodai környezetet. 
A reflektív oktatási környezet megteremtésének elve 


A reflektív pedagógia napjainkban egyre nagyobb hangsúlyt kap, holott gyökerei már 1933-ra 
nyúlnak vissza (Dewey, 1933), s több neves kutató, mint Schön (1983), Kolb (1984), Rodgers 
(2002), Kimmel (2006), Szivák (2014), Hunya (2014) foglalkozik e témával. Úgy gondoljuk, 
hogy a minőségi oktató - nevelő munka elengedhetetlen feltétele a reflektív szemlélet 
megvalósítása. Hunya (2014) szerint a jó pedagógus nem elégszik meg a rutinnal, a bevált 
módszerekkel, hanem folyamatosan értékeli, figyeli saját tevékenységét, alkalmazott 
módszerett. E reflexió végbe mehet a tevékenység alatt és után is. A tevékenység végzése során 
alkalmazott reflexió révén lehetőségünk nyílik a tanulási folyamatban az eredményesség 
érdekében megváltoztatni az alkalmazott módszereket, eljárásokat, akár a feladatokat. Új tervet 
állíthatunk fel a mozgáselsajátítás eredményessége érdekében. A tevékenység befejezte után az 
elemzés, értékelés segítségével pontosíthatjuk a kitűzött célokat, a tervezett módszereket, 
feladatokat. A reflektív gondolkodás szükségessé teszi , az önmagamat kívülről látom" 
képesség birtoklását. Hunya (2014) szerint a reflektív gondolkodás egy ciklikus folyamat, 
amely a tervezés, megvalósítás, értékelés, újratervezés szakaszokból áll. Csányi és Révész 
(2015), a reflektív szellemű pedagógus tevékenységének jellemzőit összefoglaló táblázatában 
leírtakat összegezve elmondhatjuk, hogy a pedagógus a csoportok számára, az egyéni 
képességeket maximálisan figyelembe véve tervezi az oktató - nevelő munkáját, változatosan 
és adaptív módon alkalmazza a különböző módszereket, megújulásra képes, folyamatosan 
figyeli a gyermekek és saját munkáját. A reflektív szemléletű pedagógus munkájának 
középpontjában a gyermek áll, aki számára a különböző testgyakorlatokkal, játékokkal, 
sportokkal pozitív élményeket szeretne közvetíteni, amelyek révén tudja megvalósítani a 
testnevelés céljait és feladatait. Az 1-7 éves korosztály számára fontos a folyamatos 
visszacsatolás (elsősorban a pozitív), a sikerélmény nyújtása, a pozitív motivációs környezet 
megteremtése, amelyhez az előzőekben leírt szemlélet hozzásegíti a testneveléssel foglalkozó 


pedagógusokat. 

A játék- és gyermekközpontú, a pozitív motivációt elősegítő oktatási környezet megteremtésének 


elve 


Számos publikáció, a Bölcsődei Nevelés Alapprogramja (2016), az Óvodai Nevelés Országos 
Alapprogramja (2012) is kiemeli, hogy a kisgyermekek legfontosabb tevékenysége a játék. A 
játékok lehetőséget biztosítanak a különböző értelmi és motoros képességek fejlesztésére, a 
szociális és értelmi fejlődés elősegítésére, a társas kapcsolatok kialakítására. A játék alkalmas 
a testneveléssel kapcsolatos pozitív motiváció elérésére, a különböző mozgásos cselekvésekkel 
kapcsolatos negatív attitűd feloldására. Fontosnak tartjuk kiemelni, hogy nem elég a 
pedagógusnak a játékot kiadni a gyermekek számára, hanem törekedni kell a gyerekekkel való 
együtt játszásra, ezzel is segítve a hatékony elsajátítást, az eredményes játékot. A játékban 
szívesen résztvevő pedagógus könnyebben tud pozitív oktatási környezetet teremteni, hiszen a 
gyermekek nagyobb élvezettel vesznek részt a tevékenységekben. A gyermekek személyiségét, 
érdeklődését, előképzettségét szem előtt tartó pedagógus képes, olyan pozitív motivációs 
közeget kialakítani, amely felkelti a gyermekek érdeklődését a testmozgás, a mozgásos 
feladatok iránt. Mindig úgy kell összeállítani a gyermekeknek szánt feladatokat, hogy azok 
minél több sikerélményhez juttassák őket, változatosak legyenek, mindig új ingereket 
generáljanak. A gyermekközpontúság és a megfelelő motivációs környezet megteremtése nem 
jelenti a fegyelmezés minimálisra csökkentését. A pozitív és negatív értékelés egyaránt 
szolgálja a gyermekek érdekeit érdeklődésük az érdeklődésük folyamatos fenntartását. 

A didaktikai alapelveket a tanulási folyamat során a didaktikai feladatokon keresztül 
érvényesíthetjük. A didaktikai feladatok a tanítás-tanulás összefüggő folyamatának egységes 
lépései, amelyek önállóan, illetve komplex módon jelentkeznek. Ezen feladatok bármelyikének 
elhanyagolása, figyelmen kívül hagyása negatívan befolyásolja az oktatás folyamatát. Nagy 
Sándor (1997) az oktatás folyamatában a következő didaktikai feladatokat határozta meg: 

- . a figyelem felkeltése, 

- . a tanuló informálása a célról, 

- . előismeretek felidézése, 

- . az új ismeretek nyújtása, 

- . a tények, jelenségek sokoldalú elemzése, 

- . fogalomalkotás, következtetés, absztrakciók, 

- . rendszerezés és rögzítés, 

- . alkalmazás, 


- . ellenőrzés és értékelés. 

A kisgyermekek testnevelésével foglalkozó szakirodalom (Becsy és Kunos, 1986; Kunos, 

1992) az óvodai testnevelésre adaptálva az alábbi, részben komplex didaktikai feladatokat 

határozza meg: 

- . konkrét tények nyújtása (új ismeretek feldolgozása, konkrét tények megismertetése, 
elemzés, általánosítás, végrehajtási kísérletek), 

- . az ismeretek megszilárdítása, ismétlő gyakorlás, hatáskiváltás, 

- . ellenőrzés, 

- . alkalmazó gyakorlás. 

Napjainkban a pedagógia meghatározó szerepet szán a motivációnak, az előzetes tudásra 

építkezésnek, így szükségesnek találjuk az óvodai testnevelésre adaptált didaktikai feladatok 

újragondolását, amelyhez Bárdossy (2011) motivációs célú óraszerkezete nyújthat segítséget. 

Véleményünk szerint az alábbi didaktikai feladatok megvalósítása jobban elősegíti a 

hatékony mozgástanulási folyamatot: 

- . ráhangolás (célkijelölés, motiváció, előzetes tudás felmérés), 

- új ismeretek nyújtása (ismeretátadás, feldolgozás, mozgáselemzés, végrehajtási 
kísérletek), 

- . ismeretek megszilárdítása (rögzítés, ismétlő gyakorlás, hatáskiváltás), 

- . ellenőrzés és értékelés, 


- . alkalmazás (alkalmazó gyakorlás, mozgásalkalmazás). 


Ráhangolás (célkijelölés, motiváció, előzetes tudás felmérés) 


Eredményes mozgástanulás nem képzelhető el reális és motiváló célkijelölés nélkül. A 
gyermekek számára fontos, hogy a tanulási folyamat során ismerjék, hogy az adott elsajátítási 
szinten milyen elvárásokat (reális) támasztunk eléjük, honnan hova szeretnénk eljutni az adott 
időszakban. Az előzetes tudásra épülő, a gyermekek érdeklődését, életkori sajátosságait 
figyelembe vevő célmeghatározás sikeresen tudja motiválni a tanulási folyamatban 
résztvevőket. A helyes célkijelöléshez és a megfelelő motivációs bázis kialakításához a 
pedagógusnak jól kell ismernie a rábízott gyermekek életkori sajátosságait, személyiségüket, 


előzetes ismereteiket, érdeklődési körüket. 
Új ismeretek nyújtása (ismeretátadás, feldolgozás, mozgáselemzés, végrehajtási kísérletek) 


Az új ismeretek elsajátítása kisgyermekek esetében gondos előkészítést igényel, amelyben az 
ismeretátadás alkalmával a rávezető gyakorlatoknak, a bemutatásnak kiemelt szerepe van. A 


bölcsődés és az óvodás gyermekeknél az új mozgások elsajátítása során változatos előkészítő 


87 


és rávezető gyakorlatokkal kell segíteni a gyermekek mozgásérzékelését, a részmozdulatok és 


a teljes mozgás megéreztetését, valamint az első végrehajtási kísérleteket. 
Ismeretek megszilárdítása (rögzítés, ismétlő gyakorlás, (élettani) hatáskiváltás) 


Az ismeretek megszilárdítása elősegíti a mozgáselsajátítás második szintjének, a jártasságnak 
a kialakítását. Az azonos körülmények közötti ismétlő gyakorlások gyakorisága egyenes 
arányban növeli a gyermekek mozgáselsajátításának  automatizálódását. Az ismétlő 
gyakorlások számának növekedésével egyre nagyobb mértékben érvényesül a tanult mozgások 


élettani hatása 1s. 


Ellenőrzés és értékelés 

Az ellenőrzés kettős célú. A pedagógus ellenőrzi az új ismeretek, mozgások elsajátításának 
mértékét, minőségét, milyen mértékben valósultak meg a kitűzött célok, a sikerkritériumok. A 
pedagógus a gyermekek mozgáselsajátítás szintjének ellenőrzése mellett reflektív módon saját 
munkáját is ellenőrzi. Jól választotta-e meg az alkalmazott módszereket, a gyakorlatokat, a 
foglalkoztatási formákat, az eszközöket, stb.. Amennyiben a gyermekeknek nem sikerült az 
elvárt szinten elsajátítani a mozgást, akkor az ellenőrzés során át tudja gondolni, hogy mely 
tényezők vezetek erre az eredményre és ennek megfelelően módosítja a tervezés folyamatát. 
Az értékelést folyamatosan kell végezni a mozgás tanulása közben és a foglalkozás végén is. 
Az értékelésnek motiválónak, előre mutatónak kell lenni, amely hozzásegíti a gyermekeket a 


helyes önértékelés kialakításához. 


Alkalmazás (alkalmazó gyakorlás, mozgásalkalmazás) 

A mozgások változó körülmények közötti gyakorlása, alkalmazása elősegíti a mozgáselsajátítás 
legmagasabb szintjének, a készségnek a kialakítását. Az egyes mozgások elsajátításának célja 
egy összetettebb mozgásba vagy mozgássorba, játékba való beépítés, amely révén hatékonyabb 


végrehajtás valósulhat meg. 

V.3. Tervezés 


V.3.1. A tervezés folyamata 


A tervezés nem jelent mást, mint a célok és az előre meghatározott sikerkritériumok ismeretében 
hozott döntések és cselekvések programját, a rendelkezésre álló idő, az azonosított források, a 
tisztázott felelősség, a résztvevő egyének és csoportok összefüggésében. A tervezés folyamata 
(a tervezéshez kapcsolódó döntések és cselekvések programját építő folyamat) a 
konszenzusépítés — dinamikus, dialektikus  — folyamataként értelmezhető, amely 


rendszerszemléleti szempontú megközelítésben alapvetően négy állomásból áll: 


1. Kezdet - vég elemzés 

2. Ideális rendszer megtervezése, feltárása 

35 Működtető rendszerek megtervezése, feltárása 
4. Kivitelezés megtervezése (Bárdossy, 2011). 


A sikerkritérium olyan viszonyítási alap, amelyhez mérve megállapítható a célok teljesülése. 
Ha a sikerkritériumként meghatározott tevékenység vagy tevékenységek teljesülnek, akkor a 
cél is megvalósul. 

A döntés, mint a tervezést meghatározó tényező, nem más, mint alternatívák közötti választás, 
amely választást a meghatározott célok és sikerkritériumok figyelembe vételével, a 
körülmények, feltételek elemzése után kell meghozni. A döntési folyamat során az egyén 
felismeri, majd megfogalmazza a problémát. A következő lépésben információkat gyűjt (azokat 
elemzi), majd azok alapján megkeresi a megoldást. 

A tervezéssel kapcsolatban fontos kiemelni, hogy a döntések és a cselekvések csak akkor 
lehetnek eredményesek, ha azok konszenzuson alapulnak. A bölcsődei, és az óvodai testnevelés 
tervezésekor a konszenzus a pedagógus és a gyermek között jön létre, amelynek során számos, 
a konszenzusépítést szolgáló elemet kell figyelembe venni. Például a gyermekek testneveléssel 
kapcsolatos attitűdjét, mozgásműveltségi szintjét, apedagógussal kapcsolatos attitüdjét, stb.. 
A tervezés folyamatának első állomása a ,,kezdet-vég elemzés", amely során megtörténik a 
problémák feltárása, s azoknak az okoknak a keresése, amelyek indokolttá teszik a tervezési 
folyamat beindítását, majd megtörténik azoknak a távlatoknak, értékeknek, céloknak és 
sikerkritériumoknak a meghatározása, amelyek a tervezési folyamatot orientálják. A pedagógus 
a tervezés első lépéseként kijelöli az elérendő célt, majd hozzá rendeli a sikerkritériumokat. 
Fontos kiemelni, hogy a bölcsődei és az óvodai testnevelés során a célok és a sikerkritériumok 
meghatározásakor figyelembe kell venni a gyermekek életkori sajátosságait, képességeit és 


előzetes tudásukat, . 

Például: Célunk a labdavezetés elsajátítása az óvodai vegyes csoportban. Ehhez rendelt 
sikerkritériumok: kiscsoportos esetén egymás után 5-6 leütés helyben, 3-4 leütés mozgás 
közben; középső csoportban folyamatos labdavezetés helyben, 10 m folyamatos labdavezetés 
járás közben; nagycsoportban labdavezetés helyben és mozgás közben feladatokkal. 

A második állomás az ,, ideális rendszer megtervezése, feltárása". Itt kerül sor annak a 
rendszernek a meghatározására, leírására, amelyre a tervezés irányul és annak a 
rendszerkörnyezetnek a meghatározására, leírására, amelybe a tervezés tárgya beintegrálódik, 
amely a tervezési folyamatot tovább orientálja és kontrollálja. A pedagógiai tervezés során az 
ideális rendszer lehet a család, a nevelési intézmény, stb.. A könyvünk témáját figyelembe véve 
az ideális rendszer elsősorban a bölcsőde, az óvoda illetve a testedzésnek teret adó 
sportegyesület, néhány esetben a család. Ebben a tervezési folyamatban nem kell az ideális 
rendszert megtervezni, hanem elsősorban meg kell vizsgálni, hogy a kitűzött célok 
megvalósításának megfelelő helyszíne-e az adott intézmény, szervezet vagy a család? 
Amennyiben a célok nem megvalósíthatók ebben a rendszerben, akkor vagy másik intézményt 
keresünk, vagy a célokat módosítjuk (Bárdossy, 2011). 

Például: Az első lépésben meghatározott célok megvalósítására az ideális rendszer az óvoda, 
hiszen nevelési rendszere, céljai, feltételrendszere lehetőséget biztosít a célok teljesüléséhez. 
Jelen célok esetében a család nem felel meg teljes mértékben az ideális rendszer elvárásainak. 
A harmadik állomás a , működtető rendszerek megtervezése, feltárása". A tervezési 
folyamatnak ebben a szakaszában azokat a feltételeket és forrásokat szükséges meghatározni, 
leírni, amelyek a tervezési folyamat eredményességét, a tervezett rendszer működőképességét 
befolyásolják. Meg kell vizsgálni, hogy az adott intézmény tárgyi (tornaszoba, eszközök, udvar, 
elhelyezkedés stb.), személyi feltételei (pedagógus szakmai, pedagógiai felkészültsége, 
szemlélete, stb.) alkalmasak-e a célok megvalósítására? Amennyiben nem adottak a feltételek, 
meg kell vizsgálni, hogy azok megteremthetők-e vagy sem. Abban az esetben, ha nem 
teremthetők meg, akkor meg kell változtatni a célokat vagy el kell vetni azokat. 

Folytatva a példánkat, a harmadik lépésben meg kell vizsgálni, hogy az óvoda (mint ideális 
rendszer) személyi és tárgyi feltételei adottak-e a sikerkritériumok teljesüléséhez. Az 
óvodapedagógus rendelkezik-e olyan szakmai tudással, amely révén meg tudja tanítani a 
gyermekeknek a labdavezetést? Van-e megfelelő mennyiségű és nagyságú labda, bója és egyéb 
az oktatást segítő eszköz? Van-e tornaterem, tornaszoba vagy az udvaron van-e olyan terület, 


ahol lehet labdát vezetni? Amennyiben rendelkezésre állnak a feltételek, akkor tovább 

léphetünk, de abban az esetben, amikor hiányosak, akkor új célokat, sikerkritériumokat kell 
meghatároznunk. 

A negyedik állomás: a , kivitelezés megtervezése". A folyamat befejező részén azoknak a 
módszereknek, eszközöknek az áttekintésére, kiválasztására, felhasználására, kerül sor, 
amelyek a tervezett rendszer tartalmának kimunkálásához, működőképességének és 
sikerességének garantálásához nélkülözhetetlenek. A pedagógus a tervezésnek ebben a 
fázisában meghatározza azokat a módszereket, eljárásokat, eszközöket, a bölcsődei-óvodai 
mozgásrendszerből azokat a testgyakorlatokat, játékokat, amelyek a cél elérését elősegítik. 
Jelen példánál maradva a módszerek közül a magyarázatot, a bemutatást, a hibajavítást, az 
értékelést, a segítségadást választhatjuk ki, majd meghatározzuk a foglalkoztatási formákat. Itt 
az együttes csoport, a csoportos csoport, azon belül a páros gyakorlatok, illetve a csapat 
foglalkoztatás hatékony. Eszközök közül a labda, karika, bója, oszlop stb. nyújt segítséget. A 
mozgásanyagban a helyben labdavezetés, a járás közbeni labdavezetés, a pár vagy a bója 
kerülésével végrehajtott feladatok, stb. szerepelhetnek. 

A tervezés során újabb információkkal, feltáruló szempontokkal találkozhat a tervező, amely 


újabb értékelésekhez, majd döntésekhez vezet. (3. ábra) 


j 18 


Kezdet — vég 


4 


Kivitelezés 


- Ideális rendszer 
megtervezése 


megtervezése, feltárása 


Működtető rendszerek 


megtervezése, feltárása 





3. ábra: A tervezés folyamatának folyamatábrája (szerző által készített, 2020) 


A folyamatos visszacsatolás következményeként nem minden esetben léphetünk előre a 


tervezés folyamatában, hanem több esetben visszalépés történik, s az új információk birtokában 

meghozott, a rendszer alkotóelemein végrehajtott korrekciók után folytatódik a tervezés. Így 
azt mondhatjuk, hogy a tervezési tevékenység nem lineárisan, hanem spirálisan értelmezhető 


folyamat (Bárdossy, 2011). 
V.3.2. A tervezés szintjei 


V.3.2.1. Országos szint 


A bölcsődében a Bölcsődei nevelés országos alapprogramja, az óvodában az Óvodai nevelés 
országos alapprogramja a kisgyermekekkel foglalkozó pedagógusok számára alapelveket, 
feladatokat, alkalmazandó módszereket határoz meg a különböző nevelési és fejlesztési 
területek meghatározása mellett. Az alapprogramok követelményeket, elvárásokat is 
megfogalmaznak, miközben útmutatást adnak az intézményesített nevelés minőségi 
megvalósításához. E dokumentumok alapján készítik el az intézmények a saját pedagógiai 


programjukat, a pedagógusok a saját munkatervüket. 


V.3.2.2. Helyi szint 


Éves szakmai program 


A tervezés helyi szintjének egyik feladata az adott intézmény pedagógiai programjának a 
megtervezése, amelynek alapját az országos alapprogramok adják. E könyvnek nem célja a 
pedagógiai programkészítés lépéseinek bemutatása, bár azok általánosságban megegyeznek az 
V.3.1. pontban foglaltakkal. Jelen sorokban csak a mozgásos tevékenységekkel kapcsolatos 
elemeket tárgyaljuk. A pedagógiai programok tervezésénél figyelemmel kell lenni arra, hogy a 
mozgástevékenység illetve a testnevelés szempontjából minden elem szerepeljen a 
programban. A pedagógiai program egy konszenzuson alapuló dokumentum, amelyben a 
különböző pedagógusi felfogások, sport- és mozgás iránti érdeklődések összehangolódnak és 
egy szerteágazó, a színes mozgásfejlesztést, a rendszeres testedzés iránti igény kialakítását 
elősegítő dokumentumot hoznak létre. Fontos megjegyezni, hogy amelyik mozgásforma nem 
szerepel a pedagógiai programban, azt nem lehet tervezni a személyi szintű tervező munkában. 
A program tervezésekor ki kell használni a helyi adottságokat, a használható létesítmények adta 
lehetőségeket, mint például az erdő, zöldterület, sportpálya, uszoda közelségét. A különböző 
mozgásformák megismerése illetve hozzáférése terén számba kell venni az igénybe vehető 


sportolási lehetőségek kínálatát, pl. óvodástorna. 

V.3.2.3. Személyi szint 


Testnevelés ütemterv 


A bölcsődei és óvodai élet tervezését az óvodapedagógus és a kisgyermeknevelő éves szakmai 

programban valósítja meg. A program kitér a bölcsődei, óvodai élet minden színterére, nevelési 

területeire. A szakmai program szerves része a testnevelés gyakorlatanyagának tervszerű 

elrendezését tartalmazó ütemterv is. Az ütemterv készítését körültekintő tervezési folyamat 

előzi meg, amely során a pedagógus célokat, feladatokat, követelményeket határoz meg. 

A pedagógus céljainak sikeres eléréséhez szükséges a körültekintő tervező munka, amelyet 

számos tényező befolyásol. Belső befolyásoló tényezők közé tartozik többek között a 

pedagógus egyéni szemlélete, koncepciója, szakmai elhivatottsága, szakmai felkészültsége. A 

külső tényezők közé sorolható az oktatás- és szociálpolitika, a társadalmi elvárások, a szakmai 

programok, a szülők és a fenntartók elvárásai, a gyermekek életkora és személyisége, 

testedzéssel kapcsolatos attitűdje. 

A kisgyermek nevelésével foglalkozó pedagógus éves munkáját meghatározó dokumentum, az 

említett ütemterv. Az ütemtervben a pedagógus az adott csoport összetételét (kor, nem, 

személyiségek stb.) figyelembe véve munkatervet készít, amely a munkában nagyfokú 

önállósággal, s ebből következően felelősséggel bír. A tervező munka a pedagógustól alapos és 

széles körű szakmai tudást igényel, legfőképpen a testnevelés és a pedagógia területén. A 

bölcsődei és az óvodai testnevelés ütemterv készítése az alábbi fázisokból áll: 

1. Előkészítés (a beiratkozás eredménye alapján a csoport összetételének megismerése, az új 
gyermekek megismerése, stb.). 

2. A mozgásanyag , fejlesztési anyag kiválasztása (több szempont figyelembe vétele). 

3. A kiválasztott tananyag felbontása didaktikai egységekre az egyéni sajátosságokhoz 
igazított részcélok szerint. 

4. A felbontott tananyag elrendezése, figyelembe véve a részcélok megvalósíthatóságának 


terminusait. 


Az ütemterv előkészítése 


A testnevelés foglalkozás tervezéséhez szervező munka már az előző év májusában 
megkezdődik. A pedagógus a beiratkozás eredményeként felméri a következő munkaév 
csoportösszetételét. A beíratás után megvizsgálja, hogy az adott csoport összetétele, létszáma, 
életkori sajátossága milyen jellegű mozgásanyag elsajátítását teszi lehetővé, melyek a fejlesztés 


irányai. Az előkészítés során fel kell mérnie a tárgyi feltételeket. A csoportszoba, az udvar 

mérete, a rendelkezésre álló eszközök, a lehetőség az eszközök bővítésére meghatározza a 
tervezhető, elsajátítható mozgásanyagot, játékokat, mozgásfejlesztő gyakorlatokat. Az 
előkészítés fontos része a célok meghatározása. A pedagógusnak meg kell határoznia, hogy az 
év végéig milyen szintre szeretne eljutni a gyermekekkel a különböző testgyakorlatok és 
képességek esetében. E fő célt részcélokra kell bontania, amelyek meghatározásakor 
figyelembe kell venni a csoport összetételét, a gyermekek életkorát, előzetes tudásukat, 
mozgáskészségi szintjüket, mozgásműveltségüket. Ezek meghatározása elengedhetetlen és 


egyben nagy körültekintést igényel a pedagógus részéről. 


A foglalkozási (fejlesztési) anyag kiválasztása 


, A bölcsődei nevelés-gondozás országos alapprogramja" (4. melléklet a 6/2016. (III. 24.) 
EMMI rendelethez) és az , Óvodai nevelés országos alapprogramja" (363/2012. (XII. 17.) 
Korm. rendelet) meghatároz alapelveket, követelményeket, a bölcsődei nevelés — gondozás és 
az óvodai nevelés célját, amelyen belül található a mozgás, az egészséges életmód 
megalapozása, az egészségfejlesztés és-a prevenció. Az alapprogram konkrét tananyagot nem 
tartalmaz, ezért annak kiválasztása nagyfokú önállóságot, s felelősségtudatot követel meg a 
pedagógustól. A mindennapi munka során nagyon ritka, hogy homogén összetételű 
csoportokkal tudjon dolgozni a kisgyermeknevelő illetve az óvodapedagógus, jellemzőbb a 
heterogén csoport. Ebből kifolyólag a testnevelési mozgásanyag kiválasztása során figyelembe 
kell venni a csoportot alkotó korosztályok mozgásfejlődési- és életkori sajátosságait, a 
gyermekek egyéb sajátosságait, a fejlesztés irányait. A kiválasztás a testnevelés és a sport 
testgyakorlataiból, mozgásanyagából történik az alább megadott szempontok alapján: 
-igazodjon az adott csoport életkori- és mozgásfejlődési sajátosságaihoz, 

-fejlessze a motoros képességeket, 

-tartalmazzon egyszerű és összetett mozgásformákat egyaránt, 

-segítse elő a mozgásműveltség, a cselekvőképesség kialakítását, 

-kapjon meghatározó szerepet a játék, 

-vegye figyelembe a tárgyi és személyi feltételeket, 

-vegye figyelembe a gyermekek előzetes tudását, felkészültségét a mozgásgyakorlatokkal 
kapcsolatban, 


-vegye figyelembe a gyermekek mozgásformákkal kapcsolatos érdeklődését. 

A kiválasztott tananyag felbontása didaktikai egységekre, az egyéni sajátosságokhoz 


igazított részcélok szerint 


A kiválasztott tananyagokat részcélok megadása alapján egymásra épülő didaktikai egységekre 
bontva csoportosítani kell. A felbontás első lépése a csoport számára kitűzött, az év végéig 
elérendő, már meghatározott cél, célok  (sikerkritériumok megjelölésével együtt) 
konkretizálása. Az éves célkitűzést konkrétabb részcélok megjelölésével kell kiegészíteni. Ilyen 
részcélok lehetnek például: 

-a bemelegítést szolgáló gyakorlatok, a játékos bemelegítést szolgáló gyakorlatok, 

-a motoros képességek fejlesztését szolgáló gyakorlatok, 

-a mozgásműveltséget szolgáló gyakorlatok, 

-az adott korosztály általános és speciális mozgásfejlődését elősegítő gyakorlatok, 
-testnevelési játékok, stb. 

A célok szerinti csoportosításokat további részegységekre kell bontani, amelyek a végrehajtás 
és a hatáskiváltás szempontjából funkcionális egységet alkotnak. Ezek az egységek akár több 
foglalkozás anyagát is felölelhetik. Az egységre jellemző, hogy benne az elemek logikusan 
egymásra épülnek, azonban tovább bontva nem érik el a kívánt hatást. A kitűzött cél csak ebben 
a struktúrában valósulhat meg, ellenben összekapcsolhatók más egységekkel, s így egy 
magasabb szintű tudáshoz juthatnak általa a gyermekek. 

Pl. az első egység: Babzsák (kislabda) hajítás helyből (terpeszállásból, harántterpeszállásból), 
mely felöleli a babzsák (kislabda) hajítás elsajátítását, jártasság majd, készség szintű 
végrehajtását 

a második egység: Babzsák (kislabda) hajítás lépésből, amely az első egység elsajátítására épül, 
feltételezve annak legalább jártasság szintű elsajátítását. 

Az előzőekben leírt két egység összekapcsolható és amennyiben mind a kettő elsajátításra kerül 
a gyermek babzsák (kislabda) hajítás mozgásformát egy magasabb végrehajtási szinten 
birtokolja. 

Hasonlóan gondolkodhatunk a helyből távol- és a nekifutásból távolugrás oktatása esetén is, 


illetve más mozgásformák elsajátítása során is. 

A felbontott tananyag elrendezése, figyelembe véve a részcélok megvalósíthatóságának 


terminusait 


A tananyag elrendezése az ütemterv készítésének utolsó, s egyben a leglényegesebb állomása. 
A tananyag elrendezésének struktúrája lineáris vagy koncentrikus felépítésű lehet. A 
testnevelés céljait szolgáló testgyakorlatok tekintetében lineáris felépítésről beszélhetünk, 
hiszen mozgástanulási folyamatot valósít meg a pedagógus. A korosztály mozgásfejlődését 
szolgáló gyakorlatok esetében koncentrikus felépítést valósít meg a testnevelést oktató, ugyanis 
mindig visszatér a már ismert gyakorlatokhoz, de azok ismétlése során egy magasabb szint 
elérését tűzi ki célul. A mozgásanyag elrendezésének első lépése, hogy a pedagógus 
meghatározza hány testnevelés foglalkozást tart az év során, s azt hány ciklusban valósítja meg. 
Pl.: a heti egy testnevelés esetén szeptembertől május 31-ig, az ünnepeket is figyelembe véve 
kb. 34-37 alkalomra lehet tervezni a mozgásanyagot. Átlagosan egy ciklusra 3 foglalkozás jut, 
így lehet olyan ciklus ahova 2, s lehet olyan ahol 4 foglalkozás tartozik. Ez alapján 11-12 
ciklusra tervezhetünk. Amennyiben hetente 2 testnevelést tart a pedagógus, akkor vagy a 
ciklusok számát kell megduplázni, vagy a cikluson belüli órák számát kell növelni. 

Az elrendezés második lépése a különböző testgyakorlatok esetében az év végéig elérendő 
célok, valamint sikerkritériumok meghatározása, majd ezt követően az adott időszakok 
(ciklusok) lezárásakor elérendő részcélok és sikerkritériumok megnevezése. A pedagógus 
didaktikai egységenként a részcélokhoz rendeli hozzá a testgyakorlatokat, a mozgásformákat. 
Az elhelyezésnél ügyelni kell arra, hogy a részegységek logikailag egymásra épüljenek és 
eredményeiket (részcélok teljesülését) összeadva a fő cél elérését szolgálják. A pedagógus az 
elrendezés során a részegységekben a foglalkozások számát úgy határozza meg, hogy az 
elegendő legyen a részcélok maradéktalan teljesüléséhez. Az elrendezés során az alábbi 
szempontokat kell figyelembe venni: 

- egy-egy ciklus 2-4 foglalkozást tartalmazzon, 

-a célok kijelölésénél mindig egy-egy testgyakorlat illetve motoros képesség kiemelt 
fejlesztését határozzuk meg, 

- az intézményi adottságok figyelembe vételével ősszel, télen és tavasszal ís tervezzünk 
szabadban végezhető mozgásokat, 

- az anyag elrendezése során figyelemmel kell lenni a gazdag és változatos eszközhasználat 
tervezésére, az ütemterv átláthatósága segítséget ad annak tervezésére, hogy a különböző szerek 
használata ne sűrűn ismétlődjön, 


- a gyakorlatok elrendezése mindig a fokozatos terhelésnövekedést szolgálja, 
96 


- legyen áttekinthető az ütemterv, 

- fontos, hogy a terv konszenzussal készüljön a társ pedagógus együttműködésével. 

A testnevelés ütemterv a kisgyermeknevelő, az óvodapedagógus munkaeszköze, nem egy 
dokumentum a sok közül, amelynek a fiókban a helye. Az ütemtervnek egy élő 
dokumentumnak kell lennie, amelybe folyamatosan jegyzetel a pedagógus, megjegyzéseket ír, 
a célok teljesüléséről, korrekciókat jegyez fel, hogy a következő évben pontosabb tervet 
készíthessen. A jó ütemterv megkönnyíti a foglalkozásra való felkészülést, ugyanis célokat és 
feladatokat határoz meg, s így már csak a gyakorlatok konkretizálása vár a pedagógusra a 
konkrét tevékenység megtervezésekor. 

Az alábbiakban Bucsyné (2017) ütemterv mintáját is figyelembe véve a teljesség igénye nélkül. 


bemutatunk egy ütemtervet. (5. táblázat) 

5.táblázat: Ütemterv minta (szerző által készített, 2020) 



























































Váltó- és sorversenyek 





Ház fogók, Bombázó. 





Mozgásgyakorlatok Ciklusok I./1-2 fogl. II./3-6 fogl. III./7-9. fogl. 
ME E] Futótechnika, erő- és I (ugró)Erő- és ] Futás-ugrás 
Mozgáskészségek, gyorsaság fejlesztése, ! gyorsaság fejlesztése, ] összehangolása, 
k. ga § h3 elugrások elsajátítása. ] elugrások, hajítások, ] koordinációs 
motoros képességek fejlesztése futótechnika képességek 
elsajátítása. fejlesztése. 
oszlop, szétszórt ] oszlop, köralakzat ] szétszórt — alakzat 
SEN kortatoks alakzat alkalmazása. alkalmazása. alkalmazása. 
Természetes mozgások Járás, Járás, futás és ugró ] Járás- futás 
futásgyakorlatok, feladatok, babzsák és ! feladatok 
Szabadgyakorlatok szabad és ] szabadgyakorlatok. akadályokkal, 
ugrókötélgyakorlatok. szabadgyakorlatok. 
Futások — különböző ! Rövid távú futások, a 
A kiindulóhelyzetekből, ]! helyes  futótechnika 
futások futófeladatok jártasság szintű 
eszközökkel. elsajátítása. 
Helyből távolugrás, ! Pár lépésből 
pár lépésből Í távolugrás az egy 
magasugrás szemből ] lábról elugrás 
HE , az egy lábról elugrás ] jártasság szintű 
atlétika ugrások jártasság szintű ] elsajátítása, 
elsajátítása. nekifutásból 
szemből 
magasugrás 
gyakorlása. 
Helyből, Haránt 
B terpeszállásból terpeszállásból 
dobások babzsákhajítás, a ! babzsákhajítás 
ve dobás ívének ] elsajátítása, Célba 
Fő gyakorlatok megéreztetése. hajítások. 
természetes 
támaszgyakorlatok 
egyensúlygyakorlatok 
torna 
talajggyakorlatok 
támaszugrások 
függésgyakorlatok 
dobások-elkapások 
labda ] labdavezetések, 
gurítások 
két Futó- és fogójátékok, ] Futó- és fogójátékok, ! Futó- és 
Játék 


fogójátékok, célba 
dobó versenyek. 

A bölcsődei illetve óvodai testnevelés foglalkozás tervezése 


A bölcsődei illetve óvodai testnevelés foglalkozás az ütemterv részcéljainak egy foglalkozásra 
lebontott megvalósítása. A foglalkozás célja több feladat megvalósításán keresztül érhető el, 
amelyek két csoportra oszthatók. Az egyik csoportba soroljuk az egészség és a mozgáskészség, 
a mozgásműveltség kialakítását, a motoros képességek fejlesztését szolgáló közvetlen és 
közvetett hatású feladatokat, a másik csoportba a gyermek személyiségét pozitív irányba 
befolyásoló nevelési célzatú feladatokat. 

Az első csoportba tartozó feladatok a mozgástevékenység legmeghatározóbb részét alkotják, 
amelyek a foglalkozás minden részén jelen vannak, s a testgyakorlatok segítségével valósítjuk 
meg azokat. 

A nevelési célzatú feladatok esetében előfordulhat, hogy a pedagógus találkozik olyan 
gyermekkel, aki a testmozgással kapcsolatos pozitív attitűdje révén a gyakorlatokat gyorsan 
hajtja végre és a pontatlan mozgásvégrehajtás jellemzi. Ugyanakkor találkozhat olyan 
gyermekkel is, aki motiválatlan és semmiképpen nem akar aktívan részt venni a testnevelés 
foglalkozáson. Az előzőekben leírtak is megerősítik azt a tényt, hogy a pedagógusoknak a 
foglalkozásra való felkészüléskor figyelembe kell vennie, hogy a gyermekek testneveléssel 
kapcsolatos attitűdje széles skálán mozog. Olyan gyakorlatokat, játékokat kell terveznie, ami 
egyrészt leköti a gyermekek figyelmét, másrészt felkelti az érdeklődésüket. Ehhez 
nagymértékben ismerni kell a csoport gyermekeinek személyiségét, a testneveléssel 
kapcsolatos attitűdjét. Fontos, hogy a pedagógus olyan légkört teremtsen, amiben a gyermek ne 
kötelező jellegűnek élje meg a testnevelésen való részvételt. A tervezett testnevelést hetente 
legalább egyszer bölcsődében 15-30 percben, óvodában 35-40 percben, önkéntes alapon 
ajánlott tartani. (Bucsyné, 2010) A többi napon a bölcsődében naponta lehetőséget kell 
biztosítani a spontán mozgásokra, elsősorban a szabadban tartózkodás alkalmával. Lényeges, 
hogy a gyermek ne érezze a pedagógus irányító szerepét, aki inkább, mint facilitátor a háttérből 
irányít, feltételeket teremt. Ezt a legkönnyebben úgy tudjuk elérni, hogy az eszközöket 
(kismotor, labda, stb.) elérhető helyen hagyjuk, hozzáférhetővé tesszük a gyermekek számára. 
Az óvodában, elsősorban a nagycsoportban, de igény szerint akár a többi korosztályban is lehet 
hetente két testnevelés tevékenységet kezdeményezni. Mindezek mellett az óvodában a 
mindennapos, 5-10 percig tartó testnevelést is szükséges megvalósítani. 

A mindennapos testnevelés megvalósítása segít elérni a testnevelés céljait. Ennek megfelelően 
annak tervezésekor figyelembe kell venni, hogy milyen céllal szervezi meg a pedagógus. A 


mindennapos testnevelést az alábbi célok elérése érdekében szervezhető meg: 

A., Előkészítő céllal, amikor a testnevelés foglalkozáson oktatandó mozgáskészég előkészítését 
tűzi ki célul a pedagógus. Ebben az esetben szükséges megtervezni az adott mozgás előkészítő 
és rávezető gyakorlatait, az új mozgáskészség végrehajtását elősegítő motoros képességek 
fejlesztését. 

Pl.: A szemből magasugrás elsajátítása esetén a mindennapos testnevelésre az életkori 
sajátosságok figyelembevételével szökdelő gyakorlatokat, kisebb akadályok átugrását 
tartalmazó játékokat célszerű tervezni, amellyel elősegíthetjük a gyorsabb tanulási folyamatot. 
B., Gyakorló céllal, amikor a testnevelés foglalkozáson tanultak bevésését, az elsajátítás 
szintjének emelését szeretné elérni a pedagógus gyakorlással, alkalmazó gyakorlással. Pl.: Az 
egykezes felső dobás elsajátítása érdekében a pedagógus labdával párosgyakorlatokat, 
célbadobásokat, kidobó- és célbadobó játékokat tervez. 

C., Játék céllal, amikor különböző testnevelési játék elsajátítása vagy gyakorlása az egyik cél, 
illetve a gyermekek mozgással kapcsolatos pozitív attitűüdjének a kialakítása. A játék céllal 
végzett mindennapos testnevelés esetében körültekintően kell kiválasztani a játékokat, 2-3 
játéknál többet nem szabad tervezni, s azoknak is egymásra kell épülnie. Pl.: Labda gurításával 
terpeszfogó, bombázó játék labdagurítással, bombázó játék labdadobással. 

D., Mozgásigény kielégítés céllal, amikor egyszerűen csak a gyermekek mozgásigényét 
szeretné kielégíteni a pedagógus. Ide tartozhatnak a kisebb túrák, télen a szánkózások, 
korcsolyázások, csúszkálások, stb. 

A bölcsődei és az óvodai testnevelés foglalkozás tervezésének első lépése a foglalkozás 
céljának és a foglalkozás típusának kijelölése. A célok meghatározása az egyéni sajátosságokat 
figyelembe véve térjen ki a fejlesztendő képességekre, a különböző mozgásformák hatékony 
elsajátítására, a személyiség fejlesztésére. A célkitűzés legyen reális, elérhető, megvalósítható 
valamint lényegre törő, konkrét. A célok megvalósulása pozitív motivációt adhat gyermeknek, 
nevelőnek egyaránt. 

A foglalkozás típusainak meghatározásakor az órán elérendő célokat és feladatokat kell 
figyelembe venni, amely alapján az alábbi típusú foglalkozásokat különböztetjük meg: 

-új ismereteket közlő típusú foglalkozás, 

-gyakorló típusú foglalkozás, 

-ellenőrző típusú foglalkozás, 

-alkalmazó típusú foglalkozás, 

-játékfoglalkozás, 

-vegyes típusú foglalkozás (Bucsyné, 2010). 

A napi gyakorlatban a testnevelés foglalkozások legnagyobb százalékban vegyes típusú 
foglalkozások. 

A második lépés a feladatok hozzárendelése a célokhoz, vagyis a célok megvalósításához mely 
feladatoknak kell teljesülnie. 

A harmadik lépés a célok és a feladatok alapján a testgyakorlatok, játékok kiválasztása, 
felbontása és elrendezése az órarészeknek megfelelően. A gyakorlatok elrendezése, időtartama, 
súlyponti helyének meghatározása nagyban függ az elérendő céltól. A kiválasztandó 
testgyakorlatokat, illetve játékokat későbbi fejezetben tárgyaljuk. 

A negyedik lépés a célok és feladatok alapján az adekvát módszerek, eljárások, foglalkoztatási 
formák kiválasztása, hozzárendelése a testgyakorlatokhoz. 

Ötödik lépésként a foglalkozásokon használni kívánt eszközöket kell meghatározni. 

A pedagógus pálya elején lévő nevelő részletesebb, az apróbb részletekre is kiterjedő 
foglalkozási vázlatot készít, majd a tapasztalatok, a gyakorlottság növekedésével a tervezés már 
vázlatossá válik. Azonban a sokéves tapasztalat sem mentesítheti a pedagógust a célok, 
feladatok meghatározása alól a testnevelés foglalkozás tervezése során. A cél nélküli óra 
rögtönzött feladatok végrehajtását eredményezi, ami nem szolgálja a gyermekek egészséges 
fejlődését, nem fejlődik mozgáskészségük, motoros képességük, rövid időn belül egysíkúvá 


válik a foglalkozás, a gyerekek motiválatlanok lesznek. 


A testnevelés foglalkozás szerkezete 


A testnevelés foglalkozás szerkezete hármas tagozódású, amelyet további alrészek alkotnak: 
1. Bevezető rész 


- szervezési feladatok, (szerek kikészítése, csapatalakítás, stb.) 

- bemelegítést szolgáló feladatok 

a., járás, futás gyakorlatok vagy/ és bemelegítő játékok, játékos feladatok, 

b., szervezet általános és sokoldalú bemelegítését és fejlesztését szolgáló gimnasztika 
(bölcsődében max. 6 gyakorlattal, óvodában 10-12 gyakorlattal), amely felkészíti a szervezetet 
a magasabb fiziológiás feladatok végzésére, elősegíti a helyes testtartás kialakítását, a 
tartásjavítást. 

A bemelegítő rész összeállításánál fokozatos terhelést szem előtt tartva alacsony és közepes 
intenzitású, változatos gyakorlatokat kell tervezni. A játékok kiválasztása és a járás, futás 
feladatok összeállítása az adott csoport életkori sajátosságait, képességeit figyelembe véve 


történjen. A gimnasztikai gyakorlatok tervezését az összeállítás szabályait követve a keringést 

fokozó gyakorlatokkal kell kezdeni, amelyek a szökdelő gyakorlatok. Az összeállításánál 
figyelni kell, hogy először minden izomcsoportot meg kell nyújtani és utána lehet felváltva 
erősítő és nyújtó hatású gyakorlatokat végeztetni. Figyelni kell arra, hogy egy izomcsoportot 
többféle fejlesztő hatás érjen és állásból a talaj felé induljanak a kiinduló helyzetek, s a 
gyakorlatok intenzitása fokozatosan növekedjen, izomhatásuk változatosan terjedjen ki a test 
v. a főbb izomcsoportjaira. Egymást követő két gyakorlat izomhatása ne egyezzen meg, ne 
ugyanarra az izomcsoportra fejtse ki a hatását. Kerüljük a hosszú, többszörösen összetett 
gyakorlatokat. Törekedjünk az egyszerűbb gyakorlatok túlsúlyára, amelyek jobban igazodnak 
a gyermekek életkori sajátosságaihoz. A bemelegítő rész részletesebb tárgyalását a VI. 


fejezetben tárgyaljuk. 
2. Főrész 


A testnevelés foglalkozás céljai, feladatai a főrészben realizálódnak, amelynek testgyakorlatait 
az alábbiak szerint csoportosíthatjuk: 

-képességfejlesztő gyakorlatok (akadálypályákon végezhető feladatok; torna, atlétika jellegű 
gyakorlatok kombinációi; természetes gyakorlatok, stb, alkalmazása), 

-atlétika jellegű (futások, ugrások, dobások), 

-torna jellegű (kúszások, mászások, gurulások, függések stb.), 

-labdás jellegű testgyakorlatok (gurítások, rúgások, dobások — elkapások, labdavezetések), 
-játékok (valamely mozgás, illetve motoros képesség fejlesztését, gyakorlását szolgáló 
játékok). 

E témakört szintén a VI. fejezetben ismertetjük részletesen. 


3. Befejező rész 


A befejező rész feladata a szervezet lecsillapítása, megnyugtatása és a gyermekek munkájának 
értékelése. 

A testnevelés foglalkozás végén alkalmazott gyakorlatok jellegét és időtartamát meghatározza 
a foglalkozás intenzitása, terhelése, a gyermekek életkora, pillanatnyi érzelmi hangulata, a 
foglalkozás anyaga, stb.. Az előzőekben leírt szempontokat figyelembe véve kétféleképpen 
valósítható meg a befejező rész. 

a., Alacsony intenzitású, levezető jellegű játékok. 

b., Lassú járás, futásgyakorlatok, légzőgyakorlatokkal kiegészítve. 

A levezető játékoknak a szervezet lecsillapítása mellett célja lehet egy elsajátított mozgásforma 


gyakorlása (elkapás-dobás gyakorlása kidobó játékkal), a gyermekek játék és mozgásigényének 

kielégítése, a foglalkozás mozgásanyagával kapcsolatos érdeklődés fenntartása illetve 
különböző nevelési célok megvalósítása. Napjaink testnevelés tanításában egyre nagyobb 
szerepet kap a szervezet a tudatos lecsillapítása légzőgyakorlatokkal, relaxációs gyakorlatokkal 
és a különböző nyújtó hatású gimnasztikai gyakorlatokkal. 

A befejező rész fontos feladata a fiziológiás gyakorlatok mellett a gyermekek nevelési célzatú 
értékelése. A pedagógus mindig a pozitívumok kiemelésével kezdje az értékelést, de térjen ki 
a nem megfelelő magatartásra, feladatvégrehajtásra is. A nevelő a gyerekek értékelésekor 
lehetőleg kerülje az általános megfogalmazásokat, inkább személyre vagy kisebb csoportot 
célozva tegye meg észrevételeit, amely rövid és előremutató legyen. 

Az óvodai testnevelésben megvalósuló mindennapos testnevelés felépítése megegyezik a 
testnevelés felépítésével, de az egyes részek kevesebb mozgásanyagot dolgoznak fel. Pl.: a 
gimnasztikai gyakorlatok száma 4-6 gyakorlat, vagy nem is szerepel gimnasztikai gyakorlat, 


továbbá a főgyakorlat esetében is csak egy mozgásformát tartalmaz. 
V.4. Oktatási stratégiák, oktatási módszer 


V.4.1. Oktatási stratégiák 


Az oktatási stratégia fogalmának meghatározására különböző, de lényegileg hasonló értelmű 
definíciók születtek a pedagógia szakirodalmában. Falus és mtsai (1989) szerint a stratégia a 
módszereknek, eszközöknek és szervezési módoknak egy adott cél elérése érdekében a konkrét 
feltételek figyelembevételével létrehozott egyedi kombinációja. Báthory (2000) a stratégiát 
tanulásszervezési szempontból komplex metodikának fogja fel, melyben a különböző 
taneszközök, oktatástechnikai eszközök és értékelési eljárások koherens rendszert alkotnak. 

Nagy S. (1997, 57.o.) szerint , Az oktatási folyamatban alkalmazott tanítás — tanulási 
stratégiákon azokat a kognitív belső tartalmukat tekintve komplex - eljárásrendszereket értjük, 
amelyek segítségével a diák képes kialakítani az alapvető gondolkodási — megismerési 
műveleteket, egyúttal eljut odáig, hogy ezeket azonos vagy különböző helyzetekben, új 
problémamegoldásokban is alkalmazza." A szakirodalomban gyakran nem történik meg a 
módszerek és stratégiák elhatárolása, s a felosztáskor is gyakran összemosódnak a határok 
(Falus, 2003). A stratégia fogalmának meghatározásánál tapasztalt sokféleség jellemző a 
felosztására is. Nagy S. (1997) a tanítás-tanulási stratégiáiról/ stratégiákról, Báthory Z.(2000) a 
tanulásszervezés stratégiáiról, Falus I. (2003) az oktatási stratégiákról beszél. A kisgyermekkori 
testnevelés szempontjából Falus felosztását tartjuk mérvadónak, aki célközpontú és 


szabályozáselméleti stratégiákat különböztet meg. A célközpontú stratégiák egy konkrét célnak 

alárendeltek, míg a szabályozáselméleti stratégiák nem egyetlen célhoz kötöttek. A felosztást 

az elérendő célok mennyisége határozza meg. A testnevelésben, a sportban a stratégiák 

felosztása más aspektusból is történhet, annak megfelelően, hogy a módszertani probléma a 

pedagógusból vagy a gyermekből indul ki. Ennek alapján megkülönböztethetünk: 

1. pedagógus dominanciájú stratégiát, amely a pedagógus felől direkt vagy deduktív oktatást, 
a gyermek felől strukturált tanulást jelent, 

2. gyermek dominanciájú stratégiát, amely a pedagógus felől indirekt vagy induktív tanítást, 
a gyermek felől nyitott tanulást jelent. 

Az oktatás logikai iránya alapján a stratégiákat feloszthatjuk: 

1. tanítási stratégiákra, amely lehet 

a. levezető vagy direkt tanítás, ahol a pedagógusi tevékenység dominál, 

b. induktív vagy indirekt tanítás, ahol a gyermekek önállóan találnak megoldásokat. 

2. tanulási stratégiákra, amely lehet 

a. nyitott tanulás, a gyermekek aktív szerepet játszanak saját tanulásuk irányításában, 

b. strukturált tanulás (zárt tanulás) a direkt tanítás párja, a gyermek a pedagógus által 

megtervezett módon jut el a célig. 

A fent említett elvek általános szinten határozzák meg a mozgásos cselekvések könnyített 

tanulását, de konkrét formát az egész-, a rész- valamint az egész-rész-egész tanulásban öltenek. 

Az oktatási stratégiákkal kapcsolatban Csányi és Révész (2015) illetve Ekler (2015) Mosston 

nyomán tanítási stílusokról beszél. A Mosston-féle tanítási stíluson nem a tanár egyéniségéből 

fakadó viselkedési stílust értenek, hanem a testnevelés során a tanítási-tanulási folyamatban 

alkalmazott oktatói, nevelői magatartásból, felfogásból fakadó módszertani eljárásokat. A 

tanítási stílusokat két csoportba osztják, hasonlóan az oktatási stratégiákhoz, direkt, pedagógus 

másnéven reproduktív stílusnak nevezik, amely során a pedagógus dominanciája érvényesül, s 

az oktatás folyamata különböző tanár-diák interakciókban valósul meg. E tanítási stílusok 

között megtalálható a hagyományos, vezénylő, parancsoló, direkt irányító stílus, illetve a 

gyermek autonómiáját, egyéni képességeit különböző mértékben figyelembe vevő, a tanulási 

folyamat sikerességét elősegítő tanári stílusok. Az indirekt, a szerzők (Csányi és Révész, 2015) 

által produktív stílus több, a gyermekek együttműködésén, kezdeményező képességén, 

kreativitásán alapuló stílust ölel fel. Számunkra, akik a kisgyermekek nevelésével, 

mozgástanulásával foglalkozunk ezek a stílusok csak az erre a korosztályra adaptált módon 


valósíthatók meg. Meg kell találni azokat a módszereket, eljárásokat, amelyek elősegítik, 

figyelembe veszik a gyermekek életkorát, személyiségét, a testneveléssel kapcsolatos attitűdjét. 
A kisgyermekek esetében is lehet, s törekedni is kell az interaktivitás, a kooperativitás, a 
felfedezés alkalmazására az életkori jellemzők maximális figyelembe vételével. Szem előtt kell 
tartani, hogy azokat a pedagógusi stílusokat kell alkalmazni, amelyek elősegítik a gyermekek 
érdeklődésének felkeltését a feladatokkal kapcsolatban és el tudják érni a gyermekeknél, hogy 
ök maguk akarják végrehajtani a feladatokat. 

A pedagógusi stílusok, stratégiák, mint célmeghatározások megvalósulása a különböző oktatási 


módszereken és eljárásokon keresztül realizálódnak. 


V.4.2. Oktatási módszerek 


Oktatási módszeren a tanárnak azokat a speciális eljárásait értjük, melyekkel a tanítási cél 
megvalósítását segíti a tanulási órán és az órán kívüli tevékenysége során, valamint a 
tanulóknak azon munkaeljárásait, amelyekkel a tanítási cél realizálásában aktív módon részt 
vesznek (Nagy, 1997). 

Az oktatási módszer rendkívül sokfélesége miatt helyesebb oktatási módszerekről beszélni 
(Pedagógiai Lexikon, 1997). Falus szerint (2003) az oktatási módszer az oktatási folyamatnak 
állandó, ismétlődő összetevői, a tanár és tanuló tevékenységének részei, amelyek különböző 
célok érdekében eltérő stratégiákba szerveződve kerülnek alkalmazásra. A módszer a tanulók 
ismeretszerzését segítő oktatásban a pedagógus által alkalmazott egyes módok, ismétlődő, 
közös elemeiből spontán módon szerveződő vagy célszerűen szerkesztett eljárások (fogások) 
együttese. 

Makszin (2002) az általános pedagógia alapján az alábbi szempontok szerint csoportosítja az 
oktatási módszereket: 

a) Elsajátítandó tudás jellege szerint: ismeretek elsajátítását és képesség jellegű tudás 
megszerzését segítő módszerek. 

b) Funkció szerint: 

1. új tudáshoz segítő (új ismeret feldolgozó) módszerek, 

2. tudást elmélyítő módszerek, 

3. tudást megszilárdító módszerek, 

4. visszajelentés módszerei. 

c) Információs csatorna szerint: 

1. verbális, 

2. vizuális, 


3. kinesztétikus (mozgásérzékelés). 

d) Irányítás dominanciája szerint: 

1. pedagógus dominanciája, 

2. gyermek dominanciája, 

3. együttes hatás (ez a kívánatos). 

e) Irányítás orientációja alapján: 

1. bemenet, 

2. kimenet, 

3. folyamatorientált. 

fJ A yjfeldolgozás, a sportági készségek oktatásának módszerei: 

1. globális oktatási módszer, 

2. parciális oktatási módszer, 

3. egész-rész-egész oktatási módszer. 

Rétsági (2004) Söll (1998) nyomán az oktatási módszert gyűjtőfogalomnak tartja, amit 
eljárások, módszerek és stratégiák alkotnak. Az eljárás az oktatási módszerek alapköve, az 
oktatási folyamat állandó, ismétlődő összetevője, a tanár és a tanuló tevékenységének tipikus 


része. Emiatt az oktatási módszerek felosztását is ebből kiindulva határozza meg. 


1. Tipikus metodikai eljárások 


a., Verbális metodikai eljárások: magyarázat, utasítás, vezényszó, egyéb verbális eljárások. 

b., Vizuális metodikai eljárások: közvetlen (bemutatás, bemutattatás) és közvetett (képi, 
mozgóképi ábrázolások) szemléltetés. 

c., Gyakorlati metodikai eljárások: segítségadás, biztosítás, gyakoroltatás-gyakorlás. 


d., Összetett metodikai eljárások (verbális, vizuális, gyakorlati): hibajavítás. 


2. Sajátos metodikai eljárások 


A testgyakorlatok, a sportágak megértését, megtanulását segítik elő, ezek az: 
a., utánzás, hasonlat, rávezető gyakorlatok, kényszerítő helyzetek, 


b., játékos cselekvéstanulás. 


3. Gimnasztikai gyakorlatvezetés módszerei 


Klasszikus (bemutatás, bemutattatás), összevont (közlés), folyamatos, illetve a metodikai 
eljárások kombinációi. Csoportosítva: 
1. verbális: magyarázat, utasítás, közlés, 


2. vizuális közvetlen szemléltetés (bemutatás, bemutattatás). 

Az 1-7 éves korosztály testnevelésében alkalmazott oktatási módszerek 


A kisgyermekek testnevelésében használatos oktatási módszerek, eljárások közt megtalálhatók 
az előző részben említett módszerek mindegyike. A gyermekek életkori sajátosságaiból 
adódóan azonban egyes módszerek kiemelt szerepet töltenek be. Az irányítás területén a 
pedagógus dominanciája és az együttes hatás érvényesül, amely elsősorban a verbális 
csatornákon keresztül a magyarázatban valósul meg, de fontos szerepet kap a bemutatás, a 
bemutattatás, az utánzás. A pedagógus a feladat végrehajtások során az állandó hibajavítással, 
s az azt kiegészítő segítségadással, a kényszerítő helyzetek alkalmazásával tudja elérni a 
gyermekekben a helyes testséma kialakítását az ismétlő illetve alkalmazó gyakorlással pedig 
bevésődnek, készségszintre emelkednek a megtanult mozgások. Az egyéb verbális eljárások 
(buzdítás, kérdésfeltevések, stb.) valamint az előbb felsorolt módszerek kombinációi 
megerősítik e pozitív hatásokat. A továbbiakban részletesebben is írunk a módszerekről 


kiemelve a bölcsődei és az óvodai testnevelés sajátosságait. 


Az ismeretközlés módszerei 
Magyarázat 


A magyarázat a mozgásos cselekvéstanítás egyik legfontosabb módszere. Az egyértelmű cél és 
feladat megjelölés segítségével elindítja a mozgástanulást, a folyamat közbeni szabályozással 
segíti a helyes elsajátítást és a gyakorlás irányításával, az ismeretek összefoglalásával 
hozzájárul az ismeretek mélyebb elsajátításához. A magyarázat a bölcsődei és az óvodai 
testnevelésben az egyik meghatározó módszer, hisz a feladatok ismertetése az 1-7 éves 
korosztály számára nem elég, azt a korosztálynak megfelelő adekvát módon el kell magyarázni, 
érthetővé kell tenni. A gyakorlatok végzése közben a pedagógus magyarázatával, amelyben 
hibajavítás, segítségadás és dicséret is megtalálható, buzdítja, ösztönzi a gyermekeket, felkelti 
érdeklődését a feladat iránt. Mint látható a magyarázat az oktatás minden részében meghatározó 
szerepet tölt be, beleértve az ismeretátadást, a célmegjelölést, a tudatos végrehajtás kialakítását, 
a hibajavítást, a segítségadást stb.. A magyarázat rövid, lényegre törő legyen. A mozgástanulás 
lényeges elemét emelje ki, a pedagógus ne akarjon minden információt a gyermekekre zúdítani. 
A szakszerű, nyelvileg és tartalmilag kifogástalan magyarázat igazodjon a gyermekek életkori 
sajátosságaihoz, gondolatvilágához. Helytelen az a felfogás, amikor a szaknyelvet a gyerekek 
életkorához igazítottan használja a pedagógus abból a megfontolásból, hogy ezzel érthetőbbé 


válik a feladatismertetés illetve ő maga közelebb kerül a gyerekekhez. Nem a szaknyelvet kell 

átalakítani, hanem azt kell kiegészíteni a gyerekek életkori sajátosságaihoz igazítva. A 
kisgyermekek esetén a magyarázat szemléletessé tételét segíti, ha olyan példákat használ a 
pedagógus, amelyek előhívják a természettel, a tárgyi környezettel kapcsolatos tapasztalatokat, 
esetleg egy ismert mese egyes elemeit.(Pl.: helyezkedjetek el guggolótámaszba, mint ahogy a 
nyuszik ülnek a fűben.) A magyarázatot sok esetben a bemutatással együtt szokták alkalmazni, 
ebben az esetben a pedagógus kerülje a lehetetlen helyzeteket, amelyekből nevetséges 


szituációk alakulhatnak ki illetve figyeljen a pontos, helyes végrehajtásra. 


Bemutatás, bemutattatás 


A vizuális módszerek leggyakrabban használt fajtái. A közvetlen szemléltetés nélkül nem 
képzelhető el mozgásos cselekvéstanítás. A bemutatás során a pedagógus vagy egy kiválasztott 
gyermek bemutatja a mozgásos feladatot, cselekvéssort, így segítve a gyermekek mozgásról 
alkotott képének helyes kialakítását. A szemléltetés általában az ismeretszerzés fázisában 
használjuk, de a cselekvéstanulás egyéb részein is célszerű alkalmazni, ezzel segítve a hibák 
kijavítását, a precízebb végrehajtást, a motiválást. A testnevelés foglalkozásokon résztvevő 
gyermekek nem megfelelő testsémával rendelkeznek, illetve  mozgástapasztalatuk, 
mozgásműveltségük hiányos. Ebben az esetben a pedagógus bemutatása nagyban segíti a 
helyes mozgáskép kialakulását, a végrehajtás pontosságát. A gyermekek segítségével végzett 
bemutattatás a bemutatás előnyein túl nagyfokú motivációt is jelent, hiszen a gyermek 
bizonyíthatja társainak, hogy képes végrehajtani a megadott feladatot. A gyermekek esetében a 
bemutattatás jutalmazásként is használható, a feladatokat jól, pontosan végző gyermekek 
társaiknak bemutathatják a feladatokat, evvel elismerést vívhatnak ki maguknak. A 
bemutatásnál és a bemutattatásnál is kiemelten kell figyelni a helyes, pontos végrehajtásra, 
ugyanis a bemutatott mozgást a gyerekek leutánozzák. A helytelenül bemutatott mozgást a 


gyermek is helytelenül fogja végrehajtani. 


Az ismeret megszilárdításának módszerei 
Gyakorlás 


A gyakorlás a mozgáscselekvés — tanulás során kiemelt szerepet kap. A bölcsődei és az óvodai 
testnevelésben, ahol a gyerekeknek új mozgásformákat, , mozgásszokásokat" kell elsajátítani 
még jobban igaz ez a vezető szerep. A funkciók alapján a gyakorlásnak Söll (1998) három 
feladatát határozza meg: 


-a motoros cselekvéstanulás alapfeltétele, 

-optimalizálja a mozgásfolyamatot, 

-a motoros képességek fejlesztésének és tökéletesítésének eszköze. 

A testnevelésben mindhárom funkció érvényesül. A gyakorlás legnagyobb jelentőségének az 
alapmozgásokat tartalmazó gyakorlatok esetében van, hiszen azok pontos, hibátlan 
végrehajtását csak a gyakorlással tudja elérni a gyermek. Nagyon fontos, hogy a mozgástanulás 
első fázisában, a gyakorlás során a lényeges elemeket minél hamarabb tökéletesen tudják 
végrehajtani a gyermekek, hiszen a további fejlődés eléréséhez azok nyújtják az alapot. A 
mozgástanulás második fázisában, az automatizáltság elérésében kiemelten kell figyelni, hogy 
gyakorlás során érvényesüljenek a biomechanikai elvek a helyes végrehajtásban, valamint a 
rosszul berögzült mozgásokat, helytelen tartásokat felváltsák a helyes mozgások, tartások. A 
gyakorlás harmadik funkciója a motoros képességek fejlesztése, ami az egyik legfontosabb 
feladat. Az intézményesített testnevelésbe került gyermekek motoros képességei különböző 
szintet mutatnak. Ezeknek a képességeknek az azonos szintre hozása, fejlesztése, szinten tartása 
folyamatos gyakorlással oldható meg. 

A gyakorlás didaktikai szempontból lehet feldolgozó, ismétlő gyakorlás, amelynek a 
mozgáskép kialakításában és a mozgás azonos feltételek közötti automatizálásában van szerepe, 
valamint alkalmazó gyakorlás, amely változó feltételek és körülmények mellett a finom 
koordináció megszilárdításában vesz részt. A mozgáskészség struktúrája alapján részgyakorlást 
(parciális módszerhez tartozik), egységes gyakorlást (globális módszerhez tartozik) valamint 
egységes-rész-egységes gyakorlást (az egész-rész-egész módszerhez tartozik) különböztetünk 
meg. (Rétsági, 2004) A gyakorlás ne legyen túlzottan fárasztó, nagy energia-befektetést igénylő 
és monoton. A pedagógus törekedjen a változatosságra, amelyet a bölcsődében elsősorban a 
szerek és a gyakorlatok változatos használatával érhet el, valamint próbálja elérni az optimális 
terhelést. Az óvodában a gyakorlás során szintén a változatos eszközhasználat és 
gyakorlatalkalmazás a kívánatos és eredményes, de ebben a korosztályban már lehet és kell is 
építeni a gyermekek előzetes tapasztalataira. Az 1-7 éves korosztály esetében a gyakorlás során 
számos játékos elemet, állatok és mesefigurák utánzását, illetve mesékre, kalandokra való 


utalást lehet tervezni, a korosztály sajátosságaihoz igazítva, ezzel segítve a tanulási folyamatot. 


Rávezető eljárások 


A rávezető eljárásokat céljuk alapján lehetne az ismeretközlés módszereihez is sorolni, de mivel 
ismert gyakorlatok egymásutáni végrehajtása történik, inkább itt tárgyaljuk. A rávezető 
eljárások olyan - általában már ismert - gyakorlatok, amelyek segítséget nyújtanak egy új 


gyakorlat elsajátításához oly módon, hogy annak egy vezető műveletét leegyszerűsítve 

tartalmazzák. Egy gyakorlat vezető művelete olyan gyakorlatrész, amelynek a helyes 
végrehajtásától függ a gyakorlat eredményes kivitelezése. A kisgyermekek esetében azért 
fontos a rávezető eljárások alkalmazása, mert ezáltal könnyebben, gyorsabban értheti meg, 
sajátíthatja el az új gyakorlatokat, amelyek általában játékos jellegűek, így illeszkednek az 
életkori sajátosságokhoz. Rávezető eljárás például a nyusziugrás, ami a támaszugrás 
elsajátítását segíti. 


Kényszerítő helyzetek 


A kényszerítő helyzetek, hasonlóan a rávezető eljárásokhoz a mozgások pontosabb, gyorsabb 
elsajátítását, végrehajtását segítik elő oly módon, hogy olyan körülményeket, helyzeteket 
teremt, amelyben a gyermek helyesen hajtja végre az elsajátítani kívánt mozgást. Kényszerítő 
helyzeteket a teljes mozgásvégrehajtás során kell alkalmazni. A szlalom labdavezetés helyes 
végrehajtásánál kényszerítő helyzet az, hogy a kerülendő tárgyat a tárgyhoz közelebbi kézzel 
meg kell érinteni. Ezzel el lehet érni, hogy a szlalom labdavezetés esetében a tárgytól távolabbi 


kézzel vezesse a labdát a gyermek. 
Hibajavítás 


A mozgásos cselekvéstanulás folyamán előforduló hibák javítását, a mozgások pontosítását és 
a hibás mozdulatok beidegződésének elkerülését szolgálja a hibajavítás. A tanulás 
folyamatának eredményességét befolyásolja a hibajavítás gyakorisága, pontossága, 
szakszerűsége. A bölcsődei és az óvodai testnevelésben a hibajavítás kiemelt szerepet tölt be. 
A cselekvéssor végrehajtása során nem elég a pontosságra, precízségre figyelni, hanem 
ellenőrizni kell, hogy azt helyes testtartással végzik-e a gyermekek. Ez a pedagógustól alapos 
felkészültséget, folyamatos figyelmet, s hibajavítást igényel, amelyet gyakran ki kell egészíteni 
aktív segítségadással. A hibajavítás első lépése az okok megkeresése, amely lehet elégtelen 
mozgástapasztalat, , a — motoros — képességek hiánya, helytelen — mozgáselképzelés, 
figyelmetlenség, fegyelmezetlenség, az oktatás szakszerütlensége, továbbá a gyermekek 
életkori sajátosságából fakadó játékosság is. Az okok ismeretében a pedagógus magyarázattal, 
segítségadással, több esetben kényszerítő helyzetekkel javítsa a hibákat, a lényeges pontokat 
kiemelve, akár bemutatással is segítve a helyes mozgáskép kialakulását. Mint látható a 
hibajavítás egy komplex pedagógusi tevékenység, amely során a pedagógus számtalan 
módszert és eljárást használ fel. Fontos kiemelni, hogy a hibajavítás során ne csak a 
negatívumokat emeljük ki, hanem a sikeresen végrehajtott mozgáselemekre is hangsúlyosan 


térjünk ki, ezzel motiválva a gyermeket. 

Segítségadás 


A segítségadás hozzájárul a helyes mozgáskép kialakításához, segít a helyes 
mozgásérzékelésben, a mozgástanulás nehezebb pontjain való átjutásban. Az 1-7 éves korú 
gyermekek mozgásérzékelése, mozgásműveltsége nem mindig éri el a kívánt szintet. Ezekben 
az esetekben a helyes mozgás elsajátítása csak segítséggel történhet meg. A bölcsődei és az 
óvodai testnevelésben a segítségadás hibajavítással vagy magyarázattal párosul. A 
pedagógusnak a mozgásos cselekvéstanulás esetében ismernie kell azokat a pontokat, fázisokat, 
amelyek nehézséget okozhatnak a gyerekeknek a mozgássor elsajátításában. A segítségadás 
nagy figyelmet és figyelmességet kíván meg a pedagógustól, ami intenzív munkával párosul. 
A lelkiismeretes munkát végző nevelő a mozgásvégrehajtás alatt egyik gyermektől a másikig 
haladva, - sokszor visszatérve az előző gyermekhez - segíti a helyes testhelyzet, mozgás 
elsajátítását. A segítségadást úgy kell végrehajtani, hogy a gyermekek közben megérezzék a 
helyes mozgásvégrehajtást, s csak annyit kell segíteni, amennyit szükséges. A segítségadásnak 
az 1-7 éves korosztály esetében sok esetben biztató, motiváló hatása is van, azáltal, hogy a 
mozgások végrehajtása során megjelenő félelemérzetet csökkentheti, a biztonságérzetet növeli. 
A segítségadást nem csak testi érintkezéssel lehet megvalósítani, hanem különböző hangjelek 


alkalmazásával is. 
Értékelés 


Az értékelés fontos eleme a testnevelésnek és a pedagógiai munkának. Az értékelés a 
pedagógus - gyermek kapcsolatrendszerben a visszacsatolás meghatározó eleme. Ranschburg 
(2004) szerint az értékelés akkor éri el igazán a célját, ha a tevékenység valós összképét tükrözi. 
Egyértelmű, hogy az értékelés során, illetve eredményeképp a pedagógus a pedagógiai 
munkájának eredményét láthatja viszont (Bognár és Kovács, 2007). A kisgyermekek 
testneveléssel kapcsolatos értékelése eltér az iskolai testneveléstől, hiszen az óvodában, a 
bölcsődében a pedagógus nem osztályoz, nem értékel képességfelmérő teszteket. Az értékelés 
során a gyermek önmagához mért fejlődését kell mérni, kiemelni a pozitívumokat és a 
negatívumokat. A testneveléssel kapcsolatos pozitív attitűd kialakítása érdekében a 
pedagógusnak a legkisebb pozitív fejlődést is közölnie kell a gyermekekkel akár a 
pszichomotoros, az affektív, a kognitív vagy a szociális területről legyen szó. Az értékelést a 
nevelő mindig konkrétan, lényegre törően és amennyiben lehet személyre szabottan tegye meg, 


s kerülje az általános megfogalmazásokat. 

Ellenőrzés 


Az ellenőrzés teljes mértékben összefügg az értékeléssel. Értékelést ellenőrzés nélkül nem lehet 
megfelelő előre mutatással megtenni, hiszen az ellenőrzés szolgáltat adatokat az értékeléshez. 
A bölcsődet-és az óvodai testnevelésben az ellenőrzés nem tesztek, felmérések alapján történik, 
hanem elsősorban a tanulási folyamat nyomon követése során nyert tapasztalatok alapján. A 
pedagógus egyrészt a gyermek tevékenysége során végez ellenőrzést, másrészt ennek az 
ellenőrzésnek függvényében értékeli saját tevékenységét az oktatási folyamatban. A gyakorlást 
vezető a mozgásvégrehajtás során megfigyeli, hogy a gyermek milyen mértékben sajátította el 
az adott mozgásformát és a kiadott feladatot a pedagógus elvárásainak megfelelően hajtotta-e 
végre. Az ellenőrzés eredménye befolyásolja a folyamat második részét, ahol a pedagógus 
önmagát ellenőrzi. A pedagógus a gyermekek mozgásvégrehajtásából, azok ellenőrzésének 
eredményéből tud következtetni, hogy a tanulási folyamatban megfelelő módszereket, 
feladatokat alkalmazott-e. Sikeres mozgásvégrehajtás esetén megerősítést kap az alkalmazott 
feladatok, módszerek megfelelősségéről, hatékonyságáról. A nem megfelelő eredmény 
alkalmával meg kell vizsgálnia, hogy mi az oka a sikertelenségnek és milyen új módszerekkel, 


feladatokkal tudja elérni a helyes mozgásvégrehajtást. 


Egyéb verbális eljárások 


Az egyéb verbális eljárások közé soroljuk a buzdítást, a dicséretet, a biztatást. Ezek az eljárások 
a testnevelés foglalkozás során segítik a gyerekek érdeklődését fenntartani, motivációs szintjét 
megtartani, növelni. A kisgyermek szereti, ha lelkesítik, bátorítják, a teljesítményét méltatják. 
Ezek ösztönzik az újabb feladatok végrehajtására. A verbális eljárások mellőzése estén a 


gyermekek könnyen félbehagyják a mozgástevékenységet és más elfoglaltság után néznek. 


A feldolgozás, a sportági készségek oktatásának módszerei: 
Globális (egész) oktatási módszer 


A globális oktatási módszer alkalmazásakor az elsajátítandó mozgást, készséget teljes 
egészében szerkezeti egységében oktatja a pedagógus. A gyermekek a végrehajtás során 
egészben látják és végzik az elsajátítandó mozgást, készséget, megérzik annak dinamikáját, 
ritmusát, tempóját. A módszer alkalmazása során a sikeres végrehajtás nem jelenti a helyes 
technikával történő végrehajtást, ellenben motivációt jelent a további cselekvéshez. Az is 


előfordulhat, hogy az első próbálkozások nem járnak sikerrel, úgy a pedagógusnak többször be 

kell mutatni a mozgást, hogy a gyermek meg tudja figyelni, majd fel tudja idézni azt. Ha a 
globális módszer nem vezet sikerre, akkor a részekre osztott mozgásanyag tanításával kell 
folytatni az oktatást. A globális módszerrel lehet oktatni pl. a kislabdahajítást, a 


gurulóátfordulást, magasugrást, stb.. 


Parciális (rész) oktatási módszer 


A parciális oktatási módszer ellentéte a globális módszernek. Ebben az esteben az elsajátítandó 
mozgáskészséget részekre bontva tanítja meg a pedagógus, majd a megtanult részeket 
összekapcsolva alakítja ki a teljes mozgásfolyamatot. (Makszin, 2014) A parciális módszer 
alkalmazásakor a gyermekek nem látják egyben a mozgást, ami kevésbé motiváló, ellenben ezt 
ellensúlyozhatja, hogy a részelemek elsajátítása sikerélményhez juttatja a gyermekeket. Az 
összetett, nehezebb feladatokat célszerű ezzel a módszerrel oktatni. Amennyiben a gyermek 
már elsajátított két egymást követő gyakorlatelemet, akkor azokat össze kell kötni, s a 
továbbiakban együtt gyakorolni. A harmadik elem elsajátítása után szintén össze kell kapcsolni 


azt az első két elemmel, s így kell tovább haladni az oktatási folyamatban. 


Egész-rész-egész oktatási módszer 


Az előzőekben tárgyalt két módszer mellett gyakran alkalmazható e kettő kombinációja. Főleg 
a globális módszerrel oktatott készségek esetében alkalmazza a pedagógus. A gyermekek az 
elsajátítandó mozgást először egészben hajtják végre, majd annak egy lényeges elemét 
kiemelve, külön gyakorolják. A pedagógus elsősorban a mozgás helyes végrehajtását 
meghatározó elemet, illetve a hibásan végrehajtott elemet emeli ki. A részelem elsajátítása után 
a gyermek a részelemet visszaillesztve az egész mozgást gyakorolja tovább. A módszert például 
jól lehet használni az atlétikai mozgáskészségek oktatása során. Példaként a magasugrást 
hozhatjuk fel. Először a gyermek végrehajtja a magasugrást, majd az elugrás mozzanatát a 
lendítéssel együtt külön gyakorolja. A következő lépés a magasugrás végrehajtása. 

Az előzőekben említett módszerek alkalmazása nagy körültekintést igényel a pedagógusoktól, 
hogy az adott mozgáskészség elsajátításakor melyik módszert használja, illetve szükség esetén 


mikor váltson másik módszerre. 


A gyakorlatvezetés módszerei a 1-7 éves korosztály testnevelésében 


Az 1-7 éves korosztály testnevelésében alkalmazott gyakorlatvezetési módszerek alapvetően 
megegyeznek a testnevelésben használatos módszerekkel. A gyakorlatok megvalósításakor, a 


gyermekek életkori sajátosságaiból fakadóan azonban több esetben eltérnek a megszokottól, 

elsősorban a végrehajtás tempójában, a feladatkiadás hangnemében. A gyermekek számára 
sokszor nehéznek tűnő gimnasztikai gyakorlatok lassúbb tempót követelnek meg, mint a 
testnevelés órákon illetve a gyermekek heterogén összetétele miatti differenciálás 
megvalósítása is az ütemezés elhagyásával történő végrehajtást szorgalmazza. Több esetben a 
gyakorlatok közben is megszakadhat a gyakorlatvezetés, hogy a gyerekeket dicsérve, a 
gyakorlatot értelmezve fenn tudja tartani a gyerekek érdeklődését a pedagógus. A bölcsődében 
az egyszerűbb gyakorlatok esetében (nem minden gyakorlatnál) ismert mondókát is lehet 
alkalmazni a gyakorlatok megindítása után. Itt szeretné megjegyezni a szerző, hogy a játékos 
formák, a mondókák alkalmazása ne a gyakorlatvezetési módszerek elhagyásával valósuljon 
meg, hanem azok alkalmazása mellett. 

Az alábbiakban csak azokat a gyakorlatvezetési módszereket ismertetjük, amelyeket 


használnak a bölcsődei és az óvodai testnevelés során. 


Közlés 


A közlés a bölcsődei testnevelésben a feladatok kiadásakor ritkábban, az óvodai testnevelés 
során gyakrabban használt módszer, amelyet elsorban a gimnasztikai gyakorlatok vezetésére 
alkalmazzák a pedagógusok, de kevesebbszer, mint a többi gyakorlatvezetési módszert. A 
ritkább alkalmazást az indokolja, hogy a gyermekek életkori sajátosságukból fakadóan, 
valamint e területen szerezett tapasztalataik hiányából nehezen tudják elképzelni az 
elmondottakat, s így helytelenül hajtják végre a feladatokat, mozgásformákat. Ha pedagógus 
mégis alkalmazza a közlést, akkor olyan feladatok esetében tegye ezt, amit már ismernek a 
gyerekek, illetve egyszerű végrehajtani őket. Ilyenkor a feladatok kiadásánál a közlés legyen 
lényegre törő, egyértelmű, felesleges információt ne tartalmazzon! A gimnasztikai 
gyakorlatvezetés során a gyakorlatokat pontos szaknyelvi kifejezésekkel, kijelentő módban 
közli a gyakorlatot vezető pedagógus, amely után indítja meg a végrehajtást. Pl. ,, Kiinduló 
helyzet terpeszállás, tarkóra tartás. Első ütemre törzshajlítás előre, második ütemre 
karnyújtással talajérintés, harmadik ütemben tarkóra tartás, negyedik ütem kiinduló helyzet. 
Gyakorlat rajta I,2,3,4." 

A testnevelés órai közléstől annyiban tér el, hogy a nevelő többször magyarázattal is kiegészíti, 
előre figyelmeztetve a gyermekeket a feladat-végrehajtás során várható hibákra, s azok 


kiküszöbölésének módjára. 

Utasítás 


Az egyik leggyakrabban használt módszer. A pedagógus a munka folytonosságát, a foglalkozás 
intenzitását és a szervezés gyorsaságát biztosítja vele. Az utasítás a feladatok megindítására, 
elvégzésére felhívásként szolgál és ebből kifolyólag legyen észszerű, pontos, tömör és 
egyértelmű. A mozgások elindításakor figyelni kell, hogy, ha nem egyértelműek a 
feladatvégrehajtás körülményei, akkor arra is ki kell térni a vezénylés során. Az utasítást a 
hosszabb, ismeretlen gimnasztikai gyakorlatok esetében ajánlott alkalmazni, mivel a pedagógus 
ütemenként ismerteti a gyerekekkel a mozdulatot, ezzel segítve, hogy ne a gyakorlat 
megjegyzésével foglalkozzanak, hanem a pontos végrehajtással Az ütemek közti kivárás során 
a pedagógus meggyőződhet arról, hogy a gyerekek helyesen hajtják-e végre az adott ütemet, 
szükség esetén hibát javít, korrigál. A gyakorlatvezetés során a pedagógus felszólító módban 
közli a gyermekekkel az adott ütemet és minden ütem után rászámol az adott ütem számával. 

Pl. , Álljatok terpeszállásba, karotokat tegyétek tarkóra! Hajlítsátok a törzseteket előre, 1! 
Nyújtsátok ki a karotokat és érintsétek meg a talajt, 2! Emeljétek a karotokat tarkóra, 3! 
Kiinduló helyzet, 4! ,, ,, Folyamatosan rajta". Az utasításnál, mint ahogy a közlés esetében is, 


ha az ütemeknél hibát lát a tanár, akkor abban az ütemben javítsa ki. 


Bemutatás 


A bemutatás során a pedagógus bemutatja a gyakorlatot, majd utasítására a gyerekek felveszik 
a kiinduló helyzetet, s elkezdik a gyakorlat végrehajtását. A bölcsődében és az óvodában is a 
nevelő a bemutatást sokszor összeköti magyarázattal. A kritikus ütemnél akár megállítva a 
mozgást, hívja fel a gyerekek figyelmét a helyes végrehajtásra. A bemutatás alkalmával a 
pedagógusnak figyelni kell a pontos végrehajtásra, s ha magyarázattal köti össze, akkor a 
beszédhangok artikulálatlan kiejtése ne történjen meg. A nevelőnek a bemutatás során 
mindenki által jól látható helyen kell állnia és a gyakorlatot tükörképben kell mutatnia, mivel a 


gyermek a bemutató személyt utánozza le. 


Bemutattatás 


A bemutattatás alkalmával a pedagógus egy gyermek segítségével mutattatja be a gyakorlatot, 
azokat a szempontokat figyelembe véve, amelyeket megírtunk a bemutatásnál. A pedagógus a 
gyakorlatvezetés során a gyermeket utasítással irányítja. Ez a módszer alkalmat nyújt a 
gyermekek motivációjára, a többi gyermek számára példamutatásra, hogy ők is képesek a 


feladat végrehajtására. 

Az 1-7 éves gyermekek testnevelése során a gimnasztikai gyakorlatvezetés végrehajtásakor az 
életkori sajátosságok figyelembe vétele miatt a közléssel illetve az utasítással egyidőben a 
bemutatást is alkalmazzuk. Az ilyen vegyes alkalmazás elősegíti, hogy a gyermek nem csak 
hallja, hanem látja is a feladatokat, ezáltal könnyebben hajtja végre a gyakorlatokat. A 
pedagógusnak figyelnie kell, hogy ne a gyakorlatelem végrehajtása közben beszéljen, hanem a 
két gyakorlatelem bemutatása között. A gyakorlatvezetés során a pedagógusnak figyelni kell 
arra, hogy az ütemezés tempóját mindig a gyakorlathoz, illetve a gyermekek előképzettségéhez 
igazítsa. A nehezebb, a nagyobb precízséget igénylő gyakorlatoknál lassabb, az 
egyszerűbbeknél gyorsabb ütemezést lehet alkalmazni. A heterogén csoportösszetételből 
fakadó differenciálás miatt gyakori a gyakorlatok ütemtartás nélküli vagy egyéni ütemben való 
végrehajtatása. A testnevelés foglalkozás gimnasztika gyakorlatvezetése során a gyakorlatok 
irányítása mellett a pedagógus folyamatosan mozogjon a gyermekek között, javítson hibát 


adjon segítséget, dicsérjen, buzdítson. 


V.4.3. Foglalkoztatási formák az 1-7 éves gyermekek testnevelésében 


A testnevelés foglalkozások céljait, feladatait megfelelő szervezett keretek között lehetséges 
megvalósítani. Ezeket a szervezeti kereteket hívjuk foglalkoztatási formáknak. Az 1-7 éves 
gyermekek számára alkalmazott testnevelés foglalkoztatási formák kiválasztásánál több 
szempontot szükséges figyelembe venni, többek között a mozgásanyag mennyiségét, jellegét, 
a rendelkezésre álló szereket, eszközöket, a csoport összetételét, a gyerekek előképzettségét, 
tudását, életkorát. A pedagógus csak megfelelő szakmai felkészültség birtokában képes adekvát 
módon megválasztani az adott feladathoz tartozó foglalkoztatási formát, amely a testnevelésben 
használatos foglalkoztatási formának egyszerűsített változata. Az alábbiakban a testnevelés 
szakirodalmában elfogadott, s leírt foglalkoztatási formákat nem a teljesség igényével 


tárgyaljuk. 


1. Csoportfoglalkoztatás 


A csoport minden tagja egy időben azonos mozgásanyaggal foglalkozik. Formái: 

-együttes csoportfoglalkoztatás esetén a csoport egy időben, egy helyszínen ugyanazt a 
feladatot, gyakorlatot végzi. Az idő kihasználása szempontjából a leggazdaságosabb forma. 
Ilyenkor a pedagógus közvetlenül irányítja a gyerekeket, nincs várakozási idő, a munka 
ellenőrizhető, így a fegyelem jobban fenntartható. A foglalkoztatási forma megvalósítható 
vonal-, oszlop-, kör- és szétszórt alakzatban. Ilyenkor a nevelő szemben áll a gyerekekkel, 


folyamatosan mozog előttük és közöttük, de mindig úgy áll, hogy mindenkit lásson. 

-csoportonkénti csoportfoglalkoztatás esetén a csoport két vagy több csoportja (bölcsődében 
maximum 2, óvodában akár 4 csoport is lehet) egy időben, ugyanazt a feladatot végzi. Ezt a 
foglalkoztatási formát a differenciálás megvalósítására javasolt alkalmazni, amikor a tudásszint 
vagy az életkor alapján történik a csoportalakítás. A feladat ugyanaz minden gyakorló helyen, 
de vagy a gyakorlatok ismétlésszámában vagy a végrehajtás minőségi szintjének 
meghatározásában differenciál a pedagógus. Pl.: Előre gurulóátfordulás gyakorlása. ,A" 
csoport rézsút elhelyezett szőnyegen előre gurulóátfordulás érkezés ülésbe, , B" csoport rézsút 
elhelyezett szőnyegen előre gurulóátfordulás érkezés guggolásba. 

Több gyermek egyidőben történő gyakorlása során ez a foglalkoztatási forma lehetőséget ad a 
gyakorlás intenzitásának növelésére, illetve a segítségadás és a hibajavítás hatékony 
megvalósítására. Hátránya, hogy ha a gyermekek több holtidőhöz jutnak, akkor nagyobb 
fegyelmezetlenség alakulhat ki. A holtidő csökkentésére célszerű kiegészítő feladatokat adni a 
gyermekeknek, amelyek lehetnek az adott feladat elsajátítását segítő rávezető gyakorlatok, 
előkészítő gyakorlatok, vagy egyszerűen csak valamely motoros képesség fejlesztését szolgáló 
gyakorlatok. 

- egyenkénti csoportfoglalkoztatás esetén a gyermekek egymás mögött állva, egymás után 
hajtják végre a feladatokat. A pedagógusnak figyelnie kell a feladatok összeállításakor és a 
szerek, eszközök számának megválasztásakor arra, hogy a gyermekek kevés holtidővel 
rendelkezzenek, ugyanis a sok várakozás a fegyelmezetlenség kialakulását eredményezheti. 
Ennek a foglalkoztatási formának az alkalmazása nem gazdaságos, sok a holtidő, ellenben új, 
nehezebb mozgásforma tanulása során — elsősorban a bölcsődében - gyakran alkalmazott 
forma. Pl.: Padon járás oldalsó középtartással, a pad végén szőnyegen lévő karikába ugrás. 


Visszafelé nyusziugrás. 


2. Csapatfoglalkoztatás 


A csapatfoglalkoztatás során a csapat tagjai azonos időben, több helyszínen más és más 
feladatot hajtanak végre. Ez a leghatékonyabb gyakorlási forma, kevés a holtidő, rövid időn 
belül sokféle feladatot végre lehet hajtani, miközben a pedagógus aktívan segítséget tud 
nyújtani. A csapatfoglalkoztatás során a csapathoz tartozó gyerekek egyszerre hajtják végre a 
különböző feladatokat, egyszerre dolgoznak, gyakorolnak. A gyakorlatok végzése során a 
pedagógusnak úgy kell állni, hogy minden csapatot lásson, szükség esetén tudjon beavatkozni 
hibajavítással, segítségadással, esetleg fegyelmezéssel. A pedagógus mindig a sérülésveszélyt 
magában rejtő feladathoz legyen a legközelebb, de mindenkit lásson. A csapatfoglalkoztatást a 


bölcsődében ritkán vagy egyáltalán nem alkalmazzuk, az óvodában gyakrabban tervezik az 

óvodapedagógusok. A csapatfoglalkoztatás alkalmazásával több féle mozgásformát lehet 
elsajátítani, gyakorolni. A foglalkozás intenzitása nagyobb, jobban terhelhetők a gyermekek, 
kevés a holtidő. Alkalmazásakor figyelembe kell venni a gyermekek előzetes tudását, 
fegyelmezettségét, életkori sajátosságukat. A pedagógus részéről nagyfokú szervezőkészséget, 
türelmet és intenzitást igényel. A szerző szeretné megjegyezni, hogy az első sikertelen 
alkalmazás (fegyelmezetlenség, nem megfelelő munka, stb.) következménye ne ennek a 
foglalkoztatási formának az elhagyása legyen. E foglalkoztatási forma rendszeres alkalmazása 
során a gyerekek megismerik a csapatfoglalkoztatás szabályait, elősegíti az önálló 
munkavégzést, fegyelemre nevel, erősíti az együttműködést, élvezetesebbé és eredményesebbé 
válik a különböző mozgásformák elsajátítása. 

A bölcsődei testnevelés foglalkozásokon a foglalkoztatási formák közül a leggyakrabban az 
együttes csoportfoglalkoztatást illetve az egyenkénti csoportfoglalkoztatást alkalmazzák a 
kisgyermeknevelők, a gyermekek életkori sajátosságaiból adódóan. A 3 éves korosztály 
esetében néhány alkalommal alkalmazható a csoport illetve a csapatfoglalkoztatási forma is. 
Ebben az esetben nagy körültekintéssel kell eljárni, valamint számos feltételnek kell teljesülnie 
a sikeres megvalósításhoz. Ezek a feltételek a következők: 

-a testnevelés foglalkozásokon a gyermekek fegyelmezett munkavégzése, 

-a csapatoknak kiadott feladatokat ismerjék a gyerekek, s azokat minimum a jártasság szintjén 
sajátítsák el, 

-a feladatok egyszerűek, alkalmazkodnak az életkori sajátosságokhoz és minimális a 
balesetveszély, 

-a társ kisgyermeknevelővel legyen magas szintű az együttműködés. 

Az óvodai testnevelés során már minden foglalkoztatási formát alkalmazhatják az 
óvodapedagógusok. Az új ismeretek elsajátításakor az együttes csoportfoglalkoztatást, a 
csoportonkénti csoportfoglalkoztatást, illetve a tevőleges  segítségadást igénylő 
mozgáscselekvések oktatásánál a csapatfoglalkoztatást alkalmazhatjuk. A jártasság és a 
készségszint elsajátításakor a csoport illetve a csapatfoglalkoztatási forma alkalmazását kell 
előtérbe helyezni. A páros foglalkoztatási (párosgyakorlatok) forma a csoportonkénti 
csoportfoglalkoztatási forma egy, gyakran alkalmazott speciális fajtája. A csapat és csoport 
foglalkoztatási forma óvodai alkalmazásakor az alábbi szempontokra kell figyelni: 

-a testnevelés foglalkozásokon a gyermekek fegyelmezetten dolgozzanak, 

-a csapatoknak kiadott feladatokat ismerjék a gyerekek, s azokat minimum a jártasság szintjén 


sajátítsák el, 

-a feladatok egyszerűek vagy kismértékben legyenek összetettek, alkalmazkodjanak az életkori 
sajátosságokhoz és minimális legyen a balesetveszély, 
-teremtsen lehetőséget a differenciált végrehajtásra, 


-a társ óvodapedagógussal magas szintű legyen az együttműködés. 

VI. Az 1-7 éves korosztály testnevelésének mozgásrendszere 


Az 1-7 éves gyermekek testnevelésének mozgásrendszerét több szempont alapján lehetne 
tárgyalni. Jelen könyvben Bucsyné (2010; 2017) gondolatmenetét elfogadva a testnevelés 
foglalkozások felépítésének megfelelően tárgyaljuk, bemelegítés (gimnasztika), főgyakorlatok 
és befejező rész (játékok) megvalósításával. Az 1-7 éves korosztály felöleli a bölcsődei és az 
óvodai életkori szakaszt, ezért a mozgásrendszer tárgyalásánál is az adott témát bölcsődei és 


óvodai részre bontva ismertetjük. 


VI. 1. Bemelegítés (Gimnasztika: rendgyakorlatok, természetes gyakorlatok, határozott 


formájú gyakorlatok, mozgásos játékok gimnasztikai feladatokkal) gyakorlatai 


A testnevelés foglalkozások bemelegítő részének célja a szervezet bemelegítése illetve 
előkészítése, felkészítése a főgyakorlatokban végzendő mozgásokra, a sérülések elkerülése. A 
kisgyermekkorban többször találkozhatunk azzal a szemlélettel, hogy a kisgyermekeknek nem 
kell bemelegíteni, hiszen mozgatórendszerük rugalmas. Ez téves felfogás. A kisgyermekek 
szervezetét is fel illetve elő kell készíteni a mozgások végrehajtására. A bemelegítés során a 
pulzus szám emelkedésével a szív- és keringési rendszert ráhangoljuk a fokozott terhelésre, a 
mozgatórendszer mobilizálásával, erősítésével a szervezetet készítjük fel a különböző 
mozgásformák biztonságos végrehajtására. A bemelegítés megvalósítására a gimnasztikai 
gyakorlatok felelnek meg a legjobban. Honfi (2019) gondolatmenetét elfogadva a gimnasztikai 
gyakorlatokat az alábbi négy egységben tárgyaljuk: 

1.  Rendgyakorlatok 

2. Természetes gyakorlatok 

3. Határozott gyakorlatok 

4. Mozgásos játékok gimnasztikai feladatokkal. 


VI.1.1. Rendgyakorlatok 


A rendgyakorlatok nem fejtenek ki meghatározó hatást a motoros képességek fejlődésére, 
ellenben a foglalkozások lebonyolításában, a tanulási folyamat szervezésében hatékony 
segítséget nyújtanak és sok esetben szervezeti keretet adnak a feladatok végrehajtásához. A 
rendgyakorlatokat eszközként használjuk a testnevelésben, s a pontos, helyes végrehajtást ne 
azok gyakoroltatásával érjük el, hanem a rendszeres alkalmazás során végzett hibajavításokkal, 
segítségadásokkal. A bölcsődében és az óvodában csak annyi rendgyakorlatot alkalmazzunk, 


ami szükséges a foglalkozások megszervezéséhez, valamint azokat a rendgyakorlatokat 

használjuk, amelyek célszerűek és segítik a szervezési feladatokat, az oktatás céljának 
megvalósítását. A pedagógus a kisgyermekek életkori sajátosságait figyelembe véve egyszerű 
alakzatokat, rendgyakorlatokat alkalmazzon, s elsősorban utasítást használjon a vezényszavak 
helyett. Pl.: , Helyezkedjetek el egysoros vonalban előttem!" 
A rendgyakorlatok felosztásánál a teljes felosztást adjuk meg, de részletesebben csak a 
bölcsődében, óvodában alkalmazottakat tárgyaljuk. 
Rendgyakorlatok felosztása: 

-alakzatok, alakzatalakítás, 

-menet és futás, 

-fordulatok helyben, 

-állások, 

-köszöntés, jelentés, 


-alakzatváltoztatások. 


Alakzatok, alakzatalakítások 


A kisgyermekek testnevelésében a rendgyakorlatok közül az alakzatokat használják a 
pedagógusok a leggyakrabban, amelyek lehetnek szétszórt, sor (vonal, oszlop), kör (félkör, 
arckör, hátkör, oldalkör, stb.) és egyéb alakzatok. 

A szétszórt alakzat esetében a gyermekek rendezetlen helyzetben a pedagógus felé fordulva, 
egymástól olyan távolságra állnak, hogy ne zavarják egymást a mozgások végrehajtásában. A 
szétszórt . alakzatot elsősorban a határozott gyakorlatok (szabadgyakorlatok, 
kéziszergyakorlatok) végzésekor alkalmazza a pedagógus, de játékok ismertetése, értékelések 
esetén is használható. Az alakzat gyakori alkalmazásának magyarázata, hogy jól illeszkedik a 
gyermekek életkori sajátosságából fakadó magatartásukhoz. 

Sor alakzatban a gyermekek elhelyezkedhetnek vonal illetve oszlop alakzatban. 

Vonal alakzatról akkor beszélünk, amikor a gyermekek egymás mellett helyezkednek el, a 
vállvonaluk egy képzeletbeli egyenest alkot. A vonal lehet egy, kettő, három, négy vagy több 
soros. A kisgyermekek esetében általában egy vagy kétsoros alakzatot alkalmaz a pedagógus, 
elsősorban a tevékenység megkezdésekor illetve csoportok alakításakor. A gyermekek között 
lévő távolság a térköz, a sorok közötti távolság a távköz. 

Oszlop alakzat esetében a gyermekek egymás mögött állnak és mélységi tengelyük alkot egy 
képzeletbeli egyenest. Az oszlop alakzat lehet egyes, kettes, hármas, négyes, stb. oszlop. A 


kisgyermekek esetében az oszlop alakzatot általában a csapatok kialakításakor alkalmazzuk, 

legtöbb esetben kettes oszlopot, de nagyobb létszám esetén a hármas illetve a négyes oszlop 
alakítása is célszerű. 

A bölcsődében és az óvodában gyakori a kör alakzat használata is, főleg kislétszámú csoportok 
esetében, illetve ha a játék, vagy a feladat igényli. Ebben az esetben a gyermekek egymás 
mellett állva egy kört alkotnak, amely lehet arckör (a kör középpontja felé néz mindenki), 
hátkör (mindenki kifelé néz) illetve oldalkör (a bal vagy a jobb vállukkal fordulnak a kör 
középpontja felé). 


Alakzatalakítás, amikor nem alakzatból alakít a pedagógus alakzatot. 


Menet és futás 


A menet és a futás a rendgyakorlatoknál a foglalkozások megkezdésekor illetve különböző 
helyszínekhez való vonuláskor alkalmazható. A tapsra, számolásra illetve mondókával 
végrehajtott menet a kisgyermekek esetében a ritmusképesség fejlesztésére jól használható. A 
bölcsődében és az óvodában az életkori sajátosságokat figyelembe véve inkább a mondókára 


végrehajtott menetet célszerű alkalmazni. 


Fordulatok helyben 


A testfordulatokat a különböző irányokba való fordulásra alkalmazza a pedagógus. A 
kisgyermekek esetében a 909-os fordulatok a használatosak. A fordulat irányát kiegészítjük 
valamilyen tárgy (támpont) megnevezésével. PI. ,, Balra át, az ajtó felé! ", ,, Jobbra át a padok 
felé!" 

Az állásokat, a köszöntést, a jelentést, az alakzatváltoztatásokat nem használja a bölcsődei 


illetve óvodai testnevelés, így ezeket nem tárgyaljuk részletesen. 


VI.1.2. Természetes gyakorlatok 


A természetes gyakorlatok olyan elemi mozgásminták, amelyeket a gyermekek spontán 
sajátítanak el, a test minden izomzatát igénybe veszik és a motoros képességek fejlesztésében, 
az alapvető mozgáskészségek kialakításában meghatározó szerepet játszanak, sok esetben 
előkészítő illetve rávezető gyakorlatként is szolgálják a mozgástanulást. A természetes 
gyakorlatok nem csak a bemelegítés mozgásrendszerében szerepelhetnek, hanem a 
főgyakorlatok, az atlétikai illetve a torna jellegű mozgások között is. Jelen fejezetben ebből 
kifolyólag a természetes gyakorlatokat csak a bemelegítés szempontjából tárgyaljuk az alábbi 


főbb csoportosításban. 

Járások, futások 


A járások, futások elengedhetetlen részét képezik a bemelegítésnek. A járások, majd a futások 
a keringésfokozás segítségével elősegítik a szervezet fokozatos hozzászoktatását a terheléshez. 
A bemelegítő járások közé tartozik a lábujjon, a sarkon járás, a gólya-, medve-, keresztező járás 
illetve járás különböző feladatokkal (Pl.: tapsra felugrás, tapsra fordulatok, stb.). A futással és 
a futásfeladatokkal a keringésfokozás segíthető elő. A leggyakrabban a futás mellett a 
sarokemeléssel, térdemeléssel futást alkalmazza a pedagógus, de többször lehet a futást 
összekapcsolni különböző feladatokkal. Pl.: jelre testhelyzet változtatások, irányváltások, futás 
közben karmozgások, stb.. 

A járásokat több esetben lehet alkalmazni a futások után (elsősorban a nagyobb terheléssel járó 


futó feladatok után) a szervezet lecsillapítására. 


Ugrások 


Az ugrások közül a bemelegítés során elsősorban a kisebb elugrásokat, páros lábon 
szökdeléseket, kisebb tárgyak átugrását lehet alkalmazni, amelyek a keringésfokozás mellett 


előkészítő gyakorlatként is funkcionálhatnak. 


Emelések — hordások 


A bölcsődében és az óvodában a gyermekek elsősorban eszközöket, sportszereket emelnek, 
hordanak. A társak hordása ebben az életkorban tilos! A hatékonyság növelése és a 
változatosság érdekében a járás-, futásgyakorlatokat össze lehet kötni labda, karika, babzsák 
és egyéb eszközök hordásával. A játékközpontúság elvét figyelembe véve a bemelegítés 
alkalmával is lehet a futójátékokat szerhordással kiegészíteni, pl.: labdák (babzsák, kiskarikák, 
stb.) áthordása egyik térfélről a másik térfélre. Az ilyen jellegű feladatnál fontos kritérium, 
hogy a csapatlétszámnál több legyen a labdák száma. Az értékelés alapja, hogy melyik csapat 
hordja át hamarabb a labdát. 


Kúszások 
A kúszás feladatokat a bemelegítésben a futások után a torna mozgásanyagának előkészítésére 
illetve preventív jelleggel elsősorban a vállöv és a gerincoszlop körüli izomzat erősítésére, 


mobilizálására lehet alkalmazni. A kúszásokat nem csak a földön lehet megvalósítani, hanem a 


padokon, zsámolyokon is. 

Egyensúlygyakorlatok 


Az egyensúlygyakorlatokat a járások, néha a futások közben lehet alkalmazni az 
egyensúlyérzék fejlesztésén kívül a járás és futás feladatok színesítésére. Eszközként 
használhatók a földre rajzolt (ragasztott) vonalak, tornapadok, fordított tornapadok, zsámolyok, 


bosu labdák, egyensúlyozó párnák, stb.. 


VI.1.3. Határozott formájú gyakorlatok 


A határozott formájú gyakorlatokat hívjuk a hétköznapi életben , gimnasztiká"-nak, amely az 
előzőekben leírtak alapján komoly szűkítése a fogalomnak. A határozott formájú gyakorlatok, 
másnéven szabadgyakorlati alapformájú gyakorlatok meghatározott normához, formához, 
kivitelhez kötöttek és a szakmai köztudat által elfogadott, elvárt forma alapján valósulnak meg. 
A mozgás valamennyi fázisa, kivitelezése meghatározott és adott formai követelmények 
betartása alapján történik. (Honfi, 2019) 

A szabadgyakorlati alapformájú gyakorlatok célja az emberi test mozgásrendszerének alapvető 
képzése, a szervek, szervrendszerek (csont- és ízületi rendszerek, izomrendszer, szív-és 
keringés, a légzés szervrendszere stb.) fejlődésének, a biomechanikailag helyes testtartás 
kialakításának elősegítése, a szervezet felkészítése a különböző mozgásformák minél 
gazdaságosabb, magasabb szintű elsajátítására, végrehajtására. 

A határozott formájú gyakorlatok részletes tárgyalásától jelen könyvben eltekintünk, s az itt 
nem tárgyalt területek elsajátítására javasoljuk Honfi László 2017-ben megjelent Gimnasztika 
online könyvét,? valamint a 2019-ben megjelent hasonló elnevezésű, javított változatú papír 
alapú könyvét. Továbbá javasoljuk Bucsy Gellértné Gimnasztika multimédia tananyag az 
óvodában elektronikus tananyag elsajátítását? . 

A következőkben a határozott formájú gyakorlatok bölcsődei és óvodai testnevelés számára 
alkalmazható ismereteit tárgyaljuk, szükség szerint kitérve a bölcsődei illetve az óvodai 


sajátosságokra. 





2 http://tamop4. 1 2a.ttk.pte.hu/TSI/Honfi9o20Laszlo9020-9o20Gimnasztika/Gimnasztika.pdf 
8 https://moodle.uni-sopron.hu/mod/resource/view.php?id-156) 

VI.1.3.1. A szabadgyakorlati alapformájú gyakorlatok felosztása 


A szabadgyakorlati alapformájú gyakorlatokat az alábbi csoportokra bonthatjuk: 

-szabadgyakorlatok, 

-(társasypárosgyakorlatok, 

-kéziszergyakorlatok (babzsák, labda, bot, karika, ugrókötél, stb.), 

-szergyakorlatok (pad illetve bordásfalgyakorlatok). 
A szabadgyakorlati alapformájú gyakorlatok minden csoportját több szempont alapján lehet 
rendszerezni, ezek egyike az izomhatás alapján történő megkülönböztetés. Ennek megfelelően 
beszélhetünk nyújtó hatású, erősítő hatású és ernyesztő hatású gyakorlatokról. 
-A nyújtó hatású gyakorlatok azok a gyakorlatok, amelyek végrehajtása során az agonista izmok 
megnyúlnak, az antagonista izmok összehúzódnak, a mozgás, mozdulat végrehajtása az ízületi 
mozgáshatárig terjed, aminek következtében az izmok hossza megnő. Leegyszerűsítve azt is 
mondhatjuk, hogy az izmok eredési és tapadási pontjai (ízületi felszínek) távolodnak egymástól. 
Az izmokra, ízületekre ható külső vagy belső erők hatására jön létre a nyújtó hatás. A nyújtó 
hatás lehet statikus és dinamikus valamint aktív és passzív. 
Statikus nyújtó hatású gyakorlatnak nevezzük azt a gyakorlatot, amikor egy vagy több 
izomcsoportot mozgás nélkül egy statikus helyzetben, több másodpercen keresztül, a 
mozgáshatárig megnyújtott helyzetben megtartunk. 
A dinamikus nyújtó hatású gyakorlatok esetében az érintett izomcsoportot csak egy pillanatra 
nyújtjuk meg mozgáshatárig, lassú, közepes vagy gyors mozgásvégrehajtással. 
Aktív nyújtó hatású gyakorlat végrehajtásakor az agonista izomcsoportok erejének illetve a 
legyőző erőkifejtésnek köszönhetően érjük el a mozgáshatárig történő nyújtást. 
A passzív nyújtó hatású gyakorlatok estében az érintett ízület szempontjából az izomcsoport 
nyújtása külső erő felhasználásával megy végbe a mozgáshatárig. 
Az ilyen izomhatású gyakorlatok hozzájárulnak az ízületi mozgáshatárok növeléséhez, így 
alapját képezik az ízületi mozgékonyság, hajlékonyság fejlesztésének. (Honfi, 2019) 
- Az erősítő hatású gyakorlatok azok a gyakorlatok, amelyek végrehajtása során az izom 
megfeszül (az izom hossza nem változik, a tapadási pontok távolsága nem változik) vagy az 
izom hossza megrövidül (a tapadási pontok, az ízületeket alkotó ízületi felszínek közelítenek 
egymáshoz) és ellenállást győz le. Ez az ellenállás lehet a gravitáció, a test súlya, bármely 


eszköz, vagy egy társ által kifejtett erő. 

Az erősítő hatás lehet statikus és dinamikus. Statikus erősítő hatás keletkezésekor az izom 
statikus erőkifejtése révén egyensúlyban van a külső erővel (ellenállással), így nem tud, vagy 
nem akar létrehozni mozgást. 
Dinamikus erősítő hatás során az izom erőkifejtése elmozdulást hoz létre. Az ízületet alkotó 
ízületi felszínek közelednek egymáshoz, a mozgásban résztvevő izmok hossza változik, 
megrövidül, és a gravitáció ellen folyik a munka (Honfi, 2019). 
-Az ernyesztő hatású gyakorlatok közé soroljuk a kéz- és lábrázásokat, amelyek hatására az 
izmok ellazulnak, kikapcsolódnak az izommunkából. 
A szabadgyakorlati alapformájú gyakorlatokat osztályozhatjuk a testrészek alapján is, ennek 
megfelelően megkülönböztetünk: 

-nyakgyakorlatokat, 

-kargyakorlatokat, 

-törzsgyakorlatokat (has-, hát-, oldalgyakorlatokat), 

-lábgyakorlatokat. 


A nyakgyakorlatok a nyaki gerincszakaszon, a nyak izmainak segítségével végbemenő 


mozgások. 


Nyújtó hatású nyakgyakorlatok: 


-nyakhajlítás előre, hátra, 

-nyakhajlítás balra, jobbra, 

-fejfordítás balra, jobbra, 

-fejkörzés. 
A nyaki gerinc védelme érdekében kerülni kell a túlzott hátrahajlítást. Ennek megfelelően, ha 
nem szükséges a későbbi mozgásvégrehajtáshoz, akkor kerülni kell a nyak hátra hajlítását, a 
teljes nyakkörzést. Ezt kiváltandó alkalmazható a negyed nyakkörzés balra illetve jobbra 


gyakorlat. 


Erősítő hatású nyakgyakorlatok: 


Ezeket a gyakorlatokat az 1-7 éves korosztály testnevelésében nem alkalmazzuk, így itt nem is 


tárgyaljuk. 

A kargyakorlatok a felső végtag ízületeiben a vállöv és a felső végtag izomzatának működése 


révén végbemenő mozgások, mozdulatok. 


Nyújtó hatású kargyakorlatok: 


-ujj- és csuklógyakorlatok (ujjak nyitása-zárása, csukló hajlítása-feszítése, csukló 
körzések) 

-karlendítések (Pl.: magastartásba, oldalsó középtartásba, stb.) 

-kar- és könyökhúzások (Pl.: karhúzás magastartásban, könyökhúzás mellső 
középtartásban), 


-karkörzések (Pl.: karkörzés előre-hátra, malomkörzés előre-hátra) 


Erősítő hatású kargyakorlatok 


-ujj- és kézgyakorlatok (sportágspecifikus mozgások, bölcsődében, óvodában nem 
alkalmazzuk), 

-karemelések és leengedések (lassú tempójú, 2, 3 vagy több ütemen keresztül végzett 
emelések, leengedések, Pl.: karemelés magastartásba 2 ütemen keresztül) 

-karfordítások és forgatások, 

-tölcsérkörzések, 

-karlebegtetés, 


-karhajlítások és nyújtások (állásban, fekvőtámaszban, függésben és támaszban). 


A törzsgyakorlatok a gerinc ízülteiben, a csípőízületben a törzs felületes és mély izomzatának 


működése révén végbemenő mozgások, mozdulatok. 


Hasgyakorlatok 


Nyújtó hatású hasgyakorlatok: 


-törzshajlítások hátra állásban, térdelésben, ülésben, 
-törzsfordításban végzett törzshajlítás hátra állásban, térdelésben, ülésben, 


-passzív törzshajlítás hátra (hason fekvésben). 
Erősítő hatású hasgyakorlatok: 


-hanyatt fekvésből törzsemelés ülésbe, 
-ülésből törzsleengedés hanyatt fekvésbe, dőlések hátra, 
-mellső fekvőtámasz (statikus), 

-ülésben, hanyatt fekvésben és függésben végzett lábmozgások előre (has- és 


csípőgyakorlat). 


Hátgyakorlatok 


Nyújtó hatású hátgyakorlatok: 


-törzshajlítás előre állásban, ülésben, 


-törzsfordításban hajlítás előre. 
Erősítő hatású hátgyakorlatok: 


-törzsdöntés előre, 

-hason fekvésben törzsemelés, 

-hason fekvésben, függésben végzett lábmozgások hátra, 
-hátsó fekvőtámasz (Statikus), 

-hanyatt fekvésben mellkasemelés, 


-egyéb törzsfeszítő gyakorlatok. 


Oldalgyakorlatok 


Nyújtó hatású oldalgyakorlatok: 


-törzshajlítások balra, jobbra, 


-törzsfordítások balra, jobbra. 
Erősítő hatású oldalgyakorlatok: 


-oldalfekvésben törzshajlítás oldalra, 

-oldalfekvésben és függésben lábemelések oldalra, 

-oldalsó fekvőtámaszban végzett csípőemelés és leengedés, 

-oldalsó fekvőtámasz (statikus). 
A törzsgyakorlatok esetében a gerinc védelme érdekében a végrehajtás során kerülni kell a törzs 
fokozott hátrahajlítását, illetve azt, hogy a hátrahajlítás csak az ágyéki gerincszakaszon menjen 
végbe. Helytelen a törzshajlítás végrehajtása során a fej fokozott hátrahajlítása is. A fej nem 
lehet a váll vonalánál hátrébb. A törzs előre döntésekor a térdet enyhén hajlítani kell, szintén a 
gerinc terhelésének csökkentése miatt. 
A lábgyakorlatok az alsó végtag ízületeiben és annak izomzatának működése eredményeként 
létrejövő mozgások és mozdulatok. 


Nyújtó hatású lábgyakorlat: 

-láblendítések, 
-láb- és térdhúzások, 
-lábkörzések, 


-lábujj- és bokagyakorlatok: ujjmozgások, bokahajlítások és körzések. 


Erősítő hatású lábgyakorlatok: 


-térdhajlítások, nyújtások, 
-szökdelések, felugrások, 
-állásból lábujjra, sarokra, külső talpélre, emelkedés, majd ereszkedés, 


-járások lábujjon, sarkon, külső talpélen. 


A határozott formájú gyakorlatokat szerkezetük szerint feloszthatjuk egyszerű és összetett 
gyakorlatokra. 
Egyszerű gyakorlatról akkor beszélünk, amikor a gyakorlat csak egy bizonyos izomcsoportra 
fejti ki hatását, egy testrész vesz részt a mozgásban. PLl.: 
-kargyakorlatok: karkörzés előre, 
-törzsgyakorlatok: törzshajlítás előre, 
-lábgyakorlatok: szökdelés helyben 3x. 
Összetett gyakorlatról akkor beszélünk, amikor a gyakorlat több izomcsoportra hat, több 
testrész vesz részt a gyakorlat végzésében. Pl.: 
-kar- és törzsgyakorlatok: 1-2. ütem: karkörzés előre 2x, 3-4. ütem: törzshajlítás előre 
2x talajérintéssel., 
-kar- és lábgyakorlatok: szökdelés helyben karkörzéssel előre, 
-törzs- és lábgyakorlat: 1-2. ütem: rugózás guggolótámaszban 2x, 3-4. ütem: ugrás 
terpeszállásba, törzshajlítás előre 2x., 
-kar-, törzs- és lábgyakorlatok: 1-2. ütem: karkörzés előre 2x térdrugózással, 3-4. ütem: 
ugrás terpeszállásba, törzshajlítás előre 2x talajérintéssel, 
-összetett törzsgyakorlat: törzshajlításban fordítások. 
A bölcsődében elsősorban az egyszerű gyakorlatokat célszerű alkalmazni és az egyszerűbb 
összetett gyakorlatokat, az óvodában már bátrabban lehet alkalmazni az összetett gyakorlatokat 


1s. 


129 


VI.1.3.2. A szabadgyakorlati alapformájú gyakorlatok szaknyelve, leírása 


A szabadgyakorlati alapformájú gyakorlatok szaknyelve segítséget nyújt a testneveléssel 
foglakozó szakemberek számára, hogy egységesen, mindenki számára érthetően írják le a 
különböző mozgásokat, mozdulatokat. Honfi (2017) szerint a szakma három alapelvet határoz 
meg, az egységesség elvét, a legjellemzőbb sajátosság elvét és a gimnasztikai gyakorlatok 
leírásának, közlésének elvét. 

Egységesség elve alapján minden testhelyzetnek, minden mozgásnak egységes elnevezése van, 
amelyet minden testneveléssel, sporttal foglalkozó szakember ugyanúgy használ, ami segítséget 
nyújt a félreértések kizárásához és a pontos végrehajtáshoz. 

A legjellemzőbb sajátosság elvének alkalmazása azt jelenti, hogy a mozgások megnevezésénél 
nem szükséges annak összes tulajdonságát, jellemzőjét felsorolni, hanem a legjellemzőbb 
mozdulatokat illetve a különbségeket. Pl. A test és a végtagok útirányát nem szükséges 
megadni, ha azt a legrövidebb úton hajtjuk végre, de ha ettől eltér, akkor meg kell határozni az 
eltérő útvonalat. (karlendítés magastartásba oldalsó középtartáson keresztül). Mindkét karral 
vagy mindkét lábbal végrehajtott mozgásoknál nem szükséges a többes szám használata 
(karlendítés magastartásba, ülésben lábemelés), ellenben ha csak az egyik végtaggal végezzük 
a mozgást, akkor azt a végtagot kell megnevezni, amelyikkel a gyakorlatot végrehajtjuk (jobb 
lábemelés, bal karkörzés). A gyakorlatok meghatározásában az egyértelmű, magától értetődő 
sajátosságokat nem kell megnevezni. Pl. A karkörzés esetén nem határozzuk meg, hogy nyújtott 
karral kell végrehajtani- 

A gimnasztikai gyakorlatok leírásának, közlésének elve a gyakorlatok pontos, érthető 
közléséhez ad segítséget, két formában. A szakleírás a szöveges forma, a rajzírás a gyorsabb, 


szemléletesebb leírást szolgálja. 


Szaknyelyv, szakleírás 


A gyakorlatok szakleírása meghatározott sorrendet követ. A gyakorlat leírását a gyakorlat 
izomhatásának meghatározásával kell kezdeni. Pl. Nyújtó hatású kar- és erősítő hatású 
törzsgyakorlat. 

A következő lépés a kiinduló helyzet meghatározása, amelynek pontosan meg kell határoznia 
a testhelyzetet. Pl. Terpeszállás, magastartás. 

A mozgásütemek leírásakor a test, testrész mozgásának leírását a következő szempontok 
alapján kell végrehajtani: 


-megnevezzük a test és a testrészek mozgását (pl. törzshajlítás), 

-meghatározzuk a mozgás irányát (pl. törzshajlítás előre), 

-megadjuk a mozgás nagyságát, kiterjedését, mennyiségét, utánmozgások számát (pl. 
törzshajlítás kétszer előre), 

-szükség esetén meg kell nevezni a mozgás befejező helyzetét, 

-jelölni kell a mozgásütem megismétlését, a gyakorlat ellenkező irányba történő végrehajtását, 
-a gyakorlatleírásnál a honnan — hogyan - hova sorrendben kell gondolkodni. 

A gyakorlatelemek leírásakor a hangsúlyos elemet írjuk le először, majd ,,-val","-vel" raggal 
írjuk a másik gyakorlatelemet (általában ezek végtagok). Pl. ugrás terpeszállásba karlendítéssel 
magastartásba. Ha plusz elemek is szerepelnek a mozgásban, akkor azt , és" szóval kötjük össze 
a leírással. Pl. ugrás terpeszállásba karlendítéssel magastartásba és taps a fej felett. Az ütemek 
leírását mindig pontosvesszővel fejezzük be, s a gyakorlat lezárásakor pontot használunk. 

Pl. Nyújtó hatású kar- és törzsgyakorlat, erősítő hatású törzsgyakorlat 

K.h.: Terpeszállás, kar magastartásban; 

1-2. ütem: Karkörzés kétszer előre; 

3-4. ütem: Törzshajlítás kétszer előre talajérintéssel; 

5-6. ütem: Törzsemelés, karkörzés hátra kétszer; 

7-8. ütem: Karlendítés magastartásba karhúzással hátra kétszer. 

A kéziszergyakorlatok leírásakor a karmozgás helyett a kéziszer mozgását kell leírni. Pl.: 
babzsák lendítés magastartásba. Az egyéb szergyakorlatok esetében meg kell határozni a test 
szerhez viszonyított helyzetét. Pl.: bordásfal esetén: terpeszállás szemben a bordásfallal; pad 
esetén a fésüfog szerű elhelyezkedésnél nem bal illetve jobb oldalt mondunk, hanem a padhoz 


viszonyítunk, fordítsátok a törzseteket a pad felé!. 
Rajzírás 


A gimnasztikai gyakorlatok rajzírással történő leírása, rajzolása egyszerűbbé, szemléletesebbé 
teszi a gyakorlatok rögzítését. A rajzírás a testnevelést, sportot oktatók közös nyelve, amelyet 
mindenki megért tudástól függetlenül. A zenészek kottából dolgoznak, zenélnek, a testnevelők 
a rajzírásból vezetik le a gyakorlatokat. A rajzírás ismerete megkönnyíti szakmai anyagok 
gyűjtését és cseréjét, a gyakorlatok vizuális megjelenítése áthidalhatja a szaknyelvi, vagy akár 
idegen nyelvi ismeretek hiányából fakadó nehézségeket (Metzing, 2010). 

A szaknyelv (szakleírás) és rajzírás kiegészítik egymást. A rajzírás segítséget nyújt a szaknyelv, 
a szakleírás egyértelmű megértéséhez, továbbá hozzásegít nagy mennyiségű gyakorlat gyors, 
érthető lejegyzéséhez. A rajzírást elsősorban a gimnasztikai gyakorlatok esetében alkalmazzuk, 


de sok esetben használjuk a főgyakorlatok leírásához is a szemléletesség érdekében. 

A gyakorlatok rajzírását (Honfi (2019) útmutatását elfogadva) mindig a talajvonal 
meghúzásával kell kezdeni olyan hosszan, hogy az egész gyakorlat ráférjen. A talajvonalon 
ábrázolhatunk állást, guggolást, térdelést, támaszhelyzetet, ülést, fekvést. A talajvonal alá és 
fölé is lehet rajzolni. A talajvonal alatt lévő vonalak (testrészek) a valóságban a talajon 
helyezkednek el, a talajvonal feletti vonalak (testrészek) a levegőben. A test arányos 
ábrázolásához a négyzetrácsos hátteret kell alkalmazni. A gyakorlatok leírásakor mindig a 
mozdulatok kiinduló- és a véghelyzetét kell lerajzolni a végrehajtás sorrendjében. A helyes 
ábrázoláshoz birtokolni kell az arányos testábrázolás kritériumait. 

A test 3 négyzetrács hosszú és ehhez kapcsolódik a fél négyzetrácsban ábrázolt fej. A törzs és 
a nyak együtt 1,25 négyzetrács, a láb 1,75 négyzetrács, a kar 1,25 négyzetrács hosszúságú.(4. 
ábra) 
































4. ábra A test arányai 
A testet elölnézetből, oldalnézetből és hátulnézetből ábrázoljuk olyan módon, ahogy a 5 - 7. 


ábra mutatja. 


































































































5.ábra Elölnézet 6. ábra Oldalnézet — 7. ábra Hátulnézet 
A szemben ábrázoláskor test baloldala a rajzoló jobb oldalának felel meg, a balra irány a 
rajzolónak a jobbra irány. (8. ábra) Az előre illetve a hátra irányoknál a testet úgy ábrázoljuk 
oldalról, hogy az a rajzoló szemszögéből jobbra nézzen és ezek után egyértelmű az előre és a 


hátra irány. (9. ábra) 

8.ábra: Oldalak, irányok 9. ábra: Irányok 
A rajzokon túl, a gyakorlatok pontos értelmezéséhez ad segítséget a rajzírás jelrendszere. A 
jeleket akkor alkalmazzuk, ha a rajzból nem látható egyértelműen a gyakorlat végrehajtási 
módja. 
A nyíl, ha egyenes vonallal ábrázoljuk, akkor a mozgás irányát jelöli (10. ábra), ha az nem derül 
ki a rajzból. A jelzést abban az esetben is alkalmazzuk, amikor alap- vagy szögállásból 
terpeszállásba nem ugrással, hanem lépéssel jutunk el. A szaggatott vonalú nyíl a szer önálló 


útját jelöli. A köríves nyíl a körzések irányát jelöli.(11.ábra) 






















































































10.ábra: Lépés balra terpeszállásba 11.ábra: Bal karkörzés előre, karkörzés balra 


A rugózás jelölésére a vízszintes cikk-cakk vonalat használjuk a rugózást végző testrész mellé 
rajzolva. (12. ábra) A tapsot illetve a bokázást a testrész fölé rajzolt függőleges cikk-cakk vonal 


rajzolásával ábrázoljuk. (13.ábra) 







































































12. ábra: Térdrugózás guggolótámaszban 13. ábra: Kar magastartásban, taps a fej fölött 

Az összeadás (plusz) jel (-4) több jelentéssel bír. A pontosítás érdekében, amikor nem 
egyértelmű a testrészek helyzete, akkor a talajvonal felett a végtag mellett a jobb végtagot 
jelöljük a plusz jellel. (14.ábra) A talajvonal alatt az ütemszám előtt alkalmazva az ütemszám 
felett ábrázolt mozdulat ellentétes oldali végrehajtását jelzi. (15.ábra) A talajvonal alatt, a 
gyakorlat végén szereplő pluszjel az egész gyakorlat ellentétes oldali illetve irányú 


végrehajtását jelenti. (16.ábra). 















































14. ábra 15. ábra 
Szögállás jobb kar mellső 1.ü.:Szögállás kar magastartásban, bal 
középtartásban, bal kar mélytartásban; karkörzés előre; 
Jobb haránt terpeszállás. 2.ü.: mint első ütem ellenkezőleg vagy 


karkörzés hátra; 

1-2.ü.: Karkörzés kétszer balra; 

3-4.ü.: Mint 1-2.ütem ellenkezőleg vagy 
karkörzés kétszer jobbra. 









































16. ábra 


Kh.: Alapállás; 

1.ütem: Lépés balra terpeszállásba karlendítéssel oldalsó középtartásba; 
2.ütem: Törzsfordítás balra karlendítéssel baloldalsó középtartásba; 

3. ütem: Mint 1.ütem; 

4.ütem: Mint Kh. ; 

5-8.ütem: Mint 1-4.ütem ellenkezőleg. 

A szorzás (X) jellel a talajvonal alatt, az ütemszám mögött az utánmozgások, a rugózások 


ismétlésszámát jelöljük. (17.ábra) 











17. ábra Karkörzés kétszer balra, karkörzés kétszer jobbra 
A szorzás jel a talajvonal alatt, a gyakorlat végén az egész gyakorlat megismétlésének az 


ismétlésszámát jelenti. (18.ábra) 
































18. ábra: A gyakorlatot 8-szor kell végrehajtani 
A talajvonal alatti szám (4.) az ütemszámot jelenti. Amennyiben a számokat kötőjellel (1-2.) 
kötjük össze, akkor az azt jelenti, hogy a mozgást hány ütemen keresztül kell végrehajtani. 


(19.ábra) 














19. ábra: Lábemelés két ütemen keresztül, lábleengedés két ütemen keresztül 

A talajvonal feletti szám a testfordulat balra mértékét jelzi. Ezek a számok 45 -tel osztható 


számok. (20.ábra) 











20. ábra: Lépés balra 1809—os fordulattal terpeszállásba, karlendítéssel oldalsó középtartásba 


A rajzírás végrehajtásának az egységesség megtartásáért betartandó szabályai vannak, amelyet 
az alábbiakban összefoglalva írunk le. 

A szabadgyakorlati alapformájú gyakorlatok rajzírását a talajvonal meghúzásával kezdjük, 
majd lerajzoljuk a gyakorlat kiindulóhelyzetét, ami lehet állás, terpeszállás, guggolás, térdelés, 
támasz, kartartás, stb.. A gyakorlat első rajza mindig a kiindulóhelyzetet jelenti, s az első ütem 
nem egyezhet meg azzal, egy-két kivétellel, pl. Kh.: guggolótámasz; 1-3.ü.: rugózás 3x 
guggolótámaszban; 4.ü.: ugrás fekvőtámaszba. A továbbiakban a gyakorlat mozdulatainak 
kiinduló- és véghelyzeteit rajzoljuk le a legmegfelelőbb nézetet választva, ezzel elősegítve a 
szemléletes, egyértelmű olvasást. A gyakorlatok mozdulatait mindig az első rajztól balról 
jobbra haladva rajzoljuk a talajvonal megszakítása nélkül. Az első ütemszámot a második rajz 
(testhelyzet) alá írjuk, s a továbbiakban a testhelyzetek, mozdulatok, mozgások sorrendjét 
sorszámozzuk, nem az ábrázolt testhelyzeteket. Ha egy mozdulat ismétlődik (Pl.: 
kiindulóhelyzet), s már lerajzoltuk, akkor azt nem kell újra lerajzolni, hanem a már meglévő 
rajz alatt lévő ütemszám mellé vesszőt írunk és mellé írjuk a másik ütemszámot is. A 
kiindulóhelyzet ismétlésekor az első ábra alá írjuk az ütemszámot. Az előzőekben leírtakat jól 
lehet látni a 18. ábrán. 

Az ellentétes oldalra, vagy ellentétes végtaggal végrehajtott gyakorlatot nem kell újra lerajzolni, 
hanem a gyakorlat azon ábrája után, amellyel a mozdulat ellentétes a talajt jelző vonal alatt, az 
ellentétes mozdulat ütemszáma elé ,,t" jelet írunk. Lásd 15. ábra. Amennyiben a teljes 
gyakorlatot hajtjuk ellentétesen végre, abban az esetben sem kell ellentétesen lerajzolni a 


gyakorlatrészt, hanem a talajvonal alatt a gyakorlat végén írunk egy ,,1-" jelet. 

Egy ütem egymás után történő többszöri végrehajtását a talajvonal alatt jelöljük ,.x" jellel. 
(17.ábra) 

Egy egész gyakorlat egymás után történő többszöri ismétlése esetén a talajvonal végén, a vonal 
alatt tüntetjük fel az ismétlésszámot (4x, 6x stb.). 

A kéziszer és szergyakorlatok rajzírása alapvetően megegyezik a szabadgyakorlatok 
rajzírásával, de mindig utalni kell a kéziszerre illetve a szerre. A rajzolás során egyértelműen, 
felismerhetően kell rajzolni a szereket. 

A szabadgyakorlati alapformájú gyakorlatok rajzírása során statikus és dinamikus (mozgásos) 
több, általunk kiválónak tartott szakirodalom (Honfi, 2019; Bucsyné, 2017) is részletesen 
foglalkozik a témával. Jelen sorokban csak felsoroljuk azokat a gyakorlatelemeket, amelyek a 
bölcsődei és az óvodai testnevelés szempontjából meghatározóak. A felsorolásnál Honfi (2019) 


felosztásából indulunk ki. 


Tartásos gyakorlatelemek 


Kartartások 
Nyújtott kartartások: 


— mélytartás, a kar a test két oldalán befelé forduló tenyérrel, alapállásban a kar mindig 
mélytartásban van, 
— mellső középtartás, a kar a test előtt, vízszintesen, vállszélességben helyezkedik el, a két 
tenyér egymás felé néz, 
— oldalsó középtartás, kar a test síkjában, oldalt, a váll magasságában, a váll 
meghosszabbításában, a test két oldalán van, a tenyér lefelé néz, 
— magastartás, párhuzamos karok vállszélességben, függőlegesen felfelé mutatnak, a test 
oldalsíkjának meghosszabbításában, a tenyerek egymásfelé néznek, 
— rézsútos tartások, a karok 459 szögben helyezkednek el az alapkartartásokhoz képest: 
— hátsó rézsútos mélytartás, a mélytartás a test mögött van, 
— mellső rézsútos mélytartás, a kar a test előtt a mélytartás és a mellső középtartás között 
helyezkedik el 459 szögben, 
— mellső rézsútos magastartás, a kar a test előtt a magastartás és a mellső középtartás 
között helyezkedik el 459 szögben, 
— oldalsó rézsútos mélytartás, a kar a test oldalán a mélytartás és az oldalsó középtartás 


között helyezkedik el 459 szögben, 

— oldalsó rézsútos magastartás, a kar a test előtt a magastartás és az oldalsó középtartás 
között helyezkedik el 459 szögben, 

— mellső oldalsó rézsútos középtartás, a két kar mellső közép- és oldalsó középtartás 
között 459 szögben, vízszintes helyzetben van, 

— mellső oldalsó rézsútos mélytartás, a kar az oldalsó rézsútos mélytartás és a mellső 
rézsútos mélytartás között 459 szögben helyezkedik el, elől — oldalt — fent, 

— mellső oldalsó rézsútos magastartás, a kar az oldalsó rézsutos magastartás és a mellső 


rézsutos magastartás között 459 szögben helyezkedik el, elől — oldalt — fent. 


Hajlított kartartások: 


— csípőretartás, a kéz a csípőn van, 

— mellheztartás, a kar hajlítva a mell előtt van vízszintesen, tenyerek lefelé néznek, 

— vállhoztartás, a kar hajlítva van könyökben, az alkar függőleges és a tenyér közelít a vállhoz, 
— vállratartás, a kar hajlítva van könyökben, a felkar közelít a vízszinteshez, az ujjak enyhén 
érintik a vállat, 

— tarkóratartás, a kar hajlított a tenyerek a nyakon támaszkodnak, ujjfűzéssel is végrehajtható, 
— derékszögtartás, a karok derékszögben hajlítottak, a felkar vízszintes az alkar felfelé néz, 

— ívestartások, a karok enyhén hajlítottak, ívet mintáznak. 

Egyéb kartartások: 
— vegyes kartartások, azok a kartartások, ahol a karok nem szimmetrikusan helyezkednek el, 
mint pl.: jobb kar magastartásban, bal kar oldalsó középtartásban, 

— bal (jobb) oldalsó középtartás, gyakran alkalmazott vegyes kartartás, a bal kar oldalsó 
középtartásban van és a jobb kar a mellkas előtt vízszintesen helyezkedik el, a jobb oldalsó 
középtartás esetén a jobb kar van oldalsó középtartásban és a bal kar van a test előtt, 

— ,, 5" tartás, a karok enyhén hajlítottak, ívet mintáznak, az egyik kar magastartásban, a másik 

a test mögött mélytartásban helyezkedik el, 


— csukló- és karkeresztezések. 


Állások 


— alapállás, a törzs egyenes, a sarok összeér, a lábfejek elől egy lábfejnyire nyitottak, a kar 
mélytartásban van, 

— pihenjállás, alapállásban az egyik térd enyhén hajlított, 

— zártállás, alapállásban a lábbelső élei összeérnek, 

— lábujjállás, a lábujjakon, a láb első felén van a testsúly a sarok minél magasabbra emelése 
után, 

— sarokállás, a testsúly a sarkon van, a lábfejet fel kell emelni minél magasabbra, 

— hajlított állás, a térd hajlítva van alapállásban, a hajlításban derékszöget zár be a comb és a 
lábszár, 

— guggolóállás, hajlított állásban maximálisan hajlított a térd, a sarkon ülünk, 

— szögállás, olyan alapállás, amelyben a kar nem mélytartásban van pl.: a szögállás magastartás 
és a szögállás oldalsó középtartás gyakran alkalmazott állás a gyakorlatok kiinduló 
helyzeteinél, 

— terpeszállás, a lábak oldalsíkban nyitottak legalább vállszélességig, a testsúly egyenlően 
oszlik el a két lábon, a terpeszállás mindig az oldalterpeszállást jelent, ezért nem jelöljük külön, 
— harántterpeszállás, a láb nyitása során az egyik láb elöl a másik hátul van, a lábfejek 
párhuzamos vonalakon helyezkednek el, az elöl lévő láb határozza meg a haránthelyzetet pl..: 
bal haránt terpeszállás esetén a bal láb van elöl, 

— lépőállás, alapállásban az egyik lábat lábfejnyire elmozdítjuk valamilyen irányba úgy, hogy 
a testsúly a helyben maradó lábon marad, 

— kilépőállás, alapállásban az egyik lábat lábfejnyire elmozdítjuk valamilyen irányba úgy, hogy 
a testsúly a kilépő lábra kerül, 

— támadóállás, a támadóállásnál alapállásból előre, hátra, vagy az elmozduló láb oldalának 
irányába úgy kell kilépnünk kb. három lábfejhosszan, hogy az elmozduló láb térdben 
derékszögig hajlított, a helyben maradó láb nyújtott helyzetbe kerüljön, mindkét láb talpa és 
sarka érintse a talajt, a testsúly döntően az elmozduló lábra kerüljön, törzs a nyújtott láb 
meghosszabbításába legyen, az elöl lévő láb határozza meg a támadóállást, 

— védőállás, a támadóállás ellentéte, a helyben maradó láb hajlik derékszögig és azon marad a 
testsúly, 

— lebegőállás, az egyik lábon állunk a másik láb valamelyik irányban a levegőben van, a 
támaszkodó láb alapján határozzuk meg a lebegőállást, pl.: bal lebegőállás jobb láb nyújtással 


előre. 


Térdelések 


— térdelés, a térden támaszkodunk, a térdek összeérnek, a test egyenes, függőleges, a lábfej a 
talajon van, 


— terpesztérdelés, nyitott térddel végzett térdelés, 

— féltérdelés, az egyik térd a talajon a másik láb hajlítva a talppal a talajon helyezkedik el, a 
talajon lévő térd határozza meg az elnevezést, pl.: bal térdelés jobb láb nyújtással jobbra, 


— térdelőülés, térdelésben a sarkon ülünk, 


Ülések 


— nyújtott ülés, az alátámasztás a láb háti része és az ülőfelület, a lábak nyújtottak, 

— terpeszülés, nyújtott ülésben vállszélességig nyitottan helyezkednek el a lábak, 

— hajlított ülés, a talp a talajon a térd derékszögben hajlított, 

— zsugorülés, a térd maximálisan hajlított a karral átkulcsoljuk a térdünket, 

— törökülés, olyan hajlított ülés, ahol a lábszár keresztezett, a comb nyitott és a talaj közelében 
helyezkedik el, 

— lebegőülés, az alátámasztás csak az ülőfelületen van, a törzs és a láb emelt, általában 459 


szöget zárnak be egymással. 


Fekvések 


— hasonfekvés, a test teljes felületével hason támaszkodik a talajon, 

— hanyattfekvés, a test teljes felületével háton támaszkodik a talajon, 

— oldalfekvés, a test az oldalán és az azonos oldali kar teljes felületén támaszkodik a talajon, a 
másik kar a test előtt a mellnél hajlított helyzetben támaszkodik a talajon, az oldalfekvés lehet 


bal vagy jobb oldalon. 


Kéz- és lábtámaszok 


— guggolótámasz, olyan guggoló állás, amelynél a kéz támaszkodik a talajon, a törzs kissé előre 
dől, az ujjak előre néznek, 

— térdelőtámasz, a támasz a térdeken és a kezeken van, a comb-törzs-kar derékszögben 
helyezkedik el egymáshoz képest, 

— terpesztérdelőtámasz, a támasz a térdeken és a kezeken van, a comb-törzs-kar derékszögben 
helyezkedik el egymáshoz képest, a térdek egymástól távolabb helyezkednek el a talajon, a 
lábak nyitottak, 

— fekvőtámasz, (mellső fekvőtámasz), a lábon és a vállszéleségben lévő kézen van a támasz 
úgy, hogy a test egyvonalban marad a lábbal, a mellkas néz a talaj felé, 

— terpesz fekvőtámasz, a lábon és a vállszéleségben lévő kézen van a támasz úgy, hogy a test 


egyvonalban marad a lábbal, a lábak nyitottak, 

— oldal fekvőtámasz, az egyik lábon és az azonos oldali kézen van a támasz úgy, hogy a test 
egyvonalban marad a lábbal, ha a bal oldal néz a talaj felé, akkor bal oldalsó fekvőtámasz, 
ha a jobb, akkor jobb oldalsó fekvőtámasz, 

— hátsó fekvőtámasz, a lábon és a vállszéleségben lévő kézen van a támasz úgy, hogy a test 


egyvonalban marad a lábbal, a hát néz a talaj felé. 


Dinamikus, mozgásos gyakorlatelemek 


A dinamikus (mozgásos) gyakorlatelemek estében a kiterjedést, az irányt, a tempót is jelölni 
kell, erre szolgál a már előzőekben ismertetett jelrendszer. 

A gyakorlatok leírásánál, jelölésénél figyelni kell, hogy a különböző mozdulatokat más-más 
tempóval hajtjuk végre. A rajzok esetében mindig a kiindulóhelyzetet és a befejező helyzetet 
rajzoljuk le. A rajzolás során olyan nézetet kell választani, amiből egyértelműen lehet 
következtetni a gyakorlat végrehajtására. 

A lendítések, körzések egy ütemen keresztül, az emelések és a leengedések több ütemen 
keresztül történnek. 

A hajlításokat és nyújtásokat, fordításokat, döntéseket végrehajthatjuk egy illetve több ütemen 
keresztül is, a dőléseket inkább több ütemre tervezzük. 

A szökdeléseket is egy ütemben ábrázoljuk, de itt célszerű a többszöri ismétlés, az ábrázoláskor 


a talaj fölött rajzoljuk a testet. 


VI.1.3.3. A szabadgyakorlati alapformájú gyakorlatok tervezésének, lebonyolításának 


szempontjai 


A szabadgyakorlati alapformájú gyakorlatok célja — leegyszerűsítve - a biomechanikailag 
helyes testtartás kialakításának elősegítése, a szervezet felkészítése a különböző mozgásformák 
minél — gazdaságosabb, magasabb szintű elsajátítására, végrehajtására. A célok 
megvalósításához a gyakorlatokat körültekintően, meghatározott szempontok alapján kell 
összeállítani, amelyben a szervezet felkészítése mellett az életkori sajátosságokhoz való 
igazodást is figyelembe kell venni. 

A gyakorlatsort keringésfokozó gyakorlatokkal kell kezdeni, amelyek általában szökdelések, 
helyben futások, de lehetnek karkörzések, karlengetések is vagy ezek együttes végrehajtása. 

A gyakorlatoknál a fokozatos terhelést szem előtt tartva először nyújtó hatású, majd erősítő és 
a végén nyújtó, ernyesztő hatású gyakorlatokat tervezzünk. Kivétel az első egy vagy két 


gyakorlat, amely a keringésfokozás miatt szökdelés, vagy helyben futás (ezek a gyakorlatok 

erősítő hatásúak). Fontos szempont, hogy izomcsoportot csak nyújtás után lehet erősíteni, majd 
azt újra nyújtani kell. 

Az első gyakorlatoknál inkább a statikus, később a dinamikus gyakorlatokat alkalmazzuk. A 
legújabb nemzetközi szakirodalom az elmúlt időszak felfogását átgondolva, újból előnyben 
részesíti a dinamikus gimnasztikát, de nem a nagy kiterjedéssel végrehajtott, hanem a kis 
utánmozgással megvalósított gyakorlatokat. Néhány szakirodalom a dinamikus gyakorlatok 
esetében szorgalmazza az úgy nevezett "vektoros" végrehajtást, amely során a fő 
mozgásiránytól (vektortól) az utánmozgások kismértékben balra illetve jobbra eltérnek. 
(Schleip és Müller, 2012) 

Minden izomcsoportot foglalkoztatni kell, s Bucsynéval egyetértve (2017) használjunk többféle 
alapformát egy izomcsoport nyújtására, erősítésére. Pl.: a karizom nyújtására alkalmazható a 
karkörzés, a karhúzás vagy akár a karlendítés is (Bucsyné, 2017). 

Tartsuk szem előtt a szimmetrikus terhelést, így mind a két oldalra végeztessük a gyakorlatokat 
illetve mind a két irányba. Tipikus hiba, hogy egy gyakorlatot balra kezdve terveznek meg, de 
a jobbra kezdést elhagyják. Ez szintén nem szolgálja a szimmetrikus hatáskiváltást. Pl. Kh.: 
terpeszállás magastartás; 1.ü.: Törzshajlítás előre bal boka érintéssel; 2.ü.: törzshajlítás előre 
talajérintéssel; 3.ü.: törzshajlítás előre jobb boka érintéssel; 4.ü.: mint k.h.. Ebben az esetben a 
szimmetrikus hatás érdekében ellenkező kezdéssel is végre kell hajtatni a gyakorlatot. 5.ü..: 
törzshajlítás előre jobb boka érintéssel; 6.ü.: törzshajlítás előre talajérintéssel; 7.ü.: törzshajlítás 
előre bal boka érintéssel; 8.ü.: mint k.h.. vagy egyszerűen csak azt írjuk, hogy 5-8. ü.: mint 1- 
4. ü. ellenkezőleg. 

Az izomcsoportokat felváltva foglalkoztassuk, egymás után ugyanazt az izomcsoportot ne 
nyújtsuk vagy ne erősítsük. 

A kiindulóhelyzetek változatos alkalmazásával érdekesebbé, változatosabbá tudjuk tenni a 
gyakorlatokat. Néha elég csak a kartartáson változtatni vagy az állás módján. 

Igaz a szakirodalom nem ír elő sorrendet, de célszerű fentről lefelé haladva tervezni a 
kiindulóhelyzeteket. Kerüljük a  testhelyzetekhez való visszalépést. Pl.  Guggoló 
kiindulóhelyzet után a következő gyakorlat kiindulóhelyzete térdelőtámasz, akkor az ezt követő 
kiindulóhelyzetet ne kövesse se guggolás, se állás, de támasz illetve ülés kiindulóhelyzet lehet. 
A gyakorlatsor közepére tervezzünk keringésfokozást. (lendítéseket, rugózásokat, stb.) 

Az egyszerű gyakorlatok ne legyenek túlsúlyban (egy mozgást tartalmazó gyakorlatok), 
törekedni kell az egyszerre több izomcsoportot megmozgató összetett gyakorlatok 


alkalmazására. A bölcsődei testnevelés szabadgyakorlatainak összeállításánál inkább az 

egyszerűbb gyakorlatokat tervezzük, de ott is be lehet építeni az egyszerűbb összetett 
gyakorlatokat, ahol a mozgáselemek egymásra épülnek. Pl. Karkörzés előre, törzshajlítás előre. 
Az óvodában már bátrabban lehet alkalmazni az összetett gyakorlatokat. 

A gyakorlatsoroknál 2,4,8 ütemű gyakorlatokat tervezzünk, a bölcsődében inkább csak 2, 4 
üteműeket. A gyakorlatok száma a bölcsődében 5-6 db, az óvodában 10-12 db. 

A szabadgyakorlatok megvalósítása a bölcsődében illetve az óvodában számos sajátossággal 
rendelkezik. 

A bölcsődében az életkori sajátosságok miatt néhány gyakorlat esetén lehet alkalmazni 
mondókákat, hasonlatokat (Pl. Guggoljatok le, mint a nyuszi a fűben!), játékos kifejezéseket. 
Ha szükséges meg lehet állni az ütemezéssel, vagy akár el is lehet hagyni, ütemtartás nélkül 
végrehajtatni a gyakorlatot. 

Az óvodában is hasonlóan a bölcsődéhez, lehet alkalmazni hasonlatokat, játékos kifejezéseket, 
néhány feladatnál lehet alkalmazni az ütemtartás nélküli végrehajtást is. Ennél a korosztálynál 
az életkori sajátosságok figyelembe vétele mellett törekedjünk a szaknyelv használatára. 

Mind a két korosztály esetében a vizualitás miatt a gyakorlatközlések esetében a bemutatás 
mindig legyen jelen. A közlés mellett egyidőben használjuk a bemutatást illetve az utasítást is 
kössük össze a bemutatás alkalmazásával. A bemutattatást, mint motiváló eszközt használjuk 
bátran, ez a korosztály szívesen mutat be gyakorlatokat a társai előtt. 

A szabadgyakorlatok vezetése során törekedjünk a vidám, játékos megoldások alkalmazására, 
amelyet megvalósíthatunk az ütemezés gyakorlaton belüli gyorsításával, lassításával, a 
gyakorlatokon belül kisebb versengésekre való felhívással (pl. Ülésben lábemelés esetén , ki 


tudj tovább tartani a lábát?"). 


VI.1.4. Mozgásos játékok gimnasztikai feladatokkal 


A mozgásos játékok gimnasztikai feladatokkal kevés eszközt igénylő, hangulatos, egyszerű 
feladatokat és szabályokat tartalmazó, könnyen elsajátítható, a bemelegítést, illetve különböző 
motoros képességeket fejlesztő játékok (Honfi, 2017). A játékok témaköréről későbbi 
fejezetben bővebben beszélünk, itt elsősorban a bemelegítő és előkészítő játékokat tárgyaljuk. 
A bemelegítő játékok jellemzői, hogy minden résztvevő folyamatosan mozog, a játék 
viszonylag intenzív, kevés az állásidő, nem esnek ki a játékból a gyerekek, illetve kiesés esetén 
kiegészítő feladatokat hajtanak végre, ezzel fenntartva a keringés magasabb szintjét. 
Amennyiben a játékokat előkészítő gyakorlatként alkalmazzuk, akkor figyelemmel kell lenni a 
fokozatos terhelésre. 


A mozgásos játékok gimnasztikai feladatokkal felosztását az alábbi módon tesszük meg. 

Fogó és futó játékok 


Ide tartoznak az egyszerű fogók: érintő fogó, páros fogó, elefánt fogó, terpesz fogó, stb.. A 
fogójátékok végezhetők futással, szökdeléssel, különböző utánzó mozgásokkal (pl. 


, Tákjárással", , medvejárással", stb.) 


Kiizdőjátékok 


A küzdőjátékokat a bemelegítés során a bölcsődében és az óvodában nem alkalmazzuk az 


életkori sajátosságok miatt. 
Labdás játékok 


A bemelegítés során a különböző futójátékok bővítését, kiegészítését szolgálhatják azok a 
feladatok, ahol a különböző méretű labdákat gurítják, dobják, vezetik a gyerekek (Pl.: 
labdagurítással/vezetéssel fogó), illetve különböző célba gurítások, -dobások alkalmazásával 


játszanak játékokat (pl. szabadulás a labdától). 


VI.2. Fő gyakorlatok 


Az 1-7 éves gyermekek testnevelésének megvalósításakor a főgyakorlatok feladata, hogy 
elősegítse akülönböző mozgásformák eredményes és hatékony elsajátítását, gyakorlását, illetve 
annak bevésését a gyerekeknél. A mozgásformák elsajátításának feldolgozásakor elsősorban az 
óvodai testnevelés felosztását követjük, annak ellenére, hogy a bölcsődei testnevelés 
mozgásrendszere kevesebb mozgásformát tartalmaz. A főgyakorlatok mozgásrendszerének 
tárgyalásakor, mozgásformáinak bemutatásánál kiindulási alapnak Bucsyné bölcsődei (2010) 
és óvodai (2017) testnevelést feldolgozó munkáit fogadjuk el, ezeket egészítjük ki, 


aktualizáljuk. 


VI.2.1. Atlétikai mozgások 


Az atlétika alapsportág, amely meghatározó szerepet tölt be a bölcsődei illetve az óvodai 
testnevelésben, mivel számos alapvető mozgásformát tartalmaz (járás, futás, ugrás, dobás). Az 
atlétikai mozgások segítségével, gyakoroltatásával jól fejleszthetők a motoros képességek. A 
mozgásformák többször egymásutáni vagy tartós végrehajtásával a kondicionális, a pontos 


mozgáselsajátítással a koordinációs képességek fejlesztését valósíthatjuk meg. Az atlétikai 

mozgások pontos, gazdaságos elsajátítása számos sportági mozgásforma tanulási folyamatát 
könnyíti meg, illetve az aerob állóképesség magasabb szintjének elérésével teremti meg 
kondicionális alapjait. 

A bölcsődei és az óvodai testnevelés atlétikai mozgásanyagát három csoportba sorolhatjuk: 
futások, ugrások, (atlétikai) dobások. A bölcsődei testnevelés sajátosságait figyelembe véve az 


1-3 éves gyermekek esetében a futásokat kiegészítjük a járások tárgyalásával is. 


Járások, futások 


A korai gyermekkorra tehető a járás stabilizálódása, a minél helyesebb, gazdaságosabb 
kivitelezés elérésével. A bölcsődei testnevelés mozgásanyaga nagymértékben segítheti a 
különböző körülmények közötti magabiztos, rendezett járás kialakulását. A különböző irányba 
történő járások (előre, oldalirányba, hátrafelé), tárgyak, személyek kerülése, akadályok 
átlépése, azokra való fel- és lelépés, a járásmódok (sarkon, lábujjon, térd-és sarokemeléssel 
járás) változatos alkalmazása segítséggel vagy anélkül jól szolgálják a járás minél pontosabb 
elsajátítását, készséggé válását. A kisgyermekek egyensúlyérzékének fejlesztése szempontjából 
meghatározó jelentőséggel bírnak az egyensúlyozó járások, járásgyakorlatok. Az egyensúlyozó 
járásgyakorlatokat a fokozatosság elvének betartásával első alkalommal a talajon felrajzolt 
vagy a talajra felragasztott vonalon vagy vonalak között végeztethetjük, majd ezután 
következzen a különböző szereken (kis téglákon, padon) történő egyensúlyozó járás. Az első 
lépések esetében fontos a segítségadás (pl.: kézfogás) a biztonságos végrehajtás érzésének 
biztosítása érdekében. Az egyensúlyozó járás gyakorlása során a változatosság és a 
hatékonyság elérése érdekében bátran kell alkalmazni a különböző járásmódokat, az eszközök, 
tárgyak hordását, a járás közbeni feladatvégrehajtásokat. 

A járás stabilizálódásával párhuzamosan az 1-3 éves gyermek egyre nagyobb mértékben 
törekszik a futás elsajátítására, s a korai gyermekkor végéhez közeledve az egyik kedvelt 
mozgásformájává válik. Ebben a korban a futás lépéshossza rövid, a frekvenciája magas. A 
változatos feladatok különféle körülmények közötti alkalmazása elősegíti a futótechnika 
javulását, ezáltal a stabilabb, eredményesebb végrehajtást. A bölcsődei testnevelésben számos 
futásgyakorlattal alakíthatjuk ki a helyes futótechnikát, amelyeket az alábbiakban sorolunk fel: 
-futás egyenes irányban előre, 

-futás irányváltoztatással, itt alkalmazhatunk jeleket (hang illetve eszközt), tárgyakat (a 

tárgyaknál kell irányt változtatni), 


-futás tárgyak, személyek kerülésével, 

-futás akadályok fölött, 

-futás közben feladatvégrehajtás, jelre testhelyzetváltoztatás (hason-, hanyattfekvés, leülés, 
guggolás, stb), 

-futás társakkal, 

-gyorsfíutás különböző kiindulóhelyzetekből történő indulással. 

Az első gyermekkorba lépve a lépéshossz növekedésével és ezáltal a frekvencia csökkenésével 

egyre több gyermek esetében találkozhatunk a jól koordinált futómozgással. A 6-7 éves 

gyermekek esetében ez az arány már eléri a 9090-ot is. Ez a mozgásfejlődési állapot teszi 

lehetővé, hogy az óvodások futással kapcsolatos mozgásrendszerében a bölcsődei 

mozgásanyagra építve pontosabb technikai végrehajtást igénylő futómozgások is megjelennek. 

Az óvodai atlétikai futásokat Bucsyné (2017) az alábbiakban határozza meg: 

-gyorsfutások 10-30 méteren állórajttal való indulással, 

-belegyorsuló futások, 

-futás irány- illetve tempóváltoztatással, 

-közepes iramú futás 100-250 méteren. 

A fent említett futások megfelelő minőségű végrehajtásához számos előkészítő és rávezető 

gyakorlat nyújt segítséget. 

Az előkészítő gyakorlatok célja a szervezet előkészítése egy adott mozgásforma sikeres 

végrehajtásához. Az atlétikai futások esetében idetartoznak a törzsizomzat, lábizomzat 

erősítését, a csípő-, térd-, bokaízület stabilizálását, mozgékonyságának fejlesztését, illetve az 

általános mozgásmintákat szolgáló gyakorlatok, amelyeket az alábbi felsorolás tartalmaz: 

-a gimnasztikai gyakorlatok (láblendítések, szökdelések, stb.), 

-különböző járások (lábujjon, sarkon, külső talpélen járások), 

-szökdelések helyben és haladás közben egy vagy páros lábon, 

-futás eszközök használatával (futás akadályok felett, koordinációs létra, stb.), 

-futás feladatokkal (indiánszökdelés ellentétes karlendítéssel, jelre irányváltoztatások, 
testhelyzetváltoztatások, stb.), 

- homokban, szőnyegen, fel-, és lefutások lépcsőzetesen felépített akadálypályán, 

-különböző futásokat, szökdeléseket tartalmazó testnevelési játékok (fogó és futó játékok, sor- 
és váltóversenyek futófeladatokkal). 

A rávezető gyakorlatok célja, hogy egy új gyakorlat elsajátításához oly módon adjon segítséget, 


hogy annak egy vezető műveletét leegyszerűsítve tartalmazza. Az atlétikai futásoknál a 


146 


futófeladatok és a futóiskolai gyakorlatok alkalmazásával tudjuk előkészíteni a különféle 
futások eredményes végrehajtását. 

A futóiskolai gyakorlatok közül alkalmazhatjuk: 

- a futást sarokemeléssel, magas térdemeléssel, 

- a dzsoggolást, a taposófutást. 

A futófeladatok a különböző feltételekkel végrehajtott futásokból állnak, amelyek lehetnek 
folyamatos futások egyenletes vagy váltakozó sebességgel, fokozó futások eltérő helyzetekből 
(állás, járás, taposás, stb.). A futófeladatok pontosabb és eredményesebb végrehajtását 
segíthetik a megvalósításkor alkalmazott eszközök. Ilyen eszközök lehetnek a teljesség igénye 
nélkül a , sapka" bója, a koordinációs létra, a karika, a babzsák. 

A sikeres mozgástanulást segíti a futófeladatok és a futóiskolai feladatok kombinált 


felhasználása, mint például a térdemeléssel futásból gyorsfutás. 


Módszertani ajánlások az atlétikai futások oktatásához 





A futások helyes technikai végrehajtásának elsajátításához elsősorban a megfelelő lépéshossz 
és frekvencia kialakítását kell elérni. A különböző eszközök használata, mint a bója, 
koordinációs létra, karikák, a talajra rajzolt és ragasztott vonalak segítségül szolgálhatnak, 
mivel ezek a gyerekek számára támpontot adnak a megfelelő lépéshossz elsajátításához, 
továbbá lehetőséget biztosítanak a pedagógus számára a differenciált feladatkiadáshoz. A 
különböző testnevelési játékok, elsősorban a futó és fogójátékok valamint a váltóversenyek és 
azok futással kapcsolatos adaptációi az előzőekben leírtak elsajátítását oly mértékben segítik, 
hogy a gyermekek játékos formában sajátíthatják el a futások helyes, gazdaságos technikai 
végrehajtását. A futásokat elsősorban együttes csoportfoglalkoztatási formában oktatjuk, de az 
ismétlő és alkalmazó gyakorlás esetében célszerű a csoport illetve a csapat foglalkoztatási 


forma használata Is. 


Ugrások 


A korai gyermekkorban az ugrás a gyors lelépésekből alakul ki a hosszabb repülési szakaszok 
megjelenésével. Elsősorban a helyből távolugrás tökéletesedik, a hároméves gyermek képes 
már földön fekvő tárgyakat, kisebb akadályokat átugrani. A bölcsődés korú gyermek szívesen 
ugrik, szökdel, de inkább csak helyben végzi azt. Az ugrás fejlődésének elősegítésére az 1-3 
éves korban az alábbi ugrásokat alkalmazhatjuk: 
-szökdelések helyben, alacsony akadályok (zsinór, vonal, babzsák, karika, egyensúlyozó tégla, 
stb.) felett, 

-sorozatugrások vonalak felett, karikákba, koordinációs létrával, 
-alacsony szerekről leugrások (pad, zsámoly, stb.), 
-ugrások célba (karikába, vonal mögé, rajzolt körökbe, stb.), 
-20-30 cm széles sáv átugrása, átlépése helyből, 
-sorozatugrások ugróasztalon. 
Az első gyermekkorban az ugrások akkor fejlődnek tovább, ha a gyerekek különböző 
formákban rendszeresen gyakorolják, ezzel előkészítve az óvodai atlétikai ugrásokat: 
-a távolugrás helyből és nekifutással (guggoló technikával), 
-a magasugrás helyből és szemből nekifutással. 
Az ugrások előkészítő gyakorlatainak célja - hasonlóan a futások esetében leírtakkal — a 
szervezet előkészítése, az atlétikai ugrások pontos, gazdaságos, sérülésmentes végrehajtására. 
Ennek megfelelően kiemelt feladat a törzs- és lábizomzat erősítése, a boka-, térdízület 
stabilitásának megőrzése és fejlesztése, az izmok rugalmasságának fenntartása, az ízületi 
mozgáshatár növelése. A célgimnasztikai gyakorlatokon (láblendítések, szökdelések, nyújtó 
hatású lábizom gyakorlatok, stb.) kívül az alábbi előkészítő gyakorlatokat végeztethetjük: 
-szökdelések páros illetve egy lábon, továbbá váltott lábon, 
-szökdelések akadályokra fel és le, illetve akadályok felett (zsámoly, pad, szekrény, stb.), 
-mélyugrások, 
-belegyorsuló futások szerek segítségével, majd azok nélkül, 
-szökdelések eszközökkel (karika, babzsák, koordinációs létra, stb.), 
-futás — elugrás összekapcsolását elősegítő gyakorlatok. 
A rávezető gyakorlatok segítségével a gyermekek könnyebben megérzik az ugrások lényeges 
technikai elemeit, a talajról történő elrugaszkodás dinamizmusát, az el- és felugrás közti 
különbségeket. Az alábbi feladatok segítenek a fentiek elérésében: 
-helyből távolugrás esetében: mélyugrások padról, zsámolyról, szekrényről, célba ugrások 
helyből, 

-helyből magasugrás esetében: helyből átugrások babzsákok illetve kisebb akadályok felett, 
- nekifutással elugrások esetében: 

- kilépés egy lábbal-elugrás-érkezés páros lábra, egyszeri illetve egymásutáni 

végrehajtással, 
— futás elugrás egy lábról érkezés páros lábra, szerrel illetve szer nélküli végrehajtással, 


— rézsútos szereken nekifutással elugrások (távol- illetve magasugrás), 

—- emelt elugró helyekről (zsámoly, step pad, rézsútos dobogó, stb.) elugrások felfelé 
illetve előre, 


-egyszerűbb futó- és ugróiskolai gyakorlatok. 


Módszertani ajánlások az atlétikai ugrások oktatásához 





Az atlétikai ugrásokat, az egyre növekvő tornatermek, tornaszobák számának köszönhetően 
már nem csak a szabadban, homokba érkezve gyakorolhatják a gyerekek, hanem a teremben 
szőnyegre érkezve is. Fontos szempont, hogy a gyermekek élvezzék az ugrásokat, minél 
hamarabb megérezzék az elugrás dinamikáját, a repülési fázist. Ehhez ad segítséget a 
ferdepadon való felfutás és elugrás, az emelt elugró hely (zsámoly, ferdedobogó, step pad, stb.). 
Az ugrások sikerét (helyből illetve nekifutásból) segíti a magas helyről történő ugrás a repülő 
fázis meghosszabbításával. A mozgástanulás kezdeti fázisában célszerű alkalmazni kényszerítő 
helyzeteket (pl. kijelölt vonalakon futás után zsámolyról elugrás távolba), de fontos, hogy a 
legutolsó ugrások mindig szer használata nélkül legyenek, hogy a gyermek érezze, a pedagógus 
lássa, hogy milyen szinten sajátította el a különböző ugrásfeladatokat. Az ugrások elsajátítása 
és gyakorlása során a foglalkoztatási formákat változatosan alkalmazhatjuk, de a gyakorlás 
fázisában túlsúlyba kerül a csoportos illetve a csapat foglalkoztatási forma. Az ugrások oktatása 
során elsősorban az egész-rész-egész módszert alkalmazzuk, a pedagógus oldaláról a 
magyarázatot, a segítségadást és a hibajavítást kiemelten kell alkalmazni, illetve a pozitív 


értékelés (benne a motiváció) is fontos szerepet kap. 


Atlétikai dobások 


Sok esetben az atlétikai dobásokat összekeverik a labdával történő dobásokkal, de ez nagy hiba. 
Az atlétikai dobások esetében hajításról, vetésről és lökésről beszélhetünk. A bölcsődében a 
terpeszállásból történő babzsákhajítást tervezhetjük, a karmunkát előtérbe helyezve. Fontos 
kiemelni, hogy a bölcsődében a hajítást nem oktatási céllal alkalmazzuk, hanem a hajító mozgás 
élményének a megismerésére, az ösztönös hajító mozdulat megéreztetésére. Az óvoda 
mozgásrendszerében a hajítás már oktatási anyagként szerepel, mint a kislabdahajítás illetve 
babzsákhajítás helyből függőleges célba vagy távolba. A labdadobással ellentétben a hajítás 
során a könyök (kar) behajlik és előre mutat, majd a váll síkja fölött kinyúlik (kicsapódik). 

Az atlétikai dobások előkészítő gyakorlatainak célja a törzsizomzat erősítése, a vállöv izmainak 
nyújtása és ízületeinek mobilizálása, mozgékonyságának fejlesztése. A célgimnasztika 


alkalmazásakor a karkörzések, karlendítések, törzskörzések és törzsfordítások hatékonyan 

előkészítik a dobás pillanatában kialakult , ívhelyzet"-ben résztvevő izmokat. A különböző 

testnevelési játokok alkalmazásával is lehet gyakoroltatni a labdafogásokat, a célba dobásokat. 

A rávezető gyakorlatok célja a könyök helyzetének megéreztetése, s ezáltal a váll feletti hajítás 

elsajátítása. A babzsákkal illetve maroklabdával párokban történő feladatvégrehajtások a 

következők lehetnek: 

-ülésben fej feletti hajítás egy kézzel, 

-szemben terpeszállásban törzsfordítás nélkül hajítás babzsákkal, maroklabdával, ügyelve az 
emelt könyökre, 

-padon lovagló ülésben, talajon terpeszülésben törzsfordítás nélkül illetve törzsfordítással 
(törzsbefordítással) kislabda, babzsák hajítása, 

-harántterpeszállásban törzsfordítás után befordulással kislabdahajítás, 

- 2-5 m-re lévő falra hajítás babzsákkal, kislabdával, 


-különböző kényszerítő helyzetekben célba illetve távolságba dobások. 


Módszertani ajánlások az atlétikai dobások oktatásához 





Az atlétikai dobások esetében a rész — egész — rész módszer alkalmazása ajánlott. Fontos 
szempont a hajító mozdulat megéreztetése, amelyet kezdetben babzsákkal, majd maroklabdával 
próbálunk elsajátíttatni terpeszállásban vagy ülésben. A következő fázis a törzs bekapcsolása a 
dobásba, amit vagy harántterpeszállásban, vagy padon, zsámolyon lovaglóülésben, talajon 
terpeszülésben ülve lehet gyakoroltatni a törzs befordításával. A dobás ívének megéreztetésére 
célszerű alkalmazni kifeszített zsinórt, gumiszalagot. A motiváció növelése érdekében a 
gyerekek tudásához adaptáltan jelöljünk ki vonalak segítségével elérendő távolságokat. Az 
oktatási módszerek közül a magyarázat mellett fontos a folyamatos, pozitív hangú/bíztató 
hibajavítás. A kislabdahajítás oktatása során kiemelten kell kezelni a szervezést, mivel a 
dobások során könnyen kialakulhat/alakulhat ki balesteveszélyes helyzet. A gyermekek csak 
jelre végezhetik el a hajítást és ugyancsak jelre mehetnek a labdákért (babzsákokért). A 
balesetek elkerülése érdekében általában csoportonkénti csoportfoglalkoztatást kell alkalmazni, 
ha a pedagógus összeszokott a gyermekekkel, akkor a csapatfoglalkoztatás is alkalmazható. 
Ebben az esetben arra kell figyelemmel lenni, hogy a dobások irányába ne legyen gyakorlóhely. 
Az atlétikai dobások számos testnevelési játékban alkalmazhatóak, elsősorban a sor-és 


váltóversenyekben. 

Atlétikai mozgások és a motoros képességek fejlesztése 





Az atlétikai mozgások elsősorban a kondicionális képességek fejlesztésében játszanak 
meghatározó szerepet, de néhány összetett mozgás jótékonyan hat a koordinációs képességek 
fejlesztésére is. Az atlétikai mozgások sikeres végrehajtásának előfeltétele az izmok fizikai 
állapotának, az ízületek mozgékonyságának és hajlékonyságának minél magasabb szintje. 

A futások fejlesztik a legtöbb motoros képességet. A kondicionális képességek közül a 
gyorsasági erőt, az állóképességi erőt, az aerob illetve anaerob állóképességet, a ciklikus-és 
reakciógyorsaságot. A koordinációs képességek közül elsősorban a ritmusérzéket, az 
egyensúlyérzéket, a mozgásérzékelést, a téri-tájékozódó képességet. Az ízületi mozgékonyság 
fejlesztése pedig szükséges feltétele a helyes futómozgás kialakulásának. Az ugrások 
elsősorban a nekifutással végrehajtott ugrások bonyolultsága miatt a koordinációs képességek 
fejlesztését igénylik illetve érik el. A kondicionális képességek közül kiemelten a gyorsasági 
erő, a ciklikus, aciklikus gyorsaság fejlesztése valósulhat meg. A dobások sikeres 
végrehajtásához az aciklikus gyorsaság, a gyorsasági erő és a koordinációs képességek valamint 
az izomzati és ízületi feltételek megteremtéséhez a mozgékonyság, hajlékonyság fejlesztése 


szükséges. 


VI.2.2. Tornamozgások 


A torna az atlétikához hasonlóan alapsportágnak tekinthető és mozgásanyaga tartalmazza az 
alapvető mozgásformákat (pl.: kúszás, mászás, ugrás, tolás, függés, gurulás, stb.). Ezen 
mozgások rendszeres, különböző feladatokban, szereken történő végrehajtása elősegíti a törzs 
tartásáért felelős izmok hajlékonyságának, erejének, erő-állóképességének a fejlesztését, ezzel 
hozzájárulva a test stabil megtartásához és a biomechanikailag helyes testtartás kialakulásához. 
A tornamozgások egyszerűbb illetve összetettebb elemek kombinációit is tartalmazzák, 
amelyek sikeres végrehajtásának részben alapfeltétele a koordinációs képességek bizonyos 
fejlettségi szintje, ugyanakkor a mozgás minél magasabb szintű végrehajtása folyamatosan 
fejleszti az összes koordinációs képességet. A tornaelemek gyakorlásakor a gyermekek a saját 
testtömegük mozgatásával jutnak a különböző kiindulóhelyzetekből különböző befejezési 
helyzetekbe, ezzel is segítve a relatív erejük fejlődését. A tornaelemek esztétikus, pontos 
végrehajtása, a függésben végrehajtott gyakorlatok elősegítik a helyes testtartás kialakulását. 
Nem szabad figyelmen kívül hagyni, hogy több tornaelem végrehajtása a gyermekek számára 
szokatlan helyzetekben történik, amelyek során szükség van bátorságra, akaraterőre. A 


kisgyermekkorban a gyerekekben még kisebb a félelemérzet, így több gyakorlatot, feladatot 

könnyebben hajtanak végre, ezzel növelve bátorságukat, önbizalmukat (Hamza és mtsai 2000). 
A torna mozgásanyagát Bucsyné (2017) felosztását követve az alábbi csoportosításban 
tárgyaljuk: 

-természetes támaszgyakorlatok (kúszások, mászások, egyensúlygyakorlatok), 

-talajtorna (gurulóátfordulások, kézállás, tarkóállás, hossztengely körüli gurulások), 
-szerugrások (mélyugrás, felguggolás szekrényre) 

-függésgyakorlatok (mászások, függések). 


Természetes támaszgyakorlatok 
Kúszások, tolások 


A kúszások kézzel, kézzel és lábbal történő helyváltoztatások támasz- illetve fekvő 
helyezetekben. A kúszások leggyakrabb megjelenési formái az utánzó mozgások, mint a 
fókamászás, pók- és rákjárás, nyusziugrás, sánta róka járás, medvejárás, négykézláb járás 
(kutya illetve tigrisjárás). Az utánzó mozgások szereken (pad, ferdepad, akadálypályák, stb.) 
való végrehajtása nehezíti a végrehajtást, ezzel növelve a kondicionális és koordinációs 
képességek fejlesztésének hatékonyságát. A talajon illetve szereken hason és hanyatt fekvésben 
végzett húzások, tolások jól fejlesztik a relatív erőt, a törzs és a kar izomzatát, amelyek nagy 
jelentőséggel bírnak a helyes testtartás kialakításának és a gerinc elváltozások prevenciójának 


a szempontjából. 


Egyensúlygyakorlatok 


Az egyensúlygyakorlatokat alacsony alátámasztási felületen hajtják végre a gyerekek, amelyek 
lehetnek vonal, lefektetett ugrókötél, tornapad, felfordított tornapad. Az egyensúlygyakorlatok 
során a gyermekek nem csak a megfelelő helyre való lépésre figyelnek, hanem a szép, 
esztétikus, helyes testtartással történő végrehajtásra. Az egyensúlygyakorlatokat a fokozatosság 
elvét követve kezdetben könnyű, biztonságos helyzetben hajtassuk végre, majd nehezítsük 
azokat az alátámasztási felület csökkentésével és emelésével illetve a járás közbeni feladatok 
kiadásával: 

-járás talajra rajzolt (húzott) vonalak között, 

-járás talajra rajzolt (húzott) vonalon, 

-jJárás talajra fektetett ugrókötélen, 

-járás tornapadon, 


-járás felfordított tornapadon (a merevítő gerendán), 

-járás zsámolyokra helyezett padon, 

-járás különböző szerekre helyezett rézsút padon fel- és lefelé, 
-járás alacsony gerendán, 

-karemelés-leengedés járás közben, 

-leguggolás járás közben, 

-testfordulatok járás közben, 


-a karemelés,-leengedés, leguggolás, testfordulatok kombinációi. 


Módszertani ajánlások a természetes támaszgyakorlatokhoz 


A kúszások, tolások a kisgyermekek alapvető és kedvelt mozgásformája. Ezen a területen a 
bölcsődei és az óvodai testnevelés feladatai nem különülnek el oly nagymértékben egymástól, 
mint a többi mozgásforma esetében. A feladatok összeállításánál, kiadásánál figyelembe kell 
venni az adott életkorra jellemző mentális és motorikus fejlettségi szintet, illetve ezeket a 
feladatokat fokozatosan lehet nehezíteni. A gyakorlatokat változatos körülmények között, 
kreatívan kell összeállítani. A dicséretnek, a segítségadásnak és a folyamatos hibajavításnak a 
feladatvégrehajtás minden részében meghatározó módon jelen kell lennie, ezzel segítve a 
megfelelő motivációs bázis kialakulását. A  kúszásokhoz, mászásokhoz hasonlóan 
gondolkodhatunk az egyensúlygyakorlatok tervezéséről és megvalósításáról is. A természetes 
támaszgyakorlatok esetében kiemelten kell alkalmazni a differenciálást, főleg a fiatalabb (2-3 
év) korosztály esetében. A differenciálás megvalósulhat: 

-a segítségadás mértékében, 

-a különböző nehézségi szintű feladatok választás alapú végrehajtásában, amely során a 
gyermek választhat, melyik feladatot hajtja végre (Pl.: a., bordásfal 3 fokába akasztott rézsút 
padon egyensúlyozó járás, b., bordásfal 6 fokába akasztott rézsút padon egyensúlyozó járás.), 
- különböző feladatok kiadásával választásalapon a gyermek döntheti el, melyik feladatot 
szeretné végrehajtani (Pl.: padon a., pókjárás, b., ülésben csúszás kéz segítséggel , kukac 
mászás"). 

A természetes támaszgyakorlatokat a bölcsődében együttes csoportfoglalkoztatás formában 
valósíthatjuk meg, az óvodában már bátran lehet alkalmazni a csoport és a csapat foglalkoztatási 
formát is. 

A kúszások, mászások jól építhetők be a testnevelési játékokba, akár a játékvariációk 
létrehozására, akár a játék nehézségi fokának a növelésére, de minden alkalommal figyelembe 
kell venni a gyermekek életkori sajátosságait és előképzettségüket, mozgástapasztalatukat. A 


természetes támaszgyakorlatok számos tornaelem előkészítő és rávezető gyakorlatát 

tartalmazzák, így azok rendszeres beépítése a bölcsődei illetve az óvodai testnevelés 
foglalkozásba nagyban megkönnyíti azok későbbi hatékony elsajátítását. Ehhez adnak 


segítséget a természetes támaszgyakorlatokat tartalmazó testnevelési játékok. 


Talajtornaelemek 


A talajtornaelemek oktatása alapvető helyet tölt be a torna mozgásanyagának előkészítésében. 
A talajgyakorlatok egyszerűbb elemei már kisgyermekkorban is könnyen elsajátíthatók a 
kiinduló- és érkező helyzetek változatos alkalmazásával. A gyakorló helyek dőlés szögének, 
magasságának változtatásával felkelthetjük a gyermekek érdeklődését, motivációját az 
egyszerűbb mozgásos illetve tartásos elemek elsajátításához. A talajggyakorlatok végrehajtása 
során a gyermekek új, szokatlan testhelyzetekbe kerülnek (Pl. gurulások, kézállás), amely révén 
fejlődik  egyensúlyérzékük,  "mozgásérzékelésük, akaratuk, alkalmazkodó képességük, 
bátorságuk, stb. A talajtornaelemek sikeres elsajátítása megfelelő előkészítést, a előkészítő-és 
rávezető gyakorlatok körültekintő kiválasztását teszi szükségessé a pedagógus részéről. A 
bölcsődében elsősorban a hossztengely körüli gurulásokat, forgásokat végeztessük különböző 
helyzetekben változatos szerekkel. A gyermekek motivációját, előképzettségét figyelembe 
véve a gurulóátfordulás előre is szerepelhet a gyakorlatok között. Ebben az esetben a 
segítségadásnak és a kényszerítő helyzetek alkalmazásának fontos szerepe van a sikeres 
végrehajtás során. 

Az óvodai testnevelésben a bölcsődei testnevelésre építve, a már elsajátított mozgásminták 
mellett újabb elemek jelennek meg: 

-gurulóátfordulás előre, illetve hátra, 

-tarkóállás, 


-kézállás. 


Hossztengely körüli forgások, gurulások 


A hossztengely körüli forgások kartartásokkal, helyben, járás közbeni végrehajtással építsük be 
a testnevelés foglalkozásokba. A bölcsődében elsősorban talajon, egyes gyerekcsoport esetében 
akár padon is, az óvodában már inkább szereken végeztessük és az életkor előrehaladtával egyre 
pontosabb és esztétikusabb végrehajtást követeljünk meg. 

A hossztengely körüli gurulásokat az 1-3 éves korosztály esetében lejtőn végeztessük változatos 
feladatokkal (pl. hasonfekvés kar magastartásban, labda vagy babzsák a kézben; babzsák a boka 


között; hasonfekvés kar test mellett mélytartásban, stb.), s megfelelő gyakorlás után 

próbálkozhatunk a talajon történő végrehajtással. A tanulási fázis elején még szükséges a 
segítségadás. A 3-7 éves gyermekek már meredekebb lejtőn, illetve talajon hajtsák végre a 
gurulásokat szintén minél változatosabb feladatokkal. (Pl.: zsinórok, alagutak alatt, szerek 
között, magasabb, alacsonyabb lejtőkön, stb.) 

A hossztengely körüli gurulások meghatározó szerepet töltenek be a későbbiekben 
megtanulandó tornagyakorlatok sikeres elsajátításában, hiszen itt találkoznak először a 
gyerekek a megszokottól eltérő testhelyzetekkel, s tanulják meg ebben a helyzetben való 


magatartásokat. 


Gurulóátfordulás előre, gurulóátfordulás hátra 


A gurulóátfordulás előre bizonyos feltételek teljesülésével oktatható a bölcsődében, de 
elsősorban a sikeres átfordulásra kell törekedni és nem az esztétikus pontos végrehajtásra. Ennél 
a korosztálynál mindig lejtőn végeztessük a feladatokat, s állandó pedagógusi jelenléttel, 
segítségadással és hibajavítással. 

Az óvodába lépve a gyermekek legnagyobb részének kedvenc mozgásformájává válik a 
, bukfenc". Az életkor előrehaladtával és a gyakorlások rendszerességével egyre pontosabb és 
esztétikusabb végrehajtást kell megkövetelni a gyermekektől, természetesen az előképzettség, 
az életkori és a testalkati sajátosságok maximális figyelembe vételével. A gurulóátfordulásokat 
különböző kiinduló- és érkező helyzetekkel, illetve talajon és lejtőn végeztethetjük, amellyel 
egyben megvalósítjuk a fokozatosságot és a változatosságot is. 

Gurulóátfordulás előre változatok: 

-gurulóátfordulás előre terpeszállásból nyújtott ülésbe, lejtőn, majd talajon, 

-gurulóátfordulás előre terpeszállásból guggolótámaszba, lejtőn, majd talajon, 
-gurulóátfordulás előre guggolótámaszból guggolótámaszba, lejtőn, majd talajon, 

- gurulóátfordulások eszközökkel, pl.: babzsák boka közé szorítva. 

Gurulóátfordulás hátra változatok: 

-gurulóátfordulás hátra nyújtott ülésből térdelésbe, lejtőn, később talajon, 

-gurulóátfordulás hátra nyújtott ülésből guggolótámaszba, lejtőn, később talajon, 
-gurulóátfordulás hátra nyújtott ülésből terpeszállásba, lejtőn, később talajon 

-gurulóátfordulás hátra guggolótámaszból terpeszállásba, lejtő, majd talajon, 


-gurulóátfordulás hátra guggolótámaszból guggolótámaszba, lejtő, majd talajon. 

Módszertani megfontolások a gurulóátfordulások oktatásához 





A gurulóátfordulások végrehajtását alapos előkészítésnek kell megelőznie, aminek első lépése 
a megfelelő célgimnasztika. A bemelegítő rész gimnasztikai gyakorlatai során a mozgásban 
résztvevő izmok (nyak-, hát-, has- és oldalizmok) nyújtása, erősítése és a vállöv izomzatának 
erősítése szükséges a megfelelő szabadgyakorlati alapformájú gyakorlatokkal. A gimnasztikai 
gyakorlatok végére célszerű betervezni a zsugorhelyzetben, zsugorülésben domború háttal 
ujjfűzéssel végrehajtott előre illetve hátra gurulásokat, a , gyombóc-palacsinta" gyakorlatot, a 
hátra gurulóátfordulás esetében hanyattfekvésben fej fölé lábemeléseket talaj lábujjal történő 
érintésével és kéztámasszal a fül mellett, zsugorülésben térdkulcslással hinta előre-hátra, 
zsugorülésből, majd guggolásból gurulás hátra zsugor tarkóállásba kéztámasszal a fül mellett, 
mint rávezető gyakorlatokat. 

Az oktatást mindig egy magasabb súlyponti helyzetből egy alacsonyabb súlyponti helyzetbe 
érkezéssel kezdjük. Ez lehet egymásra csúsztatott két szőnyeggel képzett lejtő, zsámolyra, 
padra tett szőnyeg, ferde padra tett szőnyeg, fontos, hogy egy lejtőt alakítsunk ki. Az első 
végrehajtások esetében sok pedagógusi segítség szükséges. A gyermekek mellé térdelve előre 
gurulóátfordulás esetében a fej megfelelő mértékű lehajtásával továbbá a csípő megemelésével 
és tolásával, a hátra gurulóátfordulás esetében elsősorban a csípő megemelésével és a láb 
mielőbbi átjuttatásával a fej vonalán tud hozzájárulni a pedagógus a gyakorlás 
hatékonyságához. Fontos feladat a hátra gurulóátfordulás oktatása során a fül melletti 
kéztámasz kialakítása és annak a megéreztetése, illetve a kar toló mozgásának megvalósítása. 
Az oktatás során figyelni kell a fokozatosságra (a gurulóátfordulás változatok sorrendje ezt a 
terminust követte), először a könnyebb kiindulási és érkezési helyzeteket oktassa a pedagógus, 
illetve az első végrehajtások esetében mindig egy lényeges rész sikeres végrehajtását tűzze ki 
célul. Pl. első alkalommal a fej megfelelő mértékű lehajtására figyeljen a gyermek, ha ezt már 
sikeresen megvalósította, akkor az elrugaszkodás utáni lábzárással végezze a mozgást. 
Amennyiben ezen a területen is betartjuk a fokozatosságot, akkor a gyermekek motiváltan, 
sikerélményben gazdagodva fejezik be a gyakorlásokat és a következő alkalommal is szívesen 


hajtják végre a gyakorlatokat. 
Tarkóállás 
A tarkóállást a gurulóátfordulás előgyakorlataként tartja számon a szakirodalom, amelyet a 


gyerekek könnyen elsajátítanak. Ugyanakkor meg kell jegyezni, hogy a tarkóállás 


nagymértékben terheli a gerincet, elsősorban a nyaki gerincszakaszt, s a nem megfelelő 

törzsizomzat esetében káros lehet a gyermekek számára. A tarkóállás tervezése nagy 
körültekintést igényel a pedagógustól, ami a gyakorlás előkészítésétől a végrehajtásig terjedjen. 
A gyenge törzsizomzattal rendelkező gyermek esetében az izomzat erősítésével, 
felkészítésével, illetve a segítségadás növelésével oldjuk fel ezt a problémát, továbbá a 


tarkóállást ne gyakoroltassuk olyan gyakorisággal, mint a többi talajgyakorlati elemet. 


Módszertani megfontolások a gurulóátfordulások oktatásához 





A tarkóállást előkészítő gyakorlatok között szerepeljen a gimnasztikai gyakorlatok erősítő 
hatású törzsgyakorlatai (has-, hát-, oldalizom). A fokozatosság érvényesüljön vezérelvként és 
így a következő sorrendben oktassuk a tarkóállást: 

-zsugorülésben térdkulcslással hinta előre-hátra, 

-zsugorülésből gurulás hátra zsugor tarkóállásba kéztámasszal a talajon, 

-nyújtott ülésből gurulás hátra tarkóállásba, kéz a talajon támaszkodik, 

-zsugor-tarkóállás kéztámasszal a talajon, majd támasz nélkül, 

-zsugor-tarkóállásban jobb láb nyújtás, majd lábtartás csere, 

-tarkóállás nyújtott térddel, 

-tarkóállásban lábmozgások (terpesztések, lábkeresztezések, térdhajlítások, nyújtások, stb.). 

A pedagógus a segítségadás során a gyermek mellett térdelve a csípő tolásával, illetve a láb 


fogásával, megemelésével segít. 
Kézállás 


A kézállás elsajátítását csak 3-4 év felett javasoljuk, amikor a gyermeknek már elég ereje van 
a támaszhelyzetek, s így a saját testsúlyának megtartásához, illetve megfelelő tónusoságú 
törzsizomzattal rendelkezik. A kézállás egy fordított testhelyzet, amely újabb kihívást jelenthet 
a gyermekek számára., Ennek legyőzéséhez fejlett mozgásérzékelés és testtudat, izomkontroll, 
bátorság és fegyelem szükséges. Az óvodában a kézállást elsősorban a kiscsikó-rugdalódzással 
és háttal a bordásfalnak guggolótámaszból lépegetés fokonként lábbal felfelé végeztetjük, majd 


ezután következhet a segítséggel történő kézállásba fellendülés. 


Módszertani megfontolások a kézállás oktatásához 





A kézállás előkészítő gyakorlatai a gimnasztikai gyakorlatoknál a támaszokban végzett 
gyakorlatok, de a természetes gyakorlatok esetében az utánzó mozgások (pókjárás, rákjárás, 
fókamászás, sánta róka, stb.) és a szereken végrehajtott támlázások (támasz helyzetben 


végrehajtott mozgások, mint például a talicskázás) is ide tartoznak. A rávezető gyakorlatai közé 


157 


tartozik a kiscsikó-rugdalódzás, amelyet a gyerekek is nagyon szeretnek. Ezt követi a 
bordásfalnál hátsó guggolótámaszból lábbal felfelé járás kézállásig. 

Ha a gyermekek sikeresen végrehajtották az előkészítő és rávezető gyakorlatokat, akkor 
következhet a talajszőnyegen a segítséggel történő kézállás gyakorlása. A pedagógus ebben az 
esetben a gyermek lendítő lábának ellentétes oldalán áll és a hátrafelé fellendülő lábat megfogva 
segít, később megakadályozza a láb túllendülését a test vonalán. 

Fontos kiemelni, hogy a kézállás gyakorlása veszélyes, így a pedagógusnak mindig ott kell 
tartózkodnia és a gyakorlás csak szőnyegen történhet, még a bordásfalnál végrehajtott lépések 
esetében Is. 

A talajtorna gyakorlatokat az elsajátítás fázisában egyenkénti, a gyakorlás esetében csoportos 


illetve csapat foglalkoztatásban lehet oktatni. 


Szerugrások 


A szerugrások előkészítő gyakorlatai a támaszugrásoknak. A bölcsődében a kisebb 
magasságokból végrehajtott mélyugrásokat oktatjuk. Az óvodában a magasabb helyzetből 
történő mélyugrásokat és az ugrószekrényre végrehajtott felguggolásokat továbbá ezek 
összekötését oktatjuk. A mélyugrások a támaszugrások leérkezését, a szekrényre felguggolások 
az ugrások első ívének megéreztetését hivatottak előkészíteni. A mélyugrásokat végeztethetjük 
zsámolyról, padról, szekrényről életkortól, előzetes tudástól, bátorságtól függően. A 
támaszugrások előkészítésében meghatározó szerepet töltenek be a szereken végrehajtott 


utánzó mozgások, mint a nyusziugrás, sánta róka, stb.. 


Mélyugrások 


A mélyugrások a különböző támaszugrások sérülésmentes, gördülékeny leérkezését készítik 
elő, illetve a magasabb helyzetből történő leugrások balesetmentes, biztonságos végrehajtását 
sajátíthatják el. A magasabb helyzetből való leérkezések megterhelhetik a gerincet és az alsó 
végtag ízületeit, ezért célszerű guggolásba, majd hajlított állásba történő leérkezést 
megkövetelni a gyerekektől, s mindezt kizárólag szőnyegre érkezéssel. A bölcsődében a 
mélyugrások padról, zsámolyról történjenek, magasabb helyről való leugrást kerüljük vagy 
csak pedagógus segítségével. Az 1-3 évesek esetében a leérkezés rugalmasságára, , puhaságára" 
törekedjünk, ne a magasság növelésére. Az óvodában a mélyugrások már magasabb helyzetből 
is végrehajthatók, akár 5 részes ugrószekrényről, de ebben az esetben vastagabb szőnyeget 


(vagy több szőnyeget) kell rakni a leérkezéshez. A 4-7 éves korosztálynál a mélyugrásokat 

színesíthetjük különféle, a levegőben adott feladatokkal. Pl.: leugrás közben taps, lábterpesztés 
és zárás (ez magasabb helyről ugrásnál), testfordulatok különböző fokokban (909, 1809) 

A mélyugrások gyakorlása során a levegőben adott feladatok mellett, a motiváció fenntartása 
érdekében célszerű a leérkezést a szőnyegen kijelölt célba végrehajtatni, illetve a szeren való 


járások, különböző feladatok befejezéseként megvalósítani a leugrást. 


Felguggolás szekrényre 


Az ugrószekrényre történő felguggolás célja a támaszugrások első ívének és a szekrényre 
érkezéskor a támaszhelyzetnek a megéreztetése. A felguggolást az óvodáskorosztálynál 
kezdjük meg, ahol első lépésként egy-két részes szekrényre történjen a felguggolás, így a 
kisebbek is sikeresen tudják végrehajtani. A feladatot pár lépésből történő felguggolással 
kezdjük, majd utána lehet a nekifutásból felguggolást guggolótámaszba végeztetni, 
gyakoroltatni. Az első próbálkozások általában térdelőtámaszba érkezéssel sikerülnek. A 
felguggolás támaszba feladatot általában összekötjük a gyertya leugrással (függőleges 
repüléssel) guggolótámaszba érkezéssel. Az ugrást lehet keresztbe illetve hosszába fordított 


szekrényen végeztetni. 


Módszertani megfontolások az ugrások oktatásához 


Az ugrások oktatásánál, ahogy a talajgyakorlatok esetében is a legfontosabb a fokozatosság 
betartása, valamint az előkészítő és rávezető gyakorlatok megfelelő kiválasztása. A bölcsődés 
korosztály esetében a mélyugrásokat alacsony eszközökről kezdjük, majd fokozatosan növeljük 
a magasságot. Pl. kis tégláról, majd zsámolyról és utána padról végzett ugrás. A magasság 
növelésekor fontos a pedagógus segítségnyújtása, amelyet csökkenteni kell. Az óvodában a 
mélyugrások már, mint előkészítő, rávezető gyakorlatok szerepelnek a foglalkozásokon. A 
zsámolyról, padról, különböző magasságra állított szekrényről történő mélybe ugrások 
végrehajtásakor kezdetben a pedagógus segítsége szükséges, majd törekedni kell az önálló 
végrehajtás feltételeinek megteremtésére. A mélyugrások gyakorlását be lehet építeni a 
testnevelési játékokba, de a változatosan felépített akadálypályák is megfelelnek ennek a 
célnak. 

A szekrényre felguggolás egyik előkészítő mozgásformája a támaszban végzett gimnasztikai 
gyakorlatok, de a különböző, támaszban végzett utánzó mozgások is megfelelő módon készítik 
fel a szervezetet a mozgás végrehajtására. A padokon végrehajtott különböző ugrásgyakorlatok 
(nyusziugrás, terpesz nyusziugrás, zsugorkanyarlat ugrás) részben a szervezet előkészítését, 
részben a felguggolás lényeges momentumainak megéreztetését szolgálják. A rávezető 

gyakorlatok közül a nyusziugrást és a sánta rókát alkalmazzuk. A zsámolyon végzett le-fel 
nyusziugrás, a zsámolyról zsámolyra történő nyusziugrás, a lépcsőzetesen elhelyezett 
zsámolyokon és szekrényen végrehajtott nyusziugrás segíti a felguggolás és a szekrényre 
érkezés támaszhelyzetének-megéreztetését. A pedagógusnak minden esetben a szekrénynél kell 
állnia, hogy szükség esetén tudjon segítséget adni illetve meg tudja akadályozni baleseteket. Az 


ugrásokat csoport vagy csapatfoglalkoztatási formában tudjuk megvalósítani. 


Fiüggésgyakorlatok 


A függésgyakorlatokat a mászások és a függések csoportjára bontva tárgyaljuk. Az 1-3 éves 
korosztály esetében inkább függeszkedési kísérletekről, függőállásokról beszélhetünk, 
amelyeket bordásfalon, illetve különböző függőszereken lehet megvalósítani. Az óvodás 


korosztály már függéseket hajt végre különböző szereken (bordásfal, gyűrű, kerti mászóka). 


Mászások 


A kora gyermekkorú gyermekek kedvelt mozgásformája a mászás, s ezt szívesen végzik 
függőszereken is. A szerekre fel- és lemászások, a kerti mászókákon felmászások elősegítik a 
mozgásérzékelést, a törzs és a vállöv izomzatának erősítését. Ebben a korban a függőszereken 
végrehajtott oldalirányú mozgásokat, enyhén rézsútszereken történő mászásokat lehet tervezni 
a bölcsődei testnevelésben. Az első gyermekkorban a mászások esetében bátran lehet tervezni 
a bordásfalon magasabban felfüggesztett rézsútpadon, a bordásfalon le- és felfelé mászásokat, 


az oldalirányú mászó jellegű mozgásokat. 


Fiüggések 


A bölcsődés korosztály esetében inkább függőállásokról beszélünk érintő magasságú 
tornaszereken. Az óvodás korosztály körében bátran tervezhetők a bordásfalon végrehajtott 
mellső és hátsó függésben végrehajtott mozgások is. A 3-4 éves gyermekek esetében ezt 
célszerű érintőmagasságban megtenni. Több óvoda rendelkezik már gyűrűvel, az udvarokon 
párhuzamos korlátokkal, amelyeken gyakorolhatók a függések, lendületvételek előre-hátra, 


továbbá a fekvőfüggések is. 


Módszertani megfontolások a füiggésgyakorlatok oktatásához 


A függések és a mászások meghatározó szerepet töltenek be a kisgyermekek 


mozgásfejlődésében és motoros képességeik fejlesztésében. A feladatokat változó 


160 


szerhasználattal és kreatív módon kell megtervezni, hogy a gyerekek érdeklődését felkeltsék, 
fenntartsák, sikerélményhez juttassák őket. A függőszereken végrehajtott mozgások nagyobb 
balesetveszélyt rejtenek, így a pedagógustól nagyfokú figyelmet és állandó jelenlétet követel 
meg. A függésgyakorlatokat csoport vagy csapatfoglalkoztatási formában valósíthatjuk meg. 


A tornamozgások és a motoros képességek fejlesztése 





A tornamozgások sikeres végrehajtásának alapfeltétele az erő-állóképesség illetve a ízületi 
mozgékonyság, hajlékonyság magasabb szintje. A tornamozgások előkészítését az ízületek és 
az izmok hajlékonyságának fejlesztésével kell kezdeni, amelynek legmegfelelőbb eszköze a 
gimnasztikai gyakorlatok. A torna mozgásformák végrehajtásakor a kondicionális képességek 
közül a legjobban az erő, elsősorban a relatív erő fejlesztése történik, amely révén a törzsizmok 
erősödnek, ezzel elősegítve a biomechanikailag helyes testtartás kialakulását. A különböző 
testhelyzetekben, változatos formában végrehajtott gyakorlatok révén jól fejlődnek a 


koordinációs képességek is, amelyek segítik a gazdaságos, pontos mozgástanulást. 


VI.2.3. Labdás feladatok 


A labda a gyermekek egyik legkedvesebb játékszere, örömforrás, hatékony fejlesztési eszköz, 
színesíti, élvezetessé teszi a testnevelési foglalkozásokat. A különböző nehézségű feladatokat 
szívesebben végzik a gyerekek labdával, amely segít elvonni a figyelmüket a feladat 
nehézségéről. Az életkorhoz és a gyermekek képességeihez igazodó labdával, illetve a 
különböző méretű és súlyú labdával végzett gyakorlatok hatékonyan fejlesztik a koordinációs 
és kondicionális képességeket, a mozgásműveltséget. Mindezen pozitívumok ellenére a 
pedagógusok nagy része a bölcsődében, az óvodában nem az elvárt időmennyiségben terveznek 
labdás feladatokat, mert a labda fegyelmezetlenséget okozhat, átgondolt, tudatos tervezést 
igényel. A labdával végrehajtott dobások, elkapások 5 éves kortól eredményesebben fejlődnek, 
kifejezetten akkor, ha megfelelően ingergazdag környezetet teremtünk a gyermekek számára 
különböző labdás gyakorlatokkal, játékokkal. A labdával kapcsolatos képességek fejlesztése 
szempontjából szenzitív időszaknak az 5 éves és a kisiskolás kor közötti terminust 
határozhatjuk meg, amely során szükséges intenzívebben foglalkoztatni a labdás feladatokkal 
a gyermekeket, hogy a későbbiekben megjelenő sportjátékok oktatása sikeresebb legyen. 

A labdás gyakorlatokat az alábbi csoportokba oszthatjuk: 

-labdagyakorlatok, 

-labdagurítások (elgurítás és folyamatos gurítás helyben és mozgás közben, tárgykerüléssel), 
-labdavezetések (kézzel, lábbal, helyben és mozgás közben, tárgykerüléssel), 


161 


-labdadobások, labdaátadások, elkapások, 


-rúgások. 


Labdagyakorlatok 


A labdagyakorlatok a szabadgyakorlati alapformájú gyakorlatok közé tartoznak, labdával 
végzett gimnasztika. A gyakorlatokat jellemzően két csoportba oszthatjuk. Az egyik csoportban 
a gyermekek a szabadgyakorlati alapformájú gyakorlatokat labdával a kézben végzik, a 
labdának nincs szer jellegű funkciója. A másik csoportba olyan gimnasztikai gyakorlatok 
tartoznak, amelyeknél a labdás jelleg megjelenik. A törzs-, kar-, lábmozgásokat összekötjük 
gurításokkal, görgetésekkel, forgatásokkal, labdaleütésekkel. A gyakorlatok összeállításának 
szempontjai, alapelvei megegyeznek a szabadgyakorlatok összeállításának szempontjaival, de 
törekedni kell a labdás jelleg dominanciájára. A gyakorlatvezetés során sok esetben az egyéni 
ütemezést célszerű alkalmazni, mivel a gyermekek más-más tudással, készséggel rendelkeznek 
a különböző labdagyakorlatok esetében. A bölcsődés korosztály esetében elsősorban a talajon 
végrehajtott gurításokkal kössük össze a törzsgyakorlatokat, az óvodában már a kar-, 
lábmozgásokhoz is célszerű kapcsolni labdagurítássokat, forgatásokat,  görgetéseket, 


leütéseket. 


Labdagurítás 


A labdagurítások, mint önálló mozgásos tevékenységek mellett a labdavezetések előkészítő 
gyakorlataiként is funkcionálnak. Megkülönböztetünk folyamatos gurítást és elgurítást. A 
folyamatos gurítás közben a kéz állandó kontaktusban van a labdával, az elgurítás során ez a 
kontaktus az erőközlés után megszűnik és a labda önállóan gurul tovább. A gurításokat 
végrehajthatjuk egy illetve két kézzel, valamint helyben és mozgás közben. 

Az 1-3 éves korosztály elősorban labdagurításokat végez szívesen és eredményesen. A 
folyamatos gurítást helyben előre-hátra, test körül, lábak körül végzik. A folyamatos gurítást 
mozgás közben elsősorban előre egyenes vonalban, vonalon, két vonal között illetve 
tárgykerüléssel hajtják végre, ritkább esetben padon is megpróbálhatják. Az elgurítás 
terpeszállásból, terpeszülésből, guggolásból történik a társnak, de legtöbbször inkább 
valamilyen célba gurítják a gyermekek a labdát. Pl.: karikába, fekvőhengeren átgurítás, vonalak 
között elgurítás, padon végig gurítás, stb. Több esetben az elgurítást követően célszerű feladatot 
adni a gyermekeknek (pl. utánzó mozgások, futások, stb.) és utána elfogatni velük a labdát. 
Az óvodás korban a korábbi életszakaszban végzett gurítások magasabb szintű végrehajtása 


történik, kiegészülve a különböző akadályokon és akadályok között végrehajtott gurításokkal. 

Ebben a korban a gurítások előkészítő és rávezető gyakorlatai is a labdavezetésnek. A 
labdavezetések elsajátítási szakaszában a feladatokat célszerű először gurítással végeztetni, 
hogy a gyermekek a már ismert feladatot gyakorolva jobban tudjanak figyelni a labdavezetés 
hibátlan végrehajtására. 

A 4-7 éves korosztály esetében a labdagurításokat a testnevelési játékokban, elsősorban fogó- 
és futó játékokban, sor- és váltóversenyekben gyakoroltathatjuk, de egyéni versengések 


formájában is megvalósíthatjuk. 


Labdavezetések 


A labdavezetés a labdás gyakorlatok egyik legtöbb figyelmet, jó mozgásérzékelést igénylő 
eleme, amelynek az oktatása nagy körültekintést és alapos előkészítést igényel. A sikeresen 
elsajátított labdavezetés számos lehetőséget biztosít a labdás mozgások változatos, 
élményekkel, sikerekkel gazdagított megvalósítására. A labdavezetést kézzel és lábbal, illetve 
helyben és mozgás közben is megvalósíthatjuk. Mozgás közben a kézzel történő 
labdavezetésnél megkülönböztethetünk függőleges (kosarasokra jellemző) és rézsútos 
(kézilabdásokra jellemző) labdavezetést. A bölcsődében ne tervezzünk labdavezetéseket, a 
gyermekek életkori és mozgásfejlődési sajátosságukból kifolyólag nem képesek helyesen 
végrehajtani a feladatokat. Az óvodás korosztály számára, a fokozatosság elvét betartva 
tervezhetünk labdavezetéseket helyben, mozgás közben, szerek nélkül vagy szerekkel, döntően 
kézzel végrehajtva. A következőkben, a teljesség igénye nélkül felsorolunk néhány 
labdavezetéses feladatot: 

-labdavezetés helyben bal, illetve jobb kézzel, 

- labdavezetés helyben testhelyzet változtatással (leguggolás-felállás, testfordulat jobbra, balra, 
leülés-felállás, szökdelés, stb.), 

- labdavezetés mozgás közben előre, hátra, oldal irányba, 

- labdavezetés mozgás közben irányváltoztatásokkal, 

- labdavezetés társ vagy tárgyak kerülésével, 

- labdavezetés szereken, akadálypályán, 


- labdavezetés különböző feladatok végrehajtásával. 


Labdadobások, elkapások 


A dobások az alapvető mozgásformák közé tartoznak, már a kisebb gyermekek is szívesen 


dobják el a különböző méretű labdákat. A dobás igazán jól 5 éves kortól fejlődik, ha megfelelő 

módszertani tudatossággal foglalkoztatjuk a gyermekeket. A dobásokkal egyidőben ismertetjük 
meg a gyermekekkel az elkapásokat is, e két mozgásforma szinte elválaszthatatlan egymástól. 
A bölcsődés korú gyermek elsősorban eldobja a labdát, azonban megfelelő idejű gyakorlás után 
lehet célba dobásokat végeztetni velük nagyobb méretű célterületre. Az átadásokat társnak 
ebben az életkorban még ne végeztessünk, mert a gyerekek nem tudják kontrolálni a dobás 
erősségét, s könnyen fájdalmat okozhatnak a társuknak. Kivételt képezhet, ha szivacslabdával 
végeztetjük a dobásokat. A 3 év alatti gyermekek a pedagógus által dobott labdát ölbe tudják 
elkapni. 
Az óvodás korosztály már képes követni a labda röppályáját, így számos dobásfajta 
végrehajtása lehetővé válik számukra és az elkapások terén is pozitív változások jelennek meg. 
Az óvodás kor végére a labda elkapásához a gyermekek kosárformát képeznek a kezükkel. A 
dobásokat végeztethetjük helyben és mozgás közben, két és egy kézzel, levegőben és pattintva, 
alsó, felső és mellső tartásból. Az alábbi dobásfajtákat különböztetünk meg: 

-kétkezes felső, alsó és mellső átadás, 

-egykezes felső, alsó átadás, (a csípő és vállmagas átadások sportágspecifikus átadások, azokat 

az óvodában nem kell oktatni), 

-pattintott átadások egy vagy két kézzel, 

-légi átadások egy vagy két kezes átadásokkal. 

Az átadásokat, dobásokat végre lehet hajtani helyben: 

-állásban, ülésben, 

-önállóan, párokban, 

-feladatok adásával (dobás után leguggolás — felállás, dobás után testfordulatok, stb.), 
-eszközök beiktatásával (karika, kifeszített kötél, stb.), 

-akadálypályákon, 

-célbadobások különböző célokra, célokba, akadályok felett. 

Az elkapásokat végeztethetjük két kézzel, egy kézzel (ezt nem javasoljuk az óvodában), 
magasan vagy mélytartásban tartott kézzel. Az elkapásokat, hasonlóan a dobásokhoz különböző 


módon tudjuk végrehajtatni, önállóan, párokban, különféle feladatokkal, stb.. 


Rúgások 


A rúgásokat ritkábban alkalmazzuk az 1-7 éves korosztály labdás gyakorlatainál. A 3 év alattiak 
nehezebben tudják szabályozni a rúgás erősségét, irányát. 4. életévtől sikeresebben 


végrehajtható. Az óvodában már tervezhetünk célba rúgásokat tárgyakba, tárgyak eltalálásával. 

A rúgások irányának szabályozásához lehet alkalmazni eszközöket, pl. két pad között rúgások 


célba. 


Módszertani megfontolások a labdás gyakorlatok oktatásához 


A labdás gyakorlatok oktatásának tervezése nagy körültekintést igényel, számos szempontot 
kell figyelembe venni, amelyeket az alábbiakban pontokba szedve sorolunk fel: 

-figyelembe kell venni az életkori sajátosságokat, a gyermekek tudásszintjét, 

-az új ismeret elsajátítás elején kevés megkötést kell alkalmazni, több hibázási lehetőséget kell 
adni a gyermekeknek, s ahogy a tanulási folyamatban a készségszint felé haladunk, úgy lehet 
elvárni a pontosabb végrehajtást, 

-a szerek felvételét és lerakását meg kell tervezni, mert nem megfelelő módon végrehajtva 
fegyelmezetlenséghez vezethet, 

-a gyerekek hajlamosak a holtidőben játszani a labdával, ezért folyamatosan feladatokat kell 
biztosítani a számukra, 

-mindig álló helyzetben kezdjük a tanulást, sok könnyítéssel, 

-a labda gurítása mindig előzze meg a labdavezetés oktatását, 

-a dobások oktatása előtt lehet babzsákkal is gyakorolni (főleg a csoportszobában, ahol kicsi a 
hely), 

-nagyon sok kényszerítő helyzetet kell teremteni a gyerekek számára, hogy könnyebben 
elsajátítsák a helyes technikát, pl.: karikában állva labdavezetés, labdavezetés padon, 

-mindig a gyakorlatnak és tudásszintnek megfelelő foglalkoztatási formát kell megválasztani 
(általában egyéni illetve páros gyakorlatokat alkalmazunk, a készség szintnél és a játékoknál 
csapat vagy csoportfoglalkoztatási formát használunk). 

A labdaérzék fejlesztést számos formában tudjuk megvalósítani, mint például a labda súlyának, 
méretének megváltoztatása, a labdatovábbítás távolságának, magasságának módosítása. A 
labdás ügyességet fejlesztő feladatokat lehet kézzel, lábbal, eszközzel végrehajtani, eszközzel 
és eszköz nélkül, egyénileg vagy párosan, egy vagy több labdával, s különféle-akadálypályán 
1s. 

A labdás gyakorlatok gyakorlására, alkalmazó gyakorlására az egyik legmegfelelőbb módot a 
testnevelési játékok adják. A labdás játékok mellett számos játékot lehet adaptálni a labdához 
illetve a sor- és váltóversenyek szinte kifogyhatatlan lehetőséget biztosítanak a labdavezetések, 


dobások-elkapások, gurítások, rúgások és ezek kombinációinak gyakorlására. 


165 


Labdás gyakorlatok és a motoros képességek fejlesztése 





A labdás gyakorlatokkal hatékonyan és örömteli módon lehet fejleszteni a motoros 
képességeket. A labdagyakorlatokkal az ízületi mozgékonyságot és a hajlékonyságot, a labdás 
feladatokkal a kondicionális és koordinációs képességeket tudjuk eredményesen edzeni. A 
kondicionális képességek közül a legnagyobb mértékben a gyorsasági állóképesség illetve az 
erő-állóképesség, az aciklikus (mozdulat) gyorsaság, a reakció gyorsaság fejlődik. A 
kondicionális képességek fejlesztése akkor lesz hatékony, ha a labdás gyakorlatok elemeit 
(dobás, elkapás, labdavezetés, stb.) legalább a jártasság szintjén elsajátították. A labdás 
gyakorlatok a legnagyobb mértékben a koordinációs képességeket fejlesztik. A differenciáló 
kinesztétikus (mozgásérzékelés) képességet a különböző méretű, súlyú labdákkal végzett 
dobásokkal, a különböző testhelyzetekből végrehajtott labdadobásokkal, elkapásokkal tudjuk 
fejleszteni. A téri tájékozódó képességet a szlalom labdavezetéssel, a közelebbre-messzebbre, 
magasra-alacsonyra történő dobással fejleszthetjük. Az egyensúlyozó képességet fejleszthetjük 
labdavezetéssel a padon, padról a talajon, talajra rajzolt vonalon. A reakció képességet a test 
mögül labda elkapással, jelre feladatok végrehajtásával, a ritmusérzéket a labdavezetéssel, 


illetve szökdelés közbeni labdavezetéssel fejleszthetjük. 
VI.3. Befejező rész gyakorlatai 
VI.3.1. Játék 


A játék a kisgyermekek egyik legfontosabb és egyben legkedvesebb tevékenysége, amelyben 
örömüket lelik. A játék révén fejlődik személyiségük, motoros és kognitív képességük, társas 
kapcsolatuk és együttműködési képességük. A kisgyermekek  testnevelésének 
mozgásrendszerében a játék - különböző mértékben - megjelenik a testnevelés foglalkozások 
minden részében, így annak ismertetését megtehetjük a főgyakorlatok között, de lehetséges a 
befejező résznél is tárgyalni. Mi úgy gondoljuk, hogy a befejező részben dolgozzuk fel a 
játékot, mivel döntően a foglalkozások végére tervezzük őket. 

A bölcsődés és óvodás korosztály legfontosabb tevékenysége a játék, általa fejlődik 
személyiségük, mozgáskészségük és sajátítják el a különböző tanulási folyamatokat. Az életkor 
előrehaladtával képessé válnak a bonyolultabb szabályokat és mozgásos cselekvéseket 
tartalmazó játékok végrehajtására. A játék segíti a különböző mozgások elsajátítását, a félelmek 
feloldását a különböző nehézségű feladatokkal szemben illetve a pozitív attitűd kialakítását a 


rendszeres testedzés iránt. 

A pedagógus a játék által hatékonyabb nevelő hatást tud kifejteni a különböző nevelési 
területekre. A játék megtanítja a gyermekeket a toleranciára, az együttműködésre, az 
alkalmazkodásra, a másra való odafigyelésre, az önfegyelemre, a kitartásra, a küzdésre, a 
fegyelemre, elősegíti a szocializációt. A differenciáltan, változatosan alkalmazott játékok 
illetve a különböző játékvariációk alkalmazása jobban segíti a kognitív folyamatokat, azok 
eredményességét. 

A játék során számos nevelési szituáció teremtődik, amelyeket, mint nevelési helyzeteket a 
pedagógusnak fel kell ismernie és meg kell oldania. Sok esetben a pedagógus is létrehozhat 
nevelési célzattal játékszituációkat, ezzel segítve a pozitív gyermeki személyiség kialakulását. 
A játék számos sajátossággal bír, amely jellemzők ismerete szükséges a pedagógus számára a 
tudatos, célszerű játékkiválasztáshoz, tervezéshez és az eredményes játékoktatáshoz. Pásztory 
és Rákos (2009) illetve Bíró (2015) alapján megállapíthatjuk, hogy a játék 

-szórakoztató jellegű, 

-örömforrás, pozitív emóciókat vált ki, 

-közvetlen célja a győzelem elérése, 

-érdek nélküli tevékenység, 

-spontán, szabadon választott, öncélú tevékenység, 

-idő- és térbeli határok között folyik, 

-mindenki számára kötelező szabályok szerint folyik, 

-szimbolikus tevékenység, keveredik benne a valóság és a fikció, 

-eszközei szimbolizálódnak. 

Az egy éves gyermek a játékok felismerésével, azok megfogásával és eldobásával kezdi meg a 
játéktevékenységét, amely a mozgások stabilizálódásával egyenes arányban egyre nagyobb 
mértékben bővül. A korai gyermekkorra jellemző az építő-romboló játék, amelyet az első 
gyermekkorban felváltanak az alkotó- illetve a szerepjátékok, majd ezekhez társulnak egyre 


nagyobb mértékben a szabályjátékok, illetve a mozgásos játékok. 


VI.3.1.1. A játékok felosztása 


A játékokat különböző szempont alapján lehet felosztani, leggyakrabban a funkció szerinti 
felosztásokkal találkozunk, de a számunkra fontos tudományterületek, mint a pszichológia és a 
pedagógia sem egységesen csoportosítja őket. A testnevelésben is több megközelítés található, 
mi Pásztory és Rákos (2009) illetve Bíró (2015) felosztását követjük, amelyet az 6. táblázatban 


mutatunk be. 

6. táblázat: A játékok funkció szerinti felosztása (Pásztory és Rákos, 2009; Bíró, 2015) 


























Alkotó-és Népi Iskolai Téli játékok ] Játékok Sportjátékok 
szerepjátékok ! játékok játékok vízben 
(testnevelési 
játékok) 
Konstruáló Énekes- Futójátékok Szánkóval Játékok Labdarúgás 
táncos sekély vízben 
Dramatizáló Egységes Fogójátékok Jeges játékok ] Játékok mély Í Kézilabda 
szabályú vízben 
Társas Sorversenyek Hógolyóval Kosárlabda 
Dramatikus Váltóversenyek Röplabda 
Mozgásos Labdás játékok Floorball 
Sportszerű Küzdő játékok Görhoki 
Tantermi játékok 


























Könyvünk szempontjából a továbbiakban a testnevelési játékokat, a téli- és vízben végezhető 


játékokat tárgyaljuk, illetve érintőlegesen a sportjátékokat. 


Testnevelési játékok (Iskolai játékok) 


A testnevelési játékok a mozgásigény kielégítése, a motoros képességek fejlesztése mellett 
segítik a különböző főgyakorlati mozgásformák elsajátításának előkészítését, az alkalmazó 
gyakorlás során a mozgásminták bevésését, illetve a foglalkozás végi levezetésben is 
meghatározó szerepet töltenek be. Az előzőekben leírtak alapján a foglalkozáson betöltött 
szerepe (az elérendő cél) alapján beszélhetünk, 

-bemelegítő, 

-előkészítő, rávezető, 

-alkalmazó, 

-levezető játékokról. 

A bemelegítő játékokra jellemző a folyamatos mozgás minden résztvevő részéről. Így azokat a 
futó- és fogó játékokat soroljuk ide, amelyek esetében mindenki mozog, nincs kieső illetve a 
kiesők számára a pedagógus kiegészítő feladatokat tervez. Bemelegítő játékok esetében kerülni 
kell a hirtelen mozdulatokat (pl.: dobások), a nagyobb erőfeszítéseket igénylő feladatokat. 
Élettani szempontból lényeges cél a szervezet szív- és keringési rendszerének előkészítése a 


fokozatosság betartásával. 

Az előkészítő, rávezető játékok mozgáselemei azokra az izomműködésekre épülnek, amelyek a 
tanítandó mozgásban is részt vesznek, illetve a tanítandó mozgások egyes elemei megegyeznek 
a játékok elemeivel, ezzel segítve az eredményes tanulási folyamatot. Pl. , Ház" fogó esetében 
a házba úgy lehet bejutni, hogy egy keresztbe helyezett padra, zsámolyra lépve (egy lábbal), 
azt átugorva kell bejutni. Ez a feladat a távol-, illetve a magasugrás előkészítését, az elugrásra 
való rávezetést szolgálja. 

Az alkalmazó játékok esetében a már megtanult mozgások elsajátítását játékszítuációban 
gyakorolva (alkalmazó gyakorlás) szilárdítjuk meg, emeljük készség szintre. Pl. A dobás, 
elkapás oktatása után a különböző kidobók, fogyasztók ezt a célt szolgálják, de a váltó- és 
sorversenyek is jó lehetőséget biztosítanak a begyakorlásra. 

A levezető játékok közé szinte minden játék besorolható, hiszen itt elsősorban az érzelmi plusz, 
a mozgásigény kielégítése, s az izmok terhelésének fokozatos csökkentése a cél. Amennyiben 
a főgyakorlatok során nagyobb fizikai terhelést kaptak a gyermekek, akkor célszerűbb a játék 
intenzitását szabálykönnyítéssel csökkenteni. 

A testnevelési játékok bemutatását az alábbi csoportosításban tárgyaljuk: 

-futójátékok, 

-fogójátékok, 

-sorversenyek, 

-váltóversenyek, 

-labdás játékok, 

-küzdőjátékok. 

A futójátékok olyan helyváltoztató futómozgásokat tartalmazó játékok, amelyekben irány- és 
iramváltások, megállások és megindulások, továbbá ezekkel kombinált alapmozgások 
(kúszások, mászások, ugrások, stb.) jelennek meg. A futójátékok szabályai egyszerűek, 
egyértelműek általában, így a bölcsődés korosztály számára is eredményesen alkalmazhatók. A 
futójátékok alkalmazása elősegíti a gyermekek számára saját mozgásuk megismerését, társaik 
mozgásának követését, javul futómozgásuk, szabályismeretük és szabálykövetésük. A 
futójátékok alkalmazhatók a foglalkozások minden részében, s a futómozgások oktatása során 
előkészítő- és rávezető gyakorlatokként is. Pl. Házatlan mókus, Tűz-víz-repülő, Helycserés 
játékok feladatokkal vagy azok nélkül. 

Fogójátékoknak nevezzük azokat a mozgásos játékokat, amelyekben a Jjátékfeladat az, hogy a 
fogó, üldöző utolérje, és meghatározott módon megérintse a menekülőt. Ezt követően általában 


szerepcsere történik (Pásztory és Rákos, 2009). A testnevelési játékok közül leggyakrabban a 

fogójátékokat alkalmazhatjuk a legváltozatosabb formában. Különféle eszközökkel játszhatók 
és különböző céllal (bemelegítés, rávezetés, alkalmazás, stb.) lehet beépíteni a testnevelés 
foglalkozásokba. A fogójátékok számos pozitív hatással bírnak a személyiség fejlődésére, a 
motoros képességek közül a téri-tájékozódó, a reakció és az egyensúlyérzékelésre, de lényeges 
megemlíteni a mozgásfejlődés és a sportági előkészítésben betöltött meghatározó szerepét is 
(Bíró, 2015). 

A fogójátékokat egyszerű fogójátékokra, fogójátékok házzal illetve fogójátékok eszközzel, 
feladatokkal csoportokra oszthatjuk (Pásztory és Rákos, 2009). A bölcsődében az egyszerű 
fogójátékokat lehet tervezni és alkalmazni, de a játék sikeressége nagyban függ a csoport 
összetételétől. Az óvodás korosztály esetében a kis- és középső csoportosok képesek az 
egyszerűbb fogójátékok szabályait betartani és elsősorban azokat a játékokat tudják 
eredményesen játszani, amelyeknél a fogó személye állandó illetve a fogó személyét jól el 
tudják különíteni (Bucsyné, 2017). A nagycsoportos óvodások már sikeresen játszák a 
fogójátékokat házzal, eszközzel, különféle feladatokkal. Az eszközök közül elsősorban a 
labdát, a szalagot, a babzsákot alkalmazhatjuk, de a különböző feladatok (függések, mászások, 
dobások) beépítésével is színesíthetjük a játékokat és gyarapíthatjuk azok számát. 

A sorversenyek azok a mozgásos játékok, amely során a csapat minden tagja egyszerre, egy 
időben hajtja végre a kiadott feladatot. A sorversenyek számos lehetőséget rejtenek a nagy 
kiterjedésű helyváltoztatásoktól kezdve a sorkerüléssel végrehajtott játékokig, de a különböző 
alapvető mozgásformák alkalmazásával (kúszások, mászások, ugrások, stb.) a motoros 
képességek fejlesztésére is jól felhasználhatók. A sorversenyeket rendezhetjük oszlop illetve 
sor alakzatban is, a létszámtól függően 2, 3 vagy 4 csapattal. Lényeges, hogy a versengő 
csapatok létszáma mindig azonos legyen. A bölcsődében csak két oszlopban sok pedagógusi 
segítséggel próbáljuk alkalmazni, ellenben az óvodában a kisebb korosztály körében is már 
bátran rendezhetünk sorversenyeket. 

A váltóversenyek olyan csapatjátékok, amelyek során a játékfeladatot a csapat tagjai felváltva, 
egyenként hajtják végre. A váltóversenyeket változatos mozgásformákkal, feladatokkal és 
eszközhasználattal tervezhetjük meg, így számos cél megvalósítására alkalmasak. A motoros 
képességek fejlesztése mellett a mozgástanulás előkészítő, gyakorló és alkalmazó gyakorló 
fázisaiban is használhatók, ezzel is változatossá téve a tanulási folyamatot. A váltóversenyeket 
általában oszlop alakzatba tervezzük, s ha nem sikerül egyforma létszámú csapatokat kiállítani, 
akkor a kisebb létszámú csapat egyik tagja kétszer hajtsa végre a feladatot (elsőnek és utolsónak 


induljon). A váltóversenyek esetében fontos a beérkezés pontos meghatározása és annak 

megkövetelése, hogy a végeredményt könnyebben tudjuk megállapítani. A váltóversenyeken a 
leggyakoribb váltás az érintés, vagy a szer átadása. A kisebb korosztály esetében célszerű 
eszköz alkalmazása a váltásnál. A bölcsődébe ne tervezzünk váltóversenyeket, mert a 
gyermekek életkori sajátosságai miatt nem lesz sikeres a játék. A feladatok összeállításánál az 
elérendő célok mellett fontos figyelembe venni a korosztályt is. A kisebb gyermekek esetében 
egyszerűbb feladatokat építsünk be, de a nagyobb gyermekek (középső, nagycsoport) számára 
összetettebb feladatokat is tervezhetünk változatos eszközhasználattal. A versenyeket lehet 
tárgykerüléssel illetve egymással szemben álló oszlopokkal szervezni. A szemben álló oszlopok 
esetében a játék ideje lerövidül, ezért a lassú feladatok (pl. négykézláb haladással közben 
pingpong labda fújás) esetében célszerű alkalmazni. 

A labdás játékok esetében a labda meghatározó eleme a játéknak, ehhez kötődnek a szabályok 
is. A labdás játékokat rendszeresen változó körülmények, feltételek között játszhatják a 
gyermekek. A labdával végzett játékok számos tulajdonságot és képességet fejlesztenek, többek 
között a helyzetfelismerést, az együttműködést a társakkal, a toleranciát, a reakcióképességet, 
gyorsasági állóképességet, ritmusképességet, stb.. Számos labdás játékot használhatunk a 
különböző sportjátékok előkészítésére (Pl. vadászlabda, kapitánylabda, zsinórlabda, stb.), de 
egyes mozgások begyakorlásához is kiváló eszköz a megfelelő labdás játék. (Pl. dobás-elkapás: 
kidobó, fogyasztó) 

Bíró (2015) megkülönböztet egyéni és csapat labdás játékokat. Az egyéni játékokhoz sorolja 
többek között a labdás fogókat, a labdaszerzőket (labda cica). Más megközelítésben lehetnek a 
labda megszerzésével, elfogásával kapcsolatos játékok, a mozgó társ eltalálásával kapcsolatos 
játékok illetve célzással, távolba dobással kapcsolatos játékok (Pásztory és Rákos, 2009). 

A idősebb bölcsődés és a kisebb óvodás korosztály körében a labda gurításával kapcsolatos 
játékokat célszerű tervezni. A labda dobását alkalmazó játékokat (kidobós illetve a célbadobós 
játékok), egyetértve Bucsyné (2017) megállapításával, körülbelül 5 éves kortól célszerű 
alkalmazni az óvodában, mivel a gyermekek erre az életkorra lesznek képesek a labda 
röppályájának a kiszámítására, illetve nagycsoportos korban már az egyszerűbb együttműködés 
is megjelenhet a játékok során. 

A kiüzdőjátékok körébe tartoznak azok a játékok, amelyek során a gyermekek test-test elleni 
küzdelemben vesznek részt, illetve egyénileg, párokban, vagy csapatban versengenek. A 
küzdőjátékok (versengések) során a gyermekek az alapvető mozgásformákat alkalmazzák, a 
test-test elleni játékoknál a húzásokat, a tolásokat, a versengések során a kúszásokat, a 


mászásokat és az ugrásokat, stb.. Ezek a játékok a motoros képességek fejlesztése mellett 

pozitívan hat a gyermekek személyiségfejlődésére, növeli az akaraterőt, a kitartást, a küzdeni 
tudást, az ellenfelek tiszteletét. A küzdőjátékok lehetnek: 

-egyéni versengések (Pl. egy soros vonalban egyenes vonalú mozgással végzett feladatok 
(futások, mászások, utánzó mozgások, stb.)), 

-páros küzdelmek (Pl. Kakasviadal, Told ki a körből!), 

-csapatküzdelmek (Pl. Kötélhúzás, Told ki a körből! csapatban), 


-csapat versengések (Pl. Csapat célba dobó versenyek). 


Módszertani megfontolások a testnevelési játékok oktatásához 


A játék a motoros képességek fejlesztése mellett számos nevelési lehetőséget is rejt magában, 

amelyet a pedagógusnak körültekintő tervezéssel maximálisan ki kell használnia, hogy 

elősegítse a rábízott gyermekek pozitív személyiségfejlődését. A játékoktatás módszertanának 

kiemelt feladata a tudatos tervezés. 

A tervezés során fontos meghatározni a nevelési célokat illetve, hogy milyen céllal végeztetjük 

a játékot: 

-bemelegítés, 

-új anyag előkészítése, 

-új anyag gyakorlása, 

-a megtanult mozgásforma alkalmazására, 

-fő gyakorlatként, 

- levezetésként, a foglalkozás lezárásaként. 

A játékok kiválasztásakor figyelembe kell venni az életkori sajátosságokat, az előzetes tudást, 

a tárgyi feltételeket (milyen eszközök és játéktér áll rendelkezésre), a balesetvédelmi és 

egészségügyi feltételek meglétét, a didaktikai alapelvek érvényesítését. 

A sikeres játékoktatás meghatározó feltétele a pedagógus szakmai- és pedagógiai 

felkészültsége, motivációs képessége (milyen módon tudja ösztönözni a gyermekeket). 

A játékoktatásnak meghatározott lépései vannak, amit a sikeres oktatás miatt célszerű betartani. 

1. A pjáték kiválasztása (célok, életkori sajátosságok, eszközök, játéktér, stb.), 

2. A játéktér és az eszközök előkészítése (a megfelelő játéktér kijelölése, eszközök 
előkészítése, stb.), 

3. Fogók, csapatok, vezetők kijelölése (tanár által, véletlenszerűen, választás alapján, figyelni 


kell az esélyegyenlőség megteremtésére), 

4. A játékosok elhelyezése a játéktéren, eszközök kiosztása (fogók és üldözöttek egyértelmű 
különválasztása, a csapatok külön térfélre helyezése, jelzőszalagok kiosztása csapatonként, 
stb.), 

5. Magyarázat (rövid, lényegre törő legyen, a lényeges szabályokat emelje ki a játék leírása, 
fontos a győzelem feltételeinek az ismertetése, a győztes meghatározása, célszerű 
visszakérdezni a gyerekeknél a szabályok egyértelműsége miatt), 

6. A játék bemutatása, próbajáték (a játék bemutatása főbb szituációkon keresztül, a 
próbajáték levezetése, amely során a hibás értelmezések felszínre kerülhetnek és sikeresen 
javíthatók), 

7. A játék megindítása, vezetése (a játék megindítása után lényeges mozzanat a játék vezetése, 
ahol a pedagógus egy személyben edző és bíró is, betartatja a szabályokat, de közben 
tanácsokkal, taktikai javaslatokkal is ellátja a versenyzőket a sikeres végrehajtás végett), 

8. A játék befejezése, értékelése (a játék befejezése mindig az eredmény kihirdetésével 


fejeződik be, ahol a csapatok mellett célszerű néhány egyéni teljesítményt is értékelni). 


A bölcsődés korosztály esetében az egyszerűbb szabályú játékokat tervezzük, elsősorban 
futójátékokat, egyszerűbb (labda gurításával kapcsolatos) labdás játékokat, a küzdőjátékok 
közül az egyéni versengéseket. Az óvodás korosztály körében az életkor előrehaladtával egyre 
összetettebb szabályú játékokat lehet játszatni a gyermekekkel, a labdás játékoknál már a 
dobásokat alkalmazó játékok is szerepelhetnek. Itt fontos megjegyezni, hogy a kidobós játékok 
esetében a dobások következtében a labda többször eltalálja a gyermekeket, s ezért célszerűbb 
puha labdával, illetve szivacslabdával játszani. A labdás játékok esetében körültekintően kell 
megtervezni a szerek kiadását és letételét, illetve a játéktér méreteit. Az ismeretlen, új játékok 
oktatásánál kisebb játékteret használjunk, s a magabiztosabb tudással arányosan lehet növelni 
a játékteret. Pl. A kidobós játékok esetében, amikor még nem tudnak jól dobni a gyerekek, 
akkor kis játéktérben kell játszatni, hogy sikerélményhez jussanak és megérezzék a játék 
lényegét. Amikor már nagyobbat, pontosabbat tudnak dobni, akkor lehet növelni a játéktér 
nagyságát. Hasonlóan lehet gondolkodni a kicsik esetében az első fogójátékok tervezésekor is. 
A játék intenzitását jól lehet szabályozni a játéktér méretének, a fogók számának és a 
csapattagok számának változtatásával, pl. a játéktér csökkentésével (növelés), növelésével 
(csökkentés), a fogók számának növelésével, a csapattagok számának csökkentésével (növelés) 


illetve a fogók számának csökkentésével, a csapattagok számának a növelésével (csökkentés). 

A játék terhelését lehet növelni az eszközök súlyának növelésével, a szabályok 
egyszerűsítésével, a játék ismétlésszámának emelésével. 

A gyermekek csak akkor szeretik és tudják élvezetesen és sikeresen játszani a játékokat, amikor 
megértik annak lényegét, ezért célszerűbb az új játékok megismertetését egyszerűbb 
szabályokkal kezdeni. 

A pedagógusok bátran tervezzenek játékfoglalkozásokat, amikor az egész foglalkozáson csak 
játszanak a gyermekek. A látszat ellenére ez egy nehéz feladat, hiszen alapos tervezőmunkát 
igényel, amely során az alábbi szempontokat kell figyelembe venni: 

-a játékok fokozatosan terheljék a gyermekeket (célszerű futó- , fogójátékokkal kezdeni), 

-a játékok a szabályok és a terhelés, intenzitás szempontjából épüljenek egymásra , 

-az intenzívebb játékokat kísérjék enyhébb intenzitású játékok. 

A fenti módszertani ajánlásokat betartva a pedagógus sikeres lesz a játékoktatásban és sok 


örömet, sikert és élményt szerez a gyermekek számára. 

VII. Alternatív mozgásformák az 1-7 éves korosztály testnevelésében 


A fejezet mozgásformái nem szerepelnek a bölcsődei és óvodai alapprogramok mozgásos 
fejezeteiben, de úgy gondoljuk, hogy a kisgyermekek egészséges életvitelében, a későbbi 
életévekben megjelenő mozgásszervi elváltozások és a különböző betegségek korai 
prevenciójában a következőkben tárgyalt mozgásformák nagy jelentőséggel bírnak. Az úszás 
és a preventív testnevelés mozgásrendszerét számos elváltozás illetve betegség megelőzésében, 


rehabilitációjában alkalmazzák a szakemberek. 


VII.1. Úszás 


Az úszás a kisgyermekek életében számos meghatározó elemmel bír a motoros képességek, a 
gyermekek személyisége és mentális állapota szempontjából. A víz már a csecsemőkorban 
örömforrás lehet a gyermek számára, de nem megfelelő szülői magatartás esetén a félelem, a 
negatív emóciók kiváltásának szimbóluma is lehet. Ez az érzelmi kettőség végig kíséri a 
gyermekeket. Az előzőekben leírtak indokolják, hogy az úszásról, a kisgyermekkori 
úszásoktatásról e fejezetben írunk, hiszen az úszással kapcsolatos gyermeki attitűd meghatározó 
időszaka a 3-7 éves életkor, s e korosztállyal kapcsolatba kerülő tekintélyi személyek, szülők, 
pedagógusok, úszásoktatók nem mindegy, hogy milyen szemlélettel, nevelői felfogással 


foglalkoznak a rájuk bízott gyermekekkel. 


VII.1.1. Az úszás elsődleges és másodlagos hatásai 


Az úszásoktatással kapcsolatban számos hazai publikáció jelent meg (Bíró, 2011; Bíró, 2006; 
Kiricsi, 2002; Tóth, 1989; Tóth és mtsai, 2007; Tóvári és mtsai, 2014), amely hangsúlyozza az 
úszás pozitív hatását a szervezetre illetve a személyiségre. 

A kisgyermekek esetében az úszás pozitív fiziológiás hatása hatékonyabban jelenik meg, hiszen 
a fejlődő gyermeki szervezetre holisztikus módon hat. Azt is figyelembe kell venni, hogy az 1- 
7 éves korosztály számára az úszás azon kevés végezhető mozgásformák közé tartozik, amely 
pozitív hatással bír a létfontosságú szervek, szervrendszerek (izomrendszer, szív, keringési- és 
légzőrendszer, stb.) fejlődésére és nem csak egyoldalú terhelést biztosít, mint a sportági 
előkészítő mozgásformák. 

Az úszás a gyermekek számára kettős hatással bír. Elsősorban a fiziológiás hatásokat szokták 
kiemelni, ellenben nem elhanyagolható a gyermeki személyiségre kifejtett szekunder hatása 


sem. 

Az úszás fiziológiás hatása 


A vízben végzett mozgások, az úszás, a vízi játékok szinte minden szervre, szervrendszetre, s 
ennek következtében az egészségre pozitív hatással vannak. A vízben a gravitáció csökkenése 
révén a terhelés közben a szív könnyebben keringteti a vért, az ízületekre, a gerincre nem 
nehezedik nyomás, így azokat tehermentesítve megvalósul az izomrendszer erősítése. A 
hőmérséklet és nyomásváltozások jótékonyan hatnak az érhálózat rugalmasságára, s ezáltal a 
vérkeringésre. A vízben a már említett, csökkentett gravitációs környezet és a vízszintes 
testhelyzet révén a szív és a keringési rendszer nagyobb teljesítményre képes, jobban 
terhelhető a szervezet illetve a szárazföldi mozgások vízben végrehajtva kisebb mértékben 
terhelik a szervezetet. Ezt a fejlesztő hatást használják ki a mozgásszervi elváltozások illetve a 
különböző betegségek rehabilitációjában a szakemberek. A vízben a megnövekedett ellenállás 
szükségessé teszi a fokozott izommunkát. Az egyes úszásnemek különböző mértékben, de 
szinte minden izmot aktivizálnak, s ezáltal erősítik az izomrendszert, kiemelten a 
törzsizmokat, ami jótékonyan hat a különböző mozgásszervi elváltozások prevenciójának 
illetve rehabilitációjának megvalósítására. A vízben fellépő hidrosztatikai nyomás révén 
nehezített a belégzés és könnyített a kilégzés, a víz alatt (merülés illetve úszás közben) a levegőt 
csak erőteljes kilégzés révén lehet végrehajtani, amely hatások eredményeként fejlődik a 
légzőrendszer, nő a szervezet vitálkapacitása. A légzőrendszerre kifejtett pozitív hatást 
levegő tiszta, por- és füstmentes illetve páradús, ami az asztmások számára kedvező feltételeket 
biztosít a testmozgáshoz, s lehetőséget teremt a nagyobb terheléshez. Az úszás közbeni 
szabályos ütemezésű légzés elősegíti a ritmusos levegővétel elsajátítását, ami segíti az asztmás 
gyermekek helyes légzéstechnikájának kialakítását. 

Az úszás hozzájárul a csontok megvastagodásához, a csontsűrűség változásához, a hosszanti 
növekedéshez és ezáltal az egész test hosszanti növekedésére is jótékonyan hat. A terhelés 
hatására nő a csontok szilárdsága, teherbíró képessége és kedvezőbbé válik az ásványi anyag 
tartalmuk is (Bíró, 2011). A csontrendszerre kifejtett pozitív hatások mellett meg kell 
említeni, hogy a vízben végzett mozgások során az ízületek tehermentesítve vannak, ami 
lehetőséget biztosít a boka, a térd, a csípő, a gerinc elváltozásokkal rendelkezők illetve az 
obesitasos gyermekek ízületkímélő testedzésére, rehabilitációjára. Sok esetben ezeknek a 
gyermekeknek csak az úszás jelentheti a rendszeres testedzést. Az úszás pozitív irányba 
hangolja át az idegrendszert is, hiszen a monoton, ciklikus mozgások, a más közeghez való 


alkalmazkodás megnyugtatja az idegrendszert, s a testmozgás stresszoldó hatása is érvényesül. 

Az úszás hatása a gyermekek személyiségére 


A rendszeres úszás másodlagos hatásként pozitív változásokat eredményez a gyermeki 
személyiségben. A víz egy olyan közeg, amelyben a mozgásvégrehajtás közben más 
törvényszerűségek érvényesülnek, mint a szárazföldön. A vízben végzett mozgások közben 
fellépő hatásmechanizmusok sok esetben félelmet, tartózkodást váltanak ki a vízzel szemben a 
gyermekeknél, amely félelmek leküzdését önmaguknak kell megvalósítani a pedagógusok, az 
oktatók és a szülők segítségével. A folyamat eredményeként az uszodába járó gyermekek 
esetében nagyobb mértékben van jelen a félelem leküzdésének, a máshoz való 
alkalmazkodás képessége. Az uszoda "veszélyes üzem". A csúszós járólap, a mélyvíz, a 
helytelenül végrehajtott vízbeugrások, stb., mind kockázati tényezők, amelyek elkerüléséhez az 
úszásoktatáson résztvevő gyermekektől az oktatók, a pedagógusok fegyelmet várnak el, a 
gyermekekben pedig kialakul a fegyelmezett viselkedés. Sok olyan gyermekkel találkoztunk, 
akik a szárazföldi mozgásformák végrehajtásakor számos kudarccal kellett megbirkózniuk, de 
a vízben bátran, ügyesen mozogtak, sikerélményhez jutottak. A vízben szerzett élmények, 
sikeres  feladatvégrehajtások, félelemleküzdések folyamatosan növelik a gyermekek 
önbizalmát és alakítják az önértékelésüket. A vízben végrehajtott újabb és újabb feladatok 
végrehajtása, a nehézségek, félelmek leküzdése, az egyre jobb úszótechnika elsajátítása erősíti 
az akaraterőt, a küzdeni tudást. A vízben végzett játékok, a közösen végrehajtott feladatok 
társas kapcsolatokat alakítanak ki a gyermekek között, elősegítve a közösségi szellem, a 
szociális érzékenység kialakulását, a kapcsolatteremtés és alkalmazkodás képességének 
fejlődését. Az úszásoktatás során megtanulják a helyes önértékelést, hiszen a túlértékelés 
könnyen tragédiához vezethet. Az úszásoktatáson résztvevő gyermek gyorsan megtanulja, hogy 
az elsajátított tudás mire elég, ennek tudatosításában segít az oktató is. 

Az úszás másodlagos hatásának kialakításában jelentős szerepe lehet a szülőknek és a 
pedagógusoknak is. A támogató oktatási környezet megteremtésével, az úszásoktatóval 
kialakított megfelelő kommunikációval, a gyermekek dicséretével, motiválásával, a reális 
önértékelésük kialakításának támogatásával felerősíthetők az előzőekben felsorolt pozitív 


tulajdonságok. 


VII.1.2. Óvodai úszásoktatás 


Magyarországon az óvodai úszásoktatás különböző formákban valósul meg. Leggyakrabban 
két —három hetes tanfolyamokkal, ritkábban egész éven át tartó heti egy vagy két alkalmas 


úszásoktatással. Magyarországon ez nagy érték, hogy az önkormányzatok, igaz különböző 

mértékben, de támogatják a kisgyermekek úszásoktatását. Könyvünkben azért tartottuk 
fontosnak megemlíteni ezt az ONAP által nem tárgyalt tevékenységet, mert az 
óvodapedagógusnak meghatározó szerepe lehet a sikeres óvodai  úszásoktatás 
megvalósításában. A következő sorokban az úszásoktatással kapcsolatos ismereteket nem az 
úszásoktató, hanem az óvodapedagógus szempontjából tárgyaljuk. A támogató pedagógusi 
magatartást csak akkor tudjuk elérni, ha az óvodapedagógus alapvető illetve megfelelő szakmai 
és pedagógiai ismeretekkel rendelkezik az úszásoktatásról. 

E könyv előző fejezeteiben többször említettük, hogy a kisgyermekkorra tehető számos 
motoros képesség fejlesztésének szenzitív időszaka, s annak kihasználása érdekében a mozgás 
szempontjából ingergazdag környezetet kell teremteni a gyermekek számára. Sajnos be kell 
látni azt is, hogy a 3-7 éves korosztály számára kevés az a mozgásforma, ami biztosítja 
számukra a minden oldalú fejlesztést. Az egyre népszerűbb óvodáskori táncfoglalkozások, 
sportági előkészítők csak egy —egy képesség fejlődését szolgálják. Az általános fejlesztést szem 
előtt tartó , gyermektorna" foglalkozások háttérbe szorultak. A népszerűségi listán csak egy 
olyan mozgásforma maradt meg, amely sokoldalúan fejleszt, s rendszeres végzése során 
meghatározó fiziológiás és pedagógiai hatás érhető el, az csak az úszás. 

Az óvodai úszásoktatás számos előnyös hatása mellett egy nagy veszélyt is magában rejt. A 
nem megfelelő pedagógiai felkészültséggel rendelkező úszást oktató személy tevékenységének 
következtében könnyen kialakulhat a gyermekekben a víztől való félelem, illetve a vízzel 
szembeni alul motiváltság. Ennek a negatív helyzetnek a felismerésében van meghatározó 
szerepe a pedagógusnak, aki az úszásról alkotott alapvető ismeretei és magas szintű pedagógiai 
tudása révén az oktatóval megvalósított megfelelő kommunikációval közbe tud avatkozni. 

Az óvodai úszásoktatás elsősorban a vízhezszoktatás és egy vagy két úszásnem (a gyors- és a 
hátúszás) alapjainak lerakását tűzi ki célul. Könyvünkben az úszásoktatásnak ezt a területét 


tárgyaljuk nem részletekbe menően. 


VII.1.3. Az úszásoktatás tárgyi és személyi feltételei 


Az úszásoktatás sikerét számos tényező befolyásolja, amit Tóth (2002) a feltételrendszerben, 
az oktató szakmai és pedagógiai felkészültségében határozott meg. Ez a felosztás jól mutatja a 
hagyományos pedagógiai felfogást, vagyis csak az oktató szemszögéből vizsgálja a feltételeket, 
s nem veszi figyelembe a gyereket, ezért úgy gondoljuk, hogy az előzőekben felsorolt 
tényezőket kiegészíthetjük az oktatandó személye illetve az oktatandó környezeti hátterével, 
amelyek az elmúlt években egyre nagyobb szerepet töltenek be a sikeres oktatás 


megvalósításában. Az előzőekben leírtak jelentőségét segít megérteni, ha a feltételek 

tárgyalását a kommunikáció alapjaira helyezzük. A kommunikáció életünk minden területén 
jelen van, s a megfelelő kommunikáció nélkül minden tevékenységünk kudarcra van ítélve. A 
pedagógusnak ismernie kell az alapvető kommunikációs technikákat, jeleket, a kommunikáció 


alapsémáit. 


Feltételrendszer 


A feltételek a kommunikációs csatornák, amelyeknek a megfelelő működése teszi 
eredményessé a munkát. Amennyiben jelen vannak a csatornazajok, úgy azok negatívan 
befolyásolhatják az oktatás menetét. Az uszoda egy komplex kommunikációs szintér, ami 
üzeneteket hordoz (Például maga a víz, ami legtöbb gyermek számára természetes örömforrás). 
Ilyen üzenet a víz hőfoka, mélysége, a tanmedence elhelyezkedése (tanmedence vagy 
versenymedencével egy térbe épített kismedencéről van-e szó), milyen az uszoda 
látogatottsága. Fontos, hogy a gyermek számára új, idegen közegben milyen az első benyomás, 
az élmény. Az oktatás elején a 30 C"- 32 C"- os víz élményszerűvé teszi a vízben való munkát, 
felidézheti az otthoni , fürdőkádas" vizes élményeket. Az ennél hidegebb víz csatornazaj, ami 
negatívan befolyásolja az oktatás menetét, sikerét. Az alacsony vízszint biztonságot ad, ezért 
jobb eredményt lehet elérni azon medencékben, ahova lépcső vezet, s nem létra, s így betartható 
a fokozatosság elve a vízhezszoktatásnál. Hasonlóan vélekedünk a fokozatosan mélyülő 
medencéről is, hiszen ott minden gyermek megtalálhatja a számára ideális vízmélységet 
szemben az állandó mélységű medencével. A feltételek között szerepel az oktatásra szánt 
óraszám. Az úszásoktatás sikerességének vizsgálatakor döntő tényezők között szerepel az 
oktatásra szánt idő. Kedvezőbb, ha több időt, akár egész éven át tartó heti egy, illetve két 
alkalmat tudunk oktatásra fordítani, mivel ez alaposabb, türelmesebb és sikeresebb munkát 
eredményez. A gyakorlatban azonban az óvodák inkább a 2, 3, néha 4 hetes tanfolyam jellegű 
úszásoktatást preferálják, s az önkormányzatok is inkább ezt a formát támogatják. A határozott 
idejű tanfolyamoknak is számos előnyét tudjuk felsorolni. A gyermekek a sűrű ingerek miatt 
gyorsabban haladnak előre a tanulási folyamatban, látványos a fejlődés, ellenben a 
megszilárdítási fázis hiányában (nem folytatja a gyermek az úszást) az úszótudás nem lesz 
tartós. Ebben az oktatási formában az oktató is teljesítménykényszerben van, ami sok esetben 
számos pedagógiai hibát eredményez a részéről, mely következtében könnyen kialakul a 
gyermekekben a vízzel kapcsolatos ellenérzés, félelem. Általában nem a feltételrendszernél 
szokták megemlíteni, de úgy érezzük, hogy a feltételrendszerhez tartozik a különböző szerek 
megléte. A szereket kommunikációs csatornákként foghatjuk fel, valamint a csatornazajok 


megszüntetésére használhatjuk. Alkalmazásuk során, azok segítségével a kezdők nem a vízzel 

való találkozásra (merülés), a vízben végzett feladatra (lebegés, siklás), vagy a vízzel való 
hirtelen érintkezésre (vízbeugrás) figyelnek, hanem az eszközre, az eszközzel kijelölt feladat 
végrehajtására. Az oktató a szereket, mint kommunikációs csatornát használja az információ, a 
hír átadására (pl. a karika, a merülés üzenetére segítő eszköz, ha alatta kell átbújni). Az oktató 
a sok szer alkalmazásával számos kommunikációs csatornát hoz létre, ami tökéletesebbé teszi 
az információ átadást, vagyis minőségileg jobb és mélyebb eredmény érhető el. A szerek 
alkalmazása a kommunikációs csatornák létrehozásán kívül a kellemesebb kommunikációs tér 
megteremtéséhez is hozzásegíti a résztvevőket. A sokféle szer használata változatossá, 
érdekessé teszi az oktatást és annak színterét, a gyermekek ezáltal szívesen járnak a 


foglalkozásokra, vevőkké és befogadókká válnak az információkra. 


Az oktató szakmai felkészültsége 


Az oktató szakmai felkészültségén olyan gyakorlatgyűjtemény és módszertani repertoár 
birtoklását értjük, amely a vízhezszoktatásnak és az úszástechnikák oktatásának minél 
magasabb szintű megvalósítását teszi lehetővé, más szóval az oktatás praktikumának az 
elsajátítását jelenti. Ezt a gyakorlatanyagot meg lehet tanulni könyvből, edzői tanfolyamokon, 
az edzőképzés különböző lépcsőfokain, főiskolán, egyetemen, idősebb edzőktől. Minden oktató 
gyakorlattárházában vannak, az alapismereteken túl saját maga által továbbfejlesztett és 
rendszeresen alkalmazott módszerek, eljárások, amelyek egy-egy kritikus ponton segítik 
átlendíteni a gyermeket, segítik a sikeres oktatást. Nagyon fontosak a szakmai konferenciák, az 
edzői találkozások (hospitálások) és eszmecserék , amelyek segítségével a kötelezően tudniillik 
gyakorlatokat tudjuk színesíteni és bővíteni az egymástól átvett és átadott, az adott csoportra 
jellemzően átformált gyakorlatokat (Tóth ,2002). A különböző úszógyakorlatok, illetve az adott 
oktatási csoportra adaptált változatainak ismerete alapfeltétele a jó kommunikációnak. E 
szakmai tudás nélkül nem található meg az a kommunikációs csatorna, amely segítheti az 
oktatót az információ átadásában, illetve nem biztos, hogy e tudás nélkül a pedagógus képes 
lesz felismerni azokat a csatornazajokat, amelyek nehezítik az úszásoktatást. 

Ennél a feltételnél kell megemlíteni az oktatói kreativitást, a szakmai innovatív gondolkodást. 
Az új módszerek, gyakorlatok létrehozása, a kísérletezés éppúgy része a szakmai 
felkészültségnek, mint az előzőekben már említett alapvető szakmai tudás megléte. Az újat 
kereső, a megújulásra kész oktató, pedagógus könnyebben motiválja a gyermekeket, 
sikeresebben oktat és később, vagy egyáltalán nem látszanak rajta a kiégés, a burnout- 


szindróma jelet. 

Az oktató pedagógiai felkészültsége 


Ha az előző két szempont döntően befolyásolta az oktatás sikerét és hatékonyságát, akkor a 
pedagógus (kommunikátor) személyét, mint a folyamat vezető tényezőjét többszörösen ki kell 
emelni. A kommunikátor első számú feladata átkódolni a hírt, amit továbbít a gyerekek, mint 
vevők felé és ehhez a hírhez élményt kell társítania, hogy az mélyebben bevésődjön a 
gyermekbe. Az oktatónak fontos feladata, hogy ne csak adó legyen, hanem vevő is. Állandóan 
figyelnie kell a visszacsatolásokat, jelennek-e meg negatív, illetve pozitív jelek az oktatás során. 
Pozitív lehet pl.: a gyermek nevetve, vidáman végzi a feladatokat, pontosan végrehajtja azokat, 
stb.. Negatív lehet pl. a gyermeknek rossz kedve van, dacolva vesz részt a foglalkozáson, 
esetleg sír egy-egy feladat végrehajtása előtt, stb. A kommunikátornak észre kell vennie a feed 
back-ként jelentkező csatornazajokat és tudnia kell, hogy milyen kommunikációs eszközök 
felhasználásával tudja megszüntetni ezeket. Ahhoz, hogy a fent említett elveket érvényesíteni 
tudjuk, az alábbi tulajdonságoknak, alapelveknek meg kell jelenni az oktatás folyamtában: 

- Az első a bizalom. Bizalom nélkül az adó csak adó marad, rendszeresen negatív 
visszacsatolásokkal találkozik, így a munkája sem lesz hatékony. A vizes közegben mozgó 
gyermek hatványozottabban igényli a bizalmi kapcsolatot, ezt a medence széléről nehéz 
kialakítani. A gyermeknek tudnia kell, hogy az oktatóra mindig számíthat, akármilyen feladatot 
kap. Ezt a bizalmi kapcsolatot nem szabad egyszer sem veszélybe sodornia a pedagógusnak. A 
jó kommunikátornak tudni kell, mindig annyit kap vissza, mint amennyit ad. A bizalom 
kialakítása könnyebb abban az esetben, amikor az úszásoktatást a gyermek óvodapedagógusa 
végzi, így a bizalom kialakítása az úszásoktatás előtt megkezdhető és utána folytatható. 

- Az érzelmi telítettség. A 4-7 éves gyermek ragaszkodik a felnőttekhez, felnéz rájuk és 
elfogadja irányító szerepüket. Ide tartozik az oktató is. Amennyiben a pedagógus, mint adó 
megfelelő mennyiségű érzelemmel kódolja át az információt, akkor a gyermek, mint vevő is 
ugyanilyen módon fogja a hírt. Fontos kiemelni, hogy a szeretet az egyik leghatékonyabb 
kommunikációs eszköz. Általában nem a tevékenységekbe szoktunk beleszeretni, hanem az 
azokat szervező, vezető személyekbe, így nagyon fontos az oktató érzelmi telítettsége. A 
megfelelő érzelmet átadó pedagógus a gyermektől , bármit" kérhet, Ő teljesíti azt. Sokszor 
találkozhattunk olyan szülővel, aki elmesélte, hogy a gyermeke csak az oktatójával hajlandó 
bemenni a mélyvízbe, az édesapjával nem. A példánk jól illusztrálja, hogy az oktató milyen 
mély érzelmi és bizalmi kapcsolatot tud kialakítani a gyermekkel. 

- A belső beszéd mindenkinél megtalálható. Fontos, hogy a pedagógus olyan személyiséggel 
rendelkezzen, aki csak pozitív, serkentőket monológizál, mert a serkentő személyiség 

serkentőket, a negatív, blokkolókat monológizáló személyiség blokkolókat nevel. A pozitív, 
serkentő monológokat beszélő személyek sikeresek, jobb teljesítményre képesek. Ilyen 
serkentő monológok például: ,, Meg tudom csinálni!", ,, Képes vagyok rá!", ,, Már sikerült, 
akkor most is fog! ", "Nem is olyan nagy dolog lebukni a víz alá!", stb.. Negatív, blokkoló 
monológok gátolják a teljesítményt, ez a személyiség általában kevésbé sikeres. Negatív, 
blokkoló monológok például: ,, Nem tudom megcsinálni! ", ,, Nagyon nehéz, félelmetes! ", ,, Meg 
kell csinálnom, mert anya, apa mérges lesz!", stb.. A pedagógusnak, mint adónak fel kell 
ismerni azokat a gyermekeket, akik blokkolókat monologizálnak, s személyisége valamint a 
blokkoló monológok okainak feltárása révén, ezeket a gyermekeket serkentőket 
monologizálókká átformálni. Az ilyenkor adott pozitív élmények, sikerek segíthetik a serkentő 
monologizálást. 

- A pedagógusnak személyes példát kell mutatni, magatartási és életmód modellt kell 
nyújtani — (agressziótűrés,  fÍrusztrációtűrés). Az oktatónak rendelkeznie kell a 
metakommunikációs eszközökkel. A kommunikáció során főleg nonverbális eszközöket 
használ, mivel az uszodai környezetben a verbális eszközök használata nem biztos, hogy 
hatékony híradók. A nem megfelelően használt verbális eszközök szintén csatornazajok 
lehetnek, ellenben ha ezeket nonverbális jelekkel kiegészíti az oktató, úgy megszűnnek ezek a 
csatornazajok. A nonverbális eszközök részben általánosan elfogadottak, részben szakmai 
gesztusok, amik segítik a különböző közlések célba jutását. Az oktatás során alkalmazott jeleket 
tudja az oktató személyisége még színesebbé, változatosabbá tenni. 

- A játék az oktatás egyik fontos eszköze. A gyerekek életkori sajátosságából adódik a játék 
szeretete. A gyermekek másként reagálnak a különböző feladatokra, ha azt játékba ágyazva kell 
végrehajtaniuk, szívesebben végzik azokat. A játékszituációk közelebb hozhatják az oktatót és 
tanítványát. Jelen fejezetben elsősorban nem a játékok, játékos feladatok kiadására gondolunk, 
hanem az oktató , játékosságára". A vidám, játszani kész oktató közelebb kerül a 
gyermekekhez, s így azok e kapcsolat révén szívesebben hajtják végre a nehezebb feladatokat 
Is, örömmel készülődnek az úszásoktatásra otthon vagy az óvodában is. 

- Az előbb már említettük a vidámságot, de a gyerekszeretet, az egészséges viccelődést (ami 
nem gátolja a minőségi munkát) is kiemelhetjük, amelyek segítenek megteremteni a pozitív 
oktatási légkört. A gyerekeket szerető pedagógus tudja megérteni azok problémáit, találja meg 


a közös hangot velük, amelynek további eszközei a vidám, viccelődő magatartás. 

Az oktatandó személye 


Az úszással kapcsolatos sportpedagógiai szakirodalmak kiemelten, külön pontban nem sorolják 
fel a siker tényezői között az oktatandó személyét, holott a gyermek személyisége, előzetes 
élményei, tapasztalatai és tudása nagymértékben befolyásolja az oktatás sikerét. Báthory (2000) 
is — ahogy könyvünkben is már korábban említettük — többször hangsúlyozta, hogy a tanulási 
folyamat tervezésekor a tanuló, a gyermek személyéhez kell igazítani a tervezést, maximálisan 
figyelembe véve előzetes tudását, attitűdjét. A kommunikáció és a belsőbeszéd, mint 
rendezőelv mellett maradva az oktatandó gyerekeket két nagy csoportba oszthatjuk. A 
serkentőket monologizálókkal könnyű dolga van az oktatónak, mivel kevés a csatornazaj a 
pozitív motiváció révén, így a különböző feladatokat gyorsan és eredményesen tudják 
végrehajtani. Ellenben a blokkolókat monologizálók esetében számos csatornazaj jelenik meg, 
amelyeknek az okait meg kell találni. A gyerekek tréningeken keresztül alakítják ki a különböző 
interakcióikat, viszonyukat az egyes feladatokkal, helyzetekkel kapcsolatban. Az ilyen jellegű 
tréningek befolyásolják a gyerekek további életét, viselkedését, az oktatáshoz való viszonyát. 
Amennyiben a gyermeket kiskorától kezdve hajmosáskor és higiéniai fürdés során fokozottan 
óvják, hogy ne érje víz a szemét, ezzel a szülők nagyfokú gátlást alakítanak ki a gyermekekben. 
Az így tréningezett gyermek esetében a víz alá merülés komoly problémát okoz a tanítási- 
tanulási folyamat során, s nagyfokú türelmet igényel az oktatótól. Az oktatás során az oktatónak 
a gyerekek nonverbális jeleit vevőként kell vennie és ezeknek a visszajelzéseknek megfelelően 
kell "— megválasztania a kommunikációs csatornákat, oktatási módszereket és 
metakommunikációs eszközöket. Összegezve az oktatónak a gyermeket nem csak vevőként kell 


kezelnie, hanem interaktív egyénként, akivel folyamatos információcserét hajt végre. 


Az oktatandó környezeti háttere 


A sportolás során a heti többszöri edzések következtében feloldódnak a gátlások, eredményesen 
megszilárdul a gyermekek tudása. A kommunikációs tréningek is ugyanilyen 
hatásmechanizmussal dolgoznak. A rendszeres tréningek készségeket alakítanak ki. A serkentő 
illetve gátló csatornazajok a környezet tréningjei által alakulnak ki, ami indokolja, hogy a 
kudarcok okait legtöbbször az otthoni környezetben érdemes keresni (otthoni környezet: 
szülők, családi szokások, szabadidős programok stb.). Például a víztől való félelem oka lehet, 
hogy a család nem járt uszodába, vagy egyik szülő fél a víztől és az átlagosnál többször 


hangsúlyozza a víz veszélyeit. A túlzott szülői elvárás görcsössé teszi a gyermeket az oktatás 

során, így nem a megfelelő ütemben halad, szorong, nem szívesen jön az oktatásra, mert fél a 
kudarctól. 

A pedagógusoknak fel kell ismerni ezeket a szituációkat és a szülők bevonásával megszüntetni 
a blokkoló csatornazajokat. Az otthoni környezet amennyire gátolhat, olyan nagymértékben 
segítheti, támogathatja is az oktatást. Fontosnak tartjuk, hogy az oktatási folyamat kezdetétől a 
végéig állandó kapcsolatban legyen az oktató, a pedagógus és a környezet. Ennek formája lehet 
közvetlen (edzésszerű oktatás, délutáni tanfolyam), illetve közvetett (délelőtti tanfolyam esetén 
a pedagógus közvetítésével). Az együttműködő kapcsolat révén könnyen meg lehet találni a 
csatornazajok okait, s így azokat meg lehet szüntetni illetve a belső monológokat is át lehet 


kódolni serkentőkké. 


VII.1.4. Az úszásoktatás menete 


Az úszásoktatás menetét két részre bonthatjuk, a vízhezszoktatásra és a tényleges úszótechnika 
oktatására. Könyvünknek nem célja az úszásoktatás részletes tárgyalása, gyakorlatok 
sokaságának felsorolása, mivel a fejezet bevezetőjében említett publikációk (Bíró, 2011; Bíró, 
2006; Kiricsi, 2002; Tóth, 1989; Tóth és mtsai, 2007;Tóvári és mtsai, 2014) ezt megtették már. 
Felfogásunk szerint az óvodapedagógusnak ismernie kell az úszásoktatás lényeges elemeit, 
hogy ezáltal nagyobb mértékben támogatóvá váljon a gyermekek eredményes úszásoktatásával 


kapcsolatban. 


VII.1.4.1. A vízhezszoktatás 


A vízhezszoktatás célja elsősorban a vizes közeg megszerettetése, a pozitív attitűd és a 
nagyfokú vízbiztonság kialakítása, a vízben történő otthonos közlekedés elsajátítása (Tóth 
2002). Az a gyermek, aki kötődik a vizes közeghez, szívesebben végzi a gyakorlatokat, jobban 
tud azok végrehajtására koncentrálni, illetve ö maga is arra törekszik, hogy minél 
megalapozottabb tudásra tegyen szert. 

-A vízhezszoktatás első lépése a vízzel való ismerkedés, ami magában foglalja a 
különböző járásokat, szökdeléseket, mozgásokat a vízben illetve a fröcsköléseket, a 
merüléseket. A vízben való biztonságos közlekedés kialakítására a legjobb eszköz a 
különféle játékok, játékos feladatok alkalmazása. A fröcskölő gyakorlatok, játékok, a 
különböző tárgyak vízen való tolása orral, homlokkal jól előkészíti a merülési 
gyakorlatokat. A gyerekek érdeklődését felkeltő merülő tárgyak víz alól való felhozatala 


is sikeresebbé teszi a merülések készségszintre emelését. 


184 


-A második lépés a lebegések elsajátítása. A vízre való felfekvés új helyzetet teremt a 
gyerekek számára, ami sok esetben komoly ellenállást válthat ki a gyermekeknél. A 
lebegés elsajátítása szükséges a későbbi úszótechnikák sikeres végrehajtásához. Az 
oktató részéről nagy türelmet igényel ez a szakasz, hiszen a lebegés elsajátításának 
minősége meghatározza a különböző technikák oktatásának sikerességét. 

-A harmadik lépés a siklás elsajátítása. A siklás hasonlóan a lebegéshez az úszástechnikák 
megfelelő szintű elsajátításának alapját adja. Lényeges szempont, hogy a siklás során a 
gyermek érezze a biztonságot, a segítő közeget, illetve minél hamarabb sikerélményhez 
jusson. 

- A tudatos levegővétel és -kifújás oktatását a vízhezszoktatás minden lépésénél végre 
kell hajtani. A merülés, a lebegés és a siklás alkalmával is törekedni kell a levegővétel 
és kifújás bekapcsolására a tanulási folyamatba. A levegővétel és -kifújás nem kellő 
mértékű elsajátítása megnehezíti a technikák oktatásának gyors elsajátítását. 

- A vízbe ugrások alkalmazásának legfőbb oka a vízbiztonság növelése. A vízbe ugrások 
során a gyermekek instabil helyzetbe kerülnek a vízben, amit a számukra még idegen 
közegben kell stabilizálni. Az ugrások során a gyermekek újabb tulajdonságait ismerik 
meg a víznek, sikeresebben merülnek mélyebbre, ami számos élménnyel gazdagítja őket. 
A vízbe ugrásokat először segítséggel, majd anélkül végeztessük, s később kapcsoljuk 
össze azokat különböző feladatokkal. 

-A mélyvízhez szoktatás első lépései a segítséggel végrehajtott vízbeugrások és a 
merülések gyakorlatai, kiemelten figyelve a fokozatosság elvének betartására. A 
mélyvízben a vízbiztonságot különböző segédeszközök alkalmazásával végrehajtott 


feladatok révén tudjuk növelni. 


VII. 1.4.2. Úszótechnikák oktatása 


Az úszótechnikák oktatásának a szakirodalom által elfogadott sorrendje a gyorsúszás, a 
hátúszás, a mellúszás és a pillangóúszás elsajátítása. Több oktató a gyors- és a hátúszás 
oktatását párhuzamosan végzi. 

Az egyes technikák oktatását a lábtempó oktatásával kezdjük, ezt követi a kartempó elsajátítása. 
A kartempó elsajátítása közben be kell iktatni a levegővételt is. A következő lépés a kar- és a 
lábtempó összehangolása, majd a kar-. lábtempó és levegővétel összehangolása. A hátúszás 
esetében a levegővétel oktatására nem kell időt fordítani. 

A technikák oktatásánál fontos szempont, hogy a vízben történő végrehajtást előzze meg a 


szárazföldön végzett gyakorlás. 

Módszertani ajánlások a vízhezszoktatás megvalósításához 





Az úszásoktatás során számos tényezőt kell figyelembe venni, ami befolyással van az oktatás 
sikerességére. A legfontosabb szempont a fokozatosság betartása. Az oktatás során minden 
gyermeknek egyéni a haladási tempója, amelyet figyelembe kell vennie az oktatónak. A 
gyermek képességeihez mérten a gyorsabb elsajátítás a várható sorozatos kudarcok révén az 
úszással kapcsolatban negatív attitűd kialakulásához vezethet és nem a gyermekhez igazodó 
mozgástanulási folyamat hibás technikai elsajátítást eredményezhet. A gyerekek életkori 
sajátosságaiból fakadóan meghatározó szerepet tölt be a játék, a játékos oktatás. A játék 
segítségével jobban oldhatók a gyermek vízzel kapcsolatos félelmei, szorongásai és 
könnyebben alakulhat ki pozitív attitüd a vízzel, az úszásoktatással kapcsolatban. A gyermekek 
biztonságérzetének kialakítása hozzásegít a vízben történő magabiztos közlekedéshez; és a 
gyermekek nagyobb figyelmet tudnak fordítani a feladatok pontos végrehajtására. Az oktató- 
gyermek bizalmi viszony kialakítása, annak megőrzése több, az oktatás folyamatát 
megakadályozó momentumon segíti átlendülni a gyermekeket, pl. víz alá merülés, mélyvízbe 
ugrások, stb. 

Minden úszógyakorlatot először a kisvízben kell végrehajtani, majd utána azokat ismételjük 
a mélyvízben is. Így a mélyvízben a gyermekeket a pontos végrehajtásban nem akadályozza a 
mélyvíztől való szorongás. 

A módszertani ajánlások között említjük meg az óvodapedagógus szerepét az úszásoktatás 
során. Az óvodapedagógus meghatározó szerepet tölthet be az oktatás megszervezésében, a 
lebonyolítás közben az oktató és a szülők közötti kapcsolattartásban, a gyermekek körében a 
, pótszülő" szerep megtestesítésében. Különleges pedagógiai szituációt hozhatunk létre, amikor 
az oktató egyben a gyermekek óvónénije. Oktató-óvodapedagógus egy különleges gyermek- 
pedagógus kapcsolatot alakíthat ki, amely nem csak az uszodában, hanem az óvodában is 


számos előnnyel jár a pedagógiai munkában. 


VII.2. Gyógytestnevelés az óvodában 


A mai kor gyermekének életében egyre nagyobb mértékben háttérbe szorul a testmozgás, a 
szabad levegőn eltöltött idő mennyisége. A telefon, az IKT eszközök térnyerése a gyermekek 
játékai között egyre növekszik. Sajnos az 1-7 éves korosztály is egyre nagyobb mértékben válik 
érintetté ebben a folyamatban. A fizikai inaktivitás, az IKT eszközök túlzott mértékű használata 
együttesen negatívan hat a gyermekek egészségi állapotára, s ennek következtében számos 


mozgásszervi elváltozás és belgyógyászati betegség egyre korábbi időszakban jelenik meg az 

életükben. A folyamat megállítására több óvodában bevezették az óvodai gyógytestnevelést, 
amelyet egyes óvodákban  gyógytestnevelő szakirányú továbbképzést végzett 
óvodapedagógusok, vagy külsős gyógytestnevelők, nem ideális esetben a pedagógusi 
végzettséggel nem rendelkező, gyógytornászok vezetnek. A gyógytestnevelési illetve preventív 
szemlélet meghonosítása az óvodapedagógusok körében szükséges (ezt a célt szolgálja a képzés 
során oktatott gyógytestneveléssel kapcsolatos tárgyak), hiszen ők az óvodai testnevelés 
legfőbb irányítói, s az óvodások megfelelő szomatikus fejlődésének felelősei. Az előzőekben 
leírtak bizonyítják, hogy a megelőzésnek prioritást kell élveznie az óvodában, amelynek egyik 
legjobb eszköze a preventív testnevelés, a gyógytestnevelés megvalósítása. Simon (2013) 
publikációjában feltette a kérdést, hogy szükség van-e óvodai gyógytestnevelésre? A válasz 
igen, de nem a klasszikus értelemben vett gyógytestnevelést kell megvalósítani ezen a 
színtéren, ugyanis — egyetértve az előbb említett publikációval — a korrekciós gyakorlatok 
túlsúlyával rendelkező gyógytestnevelés végrehajtására a 3-7 éves korosztály életkori 
sajátosságából fakadóan alkalmatlan. Ellenben az életkori sajátosságokhoz igazított preventív 
jellegű gyógytestnevelésnek helye van az óvodai mozgásrendszerben. Úgy gondoljuk, hogy 
szükséges az óvodai gyógytestnevelést definiálni két okból is. Egyrészt a köztudatban, a 
mindennapi használatban jelen van a fogalom, így nem célszerű azt preventív testnevelésre 
cserélni, másrészt az előzekben leírtak miatt az óvodai gyógytestnevelés testnevelés bizonyos 
mértékig eltér a hagyományos értelemben meghatározott gyógytestneveléstől. Fontosnak 
tartjuk megjegyezni, hogy az óvodai gyógytestnevelés szerves része az óvodai testnevelésnek, 


felhasználja annak módszereit, mozgásrendszerét. 


VII.2.1. Óvodai gyógytestnevelés meghatározása 


Az óvodai gyógytestnevelés definiálásakor a gyógytestnevelés meghatározásából kell 
kiindulni, továbbá szem előtt kell tartani, hogy az óvodai testnevelés egy speciális területe. A 
gyógytestnevelés fogalmának meghatározását, fogalommagyarázatát, helyét a rehabilitáció 
rendszerében részletesen tárgyalja Simon (2015) A gyógytestnevelés elmélete és módszertana 
könyvében, így a következő sorokban csak a fogalom meghatározásokat és a lényeges elemeket 
tárgyaljuk, amelyek szükségesek az óvodai gyógytestnevelés meghatározásához. 

, A gyógytestnevelés (adaptált testnevelés) olyan oktatási-nevelési folyamat, amely az egyéni 
sajátosságok maximális figyelembevételével a testnevelés és a sport azon eszközeit, módszereit 
használja fel, amelyek az egészségi állapot és a teljesítőképesség minél nagyobb mértékű 
helyreállításához és az esélyegyenlőség megteremtéséhez nyújt segítséget" (Simon, 2015, 


34.o.). 

A gyógytestnevelés célja kettős. Egyrészt a testnevelés céljait figyelembe véve, a megváltozott 
egészségi állapotú tanulók teljesítőképességének és egészségi állapotának minél nagyobb 
százalékban történő helyreállítása. Másrészt a nevelési folyamat révén a rendszeres testedzést 
előtérbe helyező, az egészséges életmódra fogékony, pozitív szemlélettel rendelkező tanulók 
személyiségformálása. Továbbá a két részcél teljesülése révén a tanulók váljanak képessé 
elváltozásuknak, betegségüknek megfelelő testedzési formát megválasztani és rendszeresen 
végezni, akár egész életükön keresztül. 

A gyógytestnevelés csak akkor lehet sikeres, ha az egyénben — a fiziológiás változások mellett 
— az egészséges életmód iránti igény is kialakul, interiorizálódik. A tudatos életvezetés része a 
betegségnek, az elváltozásnak megfelelő testedzési forma, formák végzése, a helyes táplálkozás 
és életvitel kialakítása. A gyógytestnevelés órán a résztvevőknél csak tudatosan felépített 
nevelési folyamat eredményeként tudjuk elérni az előzőekben leírtakat, amelynek 
kidolgozására és megvalósítására a pedagógiailag és szakmailag jól felkészült gyógytestnevelő 
a legmegfelelőbb személy, aki pozitív, együttműködő kapcsolatot alakít ki a tanulókkal. A 
gyógytestnevelés tehát egy komplex terápiás folyamat, amelyben a különböző testgyakorlatok 
révén a gyógytestnevelő tanár nevel és személyiséget formál. 

Az óvodai gyógytestnevelésnek az óvodai testnevelés és a gyógytestnevelés egyaránt szerves 
része is, hiszen annak módszereit, alapelveit, pedagógiai személetét is magán hordozza. A 
fogalom meghatározásakor figyelembe kell venni ezt a kettősséget. 

Az óvodai gyógytestnevelés olyan preventív testnevelés, amely során az óvodai testnevelés és 
a gyógytestnevelés mozgásrendszerének, módszereinek felhasználásával, a gyermekek 
életkori és egyéni sajátosságait maximálisan figyelembe véve a különböző elváltozások és 
betegségek megelőzése, a meglévő elváltozások javítása valósul meg. 

A fogalom meghatározásából látszik, hogy az óvodai gyógytestnevelés elsősorban a 
prevencióra koncentrál oly módon, hogy a lehető legnagyobb mértékben igazodik a gyerekek 
életkori sajátosságához (játékos, egyszerűbb feladatok) és egyéni képességeihez, adottságaihoz. 
A fő irányok meghatározása után egyértelműen meg lehet határozni az óvodai gyógytestnevelés 


céljait, feladatait. 


VII.2.2. Óvodai gyógytestnevelés célja, feladata, eszközrendszere 


Az óvodáskorú gyermekek mozgásos tevékenységeire jellemző a játékcentrikusság, a 
különböző mozgások utánzása, a változatos, érdekes feladatok végrehajtása. A 3-7 éves korban 
megjelenő mozgásszervi elváltozások többsége még jól korrigálható, s a belgyógyászati 


betegségek esetében is könnyebb elérni a tünetmentességet, illetve a javulást. A célok 

meghatározásakor a gyógytestnevelés és az óvodai testnevelés céljait adaptáljuk, figyelembe 
véve a leggyakrabban előforduló elváltozásokat és betegségeket, illetve a korosztályra jellemző 
mozgásspecifikumokat. 
, A gyógytestnevelés célja, a testnevelés céljait figyelembe véve a megváltozott egészségi 
állapotú tanulók teljesítőképességének és egészségi állapotának minél nagyobb százalékban 
való helyreállítása, a rendszeres testedzés megszerettetése, beépítése a mindennapi életükbe, a 
minőségi élet esélyének megteremtése, az egészséges életmódra fogékony pozitív szemlélet 
kialakítása " (Simon, 2015, 43.o.). 
A könyvünkben leírtakkal összhangban az óvodai testnevelés célja - a testnevelés céljait szem 
előtt tartva - a természetes mozgáskészségek fejlesztése, a testnevelés eszközeinek 
(testgyakorlatok, mozgásos játékok) megismertetése révén a mozgás megszerettetése, a 
cselekvőképesség fejlesztése, a nevelés-oktatás módszereinek tudatos alkalmazásával a 
sokoldalú személyiségfejlesztés, a testkulturális értékek (mozgásműveltség, egészség, jól-megélt 
élet, stb.) átadása, fejlesztése, a prevenció. 
Az óvodai gyógytestnevelés (preventív testnevelés) célja a gyógytestnevelés és a testnevelés 
mozgásrendszerének, módszereinek felhasználásával a különböző egészségiállapotú 
gyermekek teljesítőképességének helyreállítása, javítása, a különböző elváltozások 
megelőzése, a biomechanikailag helyes testtartás kialakítását elősegítő izomzat erősítése, a 
játékos, változatos gyakorlatok, feladatok révén a rendszeres testmozgás megszerettetése. 
A célok megvalósítását számos feladaton keresztül tudjuk elérni, amelyeket két csoportra, 
általános és speciális feladatokra bonthatunk. Az általános, nevelési feladatok nagymértékben 
megegyeznek a testnevelés feladataival, így ennek részletes tárgyalásától eltekintünk, hiszen 
ezt már megtettük a 18. oldaltól. A speciális feladatok esetében is elfogadjuk a testnevelés 
speciális feladatait, s azokat a célok teljesülése érdekében kiegészítjük. 
1. A szervezet általános, sokoldalú, arányos képzésével az egészségi állapot, a teljesítőképesség 
megerősítése, helyreállítása, a testi fejlődés elősegítése: 

- a szervek, szervrendszerek funkcionális tulajdonságainak,  teljesítőképességének 

helyreállítása, fejlesztése, 

— a veleszületett vagy szerzett elváltozások kialakulásának megakadályozása, 

— másodlagos prevenció, 

— az alsó, a felső végtagizomzat és a törzsizomzat sokoldalú, arányos erősítése, fejlesztése, 


— a megváltozott állapotú izomzat célzott erősítése, nyújtása. 

2. A motoros képességek fejlesztése: 

— Kondicionális képességek közül kiemelten az állóképesség és az erő fejlesztése (saját 
testsúllyal). Az állóképességen belül elsősorban a közép- és hosszú távú állóképesség, 
míg az erő fajták közül főként az erő-állóképesség és korlátozott területen a maximális 
erő fejlesztése. Az erőfejlesztő gyakorlatokat csak tehermentesített helyzetben 
végeztethetünk az ízületek és a gerinc védelme érdekében, elsősorban utánzó 
mozgásokkal, kúszó-, mászó feladatokkal. 

— A koordinációs képességek fejlesztése, ami a helyes, gazdaságos technikai végrehajtás 
eléréséhez szükséges. 

— A mobilizálás, valamint a kontraktúrák oldása a mozgékonyság, hajlékonyság 
fejlesztésével. 

3. A mozgásműveltség fejlesztése: 

— mozgásjártasságok és készségek kialakítása, 

— mozgásos cselekvések végrehajtási módjára és alkalmazására vonatkozó ismeretek 
elsajátítása, 

-— a különböző mozgásos cselekvések eredményes, pontos, esztétikus és gazdaságos 


kivitelezése. 


4. A játék-, a sportolási igény felkeltése, a rendszeres testedzés megszerettetése, az életmódba 
való beépítés elősegítése. Az óvodáskorú gyermekek számára a játékos feladatvégrehajtások, 
az érdekes, figyelmet felkeltő feladatok, a kúszások-mászások alkalmazásával a sport iránti 


érdeklődés felkeltése, a pozitív attitűd kialakítása. 


VII.2.3. Az óvodai gyógytestnevelés helye az óvoda nevelési rendszerében 


Az óvodás korú gyermekek körében megjelenő elváltozások illetve betegségek nem teszik 
szükségessé az iskolai gyógytestneveléshez hasonló rendszer kiépítését, így az óvodai 
gyógytestnevelés nem kapcsolódik szervesen az óvodai testneveléshez. Az óvodai 
gyógytestnevelés preventív szemléletét figyelembe véve inkább a testnevelést kiegészítő 
tevékenységként kell beépíteni az óvoda nevelési rendszerébe, a különböző óvodai sport- és 
szabadidős tevékenységhez hasonlóan (Ovifoci, Ovikosár, különböző táncok, stb.). 

Ugyanakkor úgy gondoljuk, hogy mozgásrendszere alapján kiemelt szerepet kell betölteni az 
óvodás gyermekek mozgástevékenységei között a sokoldalú fejlesztő hatása miatt. Javaslatunk 
szerint az óvodai gyógytestnevelést hetente egy vagy két alkalommal délutáni időpontban kell 


megszervezni, — elsősorban gyógytestnevelés szakirányú végzettséggel — rendelkező 

óvodapedagógus vezetésével vagy az óvodás korosztály életkori sajátosságainak teljes körű 
ismeretét birtokló gyógytestnevelő tanár vezetésével. Nem javasoljuk az óvodai testnevelés 


kiváltására az óvodai gyógytestnevelést. 


VII.2.4. A leggyakrabban előforduló orthopédiai elváltozások és prevenciójuk 


kisgyermekkorban 


Az óvodás korú gyermekek körében legnagyobb mértékben a pes planus (lúdtalp), helytelen 
testtartások, azon belül a tartáshibák (kyphosis, lordosis, kypho-lordosis), kismértékben a 
scoliosis (gerincferdülés), mellkasi deformitások és a csípőproblémák fordulnak elő. Ennek 


megfelelően könyvünkben ezeket az elváltozásokat tárgyaljuk részletesebben. 


VII.2.4.1. Gerincelváltozások 


A gerinc élettani görbületeinek kialakulása a mozgásfejlődés hatására újszülött korban 
kezdődik, a fej emelésével a nyaki lordosis, a felüléssel, a támaszhelyzetek gyakori 
alkalmazásával a háti kyphosis, a felállással és a járással az ágyéki lordosis alakul ki. A 
fiziológiás görbületek közel végleges kialakulása 8-10 éves korra befejeződik (Szendrői és 
Szőke, 2018). A görbületek kialakulásának folyamata során törekedni kell arra (nem siettetve 
a felülést, felállást, járást), hogy a gerincet körbe vevő izomzat mindig megfelelő fejlettségi 
szinten legyen, ezzel megelőzendő a gerinc íveinek kóros mértékű kialakulását. A megfelelő 
fejlődési ütemű és fejlettségű törzsizomzat révén alakul ki a helyes testtartás. 

Helyes testtartásról akkor beszélhetünk, ha egyensúlyi helyzet van a testre ható külső erők és a 
oldalon egyforma, a medence dőlés szöge egyénre jellemzően 45 — 60 fok között mozog 
(Szendrői és Szőke, 2018), de a legtöbb esetben 55-60 fok (Vass és Bohner-Beke, 2015). 

A Roux-féle elmélet a tartó- és mozgatószervrendszer statikai és dinamikai törvényszerűségeit 
magyarázza, s úgy gondolja, hogy a funkcionális hasonulási törvények különböző körülmények 
között is érvényesülnek. Barta (1990) szerint amennyiben a szimmetria és harmónia 
megbomlik, akkor formai zavar áll elő, amelyet funkciózavar követhet. 

A testnevelésben kiemelt célként szereplő biomechanikailag helyes testtartásra jellemző az 
ízületi tokok és szalagok feszülése a fiziológiásnak megfelelő, a tartásért felelős izmok 
harmonikus együttműködése, így az izomzat erőkifejtése minimális, aminek következtében az 
ízületi felszínek terhelése egyenletes. A test súlyvonala áthalad a fejtetőtől indulva a fülön, a 
másodiktól az ötödik nyakcsigolya testén, majd a vállon áthaladva végighalad a másodiktól a 


ötödik ágyéki csigolya testén, ezt követően áthalad a második keresztcsonti csigolya előtt 

elhelyezkedő súlyponton, a combfej középpontja mögött, a térdízület középpontja előtt, de a 
térdkalács mögött, végül a külboka előtt az alsó ugróízületen áthaladva éri el a talajt. (Somhegyi 


és mtsai, 2003). 


Helytelen testtartás 


Helytelen testtartáson a normálistól eltérő tarást értjük, amely során funkcionális eltéréseket 
tapasztalunk, ahol a csontrendszerben még nem történt elváltozás. Az előzőekben leírtakból 
következik, hogy a helytelen testtartások elsősorban izom és szalag eredetű elváltozások és 
általában reverzibilis (visszafordítható) folyamatok. A hazai (ortopéd, gyógytestnevelés) 
szakirodalmakat áttekintve a helytelen testtartást az alábbi csoportosításban tárgyalhatjuk: 
Hanyag tartás 
Tartási gyengeség 
Tartáshibák 

- domború hát (fokozott kyphosis vagy dorsum rotundum), 

- nyerges hát (fokozott ágyéki lordosis vagy lordotikus tartás), 

- kypholordoticus hát (dorsum kypholordoticum), 


- lapos hát (dorsum planum). 


Hanyag tartás 


A hanyag tartás a fiatalok rosszul felfogott magatartásmintájából fakad. A vállak előre esnek, 
a háti kyphosis kismértékben megnövekszik, a lógatott fej és a lomha járás teszi teljessé a 
tartást. A hanyag tartás jól korrigálható, mivel sem az izomrendszerben, sem a gerinc esetében 
nem történt kóros elváltozás. Megfelelő odafigyeléssel, szemléletformálással valamint célzott 
izommunkával, a helyes testtartás kialakítását elősegítő preventív gyakorlatokkal jól 
korrigálható. Fontos megemlíteni, hogy amennyiben a hanyag tartás tartósan fennáll, úgy 


maradandó elváltozások alakulhatnak kit. 


Tartásgyengeség 


A tartási gyengeség esetén az izmok fáradása következtében a passzív és aktív tartószerkezet 
nem képes az elvárt módon legyőzni a nehézségi erőt, s ennek következtében kialakulhat a 
helytelen testtartás. A tartási gyengeség esetében sem található kóros elváltozás a 
csontrendszerben és az ízületek rendszerében. A tartási gyengeséget az izmok és szalagok tartós 
gyengesége jellemzi, amelynek megállapítására jól használható a Matthiass-féle tartási teszt. A 


teszt során az álló gyermeknek be kell húznia a hasát, összeszorítani a farizmát és zárni a 

lapockáit (aktív tartási helyzet). Az aktív tartási helyzetet megtartva mindkét karját fel kell 


emelni mellső középtartásba és ezt a helyzetet meg kell tartania 30 másodpercig. 





21. ábra: Matthiass-teszt: bal oldalon a test helyzete helyes testtartás esetén, jobb oldalon a 

test helyzete tartási gyengeség esetén. 

(Forrás: https://gerinces.hu/wp-content/uploads/2012/10/mathiass. jpg letöltés 2019.05.21.) 
Tesztelés közben oldalnézetből kell figyelni a karok és a lapockák, a gerinc, valamint a medence 
helyzetének változását. Amennyiben a gyermeknek nincs tartásgyengesége, akkor képes az 
aktív tartási helyzet megtartására 30 sec.-ig. Ellenkező esetben korrekciós testhelyzetet vesz fel 
a gyermek, amely során kismértékben hátra dől és a medence előre billen, illetve a karokat 


megemeli vagy lejjebb engedi a vízszintesnél. 


Tartáshibák 





Hanyag tartás Fokozott Nyergeshát Lapos hát Domború hát 
görbületek 


22. ábra: Helytelen testtartások 


(Forrás: https://pelsomasszazs .hu/index.php/cikkek/18-rossz-testtartas, letöltés 2019.05.21.) 
193 


A tartáshibák a gerinc funkcionális, izomeredetű elváltozásai, amelyek a nem megfelelően 
működő hát- és törzsizomzat következtében kialakult izomegyensúly felborulásából 
eredeztethető reverzibilis (visszafordítható) folyamat, a test szaggitális síkjában, a gerinc 
élettani görbületeinek növekedésével vagy éppen csökkenésével járó elváltozások, hiper- vagy 


hipokyphosisok, hiperlordosisok (Berkes és Mészáros, 2017). 
Domború hát (fokozott kyphosis) 


A domború hát esetében a háti kyphosis fokozott, s többé vagy kevésbé ráterjedhet az ágyéki 
gerincszakaszra is. A gerinc előre hajlik, a vállak előre esnek, kissé befelé mutatnak. A mély 
hátizmok, a trapéz- és a rombuszizom megnyúlik, a mell- és a fűrészizom megrövidül. 
Tiltott gyakorlatok: 

-a gerinc terhelésével járó ugrások, szökdelések, 

-a mellizmok és a fűrészizmok aránytalan erősítése, 

-fordított testhelyzetek (tarkóállás, fejállás, kézállás), 

-különféle terhek hordása, társ hordása, 

-fokozott és tartós törzshajlítások előre, amelyek növelik a hátizmok megnyúlását. 
Javasolt gyakorlatok: 

-a mély hátizmok, a trapéz- és a rombuszizmok erősítése, 

-a mellizom, a fűrészizom nyújtása, 

-a farizmok és a hátulsó combizmok nyújtása, 


-az elülső combizmok, csípőhorpasz-és a hasizmok erősítése. 
Fokozott ágyéki lordosis 


Az ágyéki gerincszakaszon az ágyéki hátizomzat, a csípőhorpaszizom megrövidül, a 
hasizomzat és a farizomzat megnyúlt. 
Tiltott gyakorlatok: 
- a gerinc terhelésével járó ugrások, 
-fordított testhelyzetek (tarkóállás, fejállás, kézállás), 
-különféle terhek hordása, társ hordása, 
-fokozott hátrahajlítással járó feladatok. 
Javasolt gyakorlatok: 
-az ágyéki hátizomzat és a csípőhorpaszizom nyújtása, 


-a has- és a farizomzat erősítése. 

Kypholordotikus hát (dorsum kypholorditicum) 


A kypholordotikus hát esetén a háti kyphosis megnövekedett görbülete mellet az ágyéki 
lordotikus görbület is nagyobb mértékű. A törzsfeszítő izomzat és a hozzákapcsolódó 
szalagrendszer valamint a has — és a farizomzat gyengesége miatt alakulhat ki. Legtöbb esetben 
a fokozott háti kyphosis kompenzálásaként fejlődik ki a nagyobb ágyéki lordosis. 
Tiltott gyakorlatai: 

-a gerinc terhelésével járó ugrások, 

-fordított testhelyzetek (tarkóállás, fejállás, kézállás), 

-különféle terhek hordása, társ hordása, 

-fokozott hátrahajlítással járó feladatok. 

-a mellizmok és a fűrészizmok aránytalan erősítése, 

-fokozott és tartós törzshajlítások előre, amelyek növelik a hátizmok megnyúlását. 
Javasolt gyakorlatok: 

-elsősorban a csípőhorpaszizom, az ágyéki gerincszakasz törzsfeszítő izmainak a nyújtása, 

-a has- és a farizmok erősítése, 

-a medence helyes állásának elérése után a mély hátizmok erősítése, 

-a trapéz- és a rombuszizmok erősítése. 
-fontos megjegyezni, hogy a háti kyphosis csökkentését szolgáló gyakorlatok esetében 
szükséges olyan kényszerítő helyzetek alkalmazása, amelyek megakadályozzák a 


, lordotizálást" az ágyéki szakaszon. 
Lapos hát (dorsum planum) 


A lapos hát esetében az élettani görbületek ellapultak, csökkentek, a test tartása deszkaszerűen 
hat. A lapos hát kiskorban nem okoz problémát, de annak fennmaradása a későbbiek statikus 
veszélyt jelenthet a test felépítése szempontjából, ami zavarhatja a belső szervek (szív, tüdő) 
normális élettani működését. 
Tiltott gyakorlatok: 

-a gerinc terhelésével járó ugrások, 

-fordított testhelyzetek (tarkóállás, fejállás, kézállás), 

-különféle terhek hordása, társ hordása, 
Javasolt gyakorlatok: 
-a mély hátizmok, a mellkas és a törzs izmainak erősítése, 
- a hasizmok, a farizmok és a lábizmok erősítése, 


- az , izomfűző" kialakítását elősegítő gyakorlatok alkalmazása, 

- a fiziológiás görbületek kialakulását elősegítő gyakorlatok alkalmazása. 


Scoliosis (gerincferdülés) 


A gerinc frontális síkban történő elhajlását, torsióval társult elhajlását scoliosisnak, 
gerincferdülésnek nevezzük. Az orvosi szakirodalom a gerinc 10 foknál nagyobb mértékű 
görbülete esetén állapítja meg a gerincferdülést (Szendrői és Szőke, 2018). A gerinc torsiójának 
következtében az egyik oldalon (konvex) bordapúp keletkezik, a bordaív háti megjelenése 
miatt. A gerincferdülés következtében csigolyatestek ékalakúvá válnak, deformálódnak, 
rotálódhatnak, amelyek a röntgen képen jól láthatóvá válnak. A gerincferdülés esetében az 
izomrendszer harmóniája is felbomlik, a konvex oldali izomzat megnyúlik, a konkáv oldali 
izmok megrövidülnek. 
A scoliosis szempontjából három veszélyeztetett időszakot kell megemlíteni: 
-a felülés és felállás időszakát (fél — egy éves kor), 
-a második fogzás, a fogváltás időszakát (6-8 éves kor), 

-a pubertás kort. 
A veszélyeztetett időszakokat tekintve látható, hogy az 1-7 éves korosztály esetében két időszak 
is ezekre az életévekre esik, amely bizonyítja, hogy a kisgyermekekkel foglalkozó pedagógusok 
a rendszeres és hatékony testedzés megszervezésével, a preventív mozgásprogramokkal 
segíthetik ezen elváltozások kialakulásának megakadályozását. 
A scoliosis felosztásában az orvosi szakirodalmat követjük (Szendrői és Szőke, 2018; Vízkelety 
1994). 

I. Funkcionális scoliosis 

1. primer (elsődleges), 
2. szekunder (másodlagos). 
II. Strukturális scoliosis 


1. idiopathiás: 


Kialakulás időpontja alapján Lokalizációja alapján (22. ábra) 
a. infantilis típus (0-3 év), a. jobbra convex háti (thoracalis), 
b.juvenilis típus (4-9 év), b. jobbra convex hát-ágyéki 
c.adoleszcens típus (10 év fölött). (thoracolumbalis), 


c. jobbra convex háti, balra convex 
ágyéki, 
d. jobbra vagy balra convex ágyéki. 

2. ismert etiológiájú 
a.congenitalis 
b.paralyticus 


c.egyéb eredetű scoliosisok. 


Funkcionális scoliosis 


A funkcionális scoliosis oka legtöbb esetben a mozgásszegény életmódból fakadó gyenge 


hátizomzat, illetve a gyermekek növekedésével nem megfelelő mértékű törzsizomzat fejlődése. 
Elsődleges funkcionális scoliosis 


A gerinc fiziológiás görbületének nagy ívű, balra convex dorsolumbalis (hát-ágyéki), torsio 
nélküli elváltozása. Az elváltozás megfelelő izomfejlesztéssel jól korrigálható, a későbbiekben 


nem rosszabbodik, s nem alakul át strukturális scoloisissá. 
Másodlagos funkcionális scoliosis 


A másodlagos funkcionális scoliosis visszavezethető valamely szervi elváltozásra, legtöbbször 
végtagrövidülésre. A rövidebb oldali medencefél lejjebb kerül, s ennek kompenzálásra alakul 


ki a scoliosis. 
Strukturális scoliosis 


A strukturális scoliosis esetében a gerinc elhajlása csigolya trosióval és rotációval társul. Az 
elváltozások közel 80 90-a ismeretlen eredetű (idiopathias), 20 90-ánál ismert okok állnak a 


kialakulás hátterében (Szendrői és Szőke, 2018). 
Idiopathias (ismeretlen eredetű) scoliosis 


Az elváltozás hátterében genetikai faktorok is megtalálhatók, de számos kutatás a 
csontnövekedés hormonális kontrolljának szerepét is feltételezi. 

Leggyakrabban a jobbra convex háti scoliosis fordul elő, elsősorban a lányok körében. A 
görbület 7-10 csigolyányi területre terjed ki, a csípőlapát vagy csípőtaréj és a vállcsúcs vonala 
nem párhuzamos. 

A jobbra convex háti-ágyéki scoliosis esetében a görbület a háti szakasz mellett átterjed az 
ágyéki területre is. Kevésbé progresszív, mint a háti. 

Ritkább esetben a háti görbület kompenzálására kialakul az ágyéki görbület is, így a 


thoracolumbalis, jobbra convex háti és balra convex ágyéki scoliosis enyhébb tüneteket mutat. 

Az enyhébb tünetek ellenére ebben az esetben is súlyossá válhat az elváltozás. 

A lumbalis scoliosis többnyire jobbra konvex, és lányoknál gyakoribb. A görbület csúcsa a 2. 
lumbalis csigolya. A görbület általában enyhébb fokú, a mellkas nem deformálódik, és a vállak 
helyzete nem változik, de a csípőptaréj előemelkedése jelentős mértéket ölthet. (Vass és 


Bohner-Beke, 2015) 


23. ábra: A scoliosis fajtái lokalizáció alapján 








Combined 
Scoliosis 








Thoracic 
Scoliosis 


(Forrás: https://parksportspt.com/category/pediatric-physical-therapy/, letöltés: 2019.05.22.) 





Lumbar Thoraco-Lumbar 
Scoliosis Scoliosis 





CON A 


A congenitalis scoliosist a csigolyafejlődési rendellenességek hozzák létre. A fejlődési 
rendellenesség pontos oka tisztázatlan. 
A paralyticus scoliosis a gerinc környéki izomzat petyhüdt bénulása következtében alakulhat 
ki, sajnos sok esetben súlyos lefutású. Szerencsére a scoliosis ezen fajtája igen ritka. 
Az egyéb scoliosisok esetében az okok között szerepelhet a neurofibromatosis, syringomyelia, 
illetve a rachiticus scoliosis esetében az anyagcsere megbetegedések is. 
A scoliosis tiltott gyakorlatai: 

-a gerinc terhelésével, rázkódásával járó ugrások, feladatok, 

-fordított testhelyzetek (tarkóállás, fejállás, kézállás), 

-különféle terhek hordása, társ hordása, 

-fokozott hátrahajlítással járó feladatok, 

-tartós futások. 

Javasolt gyakorlatok: 
-a törzsizomzat széleskörű erősítése, , izomfűző" kialakítása, 
-a convex oldali izomzat erősítése, a nem convex oldali izomzat nyújtása, 
-kúszó gyakorlatok alkalmazása, 
-gerinc mobilizáló gyakorlatok alkalmazása, 
-korrekciós testhelyzetben végzett izomkontrakciós gyakorlatok és nyújtó hatású 


gyakorlatok. 


Scheuermann-féle kyphosis (adolescens hyperkyphosis) 


Az elváltozást korábban osteochondritis juvenilis elnevezéssel illették, de a kutatások 
eredményeként mára már az elváltozás külön egységet képvisel az esetleírások körében. A 
gyermek megtekintésekor az elváltozás tünetei hasonlítanak a domború hátnál látható 
tünetekre, ellenben a röntgen képek alapján attól egyértelműen elkülöníthető. A radiológia kép 
alapján látható, hogy elsősorban a háti szakaszon, a csigolyák közötti discusok egy része 
betüremkedik a csigolyatest zárólemezébe, valamint a csigolyákra ható mechanikai erők 
hatására a csigolyatestek ventrál (hasi) irányba elkeskenyednek, ék alakúvá válnak. E két 
folyamat eredményeként a háti szakaszon fokozott kyphosist, a háti-ágyéki átmenetben a 


kyphosis kialakulását, a lumbális (ágyéki) szakaszon a lordosis eltünését láthatjuk. 





24. ábra: Scheuermann -féle kyphosis 


(Forrás: http://gerincferdules-scoliosis.mozogjunkjobban.com/2088-27/, letöltés: 2019.05.22.) 

Az elváltozás sok esetben panaszmentes, de gyakran találkozhatunk hátfájdalommal, 
fáradékonysággal, a mozgás beszűkülésével és az ízületek kontraktúrájával. 
Tiltott gyakorlatok: 

-a gerinc terhelésével járó ugrások, szökdelések, 

-a mellizmok és a fűrészizmok aránytalan erősítése, 

-fordított testhelyzetek (tarkóállás, fejállás, kézállás), 

-különféle terhek hordása, társ hordása, 

-fokozott és tartós törzshajlítások előre, amelyek növelik a hátizmok megnyúlását. 
Javasolt gyakorlatok: 

-a mély hátizmok, a trapéz- és a rombuszizmok erősítése, 

-a mellizom, a fürészizom nyújtása, 

-a farizmok és a hátulsó combizmok nyújtása, 


-az elülső combizmok, a csípőhorpasz-és a hasizmok erősítése. 
VII.2.4.2. Egyéb mozgásszervi elváltozások 
Mellkasi deformitások 
A mellkasi deformitások kialakulása általában ismeretlen eredetű, családi halmozódásra, 


genetikai tényezőkre vezethető vissza. A két leggyakoribb deformitás a tölcsérmell (pectus 


excavatum, közel 8099) és a tyúkmell (pectus carinatum, 10 90). 


Tölcsérmell (pectus excavatum) 





25. ábra: Pectus excavatum 


(Forrás: —  https://pectusmed.freewb.hu/mellkasdeformitasok-komplex-kezelese/, — letöltés: 
2019.05.23.) 

A mellkasfal, a szegycsont és a hozzá kapcsolódó bordák besüppedésének következtében 
behúzódik, a vállak előre befelé rotálnak, a hátizmok és a mellizmok megnyúlnak, a mellkasi 
szervek működésének zavara léphet fel. A tünetek első jeleit már csecsemőkorban is lehet látni, 
amelyek a serdülőkorban fokozódhatnak. A súlyosabb esetekben az életfontosságú szervek 
optimális működésének feltételei nem biztosítottak, légzési- és szívpanaszok léphetnek fel. 
Javasolt gyakorlatok: 

-a mellkas alakjának javítása céljából mellkasemelést, bordalégzést, törzsfeszítést elősegítő 

gyakorlatok, 
-kúszógyakorlatok, 
-térdelőtámaszban végzett törzsfordítások, 


-erőteljes légzőgyakorlatok. 
Tyúkmell (pectus carinatum) 


A kiemelkedő szegycsont és a behúzódó bordák a mellkasfal különböző mértékű szimmetrikus 
(néha asszimmetrikus) kiemelkedését eredményezi, amit a mellizmok megrövidülése és a váll 
előre rotálása kísér. Az elváltozás eredete ebben az esetben is ismeretlen, elsősorban genetikai 
tényezőkre vezethető vissza. Az elváltozást a legtöbb esetben a háti kyphosis megnövekedése 


kíséri. 





26. ábra Pectus carinatum 


(Forrás:https://www.csaladinet.hu/hirek/eletmod/egeszseg/29019/tolcsermellkas es tyukmell 





a mellkasdeformitasok okai es kezelesuk, letöltés: 2019.05.23.) 


Javasolt gyakorlatok: 
-a mellkas alakjának javítása céljából a mellkasemelést, a bordalégzést és a törzsfeszítést 


elősegítő gyakorlatok, 

-mellizmot nyújtó gyakorlatok alátámasztással, ezzel megakadályozva a kiemelkedés 
fokozódását, 
-a mély hátizmok erősítését szolgáló gyakorlatok 


-a mellkas rugalmasságának fokozása, erőteljes légzőgyakorlatok. 


Csípőficam 


A csípőficam leggyakoribb mozgásszervi fejlődési rendellenesség újszülött és 
csecsemőkorban, amely multifaktoriális kóreredetű, ugyanis kialakulásáért az örökletes és a 
környezeti tényezők egyaránt felelősek. Az örökletes tényezők esetében az általános ízületi 
lazaság valamint a kóros vápafejlődés következtében a vápa sekélyesebb lesz, ami lehetővé 
teszi, hogy a combfej fokozatosan elhagyja az ízületi üreget. A környezeti tényezők között az 
intrauterin és az exrauterin tényezők egyaránt szerepet játszanak. Az intruterin időszakban a 
szorosabb méhen belüli, illetve a hormonális viszonyokból adódhat az elváltozás. Az exrauterin 
tényezők közé sorolható a szoros pólyázás, pelenkázás, illetve a korai lábra állás, járás 
(Szendrői és Szőke, 2018). 
A csípőficam formái lehetnek: 

-Dysplasia coxae congenita (dysplasiás csípő) 
A vápa lapos, a vápatető meredek, bár a combcsont feje centrálisan helyezkedik el, a fej 
nyomásra, vagy egyéb erőbehatásra elhagyja az ízületi üreget. 

-Instabil csípő 
A gyenge szalag- és izomkörnyezetből fakadóan a combcsont feje a vápából zökkenés 
kíséretében kinyomható. 

-Subluxatio coxae congenita (subluxált csípő) 
A combfej nem a vápa középpontjában, hanem feljebb, kicsit kívül helyezkedik el, a vápatető 
nem fedi le teljesen. Hirtelen mozdulatokra a fej elhagyhatja a vápát. 

-Luxatio coxae congenita (luxalt csípő) 
A combfej teljes mértékig elhagyja az ízületi vápa üregét és kívül helyezkedik el, elsősorban a 
testvonalhoz közelebb (proximális) és hátra felé. Valójában ez jelenti a tényleges csípőficamot. 
A sajátos anatómiai helyzetből adódóan megváltozik a szalagok és az ízületet körülvevő izmok 
állapota, kontraktúrák, izomrövidülések alakulnak ki. 
Nagyon fontos a korai felismerés, a szűrővizsgálatok megszervezése és az azokon való 
részvétel. A csecsemőkorban 3 alkalommal, az első a 3-4. napon, a második a 3-4. héten, a 


harmadik a 3-4. hónapban történik. Néhány szakember javasolja a 4-6. héten az ultrahangos 

vizsgálat elvégzését vagy vizsgálaton való részvételt a korai felismerés érdekében (Berkes és 
Mészárosné, 2017). 
A csípőficam tünetei: 

-a gyermek végtagjai nem egyformák, 

-a combredők száma és mélysége nem egyezik meg mind a két oldalon, 

-Ortolani —tünet, a térdben hajlított végtagot abdukálva (a test középvonalától távolítva) 
kattanást hallani, ebben az esetben a combfej a vápába helyeződött. Az addukcióra 
(közelítésre) újabb kattanás tapasztalható, ami a fej luxatioját, kicsúszását jelzi a 
vápából, 

-a csípő abdukciós korlátozottsága, 

-Trendelenburg-tünet. 

Tiltott gyakorlatok: 

-hirtelen mozdulatok, testfordulatok, 

-a csípőízület tartós terhelésével járó mozgások, 

-különféle terhek hordása, társ hordása, 

-lordotizáló, rázkódással járó gyakorlatok, 

-a szalagokat és az ízületet túlnyújtó feladatok, 

-az elesés veszélyét rejtő játékok. 

Javasolt gyakorlatok: 

-a gluteus (farizmok) izmok, a hasizmok erősítése, 

-az alsó végtag izomzatának (külső és belső csípőizmok, combizmok) erősítése a végtag 
terhelése nélkül, fekvésben, ülésben, függésben, 

-az abduktor izomzat erősítése, az adduktor izomzat nyújtása, 


-úszás, elsősorban mellúszás lábtempó, különös tekintettel a szimmetrikus végrehajtásra. 


Láb betegségei 


A láb betegségei közül a lábboltozat-süllyedés (hosszanti boltozat süllyedése - pes planus, 
harántboltozat süllyedése - pes transverso-planus) és a bokasüllyedés (pes planovalgus) a 
leggyakoribb elváltozás a gyermekek között. A lábboltozat-süllyedés gyakran térd és derék táji 
panaszokkal is együtt jár. A lábboltozat gyengítő tényezői közé tartozik a: 

-korai talpraállítás, 

-a kifelé fordított lábfejjel való járás, 

-a merev talpú, a lábat nem megfelelő módon megtartó cipő, 


-a sima, kemény talajon járás, 

-az előkészítés nélküli túlzott egdzésmunka, 
-a hirtelen testsúlynövekedés. 


A lúdtalp estében három stádiumot különböztethetünk meg. 


1. Izmos stádium 
A terhelésre a lábboltozatot tartó izomzat ellazul, de a szalagrendszer képes a boltozatot 
tartani. Pihentetés után az izmok visszanyerik erejüket, tónusossá válnak, a boltozat újból 
elnyeri a formáját. 
2. Szalagos stádium 
A terhelés során már a szalagrendszer sem tud ellenállni, egyes szalagok megnyúlnak, 
mások megrövidülnek. Pihentetés hatására nem áll vissza az eredeti állapot. 
3. Csontos stádium 
Az ízületi változásokkal egyidejűleg a csontok is deformálódnak, a lábboltozat teljesen 
lesüllyed. 
Tünetek: 
-a láb boltozatos szerkezete laposabb, 
-a lábfej hosszabb és szélesebb lesz, a belső oldalra fordul, 
-a sarok a bokától kifelé hajlik, 
-járás közben a bokacsontok / belső boka összeér, súrolódnak egymással. 
Tiltott gyakorlatok: 
-belső talpélen járás, 
-nem megfelelő, lapos, vékonytalpú cipők viselése. 
Javasolt gyakorlatok: 
-Lábujjhegyen, sarkon járás, 
-külső talpélen járás, 
-talpon gördülések előre-hátra, 


-tárgy megfogása talppal, lábujjakkal és azok elengedése, célba dobások lábujjakkal 


megfogott tárgyakkal. 
Módszertani . szempontok a — mozgásszervi — elváltozások — preventív — gyakorlatainak 
összeállításához 





-Az életkori sajátosságok figyelembe vétele, 


-az elváltozások kontraindikált gyakorlatainak ismerete és kerülése, 

-az elváltozások megelőzését, javítását szolgáló gyakorlatok kiválasztása, gyakorlatsorok 
összeállítása, 

-a törzsizomzat fejlesztését szolgáló kúszó-mászó gyakorlatok alkalmazása, 

-a has- és hátizomzat erősítését szolgáló játékos feladatok tervezése, 

-a támaszhelyzetet igénylő utánzó mozgások alkalmazása, Pl.: fókamászás, pókjárás, stb., 
-kúszások-mászások alkalmazása padokon, bordásfalakon, akadálypályákon, 

-a testnevelési játékok adaptálása a különböző elváltozások javításához, pl.: terpesz fogó esetén 
a terpeszállás helyett mellső fekvőtámaszban kell elhelyezkedni a megfogott gyermeknek. 

-a biomechanikailag helyes testtartás kialakítását elősegítő gimnasztikai gyakorlatok beépítése 
a mozgásgyakorlatokba. 


-a testtartásért felelős izmok tónusosságának fokozása. 


VII.2.5. A leggyakrabban előforduló belgyógyászati betegségek és prevenciójuk 
kisgyermekkorban 

A civilizációs ártalmak, az egészséges életmód háttérbe szorítása, illetve a mozgásszegény 
életmód következtében az 1-7 éves korosztály körében egyre gyakrabban fordulnak elő a 
különböző belgyógyászati betegségek.  Könyvünkben a leggyakrabban előforduló 
betegségeket, a szív és légzőszervi betegségeket, az obesitast (elhízást) és a cukorbetegséget 


tárgyaljuk. 


Szívbetegségek 


A gyermekkori szívbetegségeket a teljesség igénye nélkül tárgyaljuk, hiszen a preventív 
testnevelés szempontjából nem releváns azok felsorolása. 
A szívbetegséget két nagy csoportra osztjuk: 
1. szerzett szívbetegségek, 
2. veleszületett szívbetegségek. 
A szerzett szívbetegségek hátterében általában szívgyulladások (carditisek), illetve azok 
következtében, szövődményként megjelenő billentyűhibák (vítiumok) állnak. A szívizom 
gyulladása következtében a szívbelhártya (endocarditis) gyulladása ráterjed a billentyűkre, 
ahol a gyógyulás folyamán hegesedés jön létre. Amennyiben a hegesedés a billentyűvitorlák 
szélét tönkre téve kicsipkézi azokat, akkor a billentyűk elégtelenül zárnak, amit 
insufficientiának nevezünk. Amikor a hegesedés során a billentyűvitorlák találkozásánál 


összenövés keletkezik, akkor szájadékszükület jön létre, ezt stenosisnak nevezzük. 

A veleszületett szívbetegségek általában fejlődési rendelleneségek, amelyek lehetnek septum 
defektusok (sövényhibák), aorta illetve szájadék szűkületek, több fejlődési rendellenesség 
együttes jelenléte (Fallot-tetralogia), a Botall-vezeték hibája. A veleszületett elváltozások 
legnagyobb része műtéttel megszüntethető (Gárdos és Mónus, 2004). 
A szívbeteg gyermekek tiltott gyakorlatai, amelyek során kerülni kell: 

-a préseléssel, huzamosabb légzésvisszatartással járó feladatokat, 

-a túlzott izgalmakkal járó feladatokat (versengések, küzdőjátékok), 

-a magas és intenzív terhelést, 

-a hirtelen, lökésszerű megterhelésekkel járó feladatokat, 

-a nagyobb magasságban végzett feladatokat (kötélmászás, rúdmászás, stb.), 

-a hirtelen testhelyzet változtatásokat, 

-a vízben a víz alá merülést, hosszabb ideig tartó víz alatti úszást. 

Javasolt gyakorlatok: 

-közepes intenzitású, terhelésű feladatok, több pihenő beiktatásával, 

-szakaszos terhelés megvalósítása, 

-légzőgyakorlatok beiktatása, 

-alacsony intenzitású, nagy terjedelmű állóképességi feladatok, 

-a rendszeres pulzusmérés, 

-a gyermekek verbális és non verbális visszajelzéseinek a figyelése, a terhelés jeleinek a 

figyelése (kipirulás, szapora légzés, cianotikus tünetek), 
-úszás jótékony hatású, de a frekvenciaemelkedésre figyelni kell, illetve az úszás szoros 
felügyelet mellett valósítható meg, 
-jó hatású a vízi gimnasztika, fontos a korlátlan levegőzés, 
-meg kell találni azokat a mozgásformákat, amelyeket szívesen végez, s nem jár nagy 


megterheléssel. 


Légzőszervi betegségek, asztma 


Az asztma előfordulása az elmúlt években folyamatosan nő, aránya napjainkban 6-89o-ra tehető 
a 18 év alatti korosztály körében. 

Az asztma reverzibilis légúti obstrukció (eldugulás), amely során a tüdő hörgőcskék 
simaizomzatának görcse valamint a nyálkahártya duzzanata lép fel, amely gyakori a 
nyákképződéssel jár együtt. Az asztma rohamokban megnyilvánuló fulladás, nehézlégzés. 

Az asztma oka a szervezet túlérzékenysége, amelynek kiváltói lehetnek különböző exogén 


allergének (növényi eredetűek, kémiai anyagok, állati eredetűek) valamint endogén allergének 

(nehéz megtalálni az eredetet). Ezekre az ingerekre a szervezet túlzott kóros reakcióval 
válaszol. 
Klinikai tünetek roham idején: köhögés, sípoló, ugató légzés, nyákképződés, légutak 
beszűkülése, a levegő a tüdőhólyagocskákban csapdába kerül, az alveolusokban reked. A CO2 
növekedés ingert jelent a légzőközpontnak, de a belégzés már nem kívánatos a telítettség miatt. 
A tüdőben vérpangás jön létre. Ezt az állapotot ijedtség, halálfélelem, feszültség kíséri, ami a 
hörgők további szűkületét eredményezi. Rohammentes időben tünetmentes, a kilégzési 
nehezítettség azonban megmarad. 
A kiváltó okok alapján a leggyakrabban előforduló fajták: 
Az allergiás asztma esetében a kiváltó okok között valamilyen külső (exogén) tényező található 
meg. Ilyenek lehetnek pl. a poratka, a pollen, állati szőr, s az utóbbi időben egyre nagyobb 
mértékben az étel allergia is. 
A nem allergiás asztma hátterében általában környezetei tényezők állnak, mint a légúti 
fertőzések, a környezetben megtalálható irritáló anyagok, erős illatok. 

-Fizikai terhelés indukálta asztma 
A fizikai terhelés indukálta asztma típusos esetben a terhelés befejezése után 5-10 perccel 
kezdődik (de kialakulhat terhelés közben is) és a terhelés befejezése után 30-45 perc múlva 
rendszerint spontán oldódik. Kialakulása függ a terhelés módjától. A leginkább a hideg, száraz 
levegőjű környezetben végrehajtott futás fejt ki provokatív hatást. 
Az asztmás gyermekek esetében a gyógyszeres kezelést hatékonyan egészíti ki a rendszeres 
testmozgás, amelynek jelentőségét számos publikáció hangsúlyoz, kiemelve az úszás szerepét 
(Endre, 2016; Jády, 2010). 
Összegezve az asztmás gyermekek esetében nem tiltani kell a mozgást, hanem rendszeres 
kontroll mellett, szorgalmazni azt. 
Asztmás gyermek tiltott gyakorlatat: 

-nem a beteg gyermek állapotához igazodó erőteljes és hosszantartó futás, 

-megerőltető légzést igénylő feladatok, gyakorlatok, 

-oxigénadósságot kiváltó gyakorlatok, 

-hirtelen nagy intenzitást és terhelést kiváltó gyakorlatok. 
Javasolt gyakorlatok: 


-légzőgyakorlatok, helyes légzésritmus kialakítását szolgáló gyakorlatok, 

-tartásjavító gyakorlatok, 

-relaxációs gyakorlatok, 

-közepes iramú és terhelésű gyakorlatok, akár futások (folyamatos kontroll alatt), 
-interval jellegű terhelés megvalósításával végzett gyakorlatok, 

-légzésben résztvevő izmok aktivizálását szolgáló gyakorlatok, 

-úszás. 


Anyagcsere (zsír anyagcsere) betegségek, obesitas 


Az elhízás napjaink egyik legveszélyesebb betegsége, amely a civilizáció fejlődésével együtt 
járó táplálkozási és életmódbeli változások negatív következménye. Magyarországon a 
szakirodalmak és felmérések alapján 25-30 96 közé tehető az elhízottak száma, a túlsúlyosok 
aránya ennek duplája lehet. Az OECD felmérés alapján sajnos a gyermekek körében az 
életkorral együtt növekszik az elhízottak aránya, pl. 15-16 éves korra a 20-25 90-ról 3090-ra 
emelkedik a számuk. Az elhízás 3 kritikus időszaka (intrauterin, 4-6 életév, serdülőkor) közül 
az egyik az óvodás korra tehető, így nagy a felelőssége az ezzel a korosztállyal foglalkozó 
pedagógusoknak. 

Az elhízás a szervezetben raktározott zsírszövetek felszaporodásával jellemezhető krónikus 
betegség (Simonyi és mtsai, 2012), amely visszavezethető a táplálékkal elfogyasztott és a 
munkavégzéssel leadott energiamennyiség egyensúlyának felbomlására. Ihász (2013) 
megfogalmazásában az elhízás genetikai, idegrendszeri, endokrin és környezeti hatások 
következtében kialakuló anyagcserezavar. A test zsírtartalmának növekedése két területen 
valósulhat meg, a zsírsejtek számának (hyperplaziás) illetve a sejtek nagyságának 
(hypertrophiás) növekedéséből. 

A hyperplasiás eredetű elhízás inkább gyermekkorra, a hypertrophiás pedig a felnőttkorra 
tehető. A gyermekkori elhízás esetében nehezebb súlycsökkenést elérni, így az gyakran a 
felnőttkorban is megmarad. A hypertrophiás elhízás esetében könnyebb elérni a zsírszázalék 
csökkenését. 

Az obesitas az egészség szempontjából súlyos kockázattal jár, ugyanis számos szövődmény 
kíséri. A megnövekedett testsúly nagy terhet ró a mozgató szervrendszerre, a szív és keringési 
rendszerre, továbbá a magas vérnyomás, illetve a cukorbetegség rizikófaktorai között is 
megtalálható az elhízás. A légzőszervi panaszok esetében is kiváltó ok lehet az elhízás. 

A testsúlycsökkentést csak egy komplex terápia segítségével lehet elérni, amelyben a 
táplálkozási szokások megváltoztatása és a mentális állapot javítása mellett a testmozgás 


életmódba építése is szerepel. 

Az elhízott gyermekek tiltott gyakorlatai: 
-túlzott terhelés, intenzív testmozgás, 
-az ízületek (elsősorban boka- és térdízület) terhelésével járó gyakorlatok, 
-olyan gyakorlatok, amelyek a testalkatból fakadóan nehezen végrehajthatók, 
-magas helyzetekben végrehajtott mozgások, (Pl.:kötél- és bordásfal mászás), 
-szökdelések, nagy intenzitású futások. 

Javasolt gyakorlatok: 
-a gyermekek számára adekvát, sikerélménnyel járó feladatok, 
-közepes terhelésű és intenzitású gyakorlatok, testedzési formák, 
-légzőgyakorlatok, 
-általános izomerősítés, 
-lúdtalp torna, lábboltozat erősítését szolgáló gyakorlatok, 
-nem a testsúly csökkentése az elsőrendű feladat, hanem a rendszeres testmozgás 


megszerettetése. 


Anyagcsere (szénhidrát anyagcsere) betegségek, cukorbetegség 


A cukorbetegség az elmúlt években az elhízáshoz hasonlóan, azzal szoros kölcsönhatásban, 
széles populációban folyamatos növekedést mutat. A WHO becslése szerint 2040-re a lakosság 
1090-a cukorbeteg lesz. A betegség okozta halálozási adatokat vizsgálva megállapítható, hogy 
a cukorbetegség évi 5 millió halálesetért felelős (Hidvégi, 2016). Magyarországon a 19-70 év 
közötti korosztályban 890 felett van a cukorbetegség előfordulási aránya és körülbelül 
ugyanilyen mértékű a cukorbetegséget megelőző állapotban lévő személyek előfordulása a 
népességben. A felnőtt lakosság mintegy 1590-ának van valamilyen cukoranyagcsere zavara. 
Gyűrüs (2012) 20 éves előrejelzése szerint a gyermekek körében is hasonló tendencia figyelhető 
meg. 2030-ra az évente újonnan diagnosztizált 15 év alatti 1-es típusú diabéteszes gyermekek 
száma a jelenlegi kb. 180-200 főről évi 2460 főre emelkedik. Az incidencia növekedés mértéke 
jelentősen különbözik az egyes korcsoportok között. Legmagasabb, közel 3,5-szeres 
emelkedés, a legfiatalabb korcsoportban várható, szemben a 10-14 éves korcsoportban becsült 
kétszeres értékkel. 

A diabétesz, azaz cukorbetegség egy olyan jórészt megelőzhető krónikus anyagcsere betegség, 
amely során a hasnyálmirigy nem termel elég inzulint, vagy a szervezet nem képes hatékonyan 
felhasználni a megtermelt inzulint, aminek következtében megnövekszik a vérben a vércukor 


koncentrációja (hiperglikémia). 

A cukorbetegségnek két fő típusát különböztetjük meg, az Inzulin Dependes Diabetes Mellitus 
(IDDM) vagy 1-es típusú, illetve a Non Inzulin Dependes Diabetes Mellitus (NIDDM) vagy 2- 
es típusú cukorbetegséget. Napjainkban már csak az 1-es, illetve a 2-es típusú megnevezést 


használja a szakma. 
1-es típusú cukorbetegség 


Az 1-es típusú cukorbetegség esetében a hasnyálmirigy inzulint termelő béta-sejtjeinek 
különböző mértékű pusztulása a jellemző, amelynek következtében a vérben egyre magasabb 
lesz a vércukorszint. Az inzulin nélkül ketoacidoticus coma, végül halál következhet be. A 
betegség oka lehet egy autoimmun folyamat eredménye (autoimmun mechanizmusú 1-es 
típusú) illetve idiopathiás (ismeretlen) eredetű (elsősorban afrikai és ázsiai népesség körében 
fordul elő). A kórkép elsősorban a gyermekek illetve a fiatal felnőttek körében jelenik meg a 
klasszikus klinikai tünetekkel: 

-állandó szomjúság, 

-megnövekedett vizeletmennyiség, 

-fáradékonyság, 

-állandó éhségérzet, amely mellett viszont súlyvesztés tapasztalható, 

-viszkető bőr, 

-látásromlás, 

-éjszakai lábikragörcs, 

-kéz- és lábzsibbadás, 


-a hajlatokban megjelenő bőrkimaródás (Tulassay, 2011). 
2-es típusú cukorbetegség 


A 2-es típusú diabetes hátterében inzulinrezisztencia és a béta-sejtek kóros működése áll, 
aminek következtében a szervezet nem képes megfelelő mennyiségű inzulint előállítani. A 
betegség kialakulása egyaránt visszavezethető genetikai tényezőkre és környezeti hatásokra is. 
Sajnálatos módon a kórkép egyre fiatalabb életkorban jelenik meg és ma már nem ritka a 
gyermek- vagy serdülőkorban észlelt 2-es típusú diabetes mellitus. A kórfejlődés lassú, gyakran 
tünetszegény és fokozatos. A betegség klinikai súlyát gyakorisága, valamint a társuló szív- és 
érrendszeri szövődmények adják. A teljes cukorbeteg népesség körében a 2-es típusú 
cukorbetegségben szenvedők aránya az összes ismert eset kb. 85-9090-át adják, a 
magyarországi lakosság körében 5-6 90, főleg az idősebb (55 évnél idősebb) korosztálynál 


jelenik meg (Tulassay, 2011). A betegség kialakulásának okai között megtalálhatók a genetikai 

illetve a környezeti tényezők egyaránt. A diabetes betegség szoros összefüggésben van az 
elhízással. A 2-es típusú cukorbetegség tünetei megegyeznek az 1-es típusúéval, bár sok 
esetben később jelentkeznek, jellemző rá a lappangási fázis, sok esetben az acetonos lehelet is 
segít a felismerésben. 
Cukorbeteg gyerekek tiltott gyakorlatai esetében kerülni kell: 

-a túlzott, tartós terheléssel járó feladatokat, 

-a hirtelen nagy terheléssel járó feladatokat, 

-a fáradt állapotban végzett feladatokat, 

-a nagy erőkifejtést igénylő gyakorlatokat, 

-a magasban végzett feladatokat, gyakorlatokat. 
Javasolt gyakorlatok: 

-a közepes intenzitású és terhelést nyújtó gyakorlatok végzése, 

-az aerob állóképesség fejlesztését elősegítő gyakorlatok, sok pihenő idő beiktatásával, 

-a közepes intenzitású, hosszantartó mozgások (úszás, futás, kerékpározás) felügyelet 

mellett, 


-minél több mozgás beiktatása az életvitelbe. 


Módszertani . szempontok — a — belgyógyászati — betegségek — preventív — gyakorlatainak 





összeállításához 





-Az életkori sajátosságok figyelembe vétele, 

-a betegségek ellenjavalt gyakorlatainak a figyelembe vétele, 

-a betegségek megelőzését, javítását szolgáló gyakorlatok kiválasztása, gyakorlatsorok 
összeállítása, 

-a közepes terhelésű és intenzitású gyakorlatok tervezése, 

-az aerob állóképesség fejlesztését szolgáló gyakorlatok beépítése (sok futó-, fogójáték, 
váltóverseny, stb.) 

-minimum 3-5 légzőgyakorlat beépítése a foglalkozásokba, az asztmások esetében inkább 
5 légzőgyakorlat legyen, 

-sok játék, játékos feladat révén a testmozgással kapcsolatos pozitív attitűd kialakítása, 


-a betegség típusnak megfelelő differenciált terhelés megvalósítása. 

Lektori vélemény: Dr. Simon István Ágoston egyetemi docens ,,1-7 éves gyermekek 


testnevelésének módszertana"? című tankönyvéhez. 


Az EFOP-3.4.3-16-2016-00022, OUALITAS" Minőségi felsőoktatás fejlesztés Sopronban, 
Szombathelyen és Tatán projekt támogatásával készült tankönyv a , Digitális Tankönyvtár" 
felületén lesz elérhető az érdeklődők számára. A testnevelés módszertan tananyag elsősorban a 
csecsemő- és kisgyermeknevelő, - és az óvodapedagógus hallgatók számára készült, de minden 
- a korosztállyal testkulturális területen foglalkozó - pedagógus számára is gazdag 
információkat nyújthat. 

A könyv szakmai szempontból hiánypótló. Az óvodapedagógus képzés számára sok szakkönyv 
és tankönyv készült, de átfogó testneveléselméleti, - edzéselméleti-, sportpedagógiai, és 
alapvető sportági ismereteket feldolgozó módszertani kiadvány utoljára több mint negyed 
évszázada jelent meg. A csecsemő-és kisgyermeknevelő alapszak egy évtizedes magyarországi 
múltra tekint vissza, így a leendő  bölcsődepedagógusok számára hozzáférhető 
sporttudományos szakmai anyag szegényes. Az 1-7 éves kort, vagyis a korai- és az első 
gyermekkort átölelő átfogó módszertani anyag pedig ezen a tudományterületen kuriózumnak 
tekinthető. 

A tananyag - terjedelmét tekintve - hét fejezetből áll, 26 ábrát és 5 táblázatot tartalmaz. Az 
egyes fejezetek alfejezetekre tagolódnak. Dr. Simon István Ágoston száznál több külföldi és 
hazai szakirodalmat jelöl a bibliográfiában, melyekre az egyes fejezetekben korrekt módon 
hivatkozik. Dicséretes, hogy a friss munkák mellett időben visszanyúlik azon szerzők műveihez 
is, amelyek tudományos értéke a mai napig nem megkérdőjelezhető. Itt gondolok például Nagy 
Sándor, vagy Nádori László írásaira. 

Az I. fejezet célja azon - a testneveléselmélet tárgykörébe tartozó - alapfogalmak tárgyalása, 
amelyek az 1-7 évesek testnevelésének elméleti megalapozásához elengedhetetlenek. A 
, Kultúra- Testkultúra, az , Egészség", a , Sporttudomány" és a , Testi nevelés"? széleskörű 
értelmezésén keresztül jut el a szerző a testnevelés, ezen belül a bölcsődei, óvodai testnevelés 
céljának, feladatának és eszközeinek a megbeszéléséhez. Egyes alfejezetek a kidolgozottság 
szempontjából - helyesen - nagyobb hangsúlyt kapnak. Nagyon alapos például a testnevelés, 
ezen belül a bölcsődei, óvodai testnevelés céljának az értelmezése. Dicséretes, hogy ebben az 
alfejezetben a szerző többféle szempontból közelíti meg a testnevelés célját, a korszerű 


szakirodalomra támaszkodva. A bölcsődei, óvodai testnevelés célmeghatározásánál pedig az 

alapdokumentumok. elemzéséből indul ki. Ugyanez az alaposság jellemzi a testnevelés 
feladatrendszerének meghatározását és részletezését is. 

A II. fejezet az 1-7 éves korosztály mozgásfejlődési sajátosságait tárgyalja a szerző. A téma 
például több szakember megközelítését is bemutatja, a tudományos szakirodalomra 
támaszkodva. A motoros fejlődés fiziológia alapjainak és a mozgásfejlődés szakaszainak 
elemzése is tartalmaz minden olyan információt, amely szükséges a motoros tanulás 
megértéséhez. 

A III. fejezetben az edzéselmélet tárgykörébe tartozó ismeretek feldolgozására kerül sor. A 
motoros képességek definíciója, felosztásuk és fejlesztési módszereik bemutatásakor, illetve a 
szenzitív fázisok tárgyalásánál a szerző kellő alapossággal jár el gazdag szakirodalmi 
hivatkozással. Újszerű, de szakmailag helyes megközelítés az állóképesség fajtáinak 
osztályozása, miszerint az energianyerés és az igénybevétel időtartama szerint meghatározott 
állóképességi csoportokat összevonja. Ebben a részben Dr. Simon István Ágoston nagy gondot 
fordít az egyes képességfejlesztő módszerek bemutatására. Ez dicséretes, hiszen a testnevelés 
foglalkozások korszerű szervezésében kulcskérdés lesz a megfelelő edzésmódszerek ismerete 
és azok alkalmazása a korosztály életkori sajátosságaihoz igazodva. Az elméleti tételeket 
konkrét - a bölcsődei és az óvodai testnevelésben alkalmazható - gyakorlati példákkal támasztja 
alá. 

A testnevelésben és a sportban központi szerepet kap a motoros tanítás-tanulás folyamata, a 
mozgásos cselekvéstanulás. (IV. fejezet) A szerző - gazdag szakirodalomra támaszkodva - 
mutatja be a mozgáskészségek kialakulásának folyamatával kapcsolatos elméleti modelleket. E 
modellek összehasonlítása során (2. ábra) alakítja ki saját véleményét a témával kapcsolatban. 
, AZ oktatási folyamatot meghatározó tényezők" c. fejezetben (V.) a tankönyv írója nagy 
figyelmet fordít a pedagógus szemléletének, kommunikációjának, illetve apedagógus-gyermek 
interakcióinak az elemzésére. (V.1.) Mindezt a gazdag szakirodalom alkotó módon történő 
felhasználásával teszi. Külön értéke az említett könyvrészletnek, hogy a szerző saját kutatási 
eredményeit is felhasználja a téma kibontásában. A V. 2. alfejezet a didaktikai alapelvek 
megbeszélését tartalmazza, melyek számbavételénél megtalálhatóak a hagyományos és a 
pedagógiában-sportpedagógiában napjainkban érvényes alapelvek is. A tankönyv íróját dicséri, 
hogy a múlt értékeit megtartva és arra építve dolgozza fel a témakört korszerű szemlélettel. A 
didaktikai alapelvek ismerete egyben az igényes tervező munka nélkülözhetetlen eleme. (V. 3.) 


A tervezés folyamatának bemutatása alapos, amelyet Dr. Simon István Ágoston - saját 

forrásként - a 2. ábra segítségével tesz szemléletessé. Ugyanez a gondosság jellemzi a tervezés 
országos, helyi és személyi szintjének a bemutatását. Szakmai szempontból az olvasó különös 
érdeklődésére tarthatnak számot a testnevelés ütemterv elkészítésének részletmunkátit, illetve a 
testnevelés foglalkozások szerkezetét feldolgozó szövegrészek. Az V.4. alfejezetben - nagyon 
gazdagon - azon oktatási módszerek és foglalkoztatási formák bemutatására kerül sor, amelyek 
az 1-7 évesek testnevelésének korszerű levezetéséhez elengedhetetlenek. 

A bölcsődei és az óvodai testnevelés mozgásanyagának pedagógiai alapon történő felosztását 
tartalmazza a VI. fejezet. A bemelegítés mozgásanyagának bemutatásánál a szerző a 
gimnasztika tágabb értelmezését használja. Nem csupán a szabadgyakorlati alapformájú 
gyakorlatokat sorolva ide, hanem a rendgyakorlatokat, a természetes gyakorlatokat és a 
gimnasztikai alapú mozgásos játékokat is. (VI.1.) Természetszerűleg ebben az alfejezetben a 
szabadgyakorlati alapformájú gyakorlatok kidolgozottsága a legrészletesebb (felosztások, 
szaknyelv, szakleírás, rajzírás, tervezés, stb.) megfelelő alapot adva a bemelegítés szakszerű 
levezetésére a kisgyermekek foglalkoztatásában. A magyarországi testnevelés hagyományosan 
az atlétika, a torna és a sportjátékok pillérén nyugszik. Ezt a hármas tagozódást követi a 
tankönyv írója az 1-7 évesek testnevelésébe beilleszthető fő gyakorlatok (sportági alapok) 
feldolgozásánál. (VI.2.) Informálódhatunk az egyes mozgásformák fejlődéséről, fajtáiról, a 
motoros képességekre gyakorolt hatásukról. Tájékozódhatunk a mozgástanulás folyamatában 
oly fontos cél és - rávezető gyakorlatok köréről, a segítségadás módjáról, továbbá szervezési 
kérdésekről. A gyermekek életkorhoz igazodó, jól megválasztott testnevelési játék kulcskérdés 
a testnevelés foglalkozás sikeréhez. A , Befejező rész gyakorlatai" c. részben (VI.3.) találhatóak 
azok az ismeretek, amelyek a játékoktatáshoz adnak útmutatást. 

A bölcsődei és az óvodai testnevelés tanterveiben szereplő mozgásformákon túl a testedzés 
alternatív és preventív lehetőségeit tárgyalja a VII. fejezet. A szerzőnek többéves tapasztalata 
van a gyermekkori úszásoktatás területén, melyeket megoszt az olvasóval. Ezért ez az alfejezet 
(VII.1.) különösen értékes és hiteles. A sportág hatásainak, tárgyi és személyi feltételeinek, 
továbbá az  úszásoktatás menetének részletes bemutatása is erről tanúskodik. 
Dr. Simon István Ágoston elismert gyógytestnevelő. Tudományos munkássága is nagyrészt 
ehhez a területhez köti. Meggyőződése, hogy a gyógytestnevelés alapismereteinek elsajátítása 
szükséges a pedagógusjelöltek számára ahhoz, hogy kiaknázhassák a testnevelésben rejlő 
preventív lehetőségeket. Ehhez a felelősségteljes munkához minden információ adott a 


tankönyvrészben. 

A jegyzet az 1-7 éves gyermekek testnevelésének színvonalas megtartásához nyújt 
testneveléselméleti,  sportpedagógiai, edzéselméleti, és  gyógytestnevelési ismereteket, 
kiegészítve a korosztályt érintő sportági alapismeretekkel és alternatív mozgásformákkal. A 
szerzőt dicséri gördülékeny stílusa, és  szakszókincse, amely korszerű pedagógiai 
gondolkodásról árulkodik. Kiemelném a releváns szakirodalom és a saját kutatásai alapjain álló 
önálló pedagógiai gondolkodását is. 

A tankönyvet jó szívvel ajánlom az érintett korosztállyal foglalkozó pedagógusjelölteknek, 
pedagógusoknak, érdeklődő szakembereknek. 


Bucsy Gellértné Dr. 


főiskolai tanár 


professor emerita 

